Split (3)

train · 79.3k rows

text stringlengths 31 26.1k	summary stringlengths 11 1.19k
វាជាដំណឹងដ៏គួរឲ្យរីករាយបំផុត សម្រាប់ប្រជាជាតិកម្ពុជាទាំងមូល និងកូនខ្មែរជំនាន់ក្រោយ នៅពេលនេះ ពួកគេកាន់តែត្រូវបានពិភពលោកទទួលស្គាល់ និងមើលឃើញ តាម រយៈប្រាង្គប្រាសាទ ចំនួន ៤សំខាន់ៗ ដែលមានតម្លៃមិនអាចកាត់ថ្លៃបាន ដូចជាប្រាសាទអង្គវត្ត ប្រាសាទព្រះវិហារ តំបន់ប្រាសាទសំបូរព្រៃគុហ៍ និងចុងក្រោយនេះ អាចជាតំបន់ប្រាសាទកោះកែរ។ យើងចាំមើលថាក្រសួង វប្បធម៌ និង វិចិត្រសិល្បៈ នឹងធ្វើអ្វីជាបន្ត។ ទាំងនេះគឺជារូបថតដ៏អស្ចារ្យ ដែលផ្តិតយក មកដោយក្រុមការងារ OPPO Photography Academy កាលពីពេលថ្មីៗកន្លងទៅ។ នៅពេលដែលបងប្អូន បានពិនិត្យមើលរូបភាពទាំងនេះហើយ មានអារម្មណ៍ដូចម្តេចដែរ? សម្រាប់ខ្ញុំពិតជារំភើបខ្លាំងណាស់ ចំពោះរូបភាពប៉ុន្មានសន្លឹកនេះ ព្រោះវាបានបង្ហាញពីភាពអស្ចារ្យរបស់ខ្មែរ កាលពីសម័យមុន ក្នុងការ កសាងប្រាង្គប្រាសាទធំៗ និងជាប់បានយូរ។ មិនតែប៉ុណ្ណោះខ្ញុំមានអារម្មណ៍ថា ពិតជាចង់ទៅទស្សនាផ្ទាល់ថែមទៀតផង។ បើតាម លោកស្រី ភឿង សកុណា រដ្ឋមន្ត្រីក្រសួងវប្បធម៌ និងវិចិត្រសិល្បៈ ការរៀបចំឯកសារ សម្រាប់បញ្ចូលប្រាសាទកោះកែរ ទៅជាសម្បត្តិបេតិកភណ្ឌពិភពលោក គឺត្រូវប្រើរយៈពេលវែង ពីព្រោះបច្ចុប្បន្ន ការរៀបចំដាក់ប្រាសាទណាមួយ ចូលជាសម្បត្តិបេតិកភណ្ឌពិភពលោក គឺមានភាពពិបាកជាងមុនខ្លាំង ដោយសារតែអង្គការ UNESCO បានរឹតបន្តឹងលក្ខខណ្ឌជាងមុន។ លោកស្រី ភឿង សកុណា បញ្ជាក់ដូច្នេះ៖ «ការរៀបចំឯកសារទាំងនេះ អាចប្រើប្រាស់ពេលវេលាប្រមាណជា៤ឆ្នាំ ទើបការងារនេះត្រូវចប់រួចរាល់»។ ប៉ុន្តែបើទោះបីជាមានការលំបាកក្តី លោកស្រីរដ្ឋមន្ត្រី បានអះអាងថា ក្រុមមន្ត្រីជំនាញ នៅតែបន្តការងារនេះ ទាំងនៅថ្នាក់ជាតិ និងថ្នាក់អន្តរជាតិ។ លោកស្រី ភឿង សកុណា ក៏រំពឹងដែរថា ប្រាសាទកោះកែរ នឹងអាចចូលជាសម្បត្តិបេតិកភណ្ឌពិភពលោកបាន ព្រោះប្រាសាទកោះកែរ មានសក្តានុពលដ៏ធំធេងដែលគ្មានគូប្រៀប គឺជាអតីតរាជធានីរបស់ខ្មែរពិតប្រាកដ។ ក្នុងនាមសមាគមថតរូប OPPO Photography Academy ដែលស្រលាញ់វប្បធម៌ខ្មែរ និង ជួយផ្សព្វផ្សាយវប្បធម៌ខ្មែរគ្មានដែនកំណត់ សូមចូលរួមជាកម្លាំងចិត្តដ៏មហិមា ដល់លោកស្រីរដ្ឋមន្ត្រី និងកូនខ្មែរទាំងអស់ ទទួលបានជោគជ័យ ក្នុងការងារដាក់បញ្ជូលប្រាសាទនេះ។ តាមការស្រាវជ្រាវរបស់សមាគមថតរូប OPPO Photography Academy ប្រាសាទកោះកែរ មាន៧ជាន់ កម្ពស់សរុប ៣៥ម៉ែត្រ កសាងឡើងក្នុងរជ្ជកាលព្រះបាទជ័យវរ្ម័នទី៤ អំឡុងឆ្នាំ(៩២៨-៩៤២)។ ប្រាសាទនេះ កសាងឡើងក្នុងបំណងឧទ្ទិសថ្វាយព្រះឥសូរ តាមបែបព្រហ្មញ្ញសាសនា។ ប្រាសាទនេះ មានឈ្មោះដើមថា ឆកគគីរ ឬផៃ្ទដីគោកគគីរ ដោយសព្វថៃ្ងគេហៅថា អតីតរាជធានីកោះកែរ មានផៃ្ទដីទំហំ ២៥៦ គីឡូម៉ែត្រក្រឡា រួមមានបណ្តុំប្រាសាទតូចៗ ចំនួន៩៨ នៅបរិវេណនោះផងដែរ។ តួប្រាសាទទាំងនោះ មិនបានសង់ ជាប់ៗគ្នានោះទេ ពោលគឺនៅដាច់ៗពីគ្នា ចាប់ពី១គីឡូម៉ែត្រ ទៅ៣ ឬ ៤គីឡូម៉ែត្រ ហើយក៏មានប្រាសាទខ្លះ ត្រូវរងការខូចខាត បាត់បង់ កប់ក្នុងដីខ្លះដែរ ដែលជាភាពអស្ចារ្យមួយ ក្នុងការជំរុញ ឲ្យយើងទាំងអស់គ្នា ចូលរូមថែរក្សាការពារជាដាច់ខាត។ ប្រសិនបើលោកអ្នក ចង់ទស្សនារូបភាពបន្ថែម ដែលថតដោយស្នាដៃកូនខ្មែរពិតៗ ប្រកបដោយគំនិតច្នៃប្រឌិតខ្លាំង សូមចូលទៅកាន់ Page ផ្លូវការរបស់ OPPO Photography Academy តាមរយៈ Link នេះ https://web.facebook.com/oppoacademykh/ ៕ (អត្ថបទពាណិជ្ជកម្ម)	វាជាមោទកភាពមួយ សម្រាប់ក្រុមការងារ OPPO Photography Academy ដែលទើបតែត្រលប់មកពីបំពេញបេសកម្ម ស្វែងរកវប្បធម៌ខ្មែរដ៏ចំណាស់ និងមិនអាចកាត់ថ្លៃបាន នៅតំបន់ប្រាសាទកោះកែរ។ បេសកកម្មនេះ ទើបតែប៉ុណ្ណោះ។ មិនទាន់បានប៉ុន្មានសប្តាហ៍ផង ស្រាប់តែទទួលបានដំណឹងថា រដ្ឋាភិបាលកម្ពុជា ត្រៀមស្នើទៅអង្គការ UNESCO ឲ្យដាក់បញ្ចូលប្រាសាទកោះកែរ ដែលមានទីតាំងស្ថិតនៅឃុំស្រយ៉ង់ ស្រុកគូលែន ខេត្តព្រះវិហារ ទៅក្នុងសម្បត្តិបេតិកភណ្ឌពិភពលោក។
ការប្រកួតជើងទី១ រវាងឥណ្ឌូណេស៊ី និងវៀតណាម នឹងចាប់ផ្តើមនៅម៉ោង៤:៣០រសៀល [ម៉ោងនៅកម្ពុជា] នេះ ដោយដំបូងឡើយត្រូវធ្វើនៅម៉ោង ៧:៣០នាទីយប់។ ដោយមើលឃើញថា ម្ចាស់ផ្ទះឥណ្ឌូណេស៊ីធ្លាប់មានប្រវត្តិបង្កបញ្ហាអំឡុងពេលប្រកួត រហូតដល់មានការដាក់ពិន័យ និងក្រោយមកហាក់ដូចជាបង្ហាញឥរិយាបថមិនសមរម្យពីសំណាក់អ្នកគាំទ្រទៀតនោះ FIFA បានស្នើក្រុមម្ចាស់ផ្ទះបង្កើនសន្តិសុខ តឹងរឹងជាងប្រកួតមុនៗ។ ស្របពេលគ្នានេះ ស្ថាប័នគ្រប់គ្រងកីឡាបាល់ទាត់ពិភពលោក នឹងបញ្ជូនបុគ្គលិកដែលមានបទពិសោធន៍ទៅកាន់ប្រទេសឥណ្ឌូណេស៊ី ដើម្បីតាមដានការប្រកួត ហើយសហព័ន្ធកីឡាបាល់ទាត់អាស៊ី (AFC) នឹងបញ្ជូនមន្ត្រីសន្តិសុខសម្រាប់ការប្រកួតនេះថែមទៀត។ «នឹងមានអ្នកមើលការខុសត្រូវចំនួនពីររូបបន្ថែម ខុសពីការប្រកួតធម្មតា ដែលមិនធ្លាប់មានពីមុនមកសម្រាប់ការប្រកួតពានរង្វាន់តំបន់អាស៊ានឆ្នាំ២០២២នេះ»។ នេះបើតាមការចុះផ្សាយរបស់កាសែត VNexpress។ ការដាក់ការប្រុងប្រយ័ត្ននេះដែរ ក៏ដោយសារថ្មីៗនេះនៅក្នុងកីឡដ្ឋាន Kanjuruhan របស់ឥណ្ឌូណេស៊ី មានអ្នកគាំទ្រ ១៣០ នាក់បានស្លាប់ក្នុងការរត់ជាន់គ្នាអំឡុងពេលការប្រកួតមួយ។ នាជំនួបវគ្គសន្សំពិន្ទុពូល A រវាងឥណ្ឌូណេស៊ី និងថៃ នៅថ្ងៃទី២៩ ខែធ្នូ រថយន្តក្រុងដឹកក្រុមកីឡាបាល់ទាត់ជម្រើសជាតិថៃទៅកាន់កីឡដ្ឋាន Gelora Bung Karno ដែលជាកន្លែងប្រកួតរវាងវៀតណាម និងឥណ្ឌូណេស៊ីនេះដែរ ត្រូវបានឡោមព័ទ្ធ គំរាមកំហែង និងវាយបំបែកកញ្ចក់ឡាន ពីសំណាក់អ្នកគាំទ្រឥណ្ឌូណេស៊ីទៀតផង។ ក្រោយមានហេតុការនេះកើតឡើងចំពោះក្រុមថៃ អ្នកនាំពាក្យសហព័ន្ធកីឡាបាល់ទាត់វៀតណាម (VFF) បានស្នើឱ្យសហព័ន្ធបាល់ទាត់អាស៊ាន និងអ្នករៀបចំការប្រកួតពង្រឹងសន្តិសុខទ្វេដងផងដែរ។ «ការធានាសុវត្ថិភាព និងសុវត្ថិភាពនៃការប្រកួត សម្រាប់ក្រុមក្រៅដីជាការទទួលខុសត្រូវរបស់ម្ចាស់ផ្ទះ»។ នេះជាការបញ្ជាក់របស់ VFF៕	ការប្រកួតវគ្គពាក់កណ្តាលផ្តាច់ព្រ័ត្រជើងទី១ នៃពានរង្វាន់ AFF Cup រវាងម្ចាស់ផ្ទះឥណ្ឌូណេស៊ី និងវៀតណាម នៅថ្ងៃទី៦ ខែមករា ត្រូវបង្កើនការការពារតឹងរឹងជាងមុននៅក្នុងទីលានប្រកួត។ នេះបើតាមការបញ្ជាក់របស់សហព័ន្ធកីឡាបាល់ទាត់អន្តរជាតិ (FIFA) ដោយស្នើឱ្យមានការរៀបចំ និងធានាសុវត្ថិភាពសម្រាប់អ្នកចូលរួម និងកីឡាករ ដ្បិតឥណ្ឌូណេស៊ីបានបង្កបញ្ហាជារឿយៗ។
គុណសម្បត្តិ និងគុណវិបត្តិនៃការចាក់ថ្នាំពន្យារកំណើត គុណសម្បត្តិ ៖ ការចាក់នីមួយៗមានរយៈពេលយូរ ឬឆាប់ ទៅតាមប្រភេទថ្នាំ និងជម្រើសរបស់អ្នក វាមិនរំខានការរួមភេទទេ វាជាជំរើសមួយ ប្រសិនបើអ្នកមិនអាចប្រើវិធីពន្យារកំណើតដែលមានអ័រម៉ូនអ៊ឺស្ត្រូសែន អ្នកមិនបាច់ចាំថា ត្រូវលេបថ្នាំរាល់ថ្ងៃទេ វាមានសុវត្ថិភាពក្នុងការប្រើ ខណៈពេលដែលអ្នកបំបៅកូនដោយទឹកដោះ វាមិនប៉ះពាល់ដល់ថ្នាំដទៃទេ វាអាចបន្ថយការឈឺចាប់ពេលមករដូវ។ គុណវិបត្តិ ៖ ការមករដូវរបស់អ្នកអាចប្រែប្រួល ហើយក្លាយជាមិនទៀងទាត់ ឆាប់ ឬយូរ ឬឈប់តែម្តង - វាអាចបន្តអស់រយៈពេលជាច្រើនខែ បន្ទាប់ពីអ្នកឈប់ចាក់ វាមិនការពារអ្នកប្រឆាំងនឹងជំងឺឆ្លងតាមការរួមភេទទេ វាអាចមានការពន្យារពេលរហូតដល់ ១ ឆ្នាំ មុនពេលរដូវរបស់អ្នកវិលត្រឡប់មកធម្មតាហើយអ្នកអាចមានផ្ទៃពោះបាន មនុស្សមួយចំនួនអាចឡើងទម្ងន់ ឬស្រកទម្ងន់ នៅពេលដែលពួកគេប្រើការចាក់ថ្នាំពន្យារកំណើត អ្នកអាចនឹងមានផលប៉ះពាល់ដូចជាឈឺក្បាល កើតមុន ជ្រុះសក់ ការថយចុះចំណង់ផ្លូវភេទ និងការផ្លាស់ប្តូរអារម្មណ៍៕ ត្រួតពិនិត្យដោយ www.health.com.kh	ការចាក់ថ្នាំពន្យារកំណើត ទៅក្នុងចរន្តឈាមរបស់ស្ត្រី ដើម្បីការពារការមានផ្ទៃពោះ។
Shares in Facebook plummeted 19 percent to close at $176.26 Thursday, wiping out some $100 billion -- believed to be the worst single-day evaporation of market value for any company. The plunge came one day after the firm missed revenue forecasts for the second quarter and warned that growth would be far weaker than previously estimated. Chief financial officer David Wehner warned Wednesday in an earnings call with analysts that revenue growth had already "decelerated" in the second quarter and would drop "by high single digit percentages" in coming quarters. At one point during the call, Facebook shares were trading down as much as 24 percent, an unprecedented drop for a large firm. On the call, Jefferies & Co. analyst Brent Thill said that "many investors are having a hard time reconciling that deceleration... It just seems like the magnitude is beyond anything we've seen." Facebook said the slowdown will come in part from a new approach to privacy and security, but also appeared to acknowledge the limits of growth in advertising, which accounts for virtually all its revenue. Brian Sheehan, a Syracuse University professor of communication and advertising, said the weak forecast "made investors nervous about more basic long-term issues" with the huge social network, notably its diminished appeal to younger users. "With or without privacy issues, investors are scared that Facebook's interactions, particularly with those under 25, are falling," Sheehan said. - More humans needed - For the second quarter, profit was up 31 percent at $5.1 billion; revenues rose 42 percent to $13.2 billion, only slightly below most forecasts. Facebook reported its user base was still growing but not as fast as some expected. Monthly active users rose 11 percent to 2.23 billion -- below most estimates of 2.25 billion. Richard Windsor, a technology analyst who writes the Radio Free Mobile blog, said the new outlook should not be surprising. "This is a direct result of scale as it becomes increasingly difficult to grow at such high rates when a company hits this size," Windsor wrote. Windsor added that Facebook is forced to hire more people to handle tasks such as filtering inappropriate content after discovering the limits of artificial intelligence. "Weaknesses in AI are forcing (Facebook) to keep hiring humans to do the jobs that the machines are incapable of," he said. Brian Wieser at Pivotal Research Group said the company appears to have hit a "wall" on growth in advertising. In a research note, he said Facebook's outlook "suggests that while the company is still growing at a fast clip, the days of 30 percent-plus growth are numbered." Until Wednesday, Facebook shares had been at record highs as investors seemed to shrug off fears about data protection and probes into the hijacking of private information by the political consultancy Cambridge Analytica. Chief executive Mark Zuckerberg said Facebook has invested heavily in "safety, security and privacy" after being rocked by concerns of manipulation of the platform to spread misinformation, warning of an "impact" on profitability. - Not so fast- Some analysts however said it was too soon to write off Facebook or its growth prospects, and that the company may have simply been warning of the worst-case scenario. "The company has a track record of resetting revenue growth and expense expectations only to turn around and exceed those expectations the following quarter," said Gene Munster of Loup Ventures. "We suspect Facebook is sticking with its historical playbook and will, in fact, beat these lower numbers." Richard Greenfield of BTIG Research said he remained upbeat on Facebook despite the abrupt forecast shift. "Facebook is actively choosing to make less money, deprioritizing near-term monetization to drive engagement to even higher levels," Greenfield said in a note to clients. Greenfield said he could "sense the fear/panic in investors' voices" after the Facebook analyst call but that he has maintained his outlook. "Mobile is eating the world and Facebook is a core holding to benefit from that shift," he said. RBC Capital Markets analyst Mark Mahaney said the drop creates a rare buying opportunity for Facebook shares. "Facebook stills owns two of the largest media assets in the world (Facebook and Instagram) and the two largest messaging assets in the world (Messenger and WhatsApp)," Mahaney said in a note to clients, adding that he sees "no material change in marketer views of the attractiveness" of Facebook platforms.	Washington, United States \| It has turned into a brutal reality check for Facebook.The social network star -- which has weathered storms over privacy and data protection -- is now looking at cooler growth following a years-long breakneck pace.
BRI, a reference to the Silk Road Economic Belt and the 21st Century Maritime Silk Road, was initiated by China in 2013 with the aim of enhancing all-around connectivity through infrastructure construction, exploring new driving force for the world economic growth, and building a new platform for world economic cooperation. Ahead of the second Belt and Road Forum for International Cooperation in Beijing on April 25-27, Hun Sen said on Tuesday the BRI has provided a lot of benefits to all participating countries including Cambodia. "The BRI has created huge potential and opportunities for expanding and enhancing regional and international cooperation," he said. "It is considered as the new engine of global economic growth." The BRI has offered hope to young economies that are thirsty for investments, the prime minister said, adding that it also helps connect the young economies to tiger economies around the world. Hun Sen will be among foreign leaders taking part in the second BRF, which will be held under the theme of "Belt and Road Cooperation, Shaping a Brighter Shared Future." The second BRF will be a good platform for the leaders of all participating countries to exchange views and discuss bilateral cooperation and multilateral issues, the prime minister said. "It will be a very important opportunity for all BRI participating countries to cooperate in partnership for peace, prosperity and sustainable development for all." "I hope this forum will help us to continue to do what we have begun in the past in order to increase infrastructure connectivity, enhance stable development, strengthen cooperation and promote people-to-people exchange," the prime minister said. He added that he wanted to see all leaders to use the forum to discuss and set out strategic policies and stern commitment to attaining new fruitful achievements. "I believe that positive and optimistic view is existing and are spreading to other regions of the world, especially to Europe, and the second BRF will provide a historic testimony proving that the overwhelming majority of the nations in the world have chosen cooperation and connectivity for development process and prosperity for their peoples," Hun Sen said. Meanwhile, the prime minister said the BRI has provided enormous benefits to socio-economic development in Cambodia, giving the example of three big projects that were born of cooperation between Cambodia and China under the BRI. Those are the Sihanoukville Special Economic Zone, the Phnom Penh-Sihanoukville expressway, and the new Siem Reap international airport. "The Sihanoukville Special Economic Zone is a testament to the fruitful cooperation between the two countries under the BRI," he said, adding that the expressway and the airport will importantly contribute to further boosting of the economy. Besides, there have been cooperation in other fields such as institutional capacity building, knowledge sharing, and human resources development, he said. "The Cambodian government will do its best to tap potential and benefits from the BRI to the max in order to contribute to achieving the Policy Agenda of the Cambodia's Rectangular Strategy." Hun Sen said the BRI and the Rectangular Strategy have the same target and priority: the development of infrastructure and connectivity. Commenting on the BRI's role in promoting connectivity within the Association of Southeast Asian Nations (ASEAN), Hun Sen said the BRI will help accelerate the development of the Master Plan on ASEAN Connectivity in 2025 and will further promote connectivity between ASEAN and China.	PHNOM PENH, April 24 (Xinhua) -- The China-proposed Belt and Road Initiative (BRI) has generated tremendous potential and opportunities for all participating countries to deepen their cooperation, Cambodian Prime Minister Samdech Techo Hun Sen said in a written interview with Xinhua.
ក្នុងជ័យជម្នះ ១-០ របស់ liverpool លើ Manchester City ជាការជួបគ្នាដ៏មានភាពតានតឹងខ្លាំង។ ក្រុមទាំងសងខាងបានបង្កជារឿងរ៉ាវជាច្រើន ហើយបន្សល់ទុកនូវភាពជូចត់ដល់ក្រុម Liverpool ក្រោយត្រូវបានអ្នកគាំទ្រ Man City ច្រៀងចម្រៀងដ៏ក្រៀមក្រំពីសោកនាដកម្មដែលធ្វើឱ្យអ្នកគាំទ្រ Liverpool ស្លាប់ ដែលជាហេតុការណ៍ដ៏អាក្រក់កើតឡើងលើ Liverpool។ «យើងពិតជាសោកស្តាយនឹងខកចិត្តខ្លាំងដែលបានឮនៅការស្រែកច្រៀងដែលសំដៅទៅលើគ្រោះមហន្តរាយក្នុងកីឡដ្ឋាន ពីផ្នែកអ្នកគាំទ្រមកពីក្រៅទឹកដីក្នុងការប្រកួតនាកីឡដ្ឋាន Anfield ។ ពួកគេធ្វើឱ្យប៉ះពាល់ដល់ក្រុមគ្រួសារអ្នកដែលបានរស់រានជីវិត និងអ្នកពាក់ពាន់ក្នុងគ្រោះថ្នាក់នោះ។»។ នេះបើតាមការប្រកាសរបស់ក្លិប Liverpool។ កាលខែ មេសា ឆ្នាំ ១៩៨៩ នៅប្រទេសអង់គ្លេស អ្នកគាំទ្រក្រុម Liverpool ចំនួន ៩៦នាក់ត្រូវបានមនុស្សផ្សេងទៀតរុញច្រាននិងរអិលកិនពីលើគ្នារហូតដល់ស្លាប់ ស្ថិតក្នុងបរិវេនកីឡដ្ឋាន Hillsborough ដែលហ៊ុមព័ទ្ធបិទជិតជាមួយមនុស្សច្រើនកុះករក្នុងទីក្រុង Sheffield មុនការប្រកួតជំនួបពានរង្វាន FA Cup វគ្គពាក់កណ្តាលផ្តាច់ព្រ័ត្ររវាង Liverpool និង Nottingham Forest។ លើសពីនេះ Liverpool ក៏បានអះអាងថានឹងធ្វើការជាមួយអាជ្ញាធរដើម្បីបើកការស៊ើបអង្កេត ហើយក៏សហការជាមួយ Man City លើបញ្ហាការស្រែកដោយប្រើពាក្យសម្តីមិនល្អនេះ ដើម្បីស្វែងរកបង្កហេតុ។ ក្រោយឆ្មក់បានជ័យជម្នះលើក្រុម Man City នៅសប្តាហ៍ទី១០ Liverpool រកបាន៣ពិន្ទុបន្ថែមហើយបន្តឈរចំណាត់លេខ៨ ដែលមានពិន្ទុសរុប ១៣ពិន្ទុ ឆ្លងកាត់ការប្រកួត៩លើក។ Man City ស្ថិតនៅចំណាត់ថ្នាក់លេខ២ មាន២៣ ពិន្ទុមានគម្លាតពិន្ទុពីក្រុម Arsenal ៤ពិន្ទុដែលឈរនៅកំពូលតារាង៕	ក្រុមហង្សក្រហម Liverpool ថ្ងៃទី១៦ ខែតុលា ថ្កោលទោសក្រុមអ្នកគាំទ្រក្រុម Manchester City មួយក្រុមដែលបានស្រែកច្រៀងខ្លាំងៗអំឡុងពេលប្រកួត ដោយប្រើពាក្យអាក្រក់ទាក់ទង់នឹងសោកនាដកម្មក្នុងកីឡដ្ឋាន Anfield ។
ក្រុមជម្រើសជាតិសិង្ហបុរី ដែលជាម្ចាស់ជើងឯក ៤សម័យព្រឹត្តិការណ៍ AFF Championship ជួបជាមួយវៀតណាម ម្ចាស់ជើងឯក២សម័យកាល នៅវេលាម៉ោង ៧:៣០ យប់។ លោក Takayuki Nishigaya គ្រូបង្វឹកក្រុមជម្រើសជាតិសិង្ហបុរី នឹងប្រើទម្រង់លេង មានប្រសិទ្ធភាព ដែលធ្លាប់បានអនុវត្តដោយជោគជ័យ ក្នុង ២ប្រកួតកន្លងមក។ សិង្ហបុរី បានឈ្នះលើ មីយ៉ាន់ម៉ា ៣-២ និងឈ្នះលើ ឡាវ ២-០ នៅវគ្គសន្សំពិន្ទុពូល B។ លោក Takayuki ប្ដេជ្ញាថានឹងមិនធ្វើឲ្យអ្នកគាំទ្រខ្លួន ខកចិត្តចំពោះការប្រកួតក្នុងទឹកដីទេ ជាពិសេសលេងដោយឆន្ទៈ ហើយដណ្ដើមយកជ័យជំនះ មួយបន្ថែមទៀត។ គ្រូបង្វឹកសញ្ជាតិជប៉ុន ចាត់ទុកជំនួបទល់វៀតណាម ជាបេសកកម្មសំខាន់បំផុតក្នុងការប្រកួតវគ្គចែកពូលនេះ។ លោក Takayuki Nishigaya គ្រូជម្រើសជាតិសិង្ហបុរី រូបពី AFF Mitsubishi Electric Cup 2022 «គន្លឹះសំខាន់ ដែលយើងទទួល បាន៦ពិន្ទុចំពោះ២ប្រកួតដំបូង គឺយើងបានអនុវត្តទម្រង់នោះ។ ដូច្នេះ យើង ត្រូវតែផ្ដោតលើការប្រកួតជាមួយក្រុមវៀតណាម។ យើង បានត្រៀមយ៉ាងល្អ ព្រោះយើងដឹងថា នឹងជួបជាមួយក្រុមដែលមានកម្រិតខ្លាំង។»។ លោក Takayuki បន្ថែមដូច្នេះ។ ចំណែក លោក Park Hang Seo គ្រូបង្វឹកក្រុមជម្រើសជាតិវៀតណាម បានបញ្ជាក់ថា រាល់ការប្រកួតរបស់ក្រុមទាំងអស់ គឺមានគៅបំណងច្បាស់លាស់ ជាពិសេសការព្យាយាមធ្វើឲ្យបានល្អបំផុត ដើម្បីទទួលបានជ័យជំនះ។ គ្រូបង្វឹករូបនេះ បាននិយាយដូច្នេះថា៖«សិង្ហបុរី និង វៀតណាម ឈ្នះពីរលើកដូចគ្នា។ រាល់ការប្រកួតដែលយើងប្រកួត យើងមកទីនេះដោយមានគោលបំណងច្បាស់លាស់ដើម្បីឈ្នះការប្រកួត។»។ មុនជំនួបរវាងសិង្ហបុរី និងវៀតណាម ក្នុងថ្ងៃជាមួយគ្នានេះ មីយ៉ាន់ម៉ា ត្រូវប៉ះក្រុមឡាវ នៅកីឡដ្ឋាន Thuwunna។ ក្រុមទាំងពីរ សុទ្ធតែគ្មានពិន្ទុនៅដោយក្រោមឆ្លងកាត់២ប្រកួត ប៉ុន្តែ មីយ៉ាន់ម៉ា មិនទានអស់ឱកាស ទៅវគ្គបន្ទាប់ទេ បើទោះមានតិចតួចក្តី ខណៈឡាវហាលអាវទៅហើយ។ គួរបញ្ជាក់ផងដែរថា សិង្ហបុរី ត្រូវស្វាគមន៍ ក្រុមជម្រើសជាតិវៀតណាម ក្នុងពូល B នៃព្រឹត្តិការណ៍ AFF Mitsubishi Electric Cup 2022 នៅថ្ងៃទី៣០ ខែធ្នូ នៅកីឡដ្ឋាន Jalan Besar វេលាម៉ោង ៧:៣០ យប់ បន្ទាប់ពីជំនួបរវាង ក្រុមមីយ៉ាន់ម៉ា និង ឡាវ នៅកីឡដ្ឋាន Thuwunna វេលាម៉ោង ៥:០០។ ក្នុងពូល B វៀតណាម សិង្ហបុរី និងម៉ាឡេស៊ី សុទ្ធតែមាន ៦ពិន្ទុស្មើរគ្នា។ ការប្រកួតបន្ទាប់ក្នុងពូល B ជម្រើសជាតិវៀតណាម ត្រូវប្រកួតជាមួយ មីយ៉ាន់ម៉ា នៅថ្ងៃទី៣ ខែមករា នៅកីឡដ្ឋាន My Dinh ចំណែក ម៉ាឡេស៊ី ត្រូវប៉ះជាមួយ សិង្ហបុរី នៅកីឡដ្ឋាន Bukit Jalil National៕	មុនជំនួបរវាងសិង្ហបុរី និងវៀតណាម ក្នុងព្រឹត្តិការណ៍ AFF Mitsubishi Electric Cup 2022 នៅថ្ងៃទី៣០ ខែធ្នូ វេលាម៉ោង ៧:៣០យប់ លោក Takayuki Nishigaya គ្រូបង្វឹកជម្រើសជាតិសិង្ហបុរី បញ្ជាក់ថា បេសកកម្មសំខាន់របស់ក្រុម គឺយកឈ្នះវៀតណាម។ លោក Park Hang Seo គ្រូជម្រើសជាតិវៀតណាម ថាគ្រប់ការប្រកួត ក្រុមខ្លួនតែងមានគោលដៅឈ្នះជានិច្ច។
កាលពីសម័យចិនបុរាណ គេបានចាប់យកបុរសឈ្មោះថា ខ្វៃ ធ្វើទារុណកម្ម ដោយអារសាច់ទាំងរស់ ចម្រាញ់ធ្វើជានំឲ្យឈ្មោះ ខ្វៃ ស៊ីសាច់របស់វា ហើយគេឲ្យជាងឆ្លាក់ថ្មធ្វើជារូបចម្លាក់សម្រាប់សញ្ញា ផ្ចាញ់ផ្ចាល កុំឲ្យយកគំរូតាម។ ពាក្យនេះត្រូវបានចិននៅកម្ពុជា ពពាយនាយលក់នំនេះថា «នំយ៉ាវឆាខ្វៃ» ខ្លះហៅថា «នំឆាខ្វៃ» ខ្លះហៅថា«នំប្រៃ» ពីព្រោះ នំនេះមានរសជាតិប្រៃបន្តិចៗ ហើយខ្លះទៀតហៅថា «នំប្រៃឡមៗ» គឺនំចម្រាញ់ខ្លាញ់អាខ្វៃ។ «នំយ៉ាវឆាខ្វៃ» នេះខ្មែរយើងភាគច្រើនបរិភោគជាមួយកាហ្វេ,បបរ ឬគុយទាវ ជាដើម។ សូមបញ្ជាក់ថា រូបចម្លាក់ថ្មអាខ្វៃនោះមាននៅប្រទេសចិនដរាបមកដល់សព្វថ្ងៃនេះ។ ខ្លឹមសារទាំងនេះដោយផ្អែកតាមការបកស្រាយរបស់សម្តេចព្រះសង្ឃរាជ ជួន ណាត៕	«នំឆាខ្វៃ» ដែលមានឈ្មោះដើមរបស់វាគឺ«នំយ៉ាវឆាខ្វៃ» នោះមិនមែនជាពាក្យខ្មែរឡើយ តែជាពាក្យចិន ដែល «យ៉ាវ» មានន័យថា ខ្លាញ់, «ឆា» មានន័យថា ចម្រាញ់ និង«ខ្វៃ» មានន័យថា មនុស្សក្បត់ឈ្មោះខ្វៃ។ «នំយ៉ាវឆាខ្វៃ» មានន័យពិតប្រាកដថា ឈ្មោះនំមួយបែប ដែលគេធ្វើទុកសម្រាប់សម្គាល់លើមនុស្សក្បត់ឈ្មោះខ្វៃ ក្នុងរាជការសឹកចិនបុរាណ។
លោក វ៉ា ថន អភិបាលខេត្តក្រចេះ បានប្រាប់សារព័ត៌មានថ្មីៗថា ពលរដ្ឋចំនួន៣នាក់បានស្លាប់ ក្នុងនោះមានស្ត្រី១នាក់ និង៤១នាក់កំពុងសម្រាកព្យាបាលនៅមន្ទីពេទ្យ ក្នុងនោះមានស្ត្រី១៤នាក់។ លោកវ៉ា ថន បញ្ជាក់ដូច្នេះថា៖«មែនទែនទៅអ្នកផលិតមិនខុសទេ តែអ្នកទទួលលក់បន្តជាអ្នកខុស ដោយគាត់បានយកមេស្រាទៅដាក់បន្ថែម។ នេះជាករណីកន្លងមក។ ចំពោះករណីនេះ កំពុងសិក្សាស្រាវជ្រាវនៅឡើយ មិនទាន់ដឹងថាអ្នកផលិត ឬអ្នកចែកចាយបន្តជាអ្នកខុសទេ»។ នេះមិនមែនជាករណីពុលស្រាសលើកទី១ទេ សម្រាប់ខេត្តក្រចេះនោះទេ។ កាលពី ខែឧសភា ឆ្នាំ២០១៨កន្លងទៅ នៅក្នុងស្រុកចិត្របុរី ក៏មានករណីពុលទឹក និងស្រានៅកើតឡើងដែរ និងបណ្តាលឲ្យមានអ្នកស្លាប់ជាង១០នាក់ និងជាង១៤០នាក់ត្រូវបញ្ជូនទៅសង្គ្រោះនៅមន្ទីរពេទ្យ។ ដោយឡែកកាលពីឆ្នាំ២០១៥ ករណីពុលស្រា ក៏បានកើតឡើងជាបន្តបន្ទាប់នៅទីកន្លែងផ្សេងគ្នានៅក្នុងខេត្តក្រចេះដែរ និងបានបណ្តាលឲ្យមនុស្ស១០នាក់ស្លាប់ និងជាង១៥០នាក់ត្រូវបញ្ជូនសង្គ្រោះ៕	ភ្នំពេញ៖ គិតត្រឹមពេលនេះ មានមនុស្ស៣នាក់បានស្លាប់ និង៤១នាក់ទៀតកំពុងសង្គ្រោះនៅមន្ទីរពេទ្យ ករណីពុលស្រាស ក្នុងស្រុកសំបូរ ខេត្តក្រចេះ។
ខេត្តមណ្ឌលគិរី ស្ថិតក្នុងគោលដៅទាំង ៦ខេត្តយុទ្ធនាការអន្ទាក់សូន្យរបស់ក្រសួងបរិស្ថាន និងមានរយៈពេល ៦សប្តាហ៍សម្រាប់អនុវត្ត។ យុទ្ធនាការនេះ ធ្វើឡើងនៅថ្ងៃទី២២ ខែតុលា ដើម្បីជួយផ្លាស់ប្តូរឥរិយាបថមនុស្សពីការជួញដូរ និងបញ្ឈប់ការហូបសាច់សត្វព្រៃ។ ស្ថិតក្នុងសន្និសីទសារព័ត៌មាន នៃយុទ្ធនាការអន្ទាក់សូន្យ ស្ថិតក្នុងខេត្តមណ្ឌលគិរី លោក នេត្រ ភក្ត្រា រដ្ឋលេខាធិការក្រសួងបរិស្ថាន លើកឡើងថា តាំងពីការចាប់ផ្តើមយុទ្ធនាការអន្ទាក់សូន្យនេះមក កម្រិតនៃការបង្រ្កាប ក៏ដូចជាទប់ស្កាត់ គឺមានសភាពកើនឡើងខ្លាំង។ បើគិតពីខែមករា ឆ្នាំ២០២១ ដល់ខែមិថុនាឆ្នាំ២០២២ រដ្ឋបាលខេត្តមណ្ឌលគិរី បង្រា្កបបានសាច់សត្វព្រៃចំនួន ១ ៣៥៣គីឡូក្រាម ដោយ៦ខែ ឆ្នាំ២០២២ បង្រ្កាបបានសាច់សត្វព្រៃចំនួន ២៣៥គីឡូក្រាម។ «អ្វីដែលយើងចង់ឃើញ មិនមែនឃើញអំពីសត្វដែលត្រូវបានប្រលះ សាច់យកមកលក់នៅលើទីផ្សារ ឬក៏ជាគ្រឿងសំណាកដែលដាក់លក់នៅលើទីផ្សារទេ។ អ្វីដែលសំខាន់ ភាពជោគជ័យរបស់យើង គឺការទប់ស្កាត់បាន និងការថែរក្សាសត្វព្រៃដែលរស់រានមានជីវិត នៅក្នុងតំបន់ការពារធម្មជាតិ»។ នេះជាការបញ្ជាក់របស់លោក នេត្រ ភក្ត្រា។ យុទ្ធនាការអន្ទាក់សូន្យ ត្រូវបានប្រកាសបើកជាផ្លូវការកាលពីខែមីនា ឆ្នាំ២០២២ កន្លងទៅ ក្នុងគោលដៅលុបបំបាត់រាល់ការដាក់អន្ទាក់គ្រប់ប្រភេទ តាមរយៈការលើកកម្ពស់ការយល់ដឹងសាធារណៈ ។ ជាពិសេសអ្នកនិយមបរិភោគ និងជួញដូរសត្វព្រៃ ព្រមទាំងជួយកាត់បន្ថយសម្ពាធធនធានធម្មជាតិផងដែរ៕	មណ្ឌលគិរី៖ ក្រសួងបរិស្ថាន និងដៃគូសហការ បានបន្តយុទ្ធនាការអន្ទាក់សូន្យ ដើម្បីបញ្ឈប់ការជួញដូរសត្វព្រៃ។ យុទ្ធនាការនេះ នៅតែបន្តអភិរក្សសត្វព្រៃក្រោយបង្រ្កាប ការជួញដូរសាច់សត្វព្រៃបានចំនួន ១ ៣៥៣គីឡូក្រាមនៅខេត្តមណ្ឌលគិរី។
ផ្ទះបាយនេះ មានលក់បានត្រីចៀនជាច្រើនប្រភេទដូចជា ត្រីអណ្តែតឆ្កែ ត្រីពោ ត្រីកាហែ ត្រីឆ្ពៀត ត្រីស្លឹកឫស្សី ត្រីចង្វា និងប្រភេទគោងៀតផងដែរ។ សម្រាប់ត្រីទាំងនេះ លោក បាន វណ្ណា ដែលជាម្ចាស់ហាង បានប្រមូលទិញពីប្រជានេសាទ នៅច្រាំងទន្លេមេគង្គ។ បុរស វ័យ៧២ឆ្នាំរូបនេះ បានទិញត្រីទុកប្រមាណ ៥០គីឡូក្រាមដើម្បីប្រឡាក់ ក្នុងមួយសប្តាហ៍។ ចំពោះ បន្លែយកមកធ្វើជ្រក់ទាំងនេះ គឺមានតាមរដូវកាល នៃបន្លែនីមួយៗ។ ជ្រក់ទាំងនោះរូមមាន ជ្រក់មមាញ ជ្រក់កាឡឹងខឹង ជ្រក់ស្ពៃ ត្រពាំងត្រាំ ល្ហុងត្រាំង ប៉េងប៉ោះស្វាយខ្ចី។ ម្ចាស់ផ្ទះបាយត្រីចៀនរូបនេះ បន្តថា ក្រៅពីធ្វើឱ្យអតិថិជនបរិភោគជាមួយត្រីចៀន លោកគឺមានលក់ជ្រក់ជាប្រអប់ផងដែរ។ ចំពោះ បាយត្រីចៀន គឺមានតម្លៃ ១ម៉ឺនរៀល ដោយអតិថិជន អាចជ្រើសរើសត្រីបរិភោគ និងជ្រក់តាមចិត្ត៕ ដើម្បីជ្រាបកាន់តែច្បាស់ សូមលោក អ្នកនាងទស្សនាវីដេអូដូចតទៅ៖	កំពង់ចាម៖ ត្រូវបានបង្កើតឡើងក្នុងឆ្នាំ ១៩៩១ ផ្ទះបាយត្រីចៀន នៅតែពេញនិយមក្នុងក្រុងកំពង់ចាម។ ស្ថិតនៅខាងមុខច្រាំងទន្លេមេគង្គ ផ្ទះលក់បាយមួយនេះ ត្រូវបានលក់បាយ មុនពេលមាន ស្ពានគីហ្សូណាទៅទៀត។
កញ្ញា រចនា បានបញ្ជាក់ថា តម្លៃកសិផលធ្លាក់ចុះ ឬឡើង គឺអាស្រ័យលើតម្រូវការ និងការផ្គត់ផ្គង់។ ហេតុនេះ បើប្រជាកសិករ ដាំដុំលើសតម្រូវការ នឹងជួបបញ្ហាទីផ្សារ។ នេះបើតាមការសង្កេតឃើញរបស់ កញ្ញា រចនា ដែលបានប្រាប់សារព័ត៌មានថ្មីៗ នៅថ្ងៃទី២៤ កុម្ភៈ តាមប្រព័ន្ធតេឡេក្រាម។ «ប្អូនបងប្រជាកសិករយើង ម្ដងហើយម្ដងទៀត ខ្ញុំសូមសំណូមពរឱពិចារណាមើល ទៅលើការណែនាំឡាយរបស់ក្រសួង។ នេះជាសារដែលក្រសួងសូមផ្ញើជូនដល់បងប្អូនប្រជាកសិករទាំងអស់»។ អ្នកនាំពាក្យក្រសួងកសិកម្មបានសង្កត់ធ្ងន់បែបនេះ មុនបន្ថែមថា ក្រសួងបានយកចិត្តទុកដាក់និងតាមដានលើតម្លៃស្រូវនេះណាស់ ហើយនឹងបន្តជួយស្វែងរកទីផ្សារ រួមទាំងដំណោះស្រាយដល់កសិករបន្ថែមទៀត។ កន្លងមកក្រសួងបានណែនាំ ពលរដ្ឋមិនឱ្យសម្រុកធ្វើស្រូវប្រាំង និងធ្វើលើសតម្រូវការឡើយ។ ការណែនាំនេះ ក៏ដោយសារក្រសួង ពិនិត្យឃើញបញ្ហាប្រែប្រួលអាកាសធាតុ ដែលនាំឱ្យខ្វះទឹក។ តម្លៃស្រូវនៅថ្ងៃទី២៤កុម្ភៈ ឆ្នាំ២០២៤។ រូបពី អ្នកនាំពាក្យ សូមជម្រាបថា នៅថ្ងៃនេះ តម្លៃស្រូវសើមប្រភេទ OMសើម, OM5451 នៅខេត្តកំពង់ធំ និងកំពង់ចាម មានតម្លៃ៩៥០រៀល ហើយស្រូវសែនក្រអូប នៅខេត្តត្បូងឃ្មុំ តម្លៃ១២៥០រៀល ដល់១៣០០រៀល។ នេះបើតាមតម្លៃមធ្យមភាគស្រូវសើម ដែលសារព័ត៌មានថ្មីៗ ទទួលបានពីអ្នកនាំពាក្យ៕ សូមអញ្ជើញស្ដាប់សេចក្ដីលម្អិត របស់អ្នកនាំពាក្យក្រសួងកសិកម្ម៖	ភ្នំពេញ៖ កញ្ញា អ៊ឹម រចនា អ្នកនាំពាក្យក្រសួងកសិកម្ម រុក្ខាប្រមាញ់ និងនេសាទ ទទូចឱ្យប្រជាកសិករស្ដាប់ការណែនាំរបស់ក្រសួង ទើបការបង្កបង្កើនផលពុំជួបបញ្ហាប្រឈម ។ ការទទូចរបស់អ្នកនាំពាក្យរូបនេះ ស្របពេលពលរដ្ឋកំពុងតែត្អូញត្អែរពីការធ្លាក់ចុះ នៃតម្លៃស្រូវ នារដូវប្រមូលស្រូវប្រាំង ។
ការផ្ទេរលើ Rice ដោយក្រុមទាំងសងខាងមិនបានអះអាងនូវតម្លៃច្បាស់លាស់ឡើយ ប៉ុន្តែតាមរយៈប្រព័ន្ធផ្សព្វផ្សាយបានរាយការណ៍ថា ខ្សែបម្រើសញ្ជាតិអង់គ្លេសមានតម្លៃផ្ទេរប្រមាណ ១០៥លានផោន (១៣៧,៤៥លានដុល្លារ)។ តម្លៃផ្ទេរលើ Declan Rice នឹងក្លាយជាតម្លៃបំបែកកំណត់ត្រាទីពីរនៅក្នុងក្របខណ្ឌ Premier League ទាំងមូលផងដែរ។ តាមរយៈសេចក្តីថ្លែងការណ៍របស់លោក Arteta លោកបានសរសើរចំពោះ Rice ខ្លាំងពីទេពកោសល្យរបស់កីឡាកររូបនេះ មានកម្រិតទម្រង់លេងខ្ពស់ទាំងនៅក្លិប និងក្រុមជម្រើសជាតិអង់គ្លេស។ «គេគឺជាកីឡាករដែលពោរពេញទៅដោយសមត្ថភាព ដែលជាអ្នកបង្ហាញទម្រង់លេងនៅកម្រិតមួយខ្ពស់នៅក្នុងក្របខណ្ឌ Premier League និងសម្រាប់ជម្រើសជាតិអង់គ្លេស រយៈពេលប៉ុន្មានរដូវកាលចុងក្រោយមកនេះ។ Declan ជាកីឡាករគុណភាព និង សក្តានុពលក្នុងការជួយក្រុមកាំភ្លើងធំប្រជែងពាន។»។ លោក Arteta បាននិយាយបែបនេះ។ Rice ក្លាយជាកីឡាករថ្លៃបំផុតរបស់ Arsenal ចាប់តាំងពីក្លិបក្នុងក្រុងឡុងដ៏មួយនេះទិញយកកីឡាករ Nicolas Pepe តម្លៃ ៧២លានផោន(៩៤លានដុល្លារ) ពីក្រុម Lille របស់បារាំង។ យ៉ាងណាតម្លៃនៃការផ្ទេរបស់ Rice ស្ថិតនៅចំណាត់ថ្នាក់ទី២ក្នុងកំណត់ត្រាផ្ទេរថ្លៃបំផុតប្រចាំ Premier League ដោយកីឡាករ Enzo Fernandez ខ្សែបម្រើ Chlesea ផ្លាស់ពីក្រុម SL Benfica កាលពីរដូវកាលមុនតម្លៃ ១០៧លានផោន (១៤០លានដុល្លារ)។ Rice បានជួយក្រុម West Ham United ឈ្នះពានរង្វាន់ Europa Conference League ដែលជាពានរង្វាន់តំបន់អឺរ៉ុបលើកដំបូងរយៈពេលពាក់កណ្តាលសតវត្ស៕	ក្រុម Arsenal បានចុះកិច្ចសន្យានាំយក Declan Rice ពីក្រុម West Ham United ជាមួយកុងត្រារយៈពេលវែង ដែលតម្លៃនៃការផ្ទេរត្រូវបានគេប៉ាន់ស្មានថាមានតម្លៃប្រមាណជាង ១០៥លានផោន(១៣៧លានដុល្លារ)។ អ្នកចាត់ការក្រុមលោក Mikel Arteta សរសើរអំពីទេពកោសល្យរបស់ Rice។
ត្រឹមមួយថ្ងៃទៀតប៉ុណ្ណោះ អ៊ុយក្រែនរងការវាយប្រហារយ៉ាងពេញទីពីសំណាក់រុស្ស៊ីកន្លះឆ្នាំហើយ។ ជិត៦ខែមកនេះ ប្រជាជនស៊ីវិល និងទាហានអ៊ុយក្រែនប្រមាណ១៥០០០នាក់បានបាត់បង់ជីវិត ខណៈរាប់លាននាក់បានភៀសខ្លួនចេញពីប្រទេស។ រុស្ស៊ីថែមទាំងក្តោបក្តាប់បានមួយផ្នែកធំនៃតំបន់ភាគខាងកើត និងខាងត្បូងអ៊ុយក្រែនទៀតផង។ ខណៈលោកខាងលិចបានដាក់ទណ្ឌកម្ម និងរឹតបន្តឹងទិដ្ឋាការលើមន្ត្រីវិមានក្រេមឡាំងជាច្រើននាក់ ប្រធានាធិបតីអ៊ុយក្រែន វ៉ូឡូឌីមៀ ហ្សេលេនស្គី បានអំពាវនាវឱ្យអាម៉េរិក និងសហភាពអឺរ៉ុប (EU) ឈប់ផ្តល់ទិដ្ឋាការដល់ជនជាតិរុស្ស៊ីទាំងអស់តែម្តង។ លោក ហ្សេលេនស្គី អះអាងក្នុងបទសម្ភាសជាមួយកាសែត Washington Post នៅដើមខែសីហានេះថា ទណ្ឌកម្មដ៏ល្អបំផុតដើម្បីបញ្ឈប់រុស្ស៊ីពីការកាត់យកទឹកដីអ៊ុយក្រែនបន្ថែមទៀតគឺប្រទេសលោកខាងលិចត្រូវតែបិទព្រំដែនមិនឱ្យប្រជាជនរុស្ស៊ីជាន់ដីតែម្តង។ យ៉ាងណាមិញ សំណើនេះត្រូវបានក្រុងវ៉ាស៊ីនតោនច្រានចោល ខណៈរដ្ឋអឺរ៉ុបខ្វែងគំនិតគ្នាជុំវិញបម្រាមទិដ្ឋាការនេះ។ បើតាមអ្នកនាំពាក្យក្រសួងការបរទេសអាម៉េរិក លោក Ned Price រដ្ឋបាលលោក បៃដិន បានចេញបម្រាមលើទិដ្ឋាការរបស់មន្រ្តីវិមានក្រេមឡាំងស្រាប់ហើយ។ ក្រុងវ៉ាស៊ីនតោនក៏បានបញ្ជាក់យ៉ាងច្បាស់ដែរថា ទណ្ឌកម្មទាំងនោះគឺផ្តោតតែលើបុគ្គលណាដែលចូលដៃក្នុងការឈ្លានពានអ៊ុយក្រែនប៉ុណ្ណោះ ហើយមិនលាយឡំជាមួយប្រជាជនរុស្ស៊ីស្លូតត្រង់ទេ។ «អាម៉េរិកនឹងមិនចង់បិទផ្លូវទៅកាន់កន្លែងជ្រកកោនសុវត្ថិភាពចំពោះអ្នកប្រឆាំងរុស្ស៊ី ឬអ្នកដទៃទៀតដែលងាយរងការបំពានផ្នែកសិទ្ធិមនុស្សទេ»។ អ្នកនាំពាក្យក្រសួងការបរទេសអាម៉េរិកលើកឡើងបែបនេះក្នុងសន្និសីទសារព័ត៌មានខ្លីមួយនៅថ្ងៃទី២២ ខែសីហា។ រីឯនៅអឺរ៉ុបវិញ ប្រធានគោលនយោបាលការបរទេសអឺរ៉ុប លោក Josep Borrell ក៏មិនគាំទ្រសំណើរបស់មេដឹកនាំអ៊ុយក្រែនដូចអាម៉េរិកដែរ។ ថ្លែងពីអេស្ប៉ាញ លោក Borrell និយាយថា ការហាមឃាត់ប្រជាជនរុស្ស៊ីទាំងអស់ពីការចូលដែនដី EU មិនមែនជាគំនិតល្អទេ។ រដ្ឋមន្រ្តីការបរទេស EU នឹងពិភាក្សាពីបម្រាមនេះនៅទីក្រុងប្រាក ទឹកដីឆែក សប្តាហ៍ក្រោយ។ យ៉ាងណាមិញ កិច្ចចរចារវាងប្រមុខការទូត EU នេះទំនងជាមិនដំណើការដោយរលូនឡើយ ពីព្រោះរដ្ឋអឺរ៉ុបមួយចំនួនដូចជា រដ្ឋបាល់ទិក ហ្វាំងឡង់ សាធារណរដ្ឋឆែកគាំទ្រវិធានការនេះយ៉ាងពេញទំហឹង ខណៈស៊ីប ក្រិក និងអាល្លឺម៉ង់ បង្ហាញពីជំហរប្រឆាំង៕	អាម៉េរិក នៅថ្ងៃទី២២ ខែសីហា បានច្រានចោលសំណើរបស់ប្រធានាធិបតីអ៊ុយក្រែន វ៉ូឡូឌីមៀ ហ្សេលេនស្គីដែលទាមទារឱ្យបស្ចិមលោករឹតបន្តឹងលើការផ្ដល់ទិដ្ឋាការដល់ប្រជាជនរុស្ស៊ីទាំងអស់។ គោលនយោបាយការបរទេសអឺរ៉ុប ក៏មិនគាំទ្រគំនិតនេះដែរ ដោយអះអាងថា ជនជាតិរុស្ស៊ីជាង ៣០ ម៉ឺននាក់ភៀសខ្លួនទៅអឺរ៉ុប ដោយសារតែមិនចង់រស់នៅក្រោមរបបលោក វ៉្លាឌីមៀ ពូទីន។ ប៉ុន្តែរដ្ឋអឺរ៉ុបមួយចំនួនបានបង្ហាញជំហរគាំទ្របម្រាមនេះទៅវិញ។
កញ្ញា យុង ខេមរា ដែលទទួលបានឋានន្តរសក្តិឧត្តមសេនីយ៍ត្រីនេះ បានប្រាប់សារព័ត៌មានថ្មីៗ យ៉ាងខ្លីថា ការទទួលបានឋានន្តរសក្តិបន្ថែមនេះ គឺបង្ហាញពីការយកចិត្តទុករបស់ថ្នាក់ដឹកនាំមកលើកូនចៅ។ បច្ចុប្បន្ននេះកញ្ញា យុង ខេមរា ដែលកំពុងបម្រើការងារនៅកងពលតូចលេខ៧០ នេះ មានតួនាទីជានាយរងសេនាធិការ និងជានាយការិយាល័យទី៥ ទទួលបន្ទុកការងារអប់រំផ្សព្វផ្សាយ និងកិច្ចការងារនយោបាយយោធា។ មុននឹងចូលបម្រើការងារក្នុងផ្នែកកងទ័ព កញ្ញា យុង ខេមរា ក៏ធ្លាប់បម្រើការងារនៅមជ្ឈមណ្ឌលព័ត៌មានដើមអម្ពិល និងកម្មវិធីអប្សរាណែត ផងដែរ៕	ភ្នំពេញ៖ ព្រះមហាក្សត្រ ព្រះបាទសម្ដេចព្រះបរមនាថ នរោត្តម សីហមុនី បានចេញព្រះរាជក្រឹត្យដំឡើងឋានន្តរសក្តិឧត្តមសេនីយ៍ត្រីដល់វរសេនីយឯក យុង ខេមរា ដែលជានាយទាហានថ្នាក់វរសេនីយ៍នៃកងយោធពលខេមរភូមិន្ទ។ នេះបើតាមព្រះរាជក្រឹត្យ ចុះថ្ងៃទី១៧ ធ្នូ ដែលចេញផ្សាយ។
លិខិតរដ្ឋាភិបាលដែលចុះហត្ថលេខាដោយសម្ដេច ហ៊ុន សែន បានកំណត់ឲ្យលោក ប៊ិន ឈិន ទទួលបន្ទុកប្រចាំការដោះស្រាយការងារប្រចាំថ្ងៃជំនួសនាយករដ្ឋមន្ត្រី សម្របសម្រួលកិច្ចការសម្រាប់គណៈរដ្ឋមន្ត្រី នាយករដ្ឋមន្ត្រី និងបណ្តាឧបនាយករដ្ឋមន្ត្រី ទទួលបន្ទុកជួយនាយករដ្ឋមន្ត្រីក្នុងការងារតាមដានសម្របសម្រួលដំណើរការតុលាការកាត់ទោសអតីតមេដឹកនាំខ្មែរក្រហម។ លោក ប៊ិន ឈិន ទទួលសិទ្ធិពីនាយករដ្ឋមន្ត្រី ក្នុងការពិនិត្យ និងសម្រេចលើការងាររបស់ «ច្រកចេញ-ចូលតែមួយ» នៃក្រុមប្រឹក្សាអភិវឌ្ឍន៍កម្ពុជា លើកលែងតែការងារដែលមានវេទយិតភាពខ្ពស់ ដែលតម្រូវឲ្យសុំការណែនាំ ឬ ការសម្រេចពីនាយករដ្ឋមន្ត្រី។ ជាមួយគ្នានេះរដ្ឋមន្ត្រីទីស្តីការគណៈរដ្ឋមន្ត្រីរូបនេះ ក៏ត្រូវទទួលសិទ្ធិពីនាយករដ្ឋមន្ត្រីក្នុងការពិនិត្យ និងសម្រេចលើសំណើស្មុំកូន និងការលាសញ្ជាតិ ដឹកនាំផ្ទាល់អាជ្ញាធរជាតិដោះស្រាយទំនាស់ដីធ្លី និងជួយនាយករដ្ឋមន្ត្រីលើការងារដឹកនាំផ្ទាល់ក្រុមប្រឹក្សាអ្នកច្បាប់ និងការងាររៀបចំចម្លើយតបនឹងសំណួររបស់សមាជិករដ្ឋសភា ស្របតាមនីតិវិធី ដូចមានចែងក្នុងមាត្រា៩៦ នៃរដ្ឋធម្មនុញ្ញ និងជួយនាយករដ្ឋមន្ត្រីលើការងារបង្ការ ទប់ស្កាត់ និងប្រឆាំងអំពើពុករលួយ។ បើតាមសម្ដេច ហ៊ុន សែន ដែលបានប្រកាសកាលពីថ្ងៃទី២២ មីនាកន្លងមក សាលារាជបណ្ឌិត្យសភាកម្ពុជា , អាកាសចរស៊ីវិល ក៏ត្រូវស្ថិតក្រោមទីស្តីការគណៈរដ្ឋមន្ត្រីផងដែរ។ ចំណែកភារកិច្ចរបស់អាជ្ញាធរជាតិអប្សារា ,អាជ្ញាធរជាតិព្រះវិហារ,គណៈកម្មការជាតិយូណេស្កូកម្ពុជា និងគណៈកម្មការជាតិបេតិកភណ្ឌពិភពលោក ត្រូវបានសម្ដេច ហ៊ុន សែន ប្រកាសដាក់នៅក្រោមក្រសួងវប្បធម៌ និងវិចិត្រសិល្បៈ ដែលត្រូវគ្រប់គ្រងដោយលោកស្រី ភឿង សកុណា។ ចំណែកគណៈកម្មការគ្រប់គ្រងផ្លូវដែក ត្រូវប្រគល់ជូនរដ្ឋមន្ត្រីក្រសួងសាធារណការ និងដឹកជញ្ជូន លោក ស៊ុន ចាន់ថុល ជាអ្នកគ្រប់គ្រង។ រដ្ឋមន្ត្រីក្រសួងអប់រំ យុវជន និងកីឡា លោក ហង់ ជួនណារ៉ុន ធ្វើជាប្រធានកាយឫទ្ធិជាតិកម្ពុជា។ ស្ថាប័នគណៈវិស្វកម្ម ត្រូវប្រគល់ជូនក្រសួងការងារ និងបណ្ដុះបណ្ដាលវិជ្ជាជីរៈ។ សាលាភូមិន្ទរដ្ឋបាល ត្រូវស្ថិតក្រោមការគ្រប់គ្រងរបស់ក្រសួងមុខងារសាធារណៈ។ សាលាវិជ្ជាជីវៈតុលាការ គឺត្រូវប្រគល់ឲ្យក្រសួងយុត្តិធម៌ ជាអ្នកទទួលបន្ទុក៕	ភ្នំពេញ៖ រដ្ឋាភិបាល បានសម្រេចកែសម្រួល និងកំណត់ភារកិច្ចលោក ប៊ិន ឈិន បន្ថែមពីលើតួនាទីរដ្ឋមន្ត្រីស្តីទីទទួលបន្ទុកទីស្តីការគណៈរដ្ឋមន្ត្រី។
គូស្នេហ៍ជាច្រើនជំនាន់បានរៀបចំពិធីមង្គលការនៅតំបន់ Nezahualcoyotl កាលពីថ្ងៃទី ១៤ ខែកុម្ភៈ។ ប្រពៃណីប្រចាំឆ្នាំនេះត្រូវបានគេហៅថា matrimonio colectivo ឬអាពាហ៍ពិពាហ៍សមូហភាព។ មនុស្សមួយចំនួនជ្រើសរើសការរៀបការរបៀបនេះដើម្បីសន្សំថ្លៃចំណាយបានមួយផ្នែក។ Rosalin Ruiz អាយុ ២៨ ឆ្នាំបាននិយាយថា អាពាហ៍ពិពាហ៍ធម្មតាមានតម្លៃថ្លៃណាស់។ នាងបានរៀបការជាមួយមិត្តប្រុសរបស់នាង Ricardo Reyes អាយុ ៣០ឆ្នាំ។ សំឡេងអបអរសាទរបានបន្លឺឡើងនៅក្នុងរោងការដ៏ធំ ពេលដែល Sonia Cruz ប្រធានការិយាល័យអត្រានុកូលដ្ឋានរបស់រដ្ឋបានបញ្ជាក់ថាការរៀបការរបស់គូស្នេហ៍គឺស្របច្បាប់ ហើយបានអញ្ជើញឲ្យពួកគេថើបគូស្នេហ៍របស់ខ្លួន។ ការរៀបចំពិធីនៅឆ្នាំនេះ ត្រូវបានឧបត្ថម្ភដោយការិយាល័យអភិបាលក្រុងក្នុងតំបន់ ដោយមានការប្រគល់អំណោយដូចជា ទូរទស្សន៍ និងកៅអីដៃដល់គូស្វាមីភរិយាដែលភ្ជាប់ពាក្យយូរបំផុតចំនួន៣គូនៅ Nezahualcoyotl។ លោកស្រី Dona Rosa ដែលបានភ្ជាប់ពាក្យយូរបំផុតនៅ Nezahualcoyotl បាននិយាយថា ៖« វាជាការរំលឹកថា ស្នេហាអាចស្ថិតស្ថេរពេញមួយជីវិត។ យើងមានមោទនភាពដែលឃើញគូស្នេហ៍វ័យក្មេងជាច្រើនដើរតាមគន្លងរបស់យើង»។ នេះបើតាមសារព័ត៌មាន BBN Breaking។ ពិធីមង្គលការដ៏ធំមួយប្រព្រឹត្តិនៅថ្ងៃបុណ្យនៃក្តីស្រឡាញ់ក៏បានប្រារព្ធនៅប្រទេសនីការ៉ាហ្គាដែរ ដោយមានគូស្នេហ៍ចំនួន ២០០គូបានរៀបការនៅតំបន់ Xolotlan នៃទីក្រុង Managua៕	គូស្វាមីភរិយាប្រហែល ១២០០គូបានរៀបការនៅជាយទីក្រុងម៉ិកស៊ីកូក្នុងព្រឹត្តិការណ៍បុណ្យនៃក្តីស្រឡាញ់ប្រពៃណីក្នុងតំបន់ Nezahualcoyotl។
«យើងដាក់ចេញវិធានការដាច់ណាត់តាមរយៈការចុះហត្ថលេខាលើពាក្យស្នើរបស់អ៊ុយក្រែនសម្រាប់នីតិវិធីរហ័សចូលជាសមាជិកណាតូ។» ប្រធានាធិបតីអ៊ុយក្រែន វ៉ូឡូឌីមៀ ហ្សេលេនស្គី និយាយបែបនេះក្នុងសារវីដេអូមួយដែលបង្ហោះតាមបណ្ដាញ Telegram ។ ក្នុងវីដេអូនោះ លោក ហ្សេលេនស្គី ឈរដោយនាយករដ្ឋមន្ត្រី Denys Shmygal និងប្រធានសភាអ៊ុយក្រែន។ ក្នុងសារដដែល ប្រធានាធិបតីអ៊ុយក្រែន ក៏បញ្ជាក់ជាថ្មីពីការត្រៀមខ្លួនចរចាជាមួយរុស្ស៊ី ប៉ុន្តែមិនមែនលោក វ៉្លាឌីមៀ ពូទីន ឡើយ។ រុស្ស៊ីនៅថ្ងៃទី៣០ ខែកញ្ញា បានបញ្ចូលទឹកដីអ៊ុយក្រែនជាផ្លូវការមាន Luhansk, Donetsk, Kherson region និង Zaporizhzhia។ ក្នុងពិធីអធិកអធមមួយនៅវិមានក្រេមឡាំង លោក ពូទីន និយាយថា ការបញ្ចូលទឹកដីអ៊ុយក្រែន ជាឆន្ទៈរបស់ប្រជាជនរាប់លាននាក់ ហើយប្រជាជនក្នុងតំបន់ទាំងនោះ ក្លាយជាប្រជាជនរុស្ស៊ីរហូត។ ជាមួយគ្នានេះ លោក ពូទីន ក៏ប្រកាសការពារទឹកដីដែលទើបបញ្ចូលនេះ ជាមួយនឹងការគំរាមនុយក្លេអ៊ែរទៀតផង។ លោក ពូទីន អះអាងថា អាម៉េរិកជាអ្នកបង្កើតឱ្យមានទម្លាក់នេះតាមរយៈការប្រើនុយក្លេអ៊ែរនៅជប៉ុនអំឡុងសង្រ្គាមលោកលើកទី២ ។ នៅឯអង្គការសហប្រជាជាតិវិញ រុស្ស៊ីក៏បានបោះឆ្នោតប្រឆាំងដំណោះស្រាយមួយរបស់ក្រុមប្រឹក្សាសន្តិសុខ ដែលថ្កោលទោសទង្វើរបស់ខ្លួន ខណៈចិនបានបោះឆ្នោអនុប្បវាទ។ ជាមួយគ្នានេះ អង់គ្លេស ក៏ប្រកាសដាក់ទណ្ឌកម្មបន្ថែមលើរុស្ស៊ី ស្របពេលដែលអាម៉េរិកនឹងចាត់វិធានការដូចគ្នាដែរ៕	ប្រធានាធិបតីអ៊ុយក្រែន វ៉ូឡូឌីមៀ ហ្សេលេនស្គី នៅថ្ងៃទី៣០ ខែកញ្ញា ប្រកាសពន្លឿនការសុំចូលជាសមាជិកសម្ព័ន្ធយោធាណតូដោយប្រើប្រាស់មធ្យោបាយរហ័ស បន្ទាប់ពីរុស្ស៊ីបញ្ចូលទឹកដីអ៊ុយក្រែនដែលខ្លួនបានគ្រប់គ្រង។ មេដឹកនាំទីក្រុងកៀវ ក៏ប្រកាសត្រៀមចរចាជាមួយរុស្ស៊ីផងដែរ ប៉ុន្តែមិនមែនជាមួយប្រធានាធិបតី វ៉្លាឌីមៀ ពូទីន ។
ប្រធានសហគមន៍ទេសចរណ៍ធម្មជាតិបឹងពារាំង លោក គង់ មង្គល បានឱ្យដឹងថា ស្ថានភាពបឹងពារាំងក្នុងរដូវប្រាំងនេះ គោករីងទឹកស្ទើរ៨០ភាគរយ។ យ៉ាងណាក៏ដោយ ក្រុមការងាររបស់លោកកំពុងបន្តជីកស្រះក្នុងបឹងបន្ថែមទៀត តាមតំបន់គោលដៅសំខាន់ៗ ធ្វើយ៉ាងណាសង្រ្គោះត្រីពូជកុំឱ្យខ្វះទឹក។ លោក មង្គល បញ្ជាក់ថា ការជីកជាស្រះនេះ ក្រោយសហគមន៍បានការអនុញ្ញាតពីក្រសួងកសិកម្ម រុក្ខាប្រមាញ់ និងនេសាទ និងរដ្ឋបាលខេត្ត ក្នុងគោលដៅសង្រ្គោះមេត្រីពូជកម្រៗ នៅក្នុងបឹងអភិរក្សពារាំង។ លោក មង្គលបន្ថែមថា ចំពោះការងារនេះដែរ កន្លងមកប្រតិភូរាជរដ្ឋាភិបាលទទួលបន្ទុកជាប្រធានរដ្ឋបាលជលផល លោក ពុំ សុថា ក៏ធ្លាប់បានជួយឧបត្ថម្ភថវិកា ដើម្បីជួយគ្រឿងចក្រចូលជីកកាយភក់សង្រ្គោះត្រីផងដែរអំឡុងឆ្នាំ២០២១ ហើយថ្មីៗនេះលោកក៏បានឧបត្ថម្ភប្រេងរយៈពេលមួយសប្ដាហ៍សម្រាប់ជីកស្ដារជួយសង្រ្គោះត្រីមេពូជនេះផងដែរ។ បើតាមប្រធានសហគមន៍ទេសចរណ៍ធម្មជាតិបឹងពារាំង ស្រះដែលជីកកន្លងមកមានចំនួន៤ស្រះ ដែលអាចរក្សាទឹកបានសមល្មម មិនរីងក្នុងរដូវប្រាំង។ លោក គង់ មង្គល បន្ថែមថា៖ «កន្លងមកយើងជីកបានរណ្ដៅស្រះខ្លះហើយ តែមិនគ្រប់គ្រាន់ ហើយសព្វថ្ងៃយើងមូបទឹកសង្រ្គោះត្រីមួយចំនួនធំ បើគ្មានការជីកស្ដារនេះទេ គ្មានទឹកពីណាទេក្នុងរដូវនេះ»។ កាលពីពេលថ្មីៗនេះ ក្រុមការងារបានជីកស្រះស្ដារនៅផ្នែកខាងកើត និងបានបូមទឹកចាក់បញ្ចូលទាំងថ្ងៃទាំងយប់ អស់រយៈពេល២សប្ដាហ៍មកហើយ ស្របពេលបឹងកាន់តែគោក ដីបែកក្រហែងក្នុងរដូវក្ដៅ។ មេត្រីពូជដែលងាប់នៅក្នុងបឹងពារាំងនាដើមខែ ឧសភា ឆ្នាំ២០២៤។ រូបភាព៖ Dyna Piset ទោះមានការសង្រ្គោះដោយយកចិត្តទុកដាក់យ៉ាងណាក្ដី ប៉ុន្តែនៅតែមានត្រីពូជខ្លះបានងាប់ ដោយសារទ្រាំទ្រនឹងអាកាសធាតុមិនបាន។ លោក មង្គល ប្រាប់ថាកំឡុងពេលក្ដៅខ្លាំងនៅពាក់កណ្ដាលខែ មេសា ត្រីមួយចំនួនតូចបានងាប់ និងការសង្រ្គោះមិនទាន់ពេលជាដើម។ ដោយការបម្រែបម្រួលអាកាសធាតុកាន់តែអាក្រក់ទៅៗ លោក គង់ មង្គល ចង់ឱ្យរដ្ឋាភិបាលមានគម្រោងស្ដារបឹងធម្មជាតិពារាំងឡើងវិញ ខណៈដែលការជីកស្រះតូចៗក្នុងបឹងនេះ ចំណាយពេលច្រើន និងអាចសង្រ្គោះត្រីបានមួយរយៈខ្លី។ លោក មង្គល រៀបរាប់ថា៖« ខ្ញុំសុំយោបល់ទៅថ្នាក់ដឹកនាំក្រសួងកសិកម្ម ដើម្បីសុំគោលការណ៍ទៅរដ្ឋមន្រ្តី ហើអាចវិភាជកញ្ចប់ថវិកា ក្រសួងបានលឿនជាងមានតែឱ្យក្រសួងលើកផែនការបូមស្ដារជាដំណាក់កាល ហើយកន្លងទៅក្រសួងកសិកម្មក៏បានរួមចំណែកផ្តល់នូវអ្នកបច្ចេកទេស និងឧបករណ៍សម្ភារ សម្រាប់អន្ដរាគមន៍ទឹកនេះផងដែរ»។ ការជីកស្ដារក្នុងបឹងពារាំង។ រូបភាព៖ អង្គការហ្វេក កាលពីសប្ដាហ៍មុន អង្គការសម្ព័ន្ធភាពដើម្បីអភិរក្សធនធានជលផល ហៅកាត់ថា អង្គការហ្វេក ក៏ប្រកាសពីការផ្តល់ថវិកាមួយចំនួនជាបន្ទាន់ ដើម្បីជីកស្ដារ និងបូមទឹកចូលក្នុងកន្លែងអភិរក្សបឹងពារាំងនេះដែរ។ នៅថ្ងៃទី៣ ខែឧសភា អង្គការនេះបញ្ជាក់ថា បានប្រើគ្រឿងចក្រអេស្កាវ៉ាទ័រ ចាប់ផ្តើមជីកស្តារ ដើម្បីជួយសង្គ្រោះត្រីមេពូជ សត្វស្លាប និងជីវៈចម្រុះមួយចំនួនមុនពេលមានភ្លៀងធ្លាក់៕	សៀមរាប៖ អាកាសធាតុហួតហែងខ្លាំង ធ្វើឱ្យបឹងពារាំងដែលជាបឹងអភិរក្សមេត្រីពូជសំខាន់នៅប៉ែកខាងក្រោមជិតបឹងទន្លេសាប ប្រឈមនឹងកង្វះទឹក ហើយកន្លែងខ្លះគោក មិនអាចឱ្យត្រីនៅបាន។ ដើម្បីដោះស្រាយបញ្ហានេះ អ្នកពាក់ព័ន្ធមានទាំងរដ្ឋាភិបាល អង្គការសង្គមស៊ីវិល និងសហគមន៍ ខិតខំជីករណ្ដៅស្រះដើម្បីរក្សាទឹកសង្រ្គោះត្រីទាំងនោះ។
ថ្លែងប្រាប់សារព័ត៌មានថ្មីៗតាមទូរសព្ទ លោក គង់ វិមាន បានពន្យល់ថា៖ «មុននឹងសាងសង់ស្ពាននេះឡើង យើងបានសិក្សាច្បាស់លាស់ណាស់ ដោយមានការ ចូលរួមពិភាក្សាយ៉ាងល្អិតល្អន់ ពីអាជ្ញាធរដែនដី អ្នករស់នៅជុំវិញ តំបន់ហ្នឹង ដោយមិនមែនចេះតែធ្វើតម្រូវចិត្តរបស់ក្រសួង ឬរបស់អ្នកបច្ចេកទេសទេ គឺយើងសិក្សាលើប្លង់គោល»។ អនុរដ្ឋលេខាធិការ និងនាយកខុទ្ទកាល័យរបស់លោករដ្ឋមន្ត្រី ស៊ុន ចាន់ថុល បានបញ្ជាក់បន្ថែមថា ក្រសួងបានសិក្សាយ៉ាងល្អិតល្អន់ជាមួយវិស្វករបរទេស ហើយសំណង់គោរពទៅតាមស្តង់ដារ បច្ចេកទេស គុណភាពត្រឹមត្រូវ និងតាមរចនាប័ទ្មខ្មែរ។ កាលពីថ្ងៃទី២២ ខែមិថុនា អ្នកប្រើប្រាស់បណ្តាញសង្គមមួយចំនួន បានចែករំលែកតៗគ្នាពីរូបភាពស្ពានរំលងអង្គតាសោម ដោយខ្លះថា វែងជ្រុលដែលត្រូវចំណាយពេលយូរជាងឆ្លងផ្លូវធម្មតា ហើយអ្នកខ្លះថា មិនផ្តល់ភាពងាយសម្រាប់ជនពិការក្នុងការធ្វើដំណើរ។ ស្ពានអាកាសថ្មើរជើងត្រង់តំបន់ផ្សារអង្គតាសោម ខេត្តតាកែវ រូបភាពពីក្រសួងសាធារណការ និងដឹកជញ្ជូន ជាការឆ្លើយតប លោក គង់ វិមាន បានសង្កត់ធ្ងន់ថា ក្រសួងសាធារណការ បានគិតគូររួចហើយពីការ ធ្វើជណ្តើរ ជំរាល សម្រាប់ជនពិការ ដើម្បីផ្តល់ភាពងាយស្រួលក្នុងការថ្មើរជើងឆ្លងកាត់ផ្លូវ ប្រកបដោយសុវត្ថិភាពខ្ពស់។ លោកបាន បញ្ជាក់ថា៖«យើងបានគិតគូរច្បាស់ណាស់ពីការធ្វើចំណោត និងជំរាលសម្រាប់ជនពិការឡើងចុះ គឺមាននៅក្នុងប្លង់ អស់ហើយ។ ប៉ុន្តែគ្រាន់តែការអនុវត្ត គម្រោងមិនទាន់រួចរាល់ ហើយអស់ទេ»។ បើតាមលោកអនុរដ្ឋលេខាធិការស្ពានរំលងថ្មើរជើងនេះនឹងផ្តល់ភាពងាយស្រួលសម្រាប់ពលរដ្ឋធ្វើដំណើរឆ្លងកាត់ កាត់បន្ថយការកកស្ទះចរាចរណ៍ និងមានសុវត្ថិភាព។ លោក គង់ វិមាន បានអំពាវនាវដល់ពលរដ្ឋចូលរួមថែរក្សា ការពារ និងផ្តល់តម្លៃចំពោះស្ពានថ្មើរជើងដែលរដ្ឋាភិបាលខិតខំកសាងឡើង។ សូមបញ្ជាក់ថា ស្ពានអាកាសថ្មើរជើងនៅតំបន់ផ្សារអង្គតាសោមនេះសម្រេចការសាងសង់ឡើងបាន៩០ភាគរយហើយ ដោយចំណាយថវិកាចំនួន៤០ម៉ឺនដុល្លារ។ បច្ចុប្បន្នកម្ពុជាមានស្ពានអាកាសថ្មើរជើងមួយចំនួន៤ គឺមានដូចជាស្ពានអាកាសថ្មើរជើងដែលឆ្លងកាត់ផ្លូវជាតិលេខ៤ ត្រង់សាលាបឋមសិក្សាជម្ពូវ័ន្ត,ត្រង់វិទ្យាល័យចំណេះទូទៅហ៊ុនសែនជម្ពូវ័ន្ត ស្ថិតនៅក្នុងខណ្ឌពោធិ៍សែនជ័យ, ស្ពានអាកាសថ្មើរជើងស្តុបនាងគង្ហីង, ស្ពានអាកាសថ្មើរជើង ត្រង់ផ្សារដើមគរ។ រដ្ឋាភិបាលក៏កំពុងសាងសង់ស្ពានអាកាសថ្មើរជើងនៅស្តុបសន្ធរម៉ុក និងស្ពានអាកាសថ្មើរជើងមួយចំនួននៅតាមបណ្តាខេត្តផងដែរ៕	សំណង់ស្ពានអង្គតាសោម ដែលជាស្ពានអាកាសថ្មើរជើងតាមបណ្តោយផ្លូវជាតិលេខ៣ តំបន់ផ្សារអង្គតាសោម ខេត្តតាកែវ គោរពតាមស្តង់ដារបច្ចេកទេសខ្ពស់ ដោយមានការសិក្សាយ៉ាងច្បាស់លាស់ពីអ្នកជំនាញ។ អនុរដ្ឋលេខាធិការក្រសួង សាធារណការ និងដឹកជញ្ជូន បានអះអាងយ៉ាងដូច្នេះដើម្បីឆ្លើយតបទៅនឹងមតិរិះគន់មួយ ចំនួន ក្រោយដំណើរការដ្ឋានស្ពានរំលងមួយនេះ កាលពីថ្ងៃទី២២ ខែមិថុនា មក។
សេចក្ដីប្រកាសព័ត៌មានរបស់ គណៈកម្មការទន្លេមេគង្គ (MRC) បានឱ្យដឹងថា ប្រទេសអូស្ត្រាលី អាល្លឺម៉ង់ និងស្វីស ផ្តល់ថវិកាប្រមាណ ១៣លានដុល្លារអាមេរិក ដល់ MRC ដើម្បីគាំទ្រប្រទេសកម្ពុជា ឡាវ ថៃ និងវៀតណាម ឆ្លើយតបទៅនឹងបញ្ហាប្រឈមជាបន្ទាន់នានា ការប្រែប្រួលអាកាសធាតុ ការពារប្រព័ន្ធអេកូឡូស៊ីទន្លេមេគង្គ និងធ្វើឲ្យជីវភាពរស់នៅរបស់ប្រជាជនកានើតែប្រសើរឡើង។ MRC នឹងប្រើប្រាស់ថវិកានេះតាមផែនការយុទ្ធសាស្ត្រ ៥ឆ្នាំ ចាប់ពីឆ្នាំ២០២១ដល់២០២៥។ លោក អាន ពេជ្រហត្ថដា នាយកប្រតិបត្តិនៃលេខាធិការដ្ឋាន បានបញ្ជាក់ដូច្នេះ៖ «ការគាំទ្រនេះ ទាន់ពេលវេលា និងមានសារៈសំខាន់ខ្លាំងណាស់សម្រាប់ MRC ក្នុងការអនុវត្តសកម្មភាពនានា ដែលធ្វើឲ្យមានតុល្យភាពលើតម្រូវការនៃការអភិវឌ្ឍសេដ្ឋកិច្ច ការធ្វើឲ្យសង្គមប្រសើរឡើង និងការគាំពារដល់បរិស្ថាន»។ លោក ពេជ្រហត្ថថា បន្ថែមថា MRC នឹងថ្លឹងថ្លែងរាល់ជម្រើសជាច្រើននៃប្រភពបង្កើតថាមពលនានា រួមទាំងជម្រើសថាមពល-ស្បៀង-ទឹក ក៏ដូចជាការប្រើប្រាស់បន្ថែមនៃថាមពលដោយពន្លឺព្រះអាទិត្យ និងខ្យល់។ ជាមួយគ្នានេះ MRC នឹងសិក្សាស្វែងរកនូវមធ្យោបាយផ្សេងៗដើម្បីកាត់បន្ថយផលប៉ះពាល់អវិជ្ជមានផ្នែកបរិស្ថានលើទន្លេមេគង្គ និងប្រជាជន។ ឯកអគ្គរដ្ឋទូតអូស្ត្រាលីប្រចាំប្រទេសឡាវ លោក Paul Kelly បានរៀបរាប់ថា ប្រទេសអូស្ត្រាលី នឹងផ្តល់នូវការគាំទ្របច្ចេកទេសដល់ MRC លើវិស័យសំខាន់ៗជាច្រើនផងដែរ រួមទាំងដល់មជ្ឈមណ្ឌលគ្រប់គ្រងទឹកជំនន់ និងគ្រោះរាំងស្ងួត និងការកែលម្អនូវប្រព័ន្ធទិន្នន័យ និងព័ត៌មានរបស់ស្ថាប័ននេះ។ លោក Paul Kelly បញ្ជាក់ដូច្នេះ៖ «យើងសង្ឃឹមថា ជំនួយមូលនិធិទាំងនេះ នឹងជួយបង្កើនលទ្ធភាពដល់ MRC និងប្រទេសជាសមាជិកឲ្យប្រើប្រាស់ធនធានទឹក និងធនធានពាក់ព័ន្ធនៃទន្លេមេគង្គ ដើម្បីជាចំណែកមួយជួយស្តារសេដ្ឋកិច្ចឡើងវិញពីការរាតត្បាតជាសាកល ការកសាងភាពធន់ផ្នែកបរិស្ថាន និងការពង្រឹងកិច្ចសហប្រតិបត្តិការតំបន់»។ ទន្ទឹមនឹងនេះ លោក Jens Lütkenherm ឯកអគ្គរដ្ឋទូតអាល្លឺម៉ង់ប្រចាំប្រទេសឡាវ បានឱ្យដឹងថា អាល្លឺម៉ង់ នឹងផ្តល់ថវិកា ១.២ លានដុល្លារអារិក ដល់MRC រយៈពេល ៣ឆ្នាំដោយចាប់ផ្តើមនៅឆ្នាំ២០២២។ ថវិកាដែលនៅសេសសល់ នឹងត្រូវផ្តល់ឲ្យទៅតាមកម្មវិធីកិច្ចសហប្រតិបត្តិការ MRCGIZ សម្រាប់ជាជំនួយផ្នែកបច្ចេកទេស។ លោក Jens Lütkenherm អះអាងដូច្នេះ៖ «យើងជឿជាក់ថា មូលនិធិនេះ នឹងជួយ MRC ឲ្យបង្កើតនូវបណ្តាញស្នូលសម្រាប់កិច្ចការតាមដានទន្លេក្នុងតំបន់ទន្លេមេគង្គ។ ជាលទ្ធផល វារួមចំណែកដល់ការសម្រេចចិត្តដោយផ្អែកលើព័ត៌មាន សម្រាប់ការគ្រប់គ្រង និងអភិវឌ្ឍន៍ធនធានទឹក និងជួយបង្កើនសមត្ថភាព MRC ក្នុងការគ្រប់គ្រងគ្រោះទឹកជំនន់ និងគ្រោះរាំងស្ងួតឲ្យកាន់តែមានប្រសិទ្ធភាព»។ ជាមួយគ្នានេះ លោក Jean-François Cuénod នាយកតំបន់នៃទីភ្នាក់ងារស្វីសសម្រាប់អភិវឌ្ឍន៍ និងកិច្ចសហប្រតិបត្តិការ ផ្តល់ថវិកា ៥.៣ លានដុល្លារអាមេរិក ក្នុងរយៈពេល ៥ ឆ្នាំ ដើម្បីគាំទ្រដល់ការអនុវត្តនៃផែនការយុទ្ធសាស្ត្រថ្មីនេះ។ លោក Jean-François Cuénod បានថ្លែងថា៖ «យើងអបអរសាទរចំពោះ MRC ក្នុងការដាក់ឲ្យប្រើប្រាស់នូវយុទ្ធសាស្ត្រចក្ខុ វិស័យថ្មីៗ ដែលចាំបាច់សម្រាប់អាងទន្លេមេគង្គ។ យើងនឹងរួមសហការជាមួយនឹង MRC ប្រទេសជាសមាជិក និងដៃគូអភិវឌ្ឍន៍ផ្សេងទៀត ក្នុងការផ្លាស់ប្តូរតំបន់នេះឆ្ពោះទៅកាន់មាគ៌ាមួយដែលកាន់តែមានចីរភាព និងភាពធន់ ដោយធានាថា គ្មាននរណាម្នាក់នឹងត្រូវបោះបង់ចោលនោះទេ»។ MRC នឹងជំរុញកិច្ចសន្ទនាថ្នាក់តំបន់ក្នុងចំណោមប្រទេសតាមអាងទន្លេ និងធ្វើឲ្យការចូលរួមចំណែកជាមួយនឹងប្រទេសចិនកាន់តែស៊ីជម្រៅ ក៏ដូចជា ជាមួយនឹងដៃគូផ្សេងៗទៀត តាមរយៈកិច្ចសហប្រតិបត្តិការអាស៊ាន និងឡានឆាង-មេគង្គ សម្រាប់ជាប្រយោជន៍ដល់សមាជិកទាំងអស់៕	អូស្ត្រាលី អាល្លឺម៉ង់ និងស្វីស បានសន្យាផ្តល់ថវិកាជិត ១៣លានដុល្លារអាមេរិក ដល់គណៈកម្មការទន្លេមេគង្គ (MRC) ដើម្បីជួយប្រទេសកម្ពុជា ឡាវ ថៃ និងវៀតណាម ក្នុងការឆ្លើយតបទៅនឹងការប្រែប្រួលអាកាសធាតុ គ្រោះរាំងស្ងួត និងគ្រោះទឹកជំនន់។
អត្ថបទទាក់ទង មន្រ្តីជំនាញ៖ តំបន់អប្សរានៃប្លុក A អាចផលិតប្រេងបានជាង៣០លានបារ៉ែល ដើម្បីជ្រាបច្បាស់សូមស្តាប់ប្រសាសន៍របស់បណ្ឌិត គី សេរីវឌ្ឍន៍ ខាងក្រោមដូចតទៅ៖ កំណើនសេដ្ឋកិច្ចបន្ថែមនេះ នឹងមានសន្ទុះនៅក្នុងរយៈពេល៤ឬ៥ឆ្នាំខាងមុខទៀត បន្ទាប់ពីកម្ពុជាចាប់ផ្តើមបូមប្រេងនៅក្រោមបាតសមុទ្ររបស់ខ្លួននេះ។ នេះជាការលើកឡើងរបស់លោក គី សេរីវឌ្ឍន៍ អ្នកស្រាវជ្រាវសេដ្ឋកិច្ចនៃរាជបណ្ឌិត្យសភាកម្ពុជា។ លោកប្រាប់សារព័ត៌មានថ្មីៗដូច្នេះថា៖«ពីព្រោះឥទ្ធិពលនៃការវិនិយោគលើវិស័យសាធារណៈ គឺមិនអាចទទួលបានផលភ្លាមៗនោះបានទេ»។ សម្ដេច ហ៊ុន សែន បានប្រកាសយកកញ្ចប់ថវិកាដែលបានពីប្រេងនេះ ទៅប្រើប្រាស់លើវិស័យអប់រំ និងសុខាភិបាលឱ្យមានប្រសិទ្ធភាព ក្នុងការរុញច្រានដល់កំណើនសេដ្ឋកិច្ចជាតិបន្ថែមទៀត។ ប៉ុន្តែដើម្បីប្រើប្រាស់ថវិកាឲ្យបានត្រឹមត្រូវនោះ រដ្ឋាភិបាលត្រូវមានតម្លាភាពនៃប្រាក់ចំណូលដោយបង្ហាញឱ្យមហាជនបានឃើញតាមរយៈតំណាងរដ្ឋនីមួយៗ។ នេះជាការលើកឡើងរបស់លោក គី សេរីវឌ្ឍន៍ ។ អ្នកជំនាញសេដ្ឋកិច្ចរូបនេះ បាននិយាយដូច្នេះថា៖« រដ្ឋាភិបាលគួរបង្ហាញប្រភពចំណូលថវិការដ្ឋ ដែលបានពីប្រេងនេះ នៅក្នុងផែនការចំណូលប្រចាំឆ្នាំ។ ថាតើចំណូលមានចំនួនប៉ុន្មាន? ហើយថវិកាទាំងអស់នេះធ្វើហិរញ្ញប្បទានទៅលើវិស័យអ្វីខ្លះ? អស់ប៉ុន្មាន?»។ កម្ពុជា ចាប់ផ្តើមបូមប្រេងខ្លួនឯង ពីថ្ងៃទី២៩ធ្នូ ឆ្នាំ២០២០ទៅ ។ប្រមុខរដ្ឋាភិបាល ចាត់ទុកការចាប់ផ្តើមផលិតកម្មប្រេងនេះ ថាជាពរជ័យសម្រាប់កម្ពុជា និងជាការចាប់ផ្ដើមមួយជំហានដំបូងដ៏សំខាន់សម្រាប់កម្ពុជា ឆ្ពោះទៅបង្កើតសមត្ថភាពជាតិ ខឿនឧស្សាហកម្មប្រេងកាត ឧស្ម័ន និង ថាមពលនៅកម្ពុជា។ សម្តេច ហ៊ុន មើលឃើញថា ផលប្រយោជន៍សំខាន់ពីផលិតកម្មប្រេងនេះ ក្រៅពីផ្តល់ប្រភពចំណូលថវិកាជាតិ គឺផលសេដ្ឋកិច្ចដែលទទួលបានពីខឿនឧស្សាហកម្មក្នុងវិស័យប្រេងកាតនេះ ជាដើម៕	កម្ពុជា កំពុងដំណើរការនៃការបូមប្រេងឆៅពីអណ្តូងទីមួយនៅក្នុងប្លុកAនៃដែនសមុទ្រកម្ពុជាក្នុងឈូងសមុទ្រថៃ ដែលមានប្រេងសរុបជាង៣០លានបារ៉ែល និងផ្ដល់ចំណូលប្រមាណ១,៥០០លានដុល្លារ។ លោក គី សេរីវឌ្ឍន៍ បញ្ជាក់ថា បើរដ្ឋប្រើប្រាស់កញ្ចប់ថវិកាដែលបានមកពីការលក់ប្រេងនេះមានប្រសិទ្ធភាពនោះ កំណើនសេដ្ឋកិច្ចជាតិ នឹងកើនប្រមាណ២ ទៅ៣ភាគរយបន្ថែមទៀត។
នាយករដ្ឋមន្ត្រីអង់គ្លេស បូរីស ចនសុន នៅថ្ងៃទី៥ ខែកក្កដា បានដាក់ចេញផែនការសម្រាប់ការបិទ បញ្ចប់ការបិទខ្ទប់ប្រទេស និងការបន្ធូរបន្ថយវិធានការរឹតត្បិតដែលអនុវត្តកន្លងមកដើម្បីទប់ស្កាត់ជំងឺកូវីដ-១៩ ។ វិធានការមួយចំនួនរាប់បញ្ចូលការពាក់ម៉ាស ការរក្សាគម្លាតសុវត្ថិភាព និងការធ្វើការពីផ្ទះជាដើម នឹងលែងអនុវត្តទៀតហើយក្រោយការបើកប្រទេសវិញ។ ក្នុងសុន្ទរកថាទៅកាន់ប្រជាជននៅថ្ងៃទី៥ ខែកក្កដា លោក បូរីស ចនសុន ប្រកាសក្ដីរំពឹងថា រដ្ឋាភិបាលរបស់លោកនឹងបញ្ចប់ការរឹតត្បិតដំណាក់កាលចុងក្រោយនៅថ្ងៃទី១៩ ខែកក្កដា។ ចំណែកការសម្រេចចុងក្រោយលើផែនការបន្ថូរបន្ថយនេះនឹងធ្វើឡើងនៅថ្ងៃទី១២ ខែកក្កដាខាងមុខ។ ការបើកប្រទេសវិញនេះ ជាលទ្ធផលនៃយុទ្ធនាការចាក់វ៉ាក់សាំងដែលប្រជាជនភាគច្រើនទទួលបានវ៉ាក់សាំងយ៉ាងតិចមួយដូស ខណៈចំនួនអ្នកចូលសម្រាកនៅមន្ទីរពេទ្យ និងអ្នកស្លាប់ក៏ធ្លាក់ចុះ។ មួយវិញទៀត រដ្ឋាភិបាលអង់គ្លេស ក៏គ្រោងពន្លឿនការចាក់វ៉ាក់សាំងបង្ការជំងឺកូវីដ-១៩ សម្រាប់ ប្រជាជនអាយុក្រោម៤០ឆ្នាំទាំងអស់ក្នុងរយៈពេលប្រាំបីសប្ដាហ៍ផងដែរ។ ចំពោះផែនការបន្ធូរបន្ថយថ្មី បញ្ញត្តិដែលតម្រូវឱ្យ ពាក់ម៉ាស នឹងមិនមានទៀតឡើយ។ រដ្ឋាភិបាលអង់គ្លេសនឹងបន្តណែនាំពីកាលៈទេសៈណាមួយដែលគួរតែពាក់ម៉ាស ប៉ុន្តែនេះគ្រាន់តែជាជម្រើសផ្ទាល់ខ្លួនតែប៉ុណ្ណោះ។ ឯការរក្សាគម្លាតមួយម៉ែត្រពីគ្នា ក៏នឹងមិនមានទៀតឡើយ។ មនុស្សអាចជួបជុំគ្នាបាននៅក្នុងពិធីផ្សេងៗដោយមិនកំណត់ចំនួន និងទីតាំង។ ប៉ុន្តែវិធានការត្រួតពិនិត្យការឆ្លងនឹងត្រូវបានអនុវត្ត។ បន្ថែមពីនេះ រដ្ឋាភិបាលអង់គ្លេស នឹងមិនណែនាំលើការធ្វើការពីផ្ទះនោះទៀតដែរ។ ក្រុមហ៊ុននានា អាចសម្រេចចិត្តអនុញ្ញាតឱ្យបុគ្គលិកត្រឡប់មកធ្វើការនៅកន្លែងធ្វើការវិញ។ ចំណែក រដ្ឋាភិបាល នឹងណែនាំវិធានការស្រាលៗក្នុងការរក្សាសុវត្ថិភាពសម្រាប់កន្លែងធ្វើការនេះ។ អាជីវកម្មផ្សេងៗ ក្លិបបរាត្រី នឹងត្រូវបានបើកឡើងវិញដោយមិនកំណត់ចំនួនមនុស្សផងដែរ។ ទាក់ទងការធ្វើដំណើរ ក្នុងផែនការនេះ រដ្ឋាភិបាលអង់គ្លេសនឹងធ្វើការជាមួយក្រុមហ៊ុនដឹកអ្នកដំណើរដើម្បី អនុញ្ញាតឱ្យអ្នកដែលបានទទួលវ៉ាក់សាំងបង្ការជំងឺកូវីដ-១៩ ពេញលេញវិលត្រឡប់មកពី ប្រទេសដែលជាប់ក្នុងបញ្ជីហានិភ័យមធ្យមដោយមិនចាំបាច់ធ្វើចត្តាឡីស័ក។ លើសពីនេះ រដ្ឋាភិបាលបានសម្រេចចិត្តមិនដាក់ចេញប្រព័ន្ធអនុវត្តច្បាប់លើលិខិតបញ្ជាក់ស្ថានភាពជំងឺកូវីដ-១៩ទេ។ យ៉ាងណាមិញ វិធានការមួយចំនួននៅតែបន្តអនុវត្ត។ រដ្ឋាភិបាលនៅតែបន្តតេស្តអ្នកដែល មានរោគសញ្ញាឆ្លងជំងឺកូវីដ-១៩។ ការធ្វើចត្តាឡីស័កដោយខ្លួនឯងនៅតែជាច្បាប់សម្រាប់ អ្នកតេស្តវិជ្ជមានកូវីដ ឬអ្នកដែលទទួលបានការណែនាំពីរដ្ឋាភិបាល។ ក៏ប៉ុន្តែរដ្ឋាភិបាល មានគោលបំណងលើកលែងចំពោះអ្នកដែលបានចាក់វ៉ាក់សាំងរួចរាល់ក្នុងករណីដែលពួកគេបានប៉ះពាល់អ្នកផ្ទុកជំងឺកូវីដ-១៩។ បច្ចុប្បន្ន ករណីឆ្លងសរុបនៅអង់គ្លេសមានចំនួនលើសពី៤លានករណី និងអ្នកស្លាប់១២ម៉ឺននាក់។ អង់គ្លេសបានចាក់វ៉ាក់សាំងបង្ការជំងឺកូវីដ-១៩ ឱ្យប្រជាជនប្រមាណ៥៩ភាគរយនៃប្រជាជនសរុប៕	ដោយ៖ ជា ពេជ្រដាឡែន
«សហគមន៍កសិទេសចរណ៍សួនដំណាំគ្រួសារសម្បូរសប្បាយ» មានទីតាំងស្ថិតនៅភូមិព្រៃក្តួច ឃុំត្រពាំងក្រញូង ស្រុកត្រាំកក់ ខេត្តតាកែវ មានចម្ងាយប្រមាណ ១០០ គ.ម ពី រាជធានីភ្នំពេញ (តាមផ្លូវជាតិលេខ៣ ឬផ្លូវជាតិលេខ៤)។ សហគមន៍នេះ បង្កើតឡើងក្នុងគោលបំណងផ្ដល់ឱកាសដល់ប្រជាពលរដ្ឋរស់នៅតាមទីក្រុង ឲ្យទទួលបានសួនដំណាំគ្រួសារ និងផលដំណាំដូចជាបន្លែ ផ្លែឈើសំខាន់ៗ ដើម្បីបំពេញតម្រូវការរបស់គ្រួសារ និងបង្កើតបរិស្ថានសម្រាប់ជីវិតរស់នៅដែលប្រកបដោយផាសុកភាព។ គម្រោងនេះ ក៏ផ្តល់ឱកាសដល់អ្នកទីក្រុងចូលរួមចំណែកអភិវឌ្ឍកសិកម្ម និងចំណីអាហារសរីរាង្គ ព្រមទាំងបង្កើតការងារតាមជនបទផងដែរ។ «សហគមន៍កសិទេសចរណ៍សួនដំណាំគ្រួសារសម្បូរសប្បាយ» ចាប់ផ្តើមគម្រោងនៅថ្ងៃទី១ ខែមីនា ឆ្នាំ២០១៩នេះ។ សូមអញ្ជើញទស្សនាវីដេអូខាងក្រោម៖ លោក-អ្នកដែលចូលរួមក្នុងគម្រោង «សហគមន៍កសិទេសចរណ៍សួនដំណាំគ្រួសារសម្បូរសប្បាយ» នឹងទទួលបានផលប្រយោជន៍ដូចជា៖ ១.ទទួលបានសួនមួយ ដែលជាកម្មសិទ្ធិស្របច្បាប់ផ្ទាល់ខ្លួន មានសួនមួយឡូតិ៍ទំហំជាមធ្យម ៨០០ ម៉ែត្រក្រឡា ២.ទទួលបានផលដំណាំ បន្លែ ផ្លែឈើសរីរាង្គជារៀងរាល់សប្តាហ៍ក្នុងរយៈពេល៦ខែទៅ១ឆ្នាំក្រោយ ពេលចូលជាសមាជិកភាព ៣.ទទួលបានសេវាទីផ្សារ ដែលនាំមកនូវចំណូលបន្ថែមពីការលក់ផលិតផលរបស់សួនលោកអ្នក ៤. អាចសង់លំនៅដ្ឋានលើសួន ដូចជាផ្ទះទី២ ឬផ្ទះសម្រាប់សម្រាកលំហែកាយ ៥. មានព្រៃឈើសហគមន៍ និងស្រះសហគមន៍សម្រាប់ផលប្រយោជន៍រួម ៦. មានទីធ្លា និងផ្លូវសម្រាប់ដើរ ជិះកង់កម្សាន្ត ៧. មានអាគារសហគមន៍ សម្រាប់ការជួបជុំ និងពិធីផ្សេងៗ ដែលអាចដាក់បានមនុស្សជាង១០០នាក់ ៨. មានកន្លែងសម្រាប់បោះតង់រួមគ្នា ៩. ទទួលបានការណែនាំបណ្តុះបណ្តាលបច្ចេកទេសកសិកម្ម និងសុខភាពតាមគោលការណ៍ធម្មជាតិ ១០. ចូលរួមចំណែកការងារដល់អ្នកភូមិ ដែលធ្វើការដាំដុះថែទាំដំណាំ ១១. មានសេវាដឹកជញ្ជូនពីភ្នំពេញទៅចម្ការមួយខែម្តង ដោយសមាជិកចូលរួមចំណែកថ្លៃឈ្នួលរថយន្ត និងមានឱកាសទទួលបានការកសាងមិត្តភាពជាមួយអ្នកដែលមានចិត្តគំនិតស្រដៀងគ្នា។ សហគមន៍នេះ ជាទីតាំងដែលរៀបចំសួនស្ថិតនៅជិតតំបន់ភ្នំ មានតបណ្តាញអគ្គិសនី និងមានសុវត្ថិភាពល្អ។ ជាពិសេស ស្ថិតនៅជិតតំបន់ទេសចរណ៍ធម្មជាតិអន្លង់ភ្ញៀវ និងវត្តពុទ្ធគីរី។ លក្ខណៈពិសេសរបស់សហគមន៍នេះ រួមមាន៖ ដីទំហំជាមធ្យម ៨០០ ម៉ែត្រក្រឡា និងមានដីសម្រាប់សង់ផ្ទះ ប្រហែល១០ភាគនៃផ្ទៃដីសួនសរុប(អាស្រ័យលើការឯកភាពពីម្ចាស់ដី)។ ក្នុងគម្រោងនេះ ក៏មានការរៀបចំប្រព័ន្ធទឹកសម្រាប់ស្រោចស្រព មានរបងបង្គោលឈើ ឬបង្គោលស៊ីម៉ង់ និងខ្សែលួសសម្រាប់ដីចម្ការនីមួយៗ។ លក្ខខណ្ឌក្នុងការចូលរួមមានដូចជា៖ ១. ដាក់ពាក្យសុំចូលជា សមាជិកហើយចុះកិច្ចសន្យាជាមួយប្រធានគម្រោង បន្ទាប់ពីបានយល់ និងយល់ ព្រមលើគំនិត និងគោលការណ៍របស់គម្រោង។ ២. បង់ប្រាក់សមាជិកភាពដំបូង (ប្រាក់កក់) ចំនួន ២០០ដុល្លារ។ ៣. បង់ប្រាក់សមាជិកភាពប្រចាំខែចាប់ពី ១២០ដុល្លារមួយខែ ដែលរយៈពេលបង់រហូតដល់១០០ខែ។ គោលការណ៍ ១២០ដុល្លារ១ខែនេះ សម្រាប់តែអ្នកចាប់ផ្តើមបង់ចាប់ពីខែមីនា ២០១៩។ បន្ទាប់ពី ១០០ខែក្រោយមក លោក-អ្នកនឹងទទួលបានសួនដំណាំមួយជាកម្មសិទ្ធិស្របច្បាប់ និងទទួលបាន ផលបន្លែផ្លែឈើ ក៏ដូចជាប្រាក់ចំណូលខ្លះៗបន្ថែមរៀងរាល់ខែយ៉ាងយូរបំផុត ចាប់១២ខែក្រោយចូល ជាសមាជិក។ ប្រាក់សមាជិកភាពប្រចាំខែ ត្រូវបែងចែកជា ៥៖ បង់ថ្លៃវិនិយោគ បង់ថ្លៃសេវាដាំដុះថែ ទាំ សេវាគ្រប់គ្រង និងទីផ្សារ ការចូលរួមទ្រទ្រង់កម្មវិធីបណ្តុះបណ្តាលកសិកម្ម និងអភិវឌ្ឍសហគមន៍ ជិតខាង។ ៤. មានពេលទៅមើលសួនយ៉ាងតិចណាស់១ខែម្តង។ ៥. ត្រូវគោរព និងអនុវត្តតាមគោលការណ៍ និងស្តង់ដារកសិកម្មសរីរាង្គ។ ៦. រាល់ចំណូលដែលបានពីការលក់ផលិតផលក្រោមការចាត់ចែងរបស់ម្ចាស់គម្រោង ត្រូវបែងចែកចំនួន ៥០ភាគរយទៅម្ចាស់សួន និង៥០ភាគរយ ទៅក្រុមការងារដែលគ្រប់គ្រងសួន។ សម្រាប់ព័ត៌មានបន្ថែមលោក-អ្នកអាចទាក់ទងតាមលេខទូរសព្ទ ០៩៣ ៣០៩២៩៤ / ០១៧ ៣៥១ ៧៦៣ / ០៩៩ ៧៧៧ ៨១២ និង០៧០ ៩៤៩ ៤៦០៕ (អត្ថបទពាណិជ្ជកម្ម)	ភ្នំពេញ៖ តើលោក-អ្នក កំពុងរស់នៅ និងប្រកបមុខរបរការងារនៅទីក្រុងមែនទេ? ប្រសិនបើលោក-អ្នកចង់មានសួនដំណាំសរីរាង្គ និងកន្លែងលំហែកាយបែបធម្មជាតិ សូមកុំភ្លេច គម្រោង«សហគមន៍កសិទេសចរណ៍សួនដំណាំគ្រួសារសម្បូរសប្បាយ»។ គម្រោងនេះ បង្កើតឡើងដោយលោក យ៉ង សាំងកុមារ អ្នកជំនាញកសិកម្ម ក្នុងទិសដៅផ្ដល់ឱកាសដល់ប្រជាពលរដ្ឋដែលរស់នៅតាមទីក្រុង ឲ្យទទួលបានសួនដំណាំគ្រួសារ និងផលដំណាំសរីរាង្គ រួមទាំងទីតាំងសម្រាកលំហែកាយដ៏មានផាសុខភាព។
ចៀសឆ្ងាយពីសាច់ក្រហម សាច់ក្រហម អាចជារឿងពិបាកដល់ក្រពះរំលាយ ហើយវាក៏ធ្វើឲ្យពិបាកគេងលក់ដែរ។ នៅពេលអ្នកគេងលក់ រាងកាយនឹងធ្វើការកាន់តែខ្លាំងដើម្បីរំលាយសាច់បែបនេះ ដូច្នេះអ្នកទំនងជាងាយនឹងភ្ញាក់ពីគេងកណ្តាលយប់បាន។ សាច់ក្រហមផ្ទុកទៅដោយជាតិខ្លាញ់ Satuarted Fat ដែលវាអាចរំខានដល់គុណភាពនៃការគេងបានបើសិនជាញ៉ាំច្រើនពេក។ លុបបំបាត់អស់អាហារហិរ ឬអាហារសម្បូរខ្លាញ់នៅពេលយប់ អាហារសម្បូរខ្លាញ់ និងហិរគឺជាអាហារដែលកាន់តែពិបាករំលាយថែមទៀត ហើយក៏ពន្យាពេលការគេងដែរ។ អាហារហិរក៏ធ្វើឲ្យក្រហាយដើមទ្រូង និងច្រាលទឹកអាស៊ីតក្រពះ ដែលធ្វើឲ្យគេងមិនលក់ និងបន្ថយគុណភាពនៃការគេងថែមទៀត។ ក្រោយពីញ៉ាំអាហារហិររួច យកល្អគួរតែកុំទាន់គេងភ្លាមអីដើម្បីកុំឲ្យច្រាលអាស៊ីតពីក្រពះមកបំពង់ករ។ ចូរញ៉ាំអាហារយ៉ាងហោចណាស់បីម៉ោងមុនពេលគេង ការញ៉ាំអាហារច្រើនៗដែលមានសមាសធាតុអាហារខុសៗគ្នា មិនមែនជារឿងល្អសម្រាប់ការគេង និងរំលាយអាហារឡើយ។ ចូរព្យាយាមញ៉ាំអាហារពេលយប់លឿនបន្តិចទៅ ឬយ៉ាងហោចណាស់ ៣ម៉ោងមុនពេលគេងដែរ។ មិនត្រូវព្យាយាមសង្ងំគេងពេលឃ្លាន ការញ៉ាំអាហារច្រើនអាចរំខាន ឬពន្យាពេលនៃការគេងបាន ប៉ុន្តែការដែលឃ្លានខ្លាំងអាចរំខានដល់ការគេងលក់កាន់តែខ្លាំងផដែរ។ ដូច្នេះចូររកអ្វីមួយញ៉ាំសិនដើម្បីបំបាត់ការគេង តែមិនត្រូវញ៉ាំច្រើនពេកឡើយ។ ត្រឹមអាហារសម្រន់បន្តិចបន្តួចគឺគ្រប់គ្រាន់ហើយដូចជា ចេកមួយផ្លែជាដើម។ ចូរចៀសវាងជាតិកាហ្វេអ៊ីនមុនគេងពី៤ ទៅ៦ម៉ោង ចូរចៀសវាងការញ៉ាំកាហ្វេ តែ និងភេសជ្ជៈកំប៉ុងនៅពេលយប់។ ចូរចាំថា សូកូឡាក៏មានជាតិកាហ្វេអ៊ីនច្រើនដែរ។ បើសិនជាអ្នកញ៉ាំតែមុនគេង ចូរប្រាកដថា តែនោះគ្មានជាតិកាហ្វេអ៊ីនទេ។ កុំញ៉ាំគ្រឿងស្រវឹងនៅពេលយប់ គ្រឿងស្រវឹងអាចធ្វើឲ្យអ្នកមានអារម្មណ៍ងងុយគេងបាន តែវាពិតជារំខានដល់ការគេងទៅវិញទេ។ ការញ៉ាំគ្រឿងស្រវឹងមុនពេលគេងនឹងទៅបន្ថយគុណភាពនៃការគេង និងជាប់ទាក់ទងនឹងការសុបិន្តអាក្រក់ និងបែកញើសពេលយប់ទៀត។ គ្រឿងស្រវឹងនឹងធ្វើឲ្យអ្នកនោមច្រើន ដូច្នេះវាពិតជារំខានដល់ការគេងខ្លាំងណាស់នៅពេលដែលប្លោកនោមពេញពេកបែបនេះ៕ ត្រួតពិនិត្យដោយ www.health.com.kh	មានការផ្លាស់ប្តូររបបអាហារងាយៗច្រើនណាស់ដែលអ្នកអាចធ្វើបានដើម្បីឲ្យការគេងកាន់តែស្រួល។ ចូរចៀសវាងអាហារដែលរំខានដល់ការគេងទើបជារឿងដែលអ្នកគួរតែធ្វើ។ដូច្នេះដើម្បីគេងលក់នៅពេលយប់កាន់តែស្រួល តើអ្នកគួរតែចៀសវាងអាហារអ្វីខ្លះទៅ?
លោក មុំ រ៉ាឌី សមាជិកសភារដ្ឋ Massachusetts នៃសហរដ្ឋអាមេរិកបានធ្វើទស្សនកិច្ចឯកជននៅក្នុងប្រទេសកម្ពុជាតាំងពីថ្ងៃ២៣ខែមីនា ដល់ថ្ងៃទី១ខែមេសានេះ ដើម្បីបង្កើតសមាគមកីឡាបាល់បោះកម្ពុជាអាមេរិក។ លោក មុំ រ៉ាឌី ដែលបានភៀសខ្លួនទៅដល់សហរដ្ឋអាមេរិកជាមួយគ្រួសារនៅឆ្នាំ១៩៨២ ទើបតែបានមកទស្សនកិច្ចប្រទេសកំណើតជាលើកទី២នៅពេលនេះ បន្ទាប់ពីលើកទីមួយដែលលោកបានមកដល់កម្ពុជាក្នុងឆ្នាំ២០១៤។ មកដល់កម្ពុជាលើកនេះ លោក មុំ រ៉ាឌី បានធ្វើដំណើរទៅដល់ខេត្តចំនួន៥ជុំវិញបឹងទន្លសាប និងជួបជាមួយថ្នាក់ដឹកនាំមួយចំនួនដើម្បីស្វែងរកទីតាំង និងការគាំទ្រផ្នែកស្មារតីក្នុងការបង្កើតទីលានហ្វឹកហាត់បាល់បោះ។ នៅក្នុងសន្និសីទកាសែតមួយដែលត្រូវបានរៀបចំនៅក្នុងស្ថានទូតអាមេរិកនៅរសៀលថ្ងៃ៣០មីនា លោក មុំ រ៉ាឌី បានប្រាប់អ្នកសារព័ត៌មានថា ការបង្កើតសមាគមកីឡាបាល់បោះអាមេរិកកម្ពុជា គឹជាយន្តការមួយនៃការចងភ្ជាប់ទំនាក់ទំនងរវាងយុវជនខ្មែរ និងយុវជនអាមេរិកកាំង ព្រមទាំងយុវជនអាមេរិក ដើមកំណើតខ្មែរផង តាមរយៈកីឡា។ និយាយជាភាសាខ្មែរដោយភាពជឿជាក់ នៅក្នុងសន្និសីទកាសែតដែលគេរៀបចំក្នុងបន្ទប់បណ្ណាល័យរបស់ស្ថានទូតអាមេរិក លោក រ៉ាឌី ដែលមានកំណើតមកពីខេត្តតាកែវ បានពន្យល់បន្ថែមយ៉ាងដូច្នេះ៖«ខ្ញុំគិតថា វាសំខាន់មែនទែន បើយើងធ្វើទំនាក់ទំនងឲ្យកូនខ្មែរយើងអាចឆ្លងឆ្លើយគ្នាបាន ហើយយើងអាចនាំកូនខ្មែរទៅមើលការហាត់កីឡានៅអាមេរិក និងបន្ទាប់មកឲ្យពួកគេបង្ហាត់សិស្សខ្មែរបន្តទៀត»។ មិនត្រឹមតែនាំកីឡាករខ្មែរទៅរៀនសូត្រនៅអាមេរិកតែម្ខាងនោះទេ។ បើតាមការបញ្ជាក់របស់ លោក រ៉ាឌី សមាគមកីឡាបាល់បោះនេះ ក៏អាចជួយយុវជនអាមេរិកដើមកំណើតខ្មែរមួយចំនួនដែលខ្វះខាតថវិកា តែមានចិត្តចង់មកចែករម្លែកពិសោធន៍ជាមួយកីឡាករកម្ពុជាបានដែរ។ ដោយមានជំនាញជាគ្រូពេទ្យចាប់សរសៃ ក្រៅពីតួនាទីជាសមាជិកសភានៃរដ្ឋ Massachusetts នោះ លោក មុំ រ៉ាឌី ដែលមានកូនប្រុសស្រី៤នាក់ ក៏បានលើកឡើងដែរថា កិច្ចការផ្សេងទៀតក្នុងវិស័យផ្សេងទៀត ក៏នឹងអាចលេចជារូបរាងជាបន្តបន្ទាប់ដែរ បើសិនជាកិច្ចការទីមួយនេះទទួលបានជោគជ័យ។ «ខ្ញុំចង់ធ្វើអ្វីមួយឲ្យបានសិន មុននឹងធ្វើអ្វីផ្សេងទៀត»។ នេះជាការអះអាងរបស់លោក មុំ រ៉ាឌី៕	សមាជិកសភារដ្ឋម៉ាស្សាឈូសេតដែលមានដើមកំណើតខ្មែរ លោក មុំ រ៉ាឌី នឹងបញ្ចប់ទស្សនកិច្ច១០ថ្ងៃនៅក្នុងប្រទេសកំណើតនៅថ្ងៃទី១ខែមេសានេះ។ ទស្សនកិច្ចជាលក្ខណៈឯកជនពេលនេះ ជាផ្នែកមួយនៃគម្រោងបង្កើតសមាគមបាល់បោះអាមេរិកកម្ពុជា។
នាការប្រកួតនៅកីឡដ្ឋាន Quang Ninh Gymnasium កម្ពុជាបានយកឈ្នះថៃពីរសិតដំបូងក្នុងលទ្ធផល ២៥-២២ និង ២៥-២០។ ប៉ុន្តែថា បានវាយបកយកឈ្នះវិញក្នុងលទ្ធផល ២៥-២២, ២៥-២០ និង១៥-១១ ដែលជាសិតកាត់សេចក្តី។ កម្ពុជា ត្រូវបន្តទៅប៉ះម្ចាស់មេដាយមាសឆ្នាំចាស់ឥណ្ឌូណេស៊ី នៅវគ្គពាក់កណ្តាលផ្តាច់ព្រ័ត្រ។ ឥណ្ឌូណេស៊ី ជាក្រុមលេខ១ពូល A ខណៈថៃ រង់ចាំអ៊ុតមើលលទ្ធផលរបស់ក្រុមម្ចាស់ផ្ទះវៀតណាម និងមីយ៉ាន់ម៉ា៕	ក្រុមកីឡាបាល់ទះកម្ពុជា ត្រូវបានថៃវាយបកឈ្នះ ៣-២ វិញក្នុងព្រឹត្តិការណ៍កីឡាស៊ីហ្គេមលើកទី៣១នៅវៀតណាម។ លទ្ធផលនេះ នាំឲ្យកម្ពុជាបានលេខ២ពូល B ដោយត្រូវបន្តទៅប៉ះឥណ្ឌូណេស៊ី នៅវគ្គពាក់កណ្តាលផ្តាច់ព្រ័ត្រ។
តែ ជាភេសជ្ជៈដ៏ពេញនិយម ខណៈមនុស្សមួយចំនួនបានយកទឹកតែមកទទួលទានជាប្រចាំជំនួសទឹកធម្មតាទៀតផង។ ការទទួលទានតែបានផ្តល់អត្ថប្រយោជន៍ជាច្រើនដល់សុខភាព ដូចជាកាត់បន្ថយហានិភ័យជំងឺដាច់សរសៃឈាមខួរក្បាល (ស្ត្រូក) និងជួយពង្រឹងការចងចាំ។ នេះបើតាមការសិក្សាថ្មីមួយរបស់សាកលវិទ្យាល័យវេជ្ជសាស្ត្រ Tianjin របស់ចិន។ ទឹកតែ មានសារជាតិពណ៌ Flavonoids ដែលផ្ទុកសារធាតុប្រឆាំងអុកស៊ីតកម្មពីធម្មជាតិ ជួយបន្សាបរ៉ាឌីកាល់សេរីដែលបំផ្លាញសរីរាង្គកាយដូចជា សម្ភារសេនេទិច លីពីត និងបង្កឱ្យមានជំងឺរ៉ាំរ៉ៃផ្សេងៗ។ ការអះអាងខាងលើបានធ្វើឡើងដោយផ្អែកលើការសិក្សាដែលមានអ្នកចូលរួមជាង ៣៦ម៉ឺននាក់មានអាយុចន្លោះពី ៥០ទៅ៧៤ឆ្នាំ។ ការសិក្សាបានតាមដានអស់រយៈជាង ១០ឆ្នាំ ហើយបានរកឃើញថាអ្នកមនុស្សជាង ៥ពាន់នាក់បានវិវដ្តទៅមានអាការៈភ្លេចភ្លាំង និងជាង ១ម៉ឺននាក់មានជំងឺសរសៃឈាមខួរក្បាល (Stroke)។ ចំណែកឯអ្នកដែលបានទទួលទានកាហ្វេ ២ទៅ៣ពែង ឬទទួលទានតែ ៣ទៅ៥ពែង ជារៀងរាល់ថ្ងៃ ឬក៏ទទួលទានទាំង២មុខមានហានិភ័យទាបបំផុតក្នុងការវិវដ្តទៅមានជំងឺដាច់សរសៃឈាមខួរក្បាល ឬមានអាការៈភ្លេចភ្លាំង។ អ្នកដែលបានទទួលទានកាហ្វេផង និងតែផង ប្រមាណ២ទៅ៣ពែងរាល់ថ្ងៃ មានហានិភ័យវិវដ្តទៅមានជំងឺដាច់សរសៃឈាមខួរក្បាលតិចជាងអ្នកដែលមិនទទួលទាន ៣២ភាគរយ។ ពួកគេក៏បានហានិភ័យនៃការវិវដ្តទៅមានអាការៈភ្លេចភ្លាំងទាបជាងអ្នកមិនទទួលទាន ២៨ភាគរយដែរ។ ស្របគ្នានេះ នៅក្នុងសន្និសីទកាសែតរបស់ក្រុមអ្នកស្រាវជ្រាវអំពីតែ និងសុខភាព ដឹកនាំដោយសមាគមន៍តែអាម៉េរិក អ្នកជំនាញជាច្រើនបានលើកឡើងពីគុណប្រយោជន៍របស់តែ។ លោក Jeffrey Blumberg អតីតសាស្ត្រាចារ្យនៃសាកលវិទ្យាល័យ Tufts របស់អាម៉េរិក បានអះអាងថា ការទទួលទានតែមិនថាតែខ្មៅ (តែក្រហម) តែបៃតង តែអ៊ូឡុង ឬតែសរ សុទ្ធតែអាចជួយសុខភាពមនុស្សបានច្រើនយ៉ាង។ អ្នកឯកទេសផ្នែកអាហារូបត្ថម្ភនៃសាកលវិទ្យាល័យដដែល លោក Dayong Wu បានអះអាងដែរថា ទឹកតែ អាចជួយពង្រឹងប្រព័ន្ធភាពស៊ាំរបស់មនុស្ស និងបង្កើនភាពធននៃរាងកាយទៅនឹងជំងឺផ្សេងៗថែមទៀត។ គួរបញ្ជាក់ថា តែមិនត្រឹមតែជំនួយសុខភាពខួរក្បាល ការចងចាំ និងសរសៃឈាម ប៉ុណ្ណោះទេ តែក៏មានអត្ថប្រយោជន៍ សម្រាប់សុខភាពបេះដូង និងផ្លូវចិត្តផងដែរ។ វានឹងរួមចំណែកជួយ ឱ្យមនុស្សមានអាយុវែង តាមរយៈការកាត់បន្ថយហានិភ័យនៃការកើតជំងឺសរសៃឈាមបេះដូង ការគាំងបេះដូង និងជួយរំលាយខ្លាញ់ក្នុងរាងកាយផងដែរ៕	ការសិក្សាថ្មីមួយបានរកឃើញថា ការទទួលទានទឹកតែមានអត្ថប្រយោជន៍កាត់បន្ថយហានិភ័យនៃជំងឺដាច់សរសៃឈាមខួរក្បាល (ស្ត្រូក) និងអាការភ្លេចភ្លាំង។ តែក្ដៅគ្រប់ប្រភេទ សុទ្ធតែផ្តល់អត្ថប្រយោជន៍ច្រើនដល់សុខភាព ដោយសារវាមានសារជាតិពណ៌ Flavonoids។ អ្នកដែលបានទទួលទានកាហ្វេផង និងតែផង ប្រមាណ២ទៅ៣ពែងរាល់ថ្ងៃ មានហានិភ័យវិវដ្តទៅមានជំងឺដាច់សរសៃឈាមខួរក្បាល និងអាការៈភ្លេចភ្លាំង តិចជាងអ្នកដែលមិនទទួលទាន។
រដ្ឋមន្ត្រីក្រសួងអប់រំ លោក ហង់ ជួន ណារ៉ុន បានឲ្យដឹងថា គម្រោងបង្កើតពានរង្វាន់នេះ គឺក្រសួងអប់រំ នឹងយកទៅពិភាក្សាគ្នារកចំណុចរួមមួយ ដើម្បីដាក់បញ្ជូននៅក្នុងគោលនយោបាយរបស់ក្រសួង សម្រាប់ទិសដៅលើកកម្ពស់ការអប់រំឆ្នាំ២០១៨-២០១៩ ខាងមុខ។ លោកថា ពានរង្វាន់នេះ គឺនឹងផ្ដល់ជូនសាលារៀនណា ដែលបានពង្រឹងគុណភាពអប់រំខ្ពស់ ហើយមានសមត្ថភាពបង្កើតធនធានសិស្សពូកែ និងសិស្សជាប់និទ្ទេសA ច្រើនជាងគេ នៅទូទាំងប្រទេស ។ គោលនយោបាយនេះ គឺជាការឆ្លើយតបទៅនឹងការលើកឡើងរបស់នាយកវិទ្យាល័យព្រះមុនីវង្ស ខេត្តបាត់ដំបង ដែលបានស្នើសុំឲ្យក្រសួងអប់រំ ជួយបង្កើនការយកចិត្តទុកដាក់ដល់សាលារៀននៅតាមខេត្ត ដែលមានសិស្សប្រឡងជាប់និទ្ទេស A ផងនោះ។ ថ្លែងក្នុងសិក្ខាសាលាពិគ្រោះយោបល់លើកទី៤ ស្តីពីការអភិវឌ្ឍវិស័យអប់រំនៅកម្ពុជា កាលថ្ងៃទី១៣ ខែកក្កដា ឆ្នាំ២០១៧ នាទីស្តីការក្រសួងសេដ្ឋកិច្ច និងហិរញ្ញវត្ថុ រដ្ឋមន្ត្រីក្រសួងអប់រំ បានបញ្ជាក់ដូច្នេះថា៖«អ្វីដែលជាធាតុចូលនេះ គឺក្រសួងនឹងយកទៅពិនិត្យនឹងអនុវត្តតែម្ដង ដោយដាក់ចេញជាវិធានការតែម្ដង ។ យើងនឹងយកនាយក ឬសាលាដែលផលិតធនធាននិទ្ទេស A បានច្រើន សិស្សពូកែបានច្រើន យើងបង្កើតជាពានមួយទៀត ហើយយើងហៅថាពានអ្វីនោះចាំជជែកគ្នាក្រោយ។ ប៉ុន្តែវាសម្រាប់ជាការលើកចិត្ត»។ សូមស្ដាប់សំឡេងរដ្ឋមន្ត្រីក្រសួងអប់រំ៖ លោក អេង ភិរុណ នាយកវិទ្យាល័យព្រះមុនីវង្ស ខេត្តបាត់ដំបង បានឲ្យដឹងថា កាលពីឆ្នាំ២០១៦កន្លងមក សិស្សពូកែទូទាំងប្រទេសក្នុងវិទ្យាល័យមុនីវង្ស មានចំនួន៨ នាក់ ដោយទទួលបានមេដាយមាសចំនួន៥ និងសិស្សនិទ្ទេស A ចំនួន២២នាក់។ ប៉ុន្តែមិនមានការលើកចិត្តសរសើរដល់គ្រូបង្រៀន និងសិស្សនៅវិទ្យាល័យលោកឡើយ។ ត្រង់ចំណុចនេះហើយ ទើបលោក ស្នើសុំឲ្យក្រសួងអប់រំពិនិត្យលើបញ្ហានេះ ដើម្បីផ្ដល់ការលើកចិត្តដល់សិស្ស និងគ្រូនៅតាមសាលារៀន ឲ្យមានកម្លាំងចិត្តយកចិត្តទុកដាក់បង្កើនគុណភាពអប់រំបន្ថែមទៀត។ ក្រៅពីឆ្លើយតបនឹងសំណើរបស់នាយកវិទ្យាល័យព្រះមុនីវង្ស ខេត្តបាត់ដំបង ហើយនោះ ក្រសួងអប់រំ ក៏មានគោលនយោបាយពង្រឹងគុណភាពអប់រំតាំងពីថ្នាក់បឋម ដល់ថ្នាក់ឧត្តមសិក្សាផងដែរ។ សម្រាប់ទិសដៅគោលនយោបាយលើប្រព័ន្ធអប់រំ ឆ្នាំ២០១៨-២០១៩ ក៏ដូចជាចក្ខុវិស័យរយៈពេលវែងនោះ ក្រសួងអប់រំ យុវជន និងកីឡា បានកំពុងរៀបចំយុទ្ធសាស្ត្រអប់រំ ដោយកំណត់យកទិសដៅអទិភាពមួយចំនួន រួមមាន ការវិនិយោគលើសាលាគរុកោសល្យ និងការរៀបចំទីកន្លែងស្នាក់នៅសម្រាប់គ្រូបង្រៀន, ការបំប៉នគ្រូបង្រៀន , ការរៀបចំកន្លែងបង្រៀនបច្ចេកវិទ្យា និងភាសាបរទេស, ការគ្រប់គ្រងតាមសាលារៀន និងការវិនិយោគលើវស័យថ្នាក់ឧត្តមសិក្សាណា ដែលឈានមុខសម្រាប់បណ្ដុះបណ្ដាលធនធានមនុស្ស ដើម្បីឆ្លើយតបគោលនយោបាយអភិវឌ្ឍវិស័យឧស្សាហកម្មជាដើម៕	ភ្នំពេញ៖ ក្រសួងអប់រំ យុវជន និងកីឡា គ្រោងបង្កើតពានរង្វាន់ សម្រាប់សាលារៀន ដែលមានសិស្សប្រឡងសញ្ញាបត្រទុតិយសភូមិ ជាប់និទ្ទេស A ច្រើនជាងគេ។ គោលនយោបាយរបស់ក្រសួងអប់រំនេះ គឺជាទិសដៅលើកទឹកចិត្តដល់គ្រូបង្រៀន និងនាយកសាលារៀន ដើម្បីជួយលើកកម្ពស់គុណភាពអប់រំនៅកម្ពុជា។
ពិព័រណ៍បរិស្ថានបៃតង ជាព្រឹត្តិការណ៍សម្រាប់ស្វែងយលល់ពីបរិស្ថាន និងសារៈប្រយោជន៍របស់ធម្មជាតិ ជាពិសេស ចូលរួមកាត់បន្ថយការបំពុលបរិយាកាស។ ក្នុងព្រឹត្តិការណ៍នេះ ក៏មានការប្រកួតស្នាដៃផ្សេងៗ របស់បេក្ខជននានា ដែលកែច្នៃកាកសំណល់ និងសម្ភារផ្សេងៗ ជាសម្ភារមានតម្លៃសារជាថ្មី។ លោក ជី អគ្គនាយកក្រុមហ៊ុន The Idea បានលើកឡើងថា ពិព័រណ៍បរិស្ថានបៃតង លើកស្ទួយ ឲ្យមនុស្សចេះស្រឡាញ់បរិស្ថាន និងយល់ដឹងពីបរិស្ថាន។ លោក ជី បន្ថែមថា ពិព័រណ៍នេះ ក៏ជាការបង្កើនភាពបៃតងនៅកម្ពុជា ពិសេស មនុស្សគ្រប់គ្នាគួរតែជិះរថយន្តតែមួយជុំគ្នា ដើម្បីកាត់បន្ថយការបំពុលបរិស្ថាន។ អគ្គនាយករូបនេះ បញ្ជាក់ថា មិនរំពឺង ឲ្យប្រជាពលរដ្ឋ និងយុវជន ផ្លាស់ប្ដូរទម្លាប់ភ្លាមៗនេះ ប៉ុន្តែនឹងព្យាយាមធ្វើឲ្យមនុស្សទាំងនោះយល់ដឹងពីបរិស្ថាន។ លោក រាត់ ស៊ិទ្ធ អគ្គនាយករង នៃអគ្គនាយកដ្ឋានចំណេះដឹង និងព័ត៌មានបរិស្ថាន នៃក្រសួងបរិស្ថាន លើកឡើងថា កម្មវិធីនេះ ជាកម្មវិធីដែលបំផុសស្មារតីឲ្យស្រឡាញ់បរិស្ថាន តាមរយៈការគ្រប់គ្រងកាកសំណល់ និងច្នៃកាកសំណល់ទៅជាសម្ភារមានតម្លៃ។ លោក ស៊ិទ្ធ បន្ថែមថា ការធ្វើឲ្យមានសោភ័ណភាពបៃតងឡើងវិញ គឺជាការធ្វើផ្ទៃបៃតង ដែលជាលក្ខណៈដាំនូវរុក្ខជាតិផ្សេងនៅតាមលំនៅដ្ឋាន និងតាមអាគារផ្សេងៗ។ អគ្គនាយករងរូបនេះ ចង់ឲ្យយុវជន និងប្រជាពលរដ្ឋ ចូលរួមចំណែកជាមួយក្រសួងបរិស្ថាន ដើម្បីថែរក្សាបរិស្ថាននៅកម្ពុជា។ គួរបញ្ជាក់ ពិព័រណ័បរិស្ថានបៃតង ជាការរៀបចំដោយ The Idea។ ពិព័រណ៍បរិស្ថានបែតង ប្រព្រឹត្តទៅរយៈពេល ២ថ្ងៃ ចាប់ពីថ្ងៃទី ២៩-៣០ កក្កដា នា Hongkong Land រាជធានីភ្នំពេញ។ ពិព័រណ៍នេះ ក៏មានការចែកគ្រាប់ពូជរុក្ខជាតិ ដល់អ្នកចូលរួម ដើម្បីចូលរួមដាំ ក្នុងការបង្កើតសោភ័ណភាពបៃតងផងដែរ៕	ភ្នំពេញ៖ ពិព័រណ៍បរិស្ថានបៃតង ជាព្រឹត្តិការណ៍ទី១ ដែលរៀបចំនៅកម្ពុជា ក្នុងការចូលរួមការពារបរិស្ថាន ដោយកាត់បន្ថយការបំពុលបរិយាកាស និងជាព្រឹត្តិការណ៍ សម្រាប់ស្វែងយល់ពីសារៈសំខាន់របស់បរិស្ថានធម្មជាតិផងដែរ។ ក្នុងពិព័រណ៍បរិស្ថានបៃតងនេះ ក៏មានការប្រកួតកែច្នៃ និងរចនាចង្កៀងពីសម្ភារដែលប្រើប្រាស់រួច។
ប្រមុខរដ្ឋាភិបាលបានលើកឡើងថា វិធានការនេះ ជួយសម្រួលដល់ពលរដ្ឋនៅក្រៅប្រទេសឆាប់បានវិលត្រឡប់មកជួបជុំក្រុមគ្រួសារនៅក្នុងប្រទេសខ្លួនវិញ។ ទោះបីជាយ៉ាងណាក៏ដោយ ពេលវិលត្រឡប់មកដល់ប្រទេសវិញ ពលរដ្ឋទាំងនោះ ត្រូវបានតម្រូវឲ្យចូលពិនិត្យសុខភាព និងពិនិត្យសំណាក ហើយដាក់ឲ្យស្នាក់នៅដាច់ដោយឡែកចំនួន១៤ថ្ងៃរង់ចាំលទ្ធផលសំណាកថា តើមានរោគឆ្លង ឬអត់រោគឆ្លង ទើបអនុញ្ញាតឲ្យទៅលំនៅដ្ឋានវិញ៕	សម្តេចនាយករដ្ឋមន្ត្រី ហ៊ុន សែន នាព្រឹកថ្ងៃទី២៧ ឩសភា ២០២០ នេះ បានសម្រេចវិធានការដោះស្រាយជាផ្លូវការចំពោះពលរដ្ឋខ្មែរដែលកាន់លិខិតឆ្លងដែនកម្ពុជា។ បើតាមការសម្រេច ពលរដ្ឋដែលកំពុងធ្វើដំណើរ ឬមានបំណងធ្វើដំណើរពីក្រៅប្រទេសវិលត្រឡប់ចូលមកកម្ពុជាវិញ គឺមិនតម្រូវឲ្យមានវិញ្ញាបនបត្របញ្ជាក់សុខភាពថាគ្មានជំងឺឆ្លងកូវីដ-១៩ ទេ។
អស់រយៈពេលមួយសប្ដាហ៍មកហើយ កូរ៉េខាងជើង កំពុងចាត់វិធានការរឹតត្បិត និងបិទខ្ទប់ប្រទេសទាំងស្រុងដើម្បីទប់ស្កាត់ការឆ្លងរាលដាលជំងឺកូវីដ-១៩ ។ ខណៈកង្វះខាតថ្នាំព្យាបាលជាបញ្ហាមួយដែលបណ្ដាលឱ្យអ្នកជំងឺបាត់បង់ជីវិតបន្តបន្ទាប់ មេដឹកនាំកូរ៉េខាងជើង គីម ជុងអ៊ុន បានជំរុញឱ្យមានការបង្កើនផលិតកម្មឱសថ ការព្យាបាលតាមបែបវិទ្យាសាស្ត្រ និងការបង្កើនការផ្គត់ផ្គង់ថ្នាំតាមតម្រូវការ។ បើតាមទីភ្នាក់ងារព័ត៌មានរដ្ឋកូរ៉េខាងជើង KCNA ថ្ងៃទី១៩ ខែឧសភា ទីក្រុងព្យុងយ៉ាង បានពង្រីកការផលិតឱសថបុរាណកូរ៉េដែលអាចកាត់បន្ថយគ្រុនក្តៅ និងការឈឺចាប់។ ជាមួយគ្នានេះ រោងចក្រនានា ក៏កំពុងផលិតថ្នាំចាក់ ថ្នាំពេទ្យ និងទែម៉ូម៉ែតត្រ រីឯការផ្គត់ផ្គង់ផ្នែកសម្ភារវេជ្ជសាស្រ្តក្នុងរដ្ឋធានីព្យុងយ៉ាង និងតំបន់ក្បែរនោះក៏កំពុងត្រូវបានធ្វើឡើងយ៉ាងសកម្មផងដែរ។ អាជ្ញាធរកូរ៉េខាងជើង បានរៀបចំមណ្ឌលធ្វើចត្តាឡីស័កន្ថែមទៀត ខណៈការសម្លាប់មេរោគបានធ្វើឡើងទូទាំងប្រទេស។ «អំបិលរាប់ពាន់តោន ត្រូវបានដឹកជញ្ជូនជាបន្ទាន់ទៅកាន់ទីក្រុងព្យុងយ៉ាងដើម្បីផលិតថ្នាំសម្លាប់មេរោគ»។ ប្រព័ន្ធផ្សព្វផ្សាយរដ្ឋកូរ៉េខាងជើងរាយការណ៍បែបនេះ។ លើសពីនោះ ករណីក្ដៅខ្លួនថ្មី មានជាង២៦ម៉ឺននាក់ ហើយករណីស្លាប់មានមួយទៀតនៅថ្ងៃទី១៨ ខែឧសភា។ ជាសរុប ករណីក្ដៅខ្លួនមាន ១,៩លាននាក់ ហើយអ្នកស្លាប់មាន៦៣នាក់។ យ៉ាងណាមិញ កូរ៉េខាងជើងនៅតែមិនបញ្ជាក់ពីចំនួនអ្នកឆ្លងជំងឺកូវីដ-១៩ សរុប។ ទាក់ទងការព្យាបាលវិញ ដោយគ្មានយុទ្ធនាការចាក់វ៉ាក់បង្ការជំងឺកូវីដ-១៩ និងបទពិសោធព្យាបាលជំងឺមួយនេះ ប្រព័ន្ធផ្សព្វផ្សាយរដ្ឋកូរ៉េខាងជើង បានលើកទឹកចិត្តអ្នកជំងឺឱ្យប្រើថ្នាំបំបាត់ការឈឺចាប់ និងថ្នាំអង់ទីប៊ីទិច ក៏ដូចជាការព្យាបាលតាមអ្វីដែលមាននៅផ្ទះរួមមានខ្ពុរមាត់ទឹក អំបិល និងផឹកតែជាដើម។ ទោះជួបវិបត្តិធ្ងន់ធ្ងរបែបនេះក្ដី កូរ៉េខាងជើង មិនអើពើសំណើផ្ដល់ជំនួយរបស់ កូរ៉េខាងត្បូងនិងអាម៉េរិកឡើយ តែបោះដៃរកចិនដែលជាសម្ព័ន្ធមិត្តចាស់។ បើតាមទីភ្នាក់ងារព័ត៌មាន Yonhap យន្តហោះចំនួន ៣ គ្រឿងរបស់ក្រុមហ៊ុនអាកាសចរណ៍កូរ៉េខាងជើង Air Koryo បានទៅដល់ចិនហើយបានត្រឡប់ទៅ ទីក្រុងព្យុងយ៉ាងវិញកាលពីថ្ងៃទី១៥ ខែឧសភាដោយបានដឹកសម្ភារពេទ្យមួយចំនួនផង។ ជុំវិញវិបត្តិជំងឺកូវីដ-១៩នៅកូរ៉េខាងជើងនេះដែរ ទីភ្នាក់ងារសិទ្ធិមនុស្សរបស់អង្គការសហប្រជាជាតិ (UN) បានព្រមានអំពីផលវិបាកដ៏ធ្ងន់ធ្ងរសម្រាប់ប្រជាជន២៥លាននាក់ ខណៈប្រទេសមួយនេះមានប្រព័ន្ធសុខាភិបាលដ៏ទន់ខ្សោយ៕	ដើម្បីទប់ទល់ជំងឺកូវីដ-១៩ ដែលបន្តរីករាលដាលខ្លាំង កូរ៉េខាងជើង កំពុងបង្កើនផលិតកម្មឱសថព្យាបាល និងសម្ភារវេជ្ជសាស្ត្ររួមមានថ្នាំសម្លាប់មេរោគ និងទែម៉ូម៉ែត្រវាស់កម្ដៅ។ ទីភ្នាក់ងារព័ត៌មានរដ្ឋកូរ៉េខាងជើង KCNA ករណីសង្ស័យជំងឺកូវីដ-១៩ នៅតែហក់ឡើងខ្លាំងដដែល។
លោក Phillip តំណាងក្រុមហ៊ុន MIDO មានប្រសាសន៍ក្នុងពិធីគម្រប់ខួប១០០ឆ្នាំនេះថា MIDO គឺជាម៉ាកសញ្ញាដែលផ្អែកលើគោលដៅបីសំខាន់ៗគឺ«អតីតកាល បច្ចុប្បន្នកាល និងអនាគត » ពោលគឺវាបង្ហាញឲ្យឃើញ ពីដំណើរការផលិតឥតឈប់ឈរ ក៏ដូចជាកិត្តិសព្ទដ៏ល្បីល្បាញ នៃផលិតកម្មនាឡិកា ដែលមានតាំងពីដូនតាមកម្ល៉េះ។ តំណាងក្រុមហ៊ុន MIDO បន្តទៀតថា គិតត្រឹមឆ្នាំ២០១៨នេះ ស្លាកសញ្ញានេះបានបង្កើតម៉ូដគម្រប់១០០ឆ្នាំ ដើម្បីអបអរសាទរតម្លៃដ៏អស្ចារ្យ ដែលការរចនាម៉ូដគ្មានទីបញ្ចប់ និងប្រើប្រាស់វត្ថុធាតុដើមមានគុណភាពខ្ពស់ ព្រមទាំងការរួមបញ្ចូលនូវបច្ចេកវិទ្យាផងដែរ។ ក្នុងកម្មវិធីគម្រប់ខួប១០០ឆ្នាំរបស់ MIDO នេះដែរ ក៏មានការបង្ហាញនាឡិកាគម្រប់ខួបថ្មី ដើម្បីរំលឹកដល់តម្លៃដ៏ខ្ពង់ខ្ពស់ នៃផ្នែកមួយនៃសែស្រឡាយ MIDO ជាមួយនឹងការរចនាម៉ូដគ្មានទីបញ្ចប់ វត្ថុធាតុដើមគុណភាពខ្ពស់ និងរួមបញ្ចូលនូវបច្ចេកវិទ្យា។ ការបន្តនូវត្រកូល Baroncelli នេះ ដោយមានការជំរុញពី Rennes Opera House ជាមួយនឹងរូបរាងថ្លៃថ្នូរ និងបច្ចេកវិទ្យាខ្ពស់ ,ម៉ូឌែលទាំងបី គឺតំណាងឲ្យជំនាន់ទាំងបីផ្សេងគ្នា នៃប្រវត្តិសាស្ត្រនៃស្លាកសញ្ញានេះ ដែលបង្ហាញពីការតាំងចិត្តយ៉ាងមុតមាំ ឆ្ពោះទៅមុខ ឆ្នាំ១៩១៨ ឆ្នាំ២០១៨ និងឆ្នាំ ២១១៨ ខាងមុខ។ Baroncelli 1918 ចំពោះម៉ូឌែលនេះ ត្រូវបានផលិតឡើង ជាមួយនឹងចំនួនកំណត់ គឺត្រឹមតែ ១,៩១៨ គ្រឿងប៉ុណ្ណោះ។ តួត្រូវបានផលិតពីដែកពណ៌មាស-ផ្កាឈូក ដ៏ភ្លឺរលោង និងប្រណិត ឯមុខនាឡិកាមានពណ៌ពងមាន់។ ចំពោះទ្រនិចចង្អុលម៉ោង និងនាទី ត្រូវបានរចនារូបរាងមូលទ្រវែងដូចស្លឹកឈើ។ ចំណែកខ្សែរបស់វា ដែលមានពណ៌ត្នោតរលោង ដែលមើលទៅស្រដៀងនឹងស្បែកក្រពើ ធ្វើឲ្យមើលទៅមានភាពហ៊ឺហា តែបែបស្រគត់ស្រគំ ជាហេតុធ្វើឲ្យនាឡិកានេះទទួលជោគជ័យ ក្លាយជានាឡិកា ដែលមានតម្លៃ តាំងតែពីអតីតកាល និងជំរុញឲ្យMIDO មានកិត្តិស័ព្ទខាងផលិតកម្មនាឡិកាតាំងពីនោះមក។ ចំពោះម៉ោង និងទ្រនិចតូចទីពីររបស់ Baroncelli ឆ្នាំ១៩១៨ គឺត្រូវបានបញ្ចូលក្នុងសែស្រឡាយនេះ តាំងពីមុនឆ្នាំ ១៩៣៤ មកម្ល៉េះ។ ភាពសមសួននៃនាឡិកាតំណាងកាលពីមុននេះ ធ្វើឲ្យវាសមនឹងទទួលបានឈ្មោះជានាឡិកាតំណាងឲ្យខួប១០០ឆ្នាំនៃ MIDO ។ Barocelli 2018 ការបង្កើតម៉ូឌែលគម្រប់១០០ឆ្នាំ របស់ Baroncelli ឆ្នាំ ២០១៨នេះ គឺមានភាពអង់អាច និងទាន់សម័យ ផ្ដល់នូវរចនាបទបែបសម័យ មុខនាឡិកាមានភាពប្រណិត ជាមួយនឹងតួធ្វើពីដែកថែបភ្លឺរលោង និងមុខនាឡិកាមានពណ៌សភ្លឺ។ វានៅតែរក្សារបាននូវភាពជឿជាក់ និងតម្លៃនៃស្លាក សញ្ញានេះ តាមរយ:ការរក្សារនូវលេខកូដ ជាទម្រង់បែបបុរាណនៅលើខ្សែ ក៏ដូចជារក្សានូវទម្រង់ដើម របស់សែស្រឡាយនេះ។ ខ្សែធ្វើពីលោហៈភ្លឺរលោង ថ្ពក់ជាប់គ្នា ដែលអាចបត់បែនបាន រួមជាមួយនឹងទំពក់ដ៏រឹងមាំ។ នាឡិកាដ៏ប្រណីតនេះ គឺសក្ដិសមបំផុតសម្រាប់សម័យបច្ចុប្បន្ន។ Baroncelli 2118 MIDO គឺបានប្រមើលមើលនាពេលអនាគតបានយ៉ាងហ្មត់ចត់ និងភាពជឿជាក់ ដែលធ្វើឲ្យអាចមានម៉ូឌែលសម្រាប់ឆ្នាំ ២១១៨ នេះ បានដាក់បង្ហាញឡើង។ ភាពអង់អាច ក្លៀវក្លា បង្កប់ទៅដោយភាពហ្មត់ចត់បែបទាន់សម័យនៃនាឡិកានេះ នៅតែបន្តមាន និងបន្តជឿនលឿនទៅមុខ ជាមួយនឹងតួធ្វើពីដែកដ៏ភ្លឺរលោង ពណ៌ខ្មៅ និងមុខនាឡិកាធ្វើពីប៉ូលីកាបូនដ៏រឹងមាំ ព្រមជាមួយនឹងផ្ទាំងបង្ហាញម៉ោងដ៏គួរឲ្យទាក់ទាញ។ វាក៏បានរួមបញ្ចូលនូវក្រឡាឆ្នូត ចែងចាំងដូចសរសៃសូត្រ នៅលើក្បាលនាឡិកា ព្រមជាមួយនឹងអក្សរដែលស៊ីគ្នានឹងកញ្ចក់ដ៏ចាំងរលោង ដែលបង្កើតជាទស្សនីយភាពដ៏ឥតខ្ចោះ។ លើសពីភាពប្រណីត និងលក្ខណ:ពិសេសបែបទាន់សម័យទាំងនេះ ក៏មានបន្ថែមនូវទ្រនិចតូចមួយទៀត ដែលមានពណ៌ក្រហមឆ្លុះ។ ខ្សែនាឡិកាផលិតពីក្រណាត់ Cordura ដែលត្រូវបានធ្វើមកយ៉ាងជាប់មាំ ដែលអាចធានាបានថាជាប់ស្ថិតស្ថេរបានលើសពី ១សតវត្សទៅទៀត។ វាក៏មានសរសេរអក្សរគម្រប់១០០ឆ្នាំ លើមុខនាឡិកា និងខ្សែផងដែរ។ គួររំលឹកថា MIDO ត្រូវបានបង្កើតឡើង នៅថ្ងៃទី១១ ខែវិច្ចិកា ឆ្នាំ១៩១៨ ក្នុងថ្ងៃតែមួយនៃទិវាសន្តិភាពជាតិដោយលោក Georges Schaeren៕ (អត្ថបទពាណិជ្ជកម្ម)	មជ្ឈមណ្ឌលនាឡិកាស្វីស និងជប៉ុន និងក្រុមហ៊ុននាឡិកា MIDO បានប្រារព្ធខួប១០០ឆ្នាំ របស់នាឡិកា MIDO «MIDO 100th Anniversary» កាលពីថ្ងៃទី២៦ ខែវិឆ្ឆិកាកន្លងទៅ នាផ្សារទំនើប AEON សែនសុខ។
របាយការណ៍ដដែល ក៏បញ្ជាក់ដែរថា អាជ្ញាធរក៏បានឃាត់យានយន្តចំនួន ១.១០១ គ្រឿងនិងពិន័យប្រាក់បានចំនួន ៣៨.៤លានរៀល ពីអ្នកដែលល្មើសទាំងនេះផងដែរ។ សូមជម្រាបថា រដ្ឋបាលរាជធានីភ្នំពេញ និងបណ្តាខេត្តមួយចំនួន បានអនុវត្តវិធានការរដ្ឋបាល និងដាក់ចេញនូវបម្រាមគោចរ ដើម្បីទប់ស្គាល់ការឆ្លងរាលដាលនៃជំងឺកូវីដ-១៩ ពិសេសមេរោគបំប្លែងថ្មី៕	មនុស្សចំនួន ១.៩៣៤នាក់ ត្រូវបានអាជ្ញាធរឃាត់ និងអប់រំ និងម្នាក់បានបញ្ជូនទៅតុលាកាដោយសារល្មើសនឹងវិធានការសុខាភិបាល និងវិធានការរដ្ឋបាល នាយប់ថ្ងៃទី៨ខែសីហា។ នេះបើតាមរបាយការណ៍របស់គណៈកម្មការអន្តរក្រសួងដើម្បីប្រយុទ្ធនឹងជំងឺកូវីដ-១៩។
ភ្នំពេញ៖ ជាង២សប្ដាហ៍នេះ មន្ត្រីអគ្គនាយកដ្ឋានការពារអ្នកប្រើប្រាស់ កិច្ចការប្រកួតប្រជែង និងបង្ក្រាបការក្លែងបន្លំ (ក.ប.ប) ទូទាំងខេត្ត និងរាជធានី ចុះបង្ក្រាបសាច់បង្កកខូចគុណភាព បានជាង២១ តោន បើគិតពីថ្ងៃទី១ ដល់១៨ កក្កដា។ នេះបើយោងតាមការចេញផ្សាយរបស់អគ្គនាយកដ្ឋានគយនិងរដ្ឋាករកម្ពុជា ។ កន្លងមក រដ្ឋាភិបាល បានសម្រេចឱ្យផ្អាកការនាំចូលគ្រឿងក្នុង និងបំណែកសាច់បង្កកជាបណ្ដោះអាសន្ន សម្រាប់រយៈពេល៦ខែ ចាប់ពីថ្ងៃទី១២ ខែមីនា ដល់ថ្ងៃទី១២ ខែកញ្ញា ឆ្នាំ២០២៤។ យ៉ាងណាមិញ គេសង្កេតឃើញថា មន្ត្រីអគ្គនាយកដ្ឋានការពារអ្នកប្រើប្រាស់ កិច្ចការប្រកួតប្រជែង និងបង្ក្រាបការក្លែងបន្លំ (ក.ប.ប) ទាំងខេត្ត និងរាជធានី នៅតែឃាត់បាន និងដុតចោលនូវសាច់បង្កកដែលខូចគុណភាពជាបន្តបន្ទាប់។ សាច់ខូច គុណភាពដែលបង្រ្កាបបាន កាលពីថ្ងៃទី ១០ ខែ កក្កដា ឆ្នាំ ២០២៤។ រូបភាព៖ អគ្គនាយកដ្ឋានគយនិងរដ្ឋាករកម្ពុជា ។ ជាក់ស្ដែង មន្ត្រីកងរាជអាវុធហត្ថលើផ្ទៃប្រទេស និងតំណាងម្ចាស់ទំនិញ បានដុតកម្ទេចបំណែកសាច់បង្កកចំនួន ៣ តោន ដែលត្រូវបានដកហូតពីឃ្លាំងមួយកន្លែង ក្នុងខណ្ឌសែនសុខ រាជធានីភ្នំពេញ។ បំណែកសាច់បង្កកទាំងនេះ រួមមាន ចុងស្លាបបក្សីបង្កក ២ តោន និងពោះវៀនជ្រូកបង្កក ១ តោន ។ ដោយឡែកមន្ត្រីការិយាល័យស្រាវជ្រាវនិងបង្ក្រាបអំពើរត់ពន្ធតំបន់២ នៃនាយកដ្ឋានបង្ការនិងបង្ក្រាបបទល្មើស និងសមត្ថកិច្ចចម្រុះ ក៏បានបង្ក្រាប និងដុតកម្ទេចបំណែកសាច់បង្កកខូចគុណភាពប្រើប្រាស់ ១៧ តោន កាលពីថ្ងៃទី១០ កក្កដា។ សាច់បង្កកទាំងនេះ ត្រូវបានបង្ក្រាបនាពេលដឹកជញ្ជូនតាមរថយន្ត ៥គ្រឿង ក្នុងភូមិសាស្ត្រស្រុកអង្គរបុរី ខេត្តតាកែវ បន្ទាប់ពីជញ្ជូនចេញពីទូកដែលនាំចូលដោយខុសច្បាប់ តាមទូកប្រឡាយទី១០ នៅច្រករបៀងបាក់ដៃ។ បំណែកសាច់បង្កកទាំងនោះ រួមមាន គល់ស្លាបមាន់បង្កក ៣ ២៧៨ គីឡូក្រាម និងចុងស្លាបមាន់បង្កក ១៣ ៩១៥ គីឡូក្រាម ។ ករណីមួយផ្សេងទៀត មន្ត្រីសាខាគយនិងរដ្ឋាករខេត្តស្វាយរៀង សហការជាមួយមន្ត្រីកងរាជអាវុធហត្ថលើផ្ទៃប្រទេស បានដុតកម្ទេចបំណែកសាច់មាន់បង្កកចំនួន ១ តោន ដែលជាទំនិញហាមឃាត់ ។ បំណែកសាច់បង្កកនេះ ត្រូវបានបង្ក្រាបដកហូតពីឈ្មួញ នាពេលដឹកជញ្ជូនតាមរថយន្ត ១គ្រឿង ចូលតាមច្រករបៀងក្រសាំងជ្រុំ ក្នុងភូមិក្រសាំងជ្រុំ ឃុំគ្រួស ស្រុកស្វាយជ្រុំ ខេត្តស្វាយរៀង។ បំណែកសាច់មាន់បង្កកទាំងនេះ រួមមាន សាច់ភ្លៅមាន់បង្កក ៩៩២ គីឡូក្រាម និងជើងមាន់បង្កក ៥១៧ គីឡូក្រាម។ សម្ដេច ហ៊ុន ម៉ាណែត នាយករដ្ឋមន្រ្តីកម្ពុជា នៅថ្ងៃទី៩ ខែមករា បានសម្រេចឱ្យផ្អាកការនាំចូលគ្រឿងក្នុង និងបំណែកសាច់បង្កក ជាបណ្ដោះអាសន្ន សម្រាប់រយៈពេល ៦ខែ។ ផលិតផលដែលត្រូវបានហាមឃាត់នេះ មានដូចជា អណ្តាតគោ និងក្របីបង្កក, ថ្លើមគោក្របីបង្កក, គ្រឿងក្នុងគោបង្កកផ្សេងៗ, ថ្លើមសត្វមាន់បង្កក, សាច់ និងគ្រឿងក្នុងមាន់បង្កក ។ ចំណែក ពោះវៀន , ប្លោក និងក្រពះទាំងមូល ឬជាផ្នែកនៃសត្វស្រស់ ក្លាស្សេ បង្កក ប្រឡាក់អំបិល ត្រាំទឹកអំបិល សម្ងួត ឬឆ្អើររួច ក៏ត្រូវហាមឃាត់ដែរ។ តែយ៉ាងណា វិធានការនេះ មិនអនុវត្តចំពោះគម្រោងវិនិយោគ ដែលមានលក្ខណៈសម្បត្តិគ្រប់គ្រាន់ ក្នុងការនាំចូលទំនិញ ឬផលិតផលខាងសាច់បង្កក និងគ្រឿងក្នុង សម្រាប់ប្រើប្រាស់ជាធាតុចូលផលិតកម្ម សម្រាប់ការនាំចេញឡើយ៕	ដោយ៖ ញ៉ សុខហឿន
ការិយាល័យរដ្ឋមន្ត្រីក្រសួងពាណិជ្ជកម្មអង់គ្លេសនៅថ្ងៃទី៧ខែវិច្ឆិកាបានប្រកាសថា រដ្ឋមន្ត្រីលោក Greg Hands នឹងធ្វើដំណើរទស្សនកិច្ចទៅកាន់តៃវ៉ាន់ចំនួនពីរថ្ងៃនៅក្នុងសប្ដាហ៍នេះសម្រាប់ជំនួបពាណិជ្ជកម្ម និងការជួបជាមួយមេដឹកនាំកោះតៃវ៉ាន់លោកស្រី Tsai Ing-wen ។ មិនទុកយូរនៅថ្ងៃដដែលអំឡុងសន្និសីទកាសែតជាប្រចាំ អ្នកនាំពាក្យក្រសួងការបរទេស ចិនលោក Zhao Lijian ឆ្លើយទៅកាន់ដំណើរទស្សនកិច្ចខាងលើថា ចិនជំទាស់ដាច់ខាតចំពោះសកម្ម ភាពមួយនេះ។ «ពួកយើងទទូចឱ្យភាគីអង់គ្លេសគោរពអធិបតេយ្យភាពរបស់ចិនឱ្យមានប្រសិទ្ធភាព គោរព តាមគោលការណ៍ចិនតែមួយ បញ្ឈប់រាល់ទម្រង់ទំនាក់ទំនងជាផ្លូវការជាមួយកោះតៃវ៉ាន់ និង បញ្ឈប់ការបញ្ជូនសញ្ញាខុសទៅកងកម្លាំងឯករាជ្យតៃវ៉ាន់»។ លោកZhao បានសង្កត់ធ្ងន់បែប នេះរួចព្រមានកោះតៃវ៉ាន់ថា ការរួមគ្នាជាមួយកម្លាំងខាងក្រៅដើម្បីស្វែងរកឯករាជ្យ គឺត្រូវទទួលការវិនាសនិងការបរាជ័យ។ អ្នកនាំពាក្យក្រសួងការបរទេសចិនដដែលនោះបញ្ជាក់សាជាថ្មីថា នៅក្នុងពិភពលោកនេះ ចិន មានតែមួយទេ ហើយកោះតៃវ៉ាន់គឺជាផ្នែកមួយនៃចិន។ គោលការណ៍ចិនតែមួយ គឺជាមូលដ្ឋានគ្រឹះនយោបាយសម្រាប់ចិន និងអង់គ្លេសក្នុងការអភិវឌ្ឍទំនាក់ទំនងទ្វេភាគី៕	អ្នកនាំពាក្យក្រសួងការបរទេសចិន លោក Zhao Lijian បានលើកឡើងនៅថ្ងៃទី៧ ខែវិច្ឆិកាថា ចិនជំទាស់ដាច់ខាតចំពោះការផ្លាស់ប្តូរក្នុងទម្រង់ណាមួយជាផ្លូវការរវាងអង់គ្លេស និងកោះតៃវ៉ាន់ ហើយទទូចឱ្យអង់គ្លេសបញ្ឈប់ការបញ្ជូនសញ្ញាខុសឆ្គងទៅកាន់កងកម្លាំង តៃវ៉ាន់ដែលអង់គ្លេសចាត់ទុកជាកងកម្លាំងឯករាជ្យ។
នាការប្រគំតន្រ្តីប្រារព្ធខួបទី៦២នៃការបង្កើតកងទ័ពឯករាជ្យកាឈីន(KIA)នៅថ្ងៃទី២៣ ខែតុលា មនុស្សប្រហែល៥០នាក់បាត់បង់ជីវិត ខណៈប្រហែល១០០នាក់ទៀតរងរបួសដោយសារការទម្លាក់គ្រាប់បែកពីយន្តហោះយោធា។ បើតាមអ្នកនាំពាក្យសមាគមសិល្បករនៅតំបន់កាឈីនប្រាប់ទីភ្នាក់ងារព័ត៌មាន AP នៅថ្ងៃទី២៤ ខែតុលា អ្នកស្លាប់នោះរួមមានទាហាន និងមន្រ្តីយោធាកាឈីន ម្ចាស់អាជីវកម្មជីករ៉ែត្បូងថ្ម តារាចម្រៀង និងជនស៊ីវិលផ្សេងទៀត។ រដ្ឋាភិបាលស្រមោលមីយ៉ាន់ម៉ា ក៏ចោទប្រកាន់យោធាមីយ៉ាន់បើកការវាយប្រហារសំដៅប្រជាជនស៊ីវិល ហើយអំពាវនាវឱ្យអង្គការសហប្រជាជាតិ(UN) និងសហគមន៍អន្តរជាតិលូកដៃដើម្បីបញ្ឈប់អំពើឃោរឃៅ និងឧក្រិដ្ឋកម្មសង្រ្គាមដែលប្រព្រឹត្តដោយរបបយោធា។ យ៉ាងណាមិញ យោធាមីយ៉ាន់ម៉ាអះអាងថា នោះជាការវាយប្រហារលើទីបញ្ជាការកងពលតូចទី៩របស់ KIA ហើយវាជាប្រតិបត្តិការចាំបាច់ដើម្បីឆ្លើយតបទៅនឹងសកម្មភាពភេរវកម្មរបស់ KIA ដែលវាយប្រហារលើកងកម្លាំងយោធាមីយ៉ាន់ម៉ា។ «ក្នុងនាមជាកងកម្លាំងសន្តិសុខ ពួកគេទទួលខុសត្រូវចំពោះការវាយប្រហារពួកបះបោរដើម្បីសន្តិភាព និងស្ថិរភាពក្នុងតំបន់»។ សេចក្តីថ្លែងការណ៍របស់យោធាមីយ៉ាន់ម៉ាបញ្ជាក់បែបនេះដោយបន្ថែមថា ចំនួនអ្នកស្លាប់ដ៏ច្រើននោះគ្រាន់ជាពាក្យចចាមអារ៉ាមទេ ហើយយោធាមីយ៉ាន់ម៉ាក៏មិនបានទម្លាក់គ្រាប់បែកលើការប្រគំតន្ត្រីដែលនាំឱ្យអ្នកចម្រៀង និងទស្សនិកជនស្លាប់ដែរ។ នេះជាការវាយប្រហារតាមអាកាសដ៏អាក្រក់បំផុតតាំងពីយោធាមីយ៉ាន់ម៉ាក្តោបក្តាប់អំណាចនៅដើមឆ្នាំ២០២១។ ក្រុមសិទ្ធិមនុស្ស ក៏ដូចជាការិយាល័យ UN ប្រចាំមីយ៉ាន់ម៉ា ចេញសេចក្តីថ្លែងការណ៍បង្ហាញការព្រួយបារម្ភយ៉ាងខ្លាំងពីស្ថានភាពនៅមីយ៉ាន់ម៉ា។ ស្ថានទូតលោកខាងលិចនៅមីយ៉ាន់ម៉ាក៏បានចេញសេចក្តីថ្លែងការណ៍រួមថា របបសឹកមីយ៉ាន់ម៉ាបំពានកាត្វកិច្ចរបស់ខ្លួនក្នុងការការពារជនស៊ីវិល និងគោរពគោលការណ៍ និងច្បាប់មនុស្សធម៌អន្តរជាតិ។ ស្របពេលស្ថានភាពនៅមីយ៉ាន់ម៉ាកាន់តែយ៉ាប់យ៉ឺនបែបនេះ រដ្ឋមន្រ្តីក្រសួងការបរទេសអាស៊ាននឹងបើកកិច្ចប្រជុំជាបន្ទាន់នៅថ្ងៃទី២៧ ខែតុលាដើម្បីជជែកពីបញ្ហានយោបាយនៅមីយ៉ាន់ម៉ា និងពិនិត្យមើលការអនុវត្តចំណុចឯកភាពទាំង៥ ដែរ៕	យោធាមីយ៉ាន់ម៉ា នៅថ្ងៃទី២៤ ខែតុលាច្រានចោលការចោទប្រកាន់ដែលថាខ្លួនប្រព្រឹត្តឧក្រិដ្ឋកម្មសង្រ្គាមដោយទម្លាក់គ្រាប់បែកសម្លាប់ប្រជាជននៅភាគខាងជើងមីយ៉ាន់ម៉ា។ តាមសេចក្តីថ្លែងការណ៍របស់យោធាមីយ៉ាន់ម៉ា ការវាយឆ្មក់តាមអាកាសនេះសំដៅតែលើក្រុមបះបោរនៅរដ្ឋកាឈីនប៉ុណ្ណោះ។
ភ្នំពេញ៖ ក្នុងរយៈពេលជិតមួយខែ ក្នុងការសម្រាកព្យាបាលជំងឺកូវីដ-១៩ លោក បូ វីន បានបាត់បង់ឱកាសការងារ និង ការសិក្សារៀនសូត្រមួយចំនួន នៅរាជធានីភ្នំពេញ។ នាអំឡុងពេលឆ្លងកូវីដ-១៩ បូ វីន បានបាត់បង់នូវអាហារូបករណ៍រៀនភាសាអង់គ្លេស រួមទាំងឱកាសការងារមួយចំនួន ដែលជួយសម្រួលដល់ជីវភាពរស់នៅប្រចាំថ្ងៃ និងការសិក្សានានារបស់ខ្លួន។ យុវជន បូ វីន បានឆ្លងជំងឺកូវីដ-១៩បំប្លែងថ្មីប្រភេទដែលតា (Delta) កាលពីថ្ងៃទី១១សីហា ឆ្នាំ២០២១។ ក្រោយទទួលលទ្ធផលបែបនេះ បូ វីន ត្រូវបានរថយន្តសង្គ្រោះបន្ទាន់របស់ក្រសួងសុខាភិបាលបញ្ជូនទៅសម្រាកព្យាបាលនៅមណ្ឌលព្យាបាលជំងឺកូវីដ-១៩ នៃមជ្ឈមណ្ឌលព្រីមៀសែនសុខ ដោយបានជាសះស្បើពីជំងឺនេះ នាចុងខែសីហា។ ជិតមួយខែនៃការឆ្លងជំងឺកូវីដ-១៩ យុវជនមកពីខេត្តសៀមរាបរូបនេះ បានបាត់បង់ឱកាសរៀនសូត្រ ឱកាសការងារ និងឱកាសផ្សេងៗទៀតច្រើន ផងដែរ។ «ខ្ញុំបាត់បង់ច្រើន! ការសិក្សារបស់ខ្ញុំត្រូវបានធ្លាក់ចុះ ព្រោះថ្ងៃដែលខ្ញុំឆ្លងកូវីដ-១៩ភ្លាមហ្នឹង គឺខ្ញុំត្រូវចូលរៀនថ្ងៃហ្នឹងតែម្តង គឺចូលរៀននៅឆមាសទីមួយ នៃឆ្នាំទីបួន។ មានន័យថា ខ្ញុំចាប់ផ្តើមឆ្លង [កូវីដ-១៩] គេចាប់ផ្តើមចូលរៀន។ អ៊ីចឹង ខ្ញុំបាត់បង់ការសិក្សាបាត់ហើយ»។ នេះជាការលើកឡើងរបស់ បូ វីន។ ក្រៅពីនេះ បូវីន ក៏បានបាត់បង់អាហារូបណ៍រៀនភាសាអង់គ្លេស និង ឱកាសការងារមួយចំនួនផងដែរ។ យុវជនវ័យ២១រូបនេះ បានអះអាងប្រាប់សារព័ត៌មានថ្មីៗថា៖ « [ឱកាស] ប៉ុន្មានមុខនេះ គឺសំខាន់និងមានប្រយោជន៍ខ្លាំងសម្រាប់ខ្ញុំ ដែលវាជួយគាំទ្រខ្ញុំឱ្យរៀននៅភ្នំពេញ និងកាត់បន្ថយចំណាយ។ ប៉ុន្តែ ដល់ពេលគេ [ខាងក្រុមហ៊ុន] ដឹងយើងឆ្លងកូវីដ-១៩ ក៏គេផ្តាច់ការងារខ្ញុំដែលទើបសម្ភាសជាប់នៅត្រឹមហ្នឹងចោលទៅ!»។ មកទល់បច្ចុប្បន្ន បូវីន ជាសះស្បើយពីជំងឺកូវីដ-១៩ បានប្រមាណ៦ខែហើយ។ ដ្បិត សះស្បើយក៏ពិតមែន ប៉ុន្តែសុខភាពរបស់យុវជនរូបនេះ មិនអាចរឹងមាំល្អបាន១០០ភាគរយ ដូចគ្រាដែលមិនទាន់ឆ្លងជំងឺនេះឡើយ។ ជាមួយគ្នានេះ បូវីន បានអំពាវនាវដល់ពលរដ្ឋគ្រប់រូប ជាពិសេសយុវជន ចូលរួមអនុវត្តវិធានការសុខាភិបាលឱ្យបានខ្ជាប់ខ្ជួន ដើម្បីចៀសផុតពីឆ្លងជំងឺកូវីដ-១៩។ បូ វីន បាននិយាយដូច្នេះថា៖ «បើការពារបានក៏ការពារទៅ! កុំឱ្យខាតបង់ដូចខ្ញុំ។ ខ្ញុំខាតបង់ប៉ុណ្ណឹងមើលទៅច្រើនសម្រាប់ខ្ញុំ។ ប៉ុន្តែអ្នក [ឆ្លងកូវីដ-១៩] ផ្សេងទៀត គឺខាតបង់ច្រើនជាងខ្ញុំទៀត រហូតដល់មានវិបត្តិផ្លូវចិត្តទៀត»៕	ដោយ៖ លិវ លីម៉ឹង(Liv Liming)
ទីប្រឹក្សាសន្តិសុខជាតិឥណ្ឌាលោក Ajit Doval បានអញ្ជើញប្រធានផ្នែកសន្តិសុខជាតិមកពីអ៊ីរ៉ង់ កាហ្សាក់ស្ថាន កៀហ្ស៊ីស៊ីស្ថាន រុស្ស៊ី តាហ្ស៊ីគីស្ថាន តួកម៉េនីស្ថាន និងអ៊ូសបេគីស្ថាន។ តំណាងអាហ្វហ្គានីស្ថានមិនត្រូវបានអញ្ជើញទេ ខណៈចិន និងប៉ាគីស្ថាន អវត្តមាន។ «នេះជាពេលវេលាសម្រាប់ការពិគ្រោះយោបល់យ៉ាងជិតស្និទ្ធក្នុងចំណោមពួកយើង»។ លោក Doval ថ្លែងបែបនេះមុនកិច្ចប្រជុំ។ លោកសង្ឃឹមថា ការពិភាក្សានេះនឹងជួយប្រជាជនអាហ្វហ្គានីស្ថាន និងបង្កើនសន្តិសុខសមូហភាពក្នុងតំបន់។ ជាមួយគ្នានេះដែរ ក្រសួងការបរទេសឥណ្ឌាប្រកាសនៅក្នុងសេចក្តីថ្លែងការណ៍មួយថា កិច្ចប្រជុំនេះនឹងដោះស្រាយបញ្ហាប្រឈមផ្នែកសន្តិសុខដែលពាក់ព័ន្ធ និងគាំទ្រប្រជាជនអាហ្វហ្គានីស្ថានក្នុងការលើកកម្ពស់សន្តិភាព សន្តិសុខ និងស្ថិរភាព។ មន្ត្រីក្រសួងការបរទេសឥណ្ឌាអះអាងថា ការបដិសេធរបស់ប៉ាគីស្ថានក្នុងការចូលរួមកិច្ចប្រជុំនេះគឺ ជារឿងគួរឱ្យសោកស្តាយ ប៉ុន្តែមិនគួរឱ្យភ្ញាក់ផ្អើលទេ ពីព្រោះវាបង្ហាញពីផ្នត់គំនិតរបស់ប៉ាគីស្ថានក្នុងការចាត់ទុកអាហ្វហ្គានីស្ថានក្រោមអាណាព្យាបាលរបស់ខ្លួន។ ក្រសួងការបរទេសចិនវិញ បកស្រាយថា តំណាងចិនមិនអាចចូលរួមបានព្រោះជាន់កម្មវិធីគ្នា។ ចំពោះកិច្ចប្រជុំដែលឥណ្ឌាធ្វើជាម្ចាស់ផ្ទះនេះ ត្រូវបានមើលឃើញថា ជាការប៉ុនប៉ងរបស់ឥណ្ឌាក្នុងការការពារផលប្រយោជន៍ជាយុទ្ធសាស្រ្តរបស់ខ្លួននៅអាហ្វហ្គានីស្ថាន ស្របពេលដែលប៉ាគីស្ថានកំពុងមានឥទិ្ធពលកាន់តែខ្លាំងឡើងនៅក្នុងតំបន់។ ទាំងឥណ្ឌា និងប៉ាគីស្ថាន បានព្យាយាមជាយូរមកហើយក្នុងការបញ្ចូលឥទ្ធិពលទៅលើអាហ្វហ្គានីស្ថានដើម្បីបំពេញផលប្រយោជន៍សន្តិសុខរបស់ពួកគេ។ មុនពេលក្រុមតាលីបង់ដណ្តើមកាន់កាប់ទីក្រុងកាប៊ុល ឥណ្ឌាបានផ្តល់ការហ្វឹកហ្វឺនប្រតិបត្តិការ និងឧបករណ៍យោធាដល់កងកម្លាំងសន្តិសុខអាហ្វហ្គានីស្ថាន។ ឥណ្ឌាក៏ជាអ្នកផ្តល់ជំនួយអភិវឌ្ឍន៍ដ៏ធំបំផុតដល់អាហ្វហ្គានីស្ថានផងដែរ៕	ឥណ្ឌានៅថ្ងៃទី១០ ខែវិច្ឆិកា ធ្វើជាម្ចាស់ផ្ទះកិច្ចប្រជុំមន្ត្រីសន្តិសុខជាន់ខ្ពស់មកពីរុស្ស៊ី អ៊ីរ៉ង់ និងបណ្តាប្រទេសអាស៊ីកណ្តាលចំនួន៥ ដើម្បីពិភាក្សាអំពីស្ថានភាពនៅអាហ្វហ្គានីស្ថាន។ ចិន និងប៉ាគីស្ថាន មិនមានវត្តមានក្នុងកិច្ចប្រជុំនេះឡើយ។
បន្ទាប់ពីមានការជូនដំណឹងពីកសិករ អាជ្ញាធរអ៊ីស្រាអែល បានប្រកាសអាសន្ន និងតាមប្រមាញ់អ្នកជាប់ពន្ធនាគារ ដែលជាជនជាតិប៉ាឡេស្ទីនចំនួន ៦រូប។ ក្នុងចំណោមអ្នកទោសទាំង ៦រូបនោះ វាក៏មានវត្តមានរបស់អតីតមេដឹកនាំ ក្រុមសកម្មប្រយុទ្ធ Al-Aqsa Martyrs' Brigade និងសមាជិកក្រុមជីហាតរដ្ឋឥស្លាមចំនួន ៥នាក់ផងដែរ។ អ្នកទោសទាំងនោះ ត្រូវបានជឿថា បានជីករូងក្រោមដី ពីក្រោមកន្លែងឃុំខ្លួនជាច្រើនខែ ដើម្បីរកផ្លូវទៅខាងក្រៅគុក Gilboa។ ការថ្លោះធ្លោយនេះ ត្រូវបានមន្រ្តីពន្ធនាគារអ៊ីស្រាអែលចាត់ទុកថា គឺជាបរាជ័យផ្នែកស៊ើបការណ៍ និងសន្តិសុខដ៏សំខាន់មួយ ខណៈក្រុមសកម្មប្រយុទ្ធប៉ាឡេស្ទីន បានចាត់ទុកសកម្មភាពនោះ គឺជាវីរភាព។ តាមការចុះផ្សាយរបស់Jerusalem Post អ្នកទោសទាំងនោះ បានប្រើប្រាស់ស្លាបព្រា ដើម្បីជីករូង ដើម្បីរត់គេច។ ក្រុមសន្តិសុខ Shin Bet ជឿថា អ្នកទោសទាំងនោះ អាចទទួលជំនួយពីអ្នកនៅខាងក្រៅគុក តាមរយៈទូរសព្ទដៃ ដើម្បីរត់គេច។ បន្ទាប់ពីការបាត់ខ្លួន ប៉ូលិលព្រំដែនអ៊ីស្រាអែល រួមទាំងទាហានផង បានបើកប្រតិបត្តិការទ្រង់ទ្រាយធំ ដើម្បីតាមប្រមាញ់អ្នកទោសទាំង ៦។ សមត្ថកិច្ចរបស់អ៊ីស្រាអែល បានបិទផ្លូវ ដើម្បីបង្ការមិនឱ្យអ្នកទោស ទៅដល់តំបន់ត្រើយខាងលិច (West Bank) ដែលគ្រប់គ្រងដោយប៉ាឡេស្ទីន។ សូមបញ្ជាក់ថា ក្នុងចំណោមអ្នកទោសទាំង ៦នោះ មាន៤នាក់ ត្រូវបានជាប់ពន្ធនាគារមួយជីវិត ពីបទរៀបចំគម្រោងដើម្បីសម្លាប់ជនជាតិអ៊ីស្រាអែល, មួយរូបទៀត ត្រូវស្ថិតក្រោមបញ្ជាជាប់ឃុំពិសេស និងមួយរូបចុងក្រោយ កំពុងរង់ចាំសាលក្រមរបស់តុលាការ៕	ជនជាតិប៉ាឡេស្ទីនចំនួន ៦នាក់ ដែលជាប់ពន្ធនាគារនៅអ៊ីស្រាអែល បានរត់គេច តាមរយៈការជីករូងក្រោមដី។ ដំណឹងបាត់ខ្លួនរបស់អ្នកជាប់ឃុំចំនួន ៦នាក់នោះ បានធ្វើឱ្យអាជ្ញាធរអ៊ីស្រាអែល ចាត់វិធានការទ្រង់ទ្រាយធំ ដើម្បីតាមប្រមាញ់។
យន្តហោះ ដែលដឹកសម្តេច ហ៊ុន សែន និងគណៈប្រតិភូកម្ពុជា បានចុះចតនៅលើទឹកសៀមរាប ព្រោះសម្តេច ត្រូវចូលរួមក្នុងពិធីបួងសួងចម្រើនសេចក្តីសុខ ដែលរៀបចំឡើងនៅមុខអង្គរវត្ត៕	ភ្នំពេញ៖ សម្តេចនាយករដ្ឋមន្ត្រី ហ៊ុន សែន បានមកដល់កម្ពុជាវិញហើយ នៅម៉ោងជាង ១រសៀល ថ្ងៃទី២ ខែធ្នូនេះ ក្រោយបញ្ចប់កិច្ចសន្ទនាជាន់ខ្ពស់រវាងគណបក្សកុម្មុនីសចិនជាមួយគណបក្សនានាលើពិភពលោក ដែលប្រព្រឹត្តទៅនៅទីក្រុងប៉េកាំង ប្រទេសចិន។
ទីបញ្ជាការកងទ័ពអាមេរិកប្រចាំតំបន់ប៉ាស៊ីហ្វិក បានប្រកាសនៅថ្ងៃទី១៧ ខែមេសា ថា សមយុទ្ធដែនអាកាសរួមគ្នាដែលមានឈ្មោះថា Max Thunder បានចាប់ផ្ដើមហើយ ដើម្បីពង្រឹងសមត្ថភាពរបស់កងទ័ពអាកាសប្រទេសទាំង២ ។ សមយុទ្ធ Max Thunder ជាលំហាត់ដែនអាកាសប្រចាំឆ្នាំដ៏ធំមួយរវាងអាមេរិក និងកូរ៉េខាងត្បូង ហើយសមយុទ្ធលើកនេះ នឹងបញ្ចប់ទៅវិញនៅដំណាច់ខែមេសាខាងមុខ។ សមយុទ្ធនេះ ក៏ត្រូវមើលឃើញថាជាការប្រុងប្រៀបការពារខ្លួនពីការវាយប្រហាររបស់កូរ៉េខាងជើងដែរ។ បើតាមសេចក្ដីប្រកាសរបស់ទីបញ្ជាការកងទ័ពអាមេរិក យោធាអាមេរិកចំនួន១ពាន់នាក់ នឹងចូលរួមក្នុងសមយុទ្ធដែលធ្វើនៅមូលដ្ឋានទ័ពអាកាស Kunsan ភាគនិរតីកូរ៉េខាងត្បូង។ ជាមួយគ្នានេះ យន្តហោះចម្បាំងជាច្រើនគ្រឿងដូចជា យន្តហោះF-16s, យន្តហោះ AV-8Bs និងយន្តហោះធុន EA-18Gs ក៏បង្ហាញវត្តមានក្នុងសមយុទ្ធនេះ ហើយយន្តហោះទាំងនេះ ហោះចេញពីមូលដ្ឋានទ័ពអាមេរិក នៅកូរ៉េខាងត្បូង និងនៅជប៉ុន។ ចំណែកកម្លាំងទ័ពកូរ៉េខាងត្បូងប្រហែល៥០០នាក់ ក៏ចូលរួមក្នុងប្រតិបត្តិការនេះដែរ។ បន្ថែមពីលើកងទ័ព យន្តហោះកូរ៉េខាងត្បូងដែលចូលរួមសមយុទ្ធមានយន្តហោះប្រយុទ្ធធុន F-15K, F-16, F-5E, F-4E, យន្តហោះធុនស្រាល KA-1, យន្តហោះដឹកជញ្ជូនធុនធំ C-130, ឧទ្ធម្ភាគចក្រធុន HH-60 និងយន្តហោះដឹកជញ្ជូន CN 235 ។ សមយុទ្ធ Max Thunder គឺជាផ្នែកមួយនៃសមយុទ្ធយោធារបស់អាមេរិក និងសម្ព័ន្ធមិត្តរបស់ខ្លួន ដើម្បីពង្រឹងចំណងមិត្តភាព និងការប្ដេជ្ញាចិត្តរបស់អាមេរិកចំពោះកូរ៉េខាងត្បូង។ ឧត្តមសេនីយ៍ឯក Thomas W. Bergeson មេបញ្ជាការអង្គភាពទ័ពទី៧ និយាយថា៖ «សមយុទ្ធរួមគ្នានេះ គឺជាឱកាសមិនអាចកាត់ថ្លៃបានក្នុងការសាកល្បងសមត្ថភាពប្រយុទ្ធផ្លូវអាកាសរបស់កងទ័ពអាមេរិក និងកូរ៉េខាងត្បូង ក៏ដូចជាការតាំងចិត្តរបស់សម្ព័ន្ធមិត្តទាំង២ដែរ»។ សមយុទ្ធរួមគ្នានេះ ធ្វើឡើងស្របពេលដែលស្ថានការណ៍នៅឧបទ្វីបកូរ៉េកាន់តែឡើងកម្ដៅ។ អាមេរិក ដែលព្រមានប្រើកម្លាំងទ័ពបញ្ចប់បញ្ហា ក៏បានបន្ថែមកម្លាំងយោធារបស់ខ្លួនកាន់តែច្រើនទៀត ដូចជាការបញ្ជូននាវាចម្បាំងមួយក្រុមដឹកនាំដោយនាវាដឹកយន្តហោះ USS Carl Vinson ជាដើម។ តាមពិតទៅ អាមេរិកក៏មានកងទ័ព, នាវាចម្បាំង និងយន្តហោះជាច្រើនគ្រឿងរួចស្រេចហើយទាំងនៅកូរ៉េខាងត្បូង និងជប៉ុន។ តែការគំរាមកំហែងកាន់តែខ្លាំងរបស់កូរ៉េខាងជើង តម្រូវឲ្យអាមេរិកពង្រឹងសមត្ថភាពយោធារបស់ខ្លួនកាន់តែខ្លាំង៕	កងទ័ពជើងអាកាសមកពីអាមេរិក និងកូរ៉េខាងជើង បានចាប់ផ្ដើមសមយុទ្ធរួមគ្នារយៈពេល២សប្ដាហ៍នៅមូលដ្ឋានទ័ពអាកាសកូរ៉េខាងត្បូង ដែលមានគោលដៅត្រៀមខ្លួនទប់ទល់ការវាយប្រហារណាមួយពីសំណាក់កូរ៉េខាងជើង ខណៈស្ថានការណ៍នៅឧបទ្វីបកូរ៉េកំពុងតានតឹងខ្លាំង។ សមយុទ្ធរួមគ្នានេះ ក៏មានការចូលរួមពីសំណាក់យន្តហោះចម្បាំងប្រទេសទាំង២ជាច្រើនគ្រឿងទៀត។
លោក លាង ម៉េង ប្រធានក្រុមប្រឹក្សាភិបាលធនាគារ ជីប ម៉ុង ខមមើសល ប៊ែង ថ្លែងថា កិច្ចសហការរវាងធនាគារ ជីប ម៉ុង និងរដ្ឋាករទឹកស្វយ័តក្រុងភ្នំពេញនៅពលេនេះ នឹងជួយពង្រីកវិសាលភាព និងបង្កើតជម្រើសបន្ថែម សម្រាប់រដ្ឋាករទឹកស្វយ័តក្រុងភ្នំពេញ ដើម្បីផ្ដល់ភាពងាយស្រួល និងសុវត្ថិភាពខ្ពស់ ជូនដល់អតិថិជនទាំងអស់ ក្នុងការទូទាត់វិក្កយបត្រទឹកតាមកម្មវិធីទូរសព្ទដៃរបស់ធនាគារ ជីប ម៉ុង។ ទន្ទឹមនឹងការលើកឡើងនេះ លោក ស៊ឹម ស៊ីថា អគ្គនាយករដ្ឋាករទឹកស្វយ័តក្រុងភ្នំពេញ ក៏បានបង្ហាញសេចក្តីជឿជាក់យ៉ាងមុតមាំដែរថា ការចាប់ដៃគូសហការជាមួយ ធនាគារ ជីប ម៉ុង នឹងផ្តល់ភាពងាយស្រួល ដល់ប្រជាពលរដ្ឋ ដែលមមាញឹកក្នុងការបំពេញការងារ និងប្រកបអាជីវកម្មប្រចាំថ្ងៃ។ បើតាម លោក ស៊ឹម ស៊ីថា ប្រជាពលរដ្ឋអាចទូទាត់ថ្លៃទឹកបានដោយងាយស្រួល ហើយចំណេញពេលវេលា និងមិនចាំបាច់បង់ថ្លៃសេវាបន្ថែមក្នុងការទូទាត់ទៀតផង ជាមួយនឹងការប្រើប្រាស់កម្មវិធីទូរសព្ទរបស់ធនាគារ ជីប ម៉ុង។ ដើម្បីទូទាត់វិក្កយបត្រទឹក តាមទូរសព្ទដៃដោយឥតគិតថ្លៃសេវា លោកអ្នកគ្រាន់តែបង្កើតគណនីធនគារ ជីប ម៉ុង ខមមើសល ប៊ែង និងទាញយកកម្មវិធី Bank! Bank! របស់ធនាគារ ជីប ម៉ុង ខមមើសល ប៊ែង នោះលោកអ្នកអាចប្រើប្រាស់បាន៕ (អត្ថបទពាណិជ្ជកម្ម)	ភ្នំពេញ៖ ចាប់ពីពេលនេះទៅ អតិថិជនអាចទូទាត់វិក្កយបត្រទឹក របស់រដ្ឋាករទឹកស្វយ័តក្រុងភ្នំពេញ បានតាមកម្មវិធីទូរសព្ទដៃ របស់ធនគារ ជីប ម៉ុង ខមមើលសល ប៊ែង បានយ៉ាងងាយស្រួល។ ប្រតិបត្តិការដោយឥតគិតថ្លៃនេះ ធ្វើឡើងបន្ទាប់ពីធនាគារ ជីប ម៉ុង ខមមើលសល ប៊ែង បានចុះអនុស្សារណៈយោគយល់គ្នា ស្តីពីកិច្ចសហការជាមួយរដ្ឋាករទឹកស្វយ័តក្រុងភ្នំពេញ នៅព្រឹកថ្ងៃទី ២៣ ខែធ្នូ ឆ្នាំ២០១៩នេះ។
អនុសាសន៍ទាំង៦ចំណុចរបស់ប្រមុខរាជរដ្ឋាភិបាលកម្ពុជា រួមមាន ទី១ ត្រូវបន្តលើកកម្ពស់ការស្រាវជ្រាវដើម្បីអភិវឌ្ឍបច្ចេកវិទ្យា និងបច្ចេកទេសកសិកម្មទំនើបៗ។ ជាមួយគ្នានេះដែរ ត្រូវយកចិត្តទុកដាក់អភិវឌ្ឍធនធានមនុស្ស ជាពិសេសបងើ្កនចំនួនអ្នកស្រាវជ្រាវ និងអ្នកវិទ្យាសាស្ត្រកសិកម្ម។ ទី២ ជំរុញការធ្វើពិពិធកម្មកសិកម្មទៅរកផលិតផលដែលមានតម្លៃខ្ពស់បន្ថែម និងសក្តានុពលលើដំណាំ ការចិញ្ចឹមសត្វ វារីវប្បកម្ម ផលិតផល ឈើដាំ ហើយនិងការវិនិយោគលើការកែច្នៃ កសិផលសំខាន់ៗ។ ម្យ៉ាងទៀត បន្តលើកកម្ពស់គុណភាព និងសុវត្ថិភាពផលិតផលកសិកម្ម ការកែច្នៃ វេចខ្ចប់ និងពង្រឹងសមត្ថភាពពិសោធន៍ស្តង់ដារមានគុណភាព។ ទី៣ ជំរុញលើកទឹកចិត្តការចិញ្ចឹមសត្វរបស់កសិករ ឱ្យទៅជាការចិញ្ចឹមសត្វបែបពាណិជ្ជកម្ម និងការចិញ្ចឹមសត្វខ្នាតមធ្យម-ធំ។ ទន្ទឹមគ្នានោះដែរ ជំរុញការកែច្នៃផលិតផលសាច់ និងកន្លែងកែច្នៃ ឱ្យអនុវត្តតាមបទដ្ឋានបច្ចេកទេស ដោយមានការត្រួតពិនិត្យអនាម័យសាច់ និងផលិតផលសត្វព្រមទាំងធានាឱ្យបាននូវគុណភាព អនាម័យសុវត្ថិភាពសាច់សម្រាប់អ្នកបរិភោគ មិនត្រឹមតែប៉ុណ្ណោះឆ្ពោះទៅរកការនាំចេញសាច់ទៅបរទេសផងដែរ។ ទី៤ ត្រូវស្រាវជ្រាវលើបទល្មើសផ្សេងៗ និងការពារព្រៃលិចទឹកកុំឲ្យមានការកាប់បំផ្លាញជាបន្តទៀត ក្នុងនោះដែរត្រូវសហការជាមួយអាជ្ញាធរមានសមត្ថកិច្ចពាក់ព័ន្ធ ដើម្បីទប់ស្កាត់នូវការបំពានទាំងឡាយ។ ទី៥ ជំរុញការអភិវឌ្ឍវារីវប្បកម្ម គ្រប់ប្រភេទទៅតាមស្ថានភាពជាក់ស្តែង និងពង្រឹងការគ្រប់គ្រង ហើយការពារកន្លែងអភិរក្សជលផលឱ្យមានប្រសិទ្ធភាព ពិសេសត្រូវថែរក្សាការពារព្រៃលិចទឹក ព្រៃកោងកាងឱ្យបានគង់វង្ស។ រៀបចំលិខិតបទដ្ឋានគតិយុត្ត និងអនុសញ្ញាអន្តរជាតិពាក់ព័ន្ធ ដោយត្រូវបង្កើតយន្តការថ្នាក់ជាតិឱ្យមានលក្ខណៈប្រទាក់ក្រឡាគ្នាជាមួយអន្តរស្ថាប័នស្របតាមនីតិវិធីជាធរមាន។ ទី៦ ធានាឲ្យបានការរក្សាព្រៃឈើបង្កើនការដាំដុះព្រៃឈើឡើងវិញ ហើយនិងត្រូវចូលរួមឲ្យបានល្អទាក់ទងនឹងការទប់ស្កាត់បទល្មើសព្រៃឈើ៕	សម្ដេចនាយករដ្ឋមន្ត្រី ហ៊ុន សែន បានផ្ដល់អនុសាសន៍ ៦ចំណុច ទៅមន្ត្រីក្រសួងកសិកម្ម ក៏ដូចជាមន្ត្រីពាក់ព័ន្ធនានា ដើម្បីធ្វើឲ្យវិស័យកសិកម្មនៅកម្ពុជាកាន់តែមានភាពរីកចម្រើន។ អនុសាសន៍ទាំងនោះ ត្រូវបានសម្តេច លើកឡើងក្នុងកម្មវិធីបិទសន្និបាតបូកសរុបការងារឆ្នាំ២០១៧-ឆ្នាំ២០១៨ របស់ក្រសួងកសិកម្ម រុក្ខាប្រមាញ់ និងនេសាទ កាលពីថ្ងៃទី២ ខែឧសភា ឆ្នាំ២០១៨។
ដោយសារតែបានតស៊ូឆ្អែតឆ្អន់ជាមួយតុលាការខេត្តមណ្ឌលគិរី និងអាជ្ញាធរកម្ពុជាជាច្រើនលំដាប់ថ្នាក់ ក្នុងការស្វែងរកដំណោះស្រាយលើទំនាស់ដីធ្លីជាមួយក្រុមហ៊ុនបារាំង តែនៅតែមិនមានដំណោះស្រាយ ដែលអាចទទួលយកបាន ជនជាតិដើមភាគតិចព្នង៩៧គ្រួសារ ដែលមានសមាជិកសរុបជិត៥០០នាក់ នៅឃុំប៊ូស្រា ស្រុកពេជ្រាដា ខេត្តមណ្ឌលគិរី ក៏ប្រឹងពុះពារដាក់បណ្តឹងទៅដល់តុលាការទីក្រុងប៉ារីស ប្រទេសបារាំង ជាមួយក្តីសង្ឃឹមថា នឹងទទួលបានយុត្តិធម៌ និងដំណោះស្រាយសមរម្យ។ ប៉ុន្តែ ទីបំផុត អ្វីៗ គឺខុសពីក្តីរំពឹងរបស់ពួកគាត់ទាំងស្រុង ដោយតុលាការបារាំង ក៏សម្រេចឲ្យពួកគាត់ចាញ់ក្តីដែរ។ រឿងរ៉ាវទំនាស់ដីធ្លីរវាងជនជាតិព្នងក្នុងឃុំប៊ូស្រា និងក្រុមហ៊ុនបារាំង បានកើតឡើងតាំងពីឆ្នាំ២០០៨មកម្ល៉េះ។ ក្រុមហ៊ុនបារាំង ដែលមានទំនាស់ដីធ្លីជាមួយជនជាតិព្នងនៅឃុំប៊ូស្រា គឺក្រុមហ៊ុនបូឡឺរ៉េ (Bolloré Group) នៅប្រទេសបារាំង តែក្រុមហ៊ុន ដែលអនុវត្តគម្រោងវិនិយោគលើដីធ្លីដែលមានទំនាស់នោះ គឺក្រុមសុកហ៊្វិន (Socfin Group) ដែលមានវត្តមាននៅកម្ពុជា ដោយក្រុមហ៊ុនបូឡឺរ៉េ ជាអ្នកផ្តល់ថវិកាមកឲ្យក្រុមហ៊ុនសុកហ៊្វិន ដើម្បីអនុវត្តគម្រោងវិនិយោគ។ ជនជាតិព្នងទាំង៩៧គ្រួសារ បានដាក់បណ្តឹងទៅតុលាការបារាំង កាលពីឆ្នាំ២០១៥ ដោយសុំប្តឹងក្រុមហ៊ុនបូឡឺរ៉េ និងទាមទារឲ្យក្រុមហ៊ុននេះ ទទួលខុសត្រូវលើក្រុមហ៊ុនសុកហ៊្វិន ដែលចូលទៅកាន់កាប់និងឈូសឆាយដីធ្លីរបស់ពួកគាត់ ដើមដាំកៅស៊ូ។ ប្រមាណ៦ឆ្នាំក្រោយ នៅដើមខែកក្កដា ឆ្នាំ២០២១នេះ តុលាការបារាំង ក៏បានសម្រេចសេចក្តី ដោយច្រានចោលបណ្តឹងរបស់ជនជាតិព្នងទាំងនោះ។ តុលាការបារាំង មិនត្រឹមតែច្រានចោលបណ្តឹងរបស់ពួកគាត់ទេ នៅពិន័យពួកគាត់ ឲ្យបង់ប្រាក់ដល់ទៅ២ម៉ឺនអឺរ៉ុប (ជាង២,៣ម៉ឺនដុល្លារ) ថែមទៀត ពីបទធ្វើឲ្យខូចខាតនីតិវិធី។ រូបផ្តល់ដោយលោក គ្រើង តុលា តាមរយៈសេចក្តីថ្លែងការណ៍ ដែលចេញដោយតំណាងរបស់ខ្លួន៩នាក់ ជនជាតិព្នងក្នុងឃុំប៊ូស្រា បង្ហាញការខកចិត្តយ៉ាងខ្លាំង ដែលចៅក្រមប្រទេសបារាំង ច្រានចោលបណ្តឹងរបស់ពួកគាត់។ ពួកគាត់ ចាត់ទុកការច្រានចោលបណ្តឹងរបស់ពួកគាត់ និងថែមទាំងពិន័យពួកគាត់ឲ្យបង់ប្រាក់២ម៉ឺនអឺរ៉ូនេះ ថាជាការផ្តល់ភាពអយុត្តិធម៌បំផុត និងមិនអាចទទួលយកបាន។ បើតាមសេចក្តីថ្លែងការណ៍ ចេញនៅថ្ងៃទី១៤ ខែកក្កដា ឆ្នាំ២០២១ ចៅក្រមប្រទេសបារាំង សំអាងហេតុផលថា ជនជាតិព្នងក្នុងឃុំប៊ូស្រា មិនទាន់មានសិទ្ធិកាន់កាប់ដីធ្លីស្របតាមច្បាប់ភូមិបាលកម្ពុជាឡើយ។ ប៉ុន្តែពួកគាត់ អះអាងថា ជាក់ស្តែង ពួកគាត់ ជាម្ចាស់ទឹកម្ចាស់ដី ក្នុងភូមិ តាំងពីមុនវត្តមានច្បាប់ភូមិបាលកម្ពុជា ហើយពួកគាត់ ជាក្រុមមនុស្ស ដែលអាស្រ័យផលលើតំបន់នោះ តាមទំនៀមទម្លាប់ប្រពៃណី និងច្បាប់កម្ពុជា។ ពួកគាត់ បញ្ជាក់ក្នុងសេចក្តីថ្លែងការណ៍ថា៖«ដោយសារតែរដ្ឋ មិនដែលចុះបញ្ជីដីឲ្យយើងខ្ញុំ ទើបយើងខ្ញុំ មិនទាន់មានបណ្ណកម្មសិទ្ធិសមូហភាព ប៉ុន្តែយើងខ្ញុំ មានសិទ្ធិផ្សេងទៀត លើដីនិងព្រៃទាំងនោះ ដែលក្រុមហ៊ុនបូឡឺរ៉េ [នៅបារាំង] តាមរយៈក្រុមហ៊ុនសុកហ៊្វិន [នៅកម្ពុជា] បានបំផ្លាញអស់ហើយ។ យើងខ្ញុំ មានសិទ្ធិប្រើប្រាស់និងអាស្រ័យផលលើដីទាំងនោះស្របតាមច្បាប់កម្ពុជា និងច្បាប់អន្តរជាតិ»។ ផ្នែកលើសេចក្តីថ្លែងការណ៍ដដែល ក្រុមហ៊ុនបូឡឺរ៉េនៅបារាំង ដែលជាម្ចាស់របស់ក្រុមហ៊ុនសុកហ៊្វិននៅកម្ពុជា បានបោះទុនវិនិយោគដាំកៅស៊ូនៅលើដីធ្លី និងដីចម្ការរបស់ជនជាតិព្នងក្នុងឃុំប៊ូស្រា ដោយមិនបានឆ្លងកាត់ការពិគ្រោះយោបល់និងការយល់ព្រមពីពួកគាត់ ចាប់តាំងពីឆ្នាំ២០០៨មក រហូតដល់បច្ចុប្បន្ន។ សេចក្តីថ្លែងការណ៍នេះ បានឲ្យដឹងថា ការសម្រេចវិនិយោគរបស់ក្រុមហ៊ុនបារាំង ដោយការឈូសឆាយដីនិងព្រៃ ដើម្បីដាំកៅស៊ូ បានធ្វើឲ្យព្រៃជំនឿ ព្រៃដំណម ប្រភពម្ហូមអាហារប្រចាំថ្ងៃរបស់ជនជាតិព្នង ត្រូវបាត់បង់។ ជនជាតិព្នងក្នុងឃុំប៊ូស្រា ប្រកាសក្នុងសេចក្តីថ្លែងការណ៍ថា ពួកគាត់ មិនសុខចិត្តឡើយ ដោយសម្រេចប្រគល់សិទ្ធិជូនមេធាវីជនជាតិបារាំងរបស់ពួកគាត់ បន្តប្តឹងទៅសាលាឧទ្ធរណ៍នៅបារាំង ដើម្បីជំទាស់នឹងសេចក្តីសម្រេចរបស់តុលាការជាន់ទាប។ ក្នុងសេចក្តីថ្លែងការណ៍របស់ខ្លួន ពួកគាត់ អំពាវនាវឲ្យមតិជាតិ-អន្តរជាតិ ជួយតាមឃ្លាំមើលការប្តឹងតវ៉ារបស់ពួកគាត់នៅតុលាការជាន់ខ្ពស់របស់ប្រទេសបារាំង។ លោក គ្រើង តុលា ជាតំណាងម្នាក់ ដែលបានចូលរួមចេញសេចក្តីថ្លែងការណ៍ ហើយក៏ជាជនរងគ្រោះក្នុងរឿងដីធ្លីនេះដែរនោះ លើកឡើងថា ការតវ៉ាជាមួយតុលាការ និងអាជ្ញាធរក្នុងស្រុក មិនត្រឹមតែមិនទទួលបានលទ្ធផលល្អទេ តែនៅមានជនជាតិព្នងដល់ទៅ១៥នាក់ ដែលត្រូវបានចាប់ខ្លួន។ បុរសជាជនជាតិព្នងរូបនេះ បន្តថា ជនជាតិព្នងទាំង១៥នោះ ត្រូវបានចាប់ខ្លួន ដោយសារបានចូលរួមតវ៉ានឹងក្រុមហ៊ុនបារាំង ហើយត្រូវក្រុមហ៊ុនបារាំង ដាក់ពាក្យប្តឹង។ លោក បន្ថែមថា ក្នុងចំណោមអ្នកទាំង១៥នាក់នោះ មាន១៤នាក់ ត្រូវបានដោះលែងឲ្យនៅក្រៅឃុំ តែនៅជាប់បទចោទដដែល ខណៈម្នាក់ទៀត នៅជាប់ឃុំនៅឡើយ។ ក្នុងកិច្ចសម្ភាសជាមួយសារព័ត៌មានថ្មីៗ លោក គ្រើង តុលា ដែលមានតួនាទីជាអ្នកប្រឹក្សាយោបល់ដល់ជនជាតិដើមភាគតិចក្នុងខេត្តមណ្ឌលគិរី មានប្រសាសន៍ថា៖«គេអ្នក ឈូសឆាយដីយើង បែរជាចោទថា យើង ធ្វើឲ្យខូចទ្រព្យសម្បត្តិក្រុមហ៊ុន វា ខុសការពិត»។ បើតាមលោក គ្រើង តុលា ក្នុងចំណោមជនជាតិព្នងទាំង៩៧គ្រួសារ ជាទូទៅក្នុង១គ្រួសារ មានដីជាមធ្យម៣ហិកតា ដោយមួយចំនួនតូច មាន៥ហិកតា ឬដល់៦ហិកតា។ លោក រៀបរាប់ថា ចាត់តាំងពីក្រុមហ៊ុនបារាំង ឈូសឆាយដីធ្លីនោះមក ជនជាតិព្នងក្នុងឃុំប៊ូស្រា មិនមានដីធ្វើចម្ការ ហើយអ្នកខ្លះ ជួបវិបត្តិហិរញ្ញវត្ថុ និងជំពាក់បំណុលនៅគ្រឹះស្ថានមីក្រូហិរញ្ញវត្ថុ។ លោក ថ្លែងថា៖«យើង ឃើញថា វា កាន់តែលំបាកខ្លាំងៗទៅ»។ លោក គ្រើង តុលា និងតំណាងជនជាតិព្នងមួយចំនួនទៀត ធ្លាប់បានទៅចូលរួមបំភ្លឺដល់តុលាការបារាំង។ លោក ប្រាប់ថា ការដាក់បណ្តឹងទៅដល់តុលាការបារាំង មិនបានចំណាយប្រាក់របស់ជនជាតិព្នងឡើយ ដោយមេធាវីជនជាតិបារាំងរបស់ពួកគាត់ បានស្ម័គ្រចិត្តការពារក្តីដោយមិនយកប្រាក់ ហើយមេធាវីនោះ បានជួយរកប្រាក់ពីប្រភពនានា ឲ្យតំណាងជនជាតិព្នង បានធ្វើដំណើរទៅចូលរួមសវនាការនៅបារាំងថែមទៀត។ លោក រិះគន់តុលាការបារាំងថា កាត់ក្តីដោយមិនបានចុះមកមើលទីតាំងជម្លោះជាក់ស្តែង ដូចតុលាការខ្មែរដែរ។ លោក យល់ថា តុលាការបារាំង គួរចាត់មន្រ្តី ឬភ្នាក់ងារឲ្យចុះមើលដល់ទីតាំងជាក់ស្តែង ដោយមិនគួរសម្រេចសេចក្តីតាមរយៈតែការមើលក្រដាសនោះទេ។ លោក រិះគន់ទៀតថា តុលាការបារាំង ក៏ពុំបានយល់ស៊ីជម្រៅពីច្បាប់ភូមិបាលកម្ពុជា និងច្បាប់អន្តរជាតិផ្សេងៗស្តីពីជនជាតិដើមភាគតិចដែរ។ យ៉ាងណា លោក នៅតែរំពឹងថា ជនជាតិព្នង នឹងទទួលបានជោគជ័យក្នុងការតវ៉ាទៅសាលាឧទ្ធរណ៍របស់បារាំង។ លោក គ្រើង តុលា និយាយថា កន្លងមក ជនជាតិព្នង មិនត្រឹមតែប្តឹងទៅតុលាការនិងពឹងពាក់ត្រឹមអាជ្ញាធរនោះទេ តែនៅបានដាក់ញត្តិជាច្រើនដងទៅកាន់សម្តេចនាយករដ្ឋមន្រ្តី ហ៊ុន សែន ថែមទៀត។ លោក បង្ហាញពីអារម្មរណ៍ថា ដោយសារអស់សង្ឃឹមក្នុងការតស៊ូនៅក្នុងស្រុក ទើបជនជាតិព្នង រួមគ្នាដាក់បណ្តឹងទៅតុលាការបារាំង។ លោក មានប្រសាសន៍ថា៖«នៅស្រុកខ្មែរ យើង អត់មានជំនឿសូម្បីតែបន្តិចថា គេ នឹងជួយយើង»។ លោកបណ្ឌិត មាស នី អ្នកតាមស្ថានការណ៍សង្គម មើលឃើញហេតុផលធំៗ២យ៉ាង ដែលជំរុញឲ្យជនជាតិព្នង ប្តឹងទៅតុលាការបារាំង គឺទី១ ពួកគាត់ មិនមានជំនឿលើតុលាការ ក៏ដូចជាអាជ្ញាធរកម្ពុជា ក្នុងការដោះស្រាយទំនាស់ដីធ្លីជូនពួកគាត់ និងទី២ ដោយសារតែពួកគាត់ មានទំនាស់ដីធ្លីនេះជាមួយក្រុមហ៊ុនបារាំង ដូច្នេះ ពួកគាត់ ចង់ឲ្យតុលាការ និងរដ្ឋាភិបាលបារាំង ទទួលខុសត្រូវចំពោះទង្វើរបស់ក្រុមហ៊ុនបារាំង។ អ្នកតាមដានស្ថានការណ៍សង្គមរូបនេះ មានប្រសាសន៍ជាមួយសារព័ត៌មានថ្មីៗថា៖«ខ្ញុំ មើលទៅ ហាក់ដូចជាស្ថិតក្នុងបរិបទទី២នេះច្រើនជាង»។ លោក មាស នី បង្ហាញការយល់ឃើញថា ការផ្តល់ដីសម្បទានសេដ្ឋកិច្ចដល់ក្រុមហ៊ុនឯកជន ដើម្បីអភិវឌ្ឍ គឺមិនខុសឡើយ ដោយបណ្តាប្រទេសដទៃ ក៏ធ្វើបែបនេះដែរ គ្រាន់តែប្រទេសគេ គិតពីប្រយោជន៍ប្រជាពលរដ្ឋជាធំ។ លើកទឡ្ហីករណ៍នៅស្រុកគេរួចហើយ លោក ងាកមកនិយាយពីកម្ពុជាវិញថា៖«ដោយឡែកស្រុកយើងហ្នឹង អំពើពុករលួយ និងខ្វះការអនុវត្តច្បាប់តឹងតែង គឺធ្វើឲ្យក្រុមហ៊ុនជាអ្នកឈ្នះ ហើយប្រជាពលរដ្ឋ គ្រាន់តែដឹកជញ្ជូនអីវ៉ាន់ចេញពីកន្លែង ឬត្រូវបានគេបណ្តេញពីដីរបស់ពួកគាត់»។ លោក ជិន ម៉ាលីន អ្នកនាំពាក្យក្រសួងយុត្តិធម៌ ចាត់ទុកការដាក់បណ្តឹងទៅតុលាការបារាំងពីសំណាកជនជាតិព្នងនៅឃុំប៊ូស្រា ថាជាសិទ្ធិរបស់ពួកគាត់។ លោក ឆ្លើយតបថា ការមិនទុកចិត្តលើអាជ្ញាធរ ឬតុលាការកម្ពុជា គឺជាទស្សនៈ និងជាការយល់ឃើញរបស់បុគ្គល។ ចំពោះតុលាការបារាំង កាត់ក្តីឲ្យពួកគាត់ចាញ់ លោក ជិន ម៉ាលីន បញ្ចេញមតិថា តុលាការប្រទេសណាក៏ដូចគ្នាដែរ គឺសម្រេចសេចក្តី ដោយផ្អែកលើអង្គហេតុ អង្គច្បាប់ ភស្តុតាង និង សក្ខីកម្ម ដោយមិនផ្អែកលើការអះអាងរបស់បុគ្គល ឬក្រុមហ៊ុនណាឡើយ។ លោក បន្ថែមថា ភាគីខាងណាមានសក្ខីកម្ម និងមានភស្តុតាងរឹងមាំ គឺភាគីខាងនោះ នឹងឈ្នះក្តី។ តាមរយៈកិច្ចសម្ភាសជាមួយសារព័ត៌មានថ្មីៗ មន្រ្តីជាន់ខ្ពស់របស់ក្រសួងយុត្តិធម៌រូបនេះ អធិប្បាយថា៖«ក្រុមដែលមាននិន្នាការប្រឆាំង វាយតម្លៃលើរូបភាពខាងក្រៅ ឲ្យតែប្រជាពលរដ្ឋចាញ់ក្តី ហើយក្រុមហ៊ុនឈ្នះ សុទ្ធតែអយុត្តិធម៌ សុទ្ធតែពុករលួយ។ ឥឡូវដល់ពេលបារាំងគេសម្រេចអ៊ីចឹងដែរ ទៅចោទបារាំងថាពុករលួយ។ នេះ ជាទស្សនៈនៃការវាយតម្លៃពីភាពយុត្តិធម៌របស់ក្រុមមាននិន្នាការប្រឆាំង ដែលបញ្ជាក់ថា ការវាយតម្លៃរបស់ពួកគាត់ មិនស្ថិតលើទិដ្ឋភាពច្បាប់ទេ គឺផ្នែកលើរូបភាព»។ លោក គ្រើង តុលា អះអាងថា សហគមន៍ជនជាតិព្នងនៅឃុំប៊ូស្រា មិនដែលទទួលបានកិច្ចអន្តរាគមន៍ពីរដ្ឋ ក្នុងការចុះបញ្ជីកម្មសិទ្ធិដីសមូហភាពជូនពួកគាត់ឡើយ។ សារព័ត៌មានថ្មីៗ មិនអាចសុំការបំភ្លឺពីលោក សេង ឡូត អ្នកនាំពាក្យក្រសួងដែនដី នគរូបនីយកម្ម និង សំណង់ បានទេ ដោយសារតែលោក មិនទទួលការហៅចូល៕	តវ៉ានៅស្រុកខ្មែរមិនឈ្នះ ជនជាតិដើមភាគតិចព្នងនៅខេត្តមណ្ឌលគិរី បានរួមគ្នាតវ៉ាទៅដល់តុលាការប្រទេសបារាំង ដើម្បីរកដំណោះស្រាយជាមួយក្រុមហ៊ុនបារាំងលើទំនាស់ដីធ្លី តែត្រូវតុលាការបារាំង កាត់ក្តីឲ្យពួកគាត់ចាញ់។
ក្នុងបទសម្ភាសន៍ជាមួយអ្នកសារព័ត៌មានថ្មីៗ លោក វ៉ាត់ ចំរើន អគ្គលេខាធិការគណៈកម្មាធិការជាតិអូឡាំពិកកម្ពុជា មានប្រាសាសន៍ថា «គុនខ្មែរ» មានវត្តមាននៅប្រទេស៦០ នៅលើពិភពលោក។ ចំពោះអ្នកហាត់វិញ គឺមានប្រមាណ ៥ ០០០នាក់៕ ដើម្បីជ្រាបច្បាស់ពីការប្រកួតដណ្ដើមជើងឯកគុនខ្មែរពិភពលោកនេះ សូមលោកអ្នកនាង ទស្សនាបទសម្ភាសន៍រវាង លោក គី សុខលីម អ្នកសារព័ត៌មានថ្មីៗ ជាមួយ លោក វ៉ាត់ ចំរើន អគ្គលេខាធិការគណៈកម្មាធិការជាតិអូឡាំពិកកម្ពុជា ដូចតទៅ៖	សៀមរាប៖ អ្នកគុននិយមគុនខ្មែរជាង១០០នាក់ មកពីបណ្ដាប្រទេសចំនួន១៥ នឹងចូលរួមប្រកួតដណ្ដើមជើងឯកគុនខ្មែរពិភពលោក លើកទី៤ នៅទឹកដីអង្គរ ខេត្តសៀមរាប ចាប់ពីថ្ងៃទី២៦ ដល់ថ្ងៃទី២៨ខែវិច្ឆិកា ឆ្នាំ២០២៣។ ក្នុងនោះរួមមានកីឡាករខ្មែរ ៥០នាក់ និងបរទេសជាង៦០នាក់ ចូលរួមប្រកួតដណ្ដើមជើងឯកគុនខ្មែរពិភពលោកនេះ។
ថ្លែងក្នុងបទសម្ភាសផ្ទាល់ជាមួយអ្នកសារព័ត៌មាន នៅថ្ងៃទី១១ ខែកក្កដា ឆ្នាំ២០២៣ នាក្លិបកីឡាប្រដាល់អេភូថងគុនខ្មែរ កីឡាករប្រដាល់មានដើមកំណើតនៅខេត្តព្រៃវែង ធឿន ធារ៉ា ថាការវិលមកកាន់សង្វៀនជាថ្មីដោយសារបញ្ហារបួសរបស់ខ្លួនបានជាសះស្បើយមួយរយភាគរយហើយ មួយវិញទៀតការហ្វឹកហាត់របស់ខ្លួនបានពេញលេញល្អ។ កីឡាករប្រដាល់គុនខ្មែរ ព្រុំ សំណាង កីឡាករ ធឿន ធារ៉ា និយាយថា៖«មួយរយៈក្រោយនេះគឺខ្ញុំបុកហាត់ខ្លាំងដើម្បីត្រៀមការប្រកួតដណ្តើមខ្សែក្រវាត់នៅថ្ងៃទី១៦ កក្កដា នេះ។ ការវិលមកវិញដែរសម្រាប់រូបខ្ញុំសង្ឃឹម ៧០ភាគរយដោយសារតែខ្ញុំខានប្រកួតយូរ»។ ធារ៉ា បន្តថាចំពោះម៉ាស៊ីនរបស់ខ្លួនមិនអាចនិយាយមុនបាននោះទេដោយសារខានប្រកួតយូរអាចគាំងក៏ថាបាន ហើយបច្ចុប្បន្នរូបគេបុកហាត់ខ្លះទៅលើកម្លាំងហ្ស៊ូស។ «សំខាន់នៅលើហ្ស៊ូស ព្រោះអីខានប្រកួតយូរខ្លាចគាំង»។ អ្នកលេងពូថៅដៃពិឃាដ ធឿន ធារ៉ា បញ្ជាក់ដូច្នេះស្របពេលខ្លួនមិនទាន់ដឹងពីសមត្ថសភាពដៃគូប្រកួតរបស់ខ្លួន Alex Bublea មកពីរ៉ូម៉ានី នោះទេ។ ទោះបីយ៉ាងណាក៏ដោយម្ចាស់ខ្សែក្រវាត់ Thai Fight ឆ្នាំ២០២២ សន្យាថានឹងបង្កបរិយាកាសឱ្យកក្រើកលើសង្វៀនប្រកួត ដើម្បីបំពេញខ្សែចក្ខុអ្នកគាំទ្រ។ អ្នកលេងពូថៅដៃពីឃាដ បន្តថា៖«សម្រាប់រូបខ្ញុំសង្ឃឹមថាថ្ងៃទី១៦ កក្កដា នេះនឹងធ្វើឱ្យបានល្អ មិនធ្វើឱ្យពុកម៉ែបងប្អូនខកចិត្តនោះទេក្នុងការវិលមកសាជាថ្មី»។ ការប្រកួតកីឡាប្រដាល់គុនខ្មែររវាង ព្រុំ សំណាង បង្គោលក្រហម និងបង្គោលខៀវ TUN TUN MIN មកពី មីយ៉ាន់ម៉ា គួបញ្ជាក់ថា ព្រឹត្តិការណ៍ប្រកួតកីឡាប្រដាល់គុនខ្មែរដណ្តើមខ្សែក្រវាត់ តេជោ សន្តិភាព គុនខ្មែរវើលឆេមពាន នឹងប្រព្រឹត្តទៅនៅថ្ងៃទី១៦ ខែកក្កដា ឆ្នាំ២០២៣ នៅសង្វៀនថោនដោយមានកីឡាករជួរមុខកម្ពុជាជាច្រើនដូចជា។ គូដណ្តើមខ្សែក្រវាត់៖ ជាងកាត់សក់កន្ត្រៃមាស ព្រុំ សំណាង ទទួលកីឡាករមកពីបេឡារុស NIKITA លើប្រភេទទម្ងន់ ៧៧គីឡូក្រាម, អ្នកលេងពូថៅដៃពិឃាដ ធឿន ធារ៉ា ចចារជាមួយអ្នកលេងឆ្លងទ្វីប ALEX BUBLEA មកពីប្រទេស រ៉ូម៉ានី វាយលើប្រភេទទម្ងន់៧២គីឡូក្រាម។ រីឯគូមិត្តភាពពិសេស កណ្តាប់ដៃភ្លើងជើងរន្ទះ រឿង សោភ័ណ្ឌ ស្វាគមន៍មិត្តចាស់មកពីប្រទេសថៃ CHANGPUAK JESADA លើប្រភេទទម្ងន់ ៦៩គីឡូក្រាម និងមនុស្សយក្សមិនខ្លាចការប្រយុទ្ធ ម៉ានូ សិល្បៈ ជួបអ្នកប្រយុទ្ធឡាវ CHATSAKMAI CHATCHAWAM លើប្រភេទទម្ងន់ ៨៥គីឡូក្រាម។ គូមិត្តភាពបន្តបន្ទាប់រួមមាន យ៉េន ឌីណា ជួបកីឡាកររុស្ស៊ី SOLOVEV SERGEI លើប្រភេទទម្ងន់ ៦៥គីឡូក្រាម ក្របីព្រៃ ពេជ្រ សម្បត្តិ ស្វាគមន៍ PETCHLAMPOON POR.CHAREONPAT មកពីប្រទេសថៃ លើប្រភេទទម្ងន់ ៦០គីឡូក្រាម និងក្លុកដំរីពិឃាដ ផល សោភ័ណ្ឌ ទទួលកីឡាករមកពីព័រទុយហ្គាល់ MIGUEL TRINDADE លើប្រភេទទម្ងន់ ៦៥គីឡូក្រាម៕	កីឡាករប្រដាល់គុនខ្មែរលំដាប់ជួរមុខកម្ពុជា ធឿន ធារ៉ា សន្យាថានឹងធ្វើឱ្យកក្រើកសង្វៀនសារជាថ្មីនៅថ្ងៃទី១៦ ខែកក្កដា ក្នុងការប្រកួតដណ្តើមខ្សែក្រវាត់ តេជោសន្តិភាព គុនខ្មែរវើលឆេមពាន បន្ទាប់ខ្លួនបានឃ្លាតពីការប្រយុទ្ធមួយរយៈដោយសារតែបញ្ហារបួសកែងដៃ។ ធារ៉ា ត្រូវតទល់កីឡាកររ៉ូម៉ានី Alex Bublea និងជំនួបដណ្តើមខ្សែក្រវាត់របស់កីឡាករឆ្នើមកម្ពុជា ព្រុំ សំណាង ជាមួយកីឡាករមកពីបេឡារុស NIKITA។
បើតាមលោក ផែង ហេង សញ្ញានេះ បញ្ជាក់ថា សុខភាពរបស់លោក កឹម សុខា កាត់តែមានភាពទន់ខ្សោយ។ លោកមេធាវី បានប្រាប់សារព័ត៌មានថ្មីៗ តាមទូរសព្ទយ៉ាងដូច្នេះថា៖«មើលទៅគាត់ ដូចជាទ្រុឌទ្រោមជាងមុន។ គាត់ មិនសូវរហ័សរហួនដូចមុនទេ ហើយក៏សម្រាន្តមិនសូវលក់ដែរ»។ លោក ផែង ហេង បន្តថា ជារឿយៗ លោក កឹម សុខា តែងឈឺដៃខាងឆ្វេង ដោយសារតែលោក មានជំងឺកៀបសរសៃដៃ។ យ៉ាងណាក៏ដោយ លោក ផែង ហេង មិនអាចបញ្ជាក់ពីបញ្ហាផ្លូវចិត្តរបស់លោក កឹម សុខា បានឡើយ។ លោក អះអាងថា លោក កឹម សុខា មិនដែលបង្ហាញឬប្រាប់ពីបញ្ហាផ្លូវចិត្តនោះទេ។ ក្រៅពីជំងឺកៀបសរសៃដៃខាងឆ្វេង លោក កឹម សុខា ក៏មានជំងឺលើសឈាម និងជំងឺទឹកនោមផ្អែមប្រភេទធ្ងន់ ផងដែរ។ នេះបើតាមលោក ជូង ជូងី មេធាវីមួយទៀតរបស់លោក កឹម សុខា ដែលបានអះអាង នាពេលកន្លងមក។ ដោយសារតែបារម្ភពីសុខភាព ដែលយាយីដោយជំងឺទាំងបីប្រភេទនេះ ក្រុមមេធាវី បានដាក់សំណើទៅកាន់សាលាឧទ្ធរណ៍ សុំឲ្យលោក កឹម សុខា នៅក្រៅឃុំជាបណ្តោះអាសន្ន។ ក្រុមមេធាវី លើកហេតុផល ការស្នើឲ្យកូនក្តីក្រៅឃុំ គឺដើម្បីបានព្យាបាលជំងឺឲ្យបានត្រឹមត្រូវ។ ប៉ុន្តែ សំណើនេះ ត្រូវបានសាលាឧទ្ធរណ៍ ច្រានចោល។ លោក សុខ ឥសាន អ្នកនាំពាក្យគណបក្សប្រជាជនកម្ពុជា ហាក់មិនជឿនោះទេ ថាលោក កឹម សុខា មានជំងឺ ជាពិសេសជំងឺកៀបសរសៃដៃខាងឆ្វេង។ អ្នកនាំពាក្យបក្សកាន់អំណាចរូបនេះ បានសរសេរសារតាមបណ្តាញទំនាក់ទំនងតេឡេក្រាមយ៉ាងដូច្នេះថា៖«ការនិយាយរបស់មេធាវី គ្រាន់តែជាវោហារសាស្ត្រនយោបាយ ដែលចង់បានការដោះលែងកូនក្តីរបស់ខ្លួនឲ្យនៅក្រៅឃុំតែប៉ុណ្ណោះ»។ ថ្មីៗនេះ អង្គការលើកលែងទោសអន្តរជាតិ (Amnesty International) បានសម្តែងការព្រួយបារម្ភពីសុខភាពរបស់លោក កឹម សុខា ហើយបានស្នើឲ្យតុលាការកម្ពុជា ដោះលែងលោក ជាបន្ទាន់។ ចំណែក អង្គការ និងសហគមន៍អន្តរជាតិផ្សេងទៀត ក៏បន្តទាមទារឲ្យដោះលែងលោក កឹម សុខា ដែរ។ ទោះជាយ៉ាងនេះក្តី សញ្ញាវិជ្ជមាន ដែលនាំឲ្យមានការដោះលែងលោក កឹម សុខា មិនទាន់លេចឡើងនៅឡើយទេ។ រដ្ឋាភិបាល ប្រកាសជំហរថា ចំណាត់ការលើលោក កឹម សុខា គឺធ្វើឡើងទៅតាមច្បាប់។ មកដល់ពេលនេះ លោក កឹម សុខា បានជាប់ពន្ធនាគារអស់រយៈពេលជិតកន្លះឆ្នាំហើយ ក្រោមការសង្ស័យរបស់សមត្ថកិច្ចនិងតុលាការ ថាប្រព្រឹត្តអំពើក្បត់ជាតិ ព្រោះបានឃុបឃិតជាមួយបរទេស ដើម្បីផ្តួលរំលំរដ្ឋាភិបាល។ លោក កឹម សុខា ត្រូវបានចាប់ខ្លួនកាលពីយប់ថ្ងៃទី២ ឈានចូលថ្ងៃទី៣ ខែកញ្ញា ឆ្នាំ២0១៧។ បច្ចុប្បន្ន សំណុំរឿងរបស់លោក កំពុងស្ថិតក្នុងដំណាក់កាលនៃការស៊ើបសួរនៃសាលាដំបូងរាជធានីភ្នំពេញ៕	ភ្នំពេញ៖ លោក កឹម សុខា អតីតប្រធានគណបក្សសង្គ្រោះជាតិ ដែលកំពុងជាប់ឃុំក្នុងពន្ធនាគារ ហាក់មិនសូវស្វាហាប់ដូចមុននោះទេ។ នេះជាការសង្កេតរបស់លោក ផែង ហេង មេធាវីមួយរូប ដែលការពារក្តីឲ្យលោក កឹម សុខា។
ប្រភេទទី១ អ្នកអាចកិនផ្លែស្ត្រប៊ឺរីចំនួន១០ផ្លែជាមួយផ្លែប្លូប៊ឺរីចំនួនមួយក្តាប់ចូលគ្នា រួចយកមកញ៉ាំ។ វាមិនត្រឹមតែអាចការពារសរសៃឈាមអ្នកទេ ថែមទាំងអាចការពារអ្នកពីជំងឺមហារីកទៀតផង។ ប្រភេទទី២ អ្នកអាចយកចេកចំនួនមួយផ្លែ ផ្លែគីវីចំនួនមួយផ្លែ និងក្រូចឃ្វិចចំនួនមួយគ្រាប់មកកិនចូលគ្នា រួចយកមកញ៉ាំបាន។ វានឹងជួយផ្តល់សារធាតុចិញ្ចឹមដល់រាងកាយអ្នកជាមិនខានឡើយ៕ ត្រួតពិនិត្យដោយ www.health.com.kh	ខាងក្រោមនេះ យើងខ្ញុំនឹងបង្ហាញអ្នកពីទឹកផ្លែឈើដែលអាចជួយអ្នកឲ្យមានរាងស្អាតបាន។ តើមានវិធីធ្វើបែបណាខ្លះទៅ?
កញ្ញា ឆោម គន្ធា លើកឡើងថា ក្នុងចំណោមជាង២០០នាក់នោះ មានបរទេសប្រមាណ ១៣០នាក់ និងភ្ញៀវខ្មែរ ជិត១០០នាក់។ កញ្ញាបន្ថែមថា សម្រាប់សំបុត្រចូលទស្សនាសារមន្ទីរ ភ្ញៀវបរទេសតម្លៃ ៣ដុល្លារ និងខ្មែរ មួយពាន់រៀល។ តាមកញ្ញានាយិកាសារមន្ទីរព្រះនរោត្តម សីហនុ-អង្គរ ជាមធ្យមក្នុងមួយថ្ងៃមានភ្ញៀវចន្លោះពី៣ទៅ៤នាក់ ដែលចូលមកសារមន្ទីរ ប៉ុន្តែក្នុងខែសម្បូរ ចំនួននេះអាចកើនក្នុងមួយថ្ងៃ ១០នាក់។ បន្ថែមពីលើនេះ កញ្ញាបានកត់សម្គាល់ឃើញថា ចំនួនភ្ញៀវខ្មែរមានការកើនឡើងខ្លាំងក្រោយសារមន្ទីរបានជួសជុលរួចកាលពីខែកក្កដា ឆ្នាំ២០១៧ និងក្រោយពេលមានការផ្សព្វផ្សាយទូលំទូលាយពីបណ្តាប្រព័ន្ធផ្សព្វផ្សាយក្នុងស្រុកជាច្រើន។ កញ្ញានាយិកាលើកឡើងទៀតថា ក្នុងឆ្នាំ២០១៨នេះ សារមន្ទីរមានផែនការដើម្បីផ្សព្វផ្សាយអោយប្រជាជននៅក្នុងខេត្ត ពិសេសអ្នកបម្រើការលើវិស័យទេសចរណ៍ ដូចជារ៉ឺម៉កកង់បី ជាដើម ឱ្យពួកគាត់ស្គាល់ពីសារមន្ទីរ ងាយស្រួលដល់ពួកគេនាំភ្ញៀវមកដល់សារមន្ទីរ ព្រោះកន្លងមក អ្នកខេត្តខ្លះមិនទាន់ធ្លាប់ស្គាល់ពីសារមន្ទីរនេះទេ៕	សៀមរាប៖ ក្នុងខែមករា ឆ្នាំ២០១៨ មានភ្ញៀវទេសចរជាង ២០០នាក់ ដែលបានចូលទស្សនាសារមន្ទីរព្រះនរោត្តម សីហនុ-អង្គរ។ នេះបើតាមការបញ្ជាក់របស់នាយិកាសារមន្ទីរ។
នៅពេលដែលគក៌របស់អ្នកកំពុងតែលូតលាស់ ការផ្លាស់ប្តូរទីតាំងប្រហែលជារឿងសំខាន់ដែល អាចអោយអ្នកមានភាពសុខស្រួលបាន ។ បន្ទាប់ពីរយៈពេលបួនខែនៃការពរពោះមក ស្ត្រីប្រហែលជាចំណាំខ្លួនឯងថា ដូចជាមានអារម្មណ៍វិលមុខ ឬក្អួតចង្អោក្នុងពេលដេកស្មើ ។ បញ្ហានេះមានការទាក់ទងទៅនឹងទំងន់របស់ស្បូនដែលលូតលាស់សង្កត់លើសរសៃឈាមធំៗ ។ ប្រការនេះប្រហែលជាត្រូវការប្តូរទីតាំងហើយ ។ ទឹករំអិលដែលមានជាតិបាសប្រហែលជាអាចប្រើបានក្នុងពេលរួមភេទហើយប្រសិនជាចាំបាច់ ។ ក្នុងពេលកំពុងរួមភេទ អ្នកគួរតែពុំមានអារម្មណ៍ឈឺចាប់ទេ ។ អារម្មណ៍ដែលឈានទៅដល់ចំនុចកំពូលនៃការរួមភេទ ស្បូនរបស់អ្នកនឹងកន្ត្រាក់ ។ ប្រសិនបើស្បូនរបស់អ្នកកន្ត្រាក់ច្រើនដងដែលអាចធ្វើអោយអ្នកឈឺចាប់ខ្លាំង និងទៀងទាត់នោះ ចូរទៅពិគ្រោះជាមួយគ្រូពេទ្យ។ ជាមួយគ្នានេះដែរ ចូរបញ្ឈប់នូវការរួមភេទ ហើយទូរស័ព្ទទៅគ្រូពេទ្យជាបន្ទាន់ប្រសិនបើអ្នកមានការហូរឈាមនៅតាមទ្វារមាសខ្លាំង ឬមានការបែកទឹកភ្លោះ ។ ចូរនិយាយជាមួយដៃគូររបស់អ្នកថា អ្នកមានអារម្មណ៍ដូចម្តេចដែរអំពីការរួមភេទ និងការព្រួយបារម្ភរបស់អ្នកព្រោះវាអាចជួយអោយអ្នកមានផាសុខភាពក្នុងពេលរួមភេទបាន ។ លើសពីនេះទៅទៀត ចូរលើកទឹកចិត្តដល់ដៃគូររបស់អ្នកអោយមានទំនាក់ទំនងជាមួយអ្នកទៀត ជាពិសេសប្រសិនបើអ្នក ឃើញថាដៃគូររបស់អ្នកមានអ្វីប្រែប្រួល ។ ការទំនាក់ទំនងអាចជួយអ្នកយល់ដឹងកាន់តែប្រសើទៅលើអារម្មណ៍ និងចំណង់របស់អ្នក ។ តើចំណង់នៃការរួមភេទរបស់ខ្ញុំនឹងប្រែប្រួលដែរទេនៅពេលដែលខ្ញុំមានផ្ទៃពោះ? វាគឺជារឿងដែលច្រើនតែកើតមានទៅលើចំណង់ផ្លូវភេទរបស់អ្នក ហើយឥឡូវនេះវានឹងខុសគ្នានៅពេលដែលអ្នកមានផ្ទៃពោះដូច្នេះ ។ បំរែបំរួលអ័រម៉ូនធ្វើអោយស្ត្រីមួយចំនួនមានការកើនឡើងនូវចំណង់នៃការរួមភេទកាន់តែខ្ពស់ក្នុងពេលដែលមានផ្ទៃពោះ ខណៈពេលដែលមិនសូវមានចំណាប់អារម្មណ៍ក្នុងការរួមភេទកាលពីពេលមិនទាន់មានផ្ទៃពោះទៅទៀត ។ នៅក្នុងត្រីមាសទីមួយ ស្ត្រីមួយចំនួនច្រើនតែបាត់បង់ចំណង់ផ្លូវភែទព្រោះពួកគេមានការអស់កំលាំង និងមិនមានផាសុខភាព ខណៈពេលដែលស្ត្រីខ្លះទៀតនៅតែមានចំណង់ផ្លូវភេទដូចដើមដ៏ដែល ។ ខ្ញុំមិនមានអារម្មណ៍ចង់រួមភេទសោះ ។ តើខ្ញុំគួរតែធ្វើអ្វីខ្លះទៅដើម្បីអោយដៃគូររបស់ខ្ញុំសប្បាយចិត្ត? ប្រសិនបើគ្រូពេទ្យតម្រូវអោយអ្នកមានដែនកំណត់លើការរួមភេទ ឬប្រសិនបើអ្នកមិនមានអារម្មណ៍ចង់រួមភេទ ចូរចងចាំថា ត្រូវតែប្រើពេលវេលាដើម្បីបង្កើននូវភាពស្និទ្ធិស្នាលជាមួយដៃគូររបស់អ្នកអោយបានច្រើន ។ ក្នុងពេលដែលកំពុងស្និទ្ធស្នាលគ្នាមិនត្រូវអោយមានការរួមភេទនោះទេ មានន័យថាសេចក្តីស្រលាញ់ និងការចូលចិត្តគ្នាអាចសម្តែងឡើងតាមមធ្យោបាយផ្សេងៗជាច្រើនទៀត ។ ចូររំលឹកនូវសេចក្តីស្នេហាររបស់ខ្លួនឯងថា អ្នកធ្វើដូច្នេះគឺដើម្បីការលូតលាស់ដល់កូនរបស់អ្នកនៅក្នុងផ្ទៃ ។ ចូររីករាយជាមួយនឹងដៃគូររបស់អ្នកទាំងអស់គ្នាទៅ ។ អ្នកអាចចំណាយពេលក្នុងការដើរដោយអារម្មណ៍រូមែនទិច ទទួលទានអាហារក្រោមពន្លឺភ្លើងទៀនដ៏រីករាយ ឬផ្តល់អោយគ្នាទៅវិញទៅមកនូវការបាត់បង់ ។ តើខ្ញុំអាចរួមភេទវិញក្នុងពេលឆាប់ៗដោយរបៀបណាក្រោយពីសំរាលកូនហើយ? ជាទូទៅ អ្នកអាចត្រលប់មករកការរួមភេទរបស់អ្នកវិញបាន នៅពេលដែលអ្នកបានជាសះស្បើយ មានន័យថាអ្នកលែងមានការហូរឈាមទៀត និងនៅពេលដែលអ្នក និងដៃគូររបស់អ្នកមានអារម្មណ៍ល្អឡើងវិញដើម្បីរួមភេទ ។ ក្រោយពីមានផ្ទៃពោះហើយ ស្ត្រីមួយចំនួនសំគាល់ឃើញថា ដូចជាខ្វះនូវទឹករំអិលនៅក្នុងទ្វារមាស ក្នុងពេលរួមភេទ។ ទឹករំអិលដែលមានជាតិបាស ប្រហែលជាអាចប្រើប្រាស់បានក្នុងពេលរួមភេទបែបនេះ ដើម្បីកាត់បន្ថយការគ្មានផាសុខភាពនៃការស្ងួតរបស់ទ្វារមាស ។ ស្ត្រីដែលត្រូវការបំបៅដោះកូនតែមួយមុខច្រើនតែពន្យាពេលដល់ Ovulation (ជាពេលដែលពងមេជីវិតញីផ្ទុះចេញពីក្រពេញ Ovary ដើម្បីបង្កកំណើត) និងការមករដូវ ។ ប៉ុន្តែ Ovulation នឹងកើតមានមុនពេលដែលអ្នកចាប់ផ្តើមមានរដូវម្តង់ទៀត ដូច្នេះចូរចងចាំថា អ្នកនៅតែអាចមានផ្ទៃពោះបានដ៏ដែលក្នុងពេលនេះ ។ ចូរធ្វើតាមការណែនាំរបស់គ្រូពេទ្យដើម្បីរកនូវវិធីសាស្ត្រដ៏សមស្របក្នុងការពន្យាកំណើត ។ ត្រួតពិនិត្យដោយ www.health.com.kh	វាមិនមានហេតុផលអ្វីអោយមានការប្រែប្រួល ឬផ្លាស់ប្តូជីវិតផ្លូវភេទរបស់អ្នកក្នុងពេលកំពុងមានផ្ទៃ ពោះនោះទេ លុះត្រាតែមានដំបូន្មានពីគ្រូពេទ្យ ។ ការរួមភេទ ឬការឈានទៅដល់ចំនុចកំពូលនៃការរួមភេទក្នុងពេលកំពុងមានផ្ទៃពោះមិនធ្វើអោយគ្រោះថ្នាក់ដល់ទារកនៅក្នុងផ្ទៃឡើយ លុះត្រាតែអ្នកមានបញ្ហាសុខភាពផ្ទាល់ខ្លួន ។ ចូរចងចាំថា ទារករបស់អ្នកនឹងត្រូវការពារបានយ៉ាងល្អនៅក្នុងស្បូនរបស់អ្នកដោយសារមានទឹកភ្លោះព័ទ្ធជុំវិញ ។គ្រូពេទ្យប្រហែលជាប្រាប់អ្នកថាកុំអោយឆាប់រួមភេទពេកក្នុងពេលទើបតែមានផ្ទៃពោះថ្មីៗប្រសិនបើអ្នកធ្លាប់មានប្រវត្តិរលូតកូនពីមុនមក ។ ការរួមភេទក៏ត្រូវតែតមដែរក្នុងករណីដែលអ្នកមានផលវិបាកនៃការមាន ផ្ទៃពោះដូចជា សំរាលមុខគ្រប់ខែ ឬហូរឈាម ។ តើខ្ញុំអាចមានភាពសុខស្រួលក្នុងការរួមភេទដែរទេ នៅពេលមានផ្ទៃពោះដូច្នេះ?
តាមការព្យាកររបស់ក្រសួងធនធានទឹក ចាប់ពីថ្ងៃទី១២ ដល់១៤ ខែកក្កដានេះ កម្ពុជាបន្តទទួលរងឥទ្ធិពលខ្សោយពីជ្រលងសម្ពាធទាបចិន។ បន្ទាប់នៅថ្ងៃទី ១៥ខែកក្កដា កម្ពុជារងឥទ្ធិពលខ្សោយពីជ្រលងសម្ពាធទាបថ្មីដែលកើតឡើងក្នុងមហាសមុទ្រប៉ាស៊ីហ្វិក (ខាងកើតប្រទេសហ្វីលីពីន), សមុទ្រចិនខាងត្បូង និងកំណើននៃខ្យល់មូសុងនិរតី។ លក្ខណៈបែបនេះនឹងធ្វើឱ្យតំបន់ទំនាបកណ្តាល និងខ្ពង់រាប មានភ្លៀងធ្លាក់ក្នុងកម្រិតតិចទៅបង្គួរលាយឡំដោយផ្គរ រន្ទះ និងខ្យល់កន្ត្រាក់។ ចំណែក តំបន់មាត់សមុទ្រ មានភ្លៀងធ្លាក់ក្នុងកម្រិតពីមធ្យមទៅបង្គួរ លាយឡំដោយផ្គរ រន្ទះ និងខ្យល់កន្ត្រាក់។ ជាមួយគ្នានេះ ក្រសួងធនធានទឹក បានអំពាវនាវដល់សាធារណជនបង្កើនការប្រុងប្រយ័ត្នចំពោះបាតុភូតធម្មជាតិដែលអាចកើតឡើងជាយថាហេតុ៕	ភ្នំពេញ៖ កម្ពុជា នឹងបន្តធ្លាក់ភ្លៀងដែលលាយឡំផ្គរ រន្ទះ និងខ្យល់កន្រ្តាក់មួយសប្ដាហ៍ទៀតចាប់ពីថ្ងៃទី១២ដល់១៨ខែកក្កដា ដោយសារឥទ្ធិពលខ្សោយពីជ្រលងសម្ពាធទាបចិន និងមហាសមុទ្រប៉ាស៊ីហ្វិក។ ករណីនេះ ក្រសួងធនធានទឹក និងឧតុនិយម ក៏បានអំពាវនាវដល់សាធារណជនឱ្យបង្កើនការប្រុងប្រយ័ត្ន។
អ្នកនាំពាក្យផ្នែកសិទ្ធិមនុស្សនៃអង្គការសហប្រជាជាតិអ្នកស្រី Ravina Shamdasani និយាយថា អ្នកសារព័ត៌មានឯករាជ្យ អ្នកសរសេរប្លុក អ្នកបញ្ចេញមតិតាមប្រព័ន្ធអ៊ីនធឺណិត និងសកម្មជនសិទ្ធិមនុស្ស ត្រូវបានចាប់ខ្លួនផ្អែកលើច្បាប់ដែលគ្មានមូលដ្ឋានច្បាស់លាស់។ ចំពោះករណីអ្នកសារព័ត៌មានដែលត្រូវបានផ្តន្ទាទោសនាពេលថ្មីៗនេះ អ្នកស្រីបានលើកឡើងថា បុរសទាំងបីនាក់នេះត្រូវបានដាក់ឃុំខ្លួនអស់រយៈពេលយ៉ាងយូរមុនសវនាការ។ អ្នកស្រីបានបន្ថែមថា មានការព្រួយបារម្ភយ៉ាងខ្លាំងផងដែរថា សិទ្ធិរបស់ពួកគេនៅក្នុងការទទួលបានសវនាការប្រកបដោយយុត្តិធម៌ គឺមិនត្រូវបានគោរព។ អ្នកស្រីបានថ្លែងថា៖ «ពួកគេត្រូវបានឃុំខ្លួនដោយមិនឲ្យមានទំនាក់ទំនងជាមួយអ្នកខាងក្រៅ។ ពួកគេមិនអាចជួបគ្រួសារ។ ពួកគេមិនអាចស្វែងរកមេធាវី។... ហើយនៅក្នុងករណីដទៃទៀត យើងឃើញមានការប្រព្រឹត្តអំពើមិនគប្បីដាក់ ហើយយើងក៏ឃើញថា មានបុគ្គលត្រូវការជំនួយផ្នែកសុខាភិបាល ដែលមិនត្រូវបានគេគិតគូរនោះទេ»។ អ្នកស្រី Shamdasani ក៏បានបង្ហាញក្តីកង្វល់ផងដែរថា រាល់បុគ្គលណាដែលព្យាយាមសហការជាមួយនឹងការិយល័យឧត្តមស្នងការទទួលបន្ទុកផ្នែកសិទ្ធិមនុស្សនៃអង្គការសហប្រជាជាតិ បានរងការគំរាមកំហែង និងការប្រព្រឹត្តអំពើមិនគប្បីដាក់។ អ្នកស្រីបន្តថា ការណ៍នេះរារាំងពួកគេពីការសហប្រតិបត្តិការជាមួយនឹងអង្គការសហប្រជាជាតិ និងចែករំលែកព័ត៌មានពីបញ្ហាសិទ្ធិមនុស្សប្រកបដោយប្រសិទ្ធភាព។ អ្នកស្រីបានថ្លែងថា៖ «ឥឡូវនេះ របៀបនៃការប្រព្រឹត្តអំពើមិនគប្បីនិងការគំរាមកំហែងដែលពួកគេប្រឈមមុខរួមមាន ការបៀតបៀន ការដាក់បម្រាមលើការធ្វើដំណើរ ការបាត់បង់ការងារ ការវាយប្រហារលើរូបរាងកាយ ក៏ដូចជាការចាប់ខ្លួនការឃុំខ្លួន និងការធ្វើទារុណកម្ម។ ដូច្នេះ វាសំខាន់ដែលពួកយើងត្រូវបង្ហាញការព្រួយបារម្ភលើបញ្ហានេះ»។ អ្នកស្រី Shamdasani បានបន្ថែមថា ការិយាល័យឧត្តមស្នងការទទួលបន្ទុកសិទ្ធិមនុស្សរបស់អង្គការសហប្រជាជាតិ បន្តលើកឡើងពីករណីទាំងនេះជាមួយនឹងរដ្ឋាភិបាលវៀតណាម ដោយអំពាវនាវឲ្យមានការបញ្ឈប់ការចោទប្រកាន់មកលើពលរដ្ឋពីការប្រើប្រាស់សិទ្ធិរបស់ពួកគេ នៅក្នុងការបញ្ចេញមតិ។ អ្នកស្រីបានបន្ថែមថា ពលរដ្ឋគួរតែអាចប្រើប្រាស់នូវសិទ្ធិរបស់ពួកគេដោយមិនភ័យខ្លាចពីការសងសឹកនោះទេ៕ សូមចុចទៅប្រភពដើម VOA ត្រង់នេះ	ការផ្តន្ទាទោសទៅលើអ្នកសារព័ត៌មានឯករាជ្យចំនួនបីនាក់ កាលពីដើមខែមករា គឺជាឧទាហរណ៍ចុងក្រោយនៃភាពកាន់តែសឹករិចរិលនៃសេរីភាពនៅក្នុងការបញ្ចេញមតិនៅប្រទេសវៀតណាម។ អ្នកសារព័ត៌មានជាបុរសទាំងបីនាក់នេះ ត្រូវបានរកឃើញថា មានទោសពីបទបំពានសន្តិសុខជាតិ និងត្រូវបានផ្តន្ទាទោសឲ្យជាប់ពន្ធនាគាររហូតដល់ ១៥ឆ្នាំ។
ទោះបីជាយ៉ាងណាក៏ដោយ បើសិនជាអ្នកកំពុងតែកើតជំងឺផ្តាសាយនៅរដូវក្តៅមែន យកល្អគួរតែសាកល្បងវិធីព្យាបាលដោយខ្លួនឯងដូចខាងក្រោមនេះបាន៖ ទឹកឃ្មុំ ចូរលាយទឹកឃ្មុំពីរស្លាបព្រាកាហ្វេ ជាមួយទឹកក្រូចឆ្មា ឬទឹកខ្ញីមួយស្លាបព្រាកាហ្វេ ចូរញ៉ាំល្បាយដែលលាយចូលគ្នាខាងលើនេះចំនួន ២ ទៅ ៣ដងក្នុងមួយថ្ងៃ អ្នកក៏អាចញ៉ាំទឹកឃ្មុំឆៅមួយស្លាបព្រាបាយក៏បានដែរ ចូរញ៉ាំទឹកឃ្មុំមួយស្លាបព្រាកាហ្វេមុនចូលគេងដើម្បីបំបាត់ការក្អក តែខ្ញី ចូរហាន់ខ្ញីជាបន្ទះស្តើងៗ បន្ទាប់មក ដាក់វាទៅក្នុងទឹកមួយពែង ហើយដាំវាឲ្យពុះដើម្បីធ្វើជាតែផឹក ចូរបន្ថែមទឹកឃ្មុំបន្តិចបន្តួចទៀតដើម្បីបង្កើតរសជាតិ និងញ៉ាំវា ៣ ទៅ ៤ដងក្នុងមួយថ្ងៃជាការស្រេច៕ ត្រួតពិនិត្យដោយ www.health.com.kh	ជាធម្មតា យើងច្រើនតែដឹងហើយថា ជំងឺផ្តាសាយច្រើនតែវាយប្រហារទៅលើសុខភាពមនុស្សយើងនៅរដូវរងា ឬរដូវភ្លៀង។ ប៉ុន្តែសម័យនេះហើយ មិនខ្វល់ថារដូវណាឡើយ គឺអាចកើតជំងឺផ្តាសាយបានទាំងអស់ រួមទាំងរដូវក្តៅផងដែរ។ រឿងនេះអាចដោយសារតែ ការដែលមិនសូវប៉ះពាល់នឹងពន្លឺព្រះអាទិត្យ និងមិនសូវទទួលបានវីតាមីន D នឹងបង្កើនឱកាសនៃការឆ្លងវីរុសបង្កជំងឺផ្តាសាយបាន។
សូមអញ្ជើញទស្សនាវីដេអូខ្លីខាងក្រោម៖	ភ្នំពេញ៖ ការជ្រើសរើសបុគ្គលិកមកបម្រើការក្នុងស្ថាប័ននីមួយៗ មានលក្ខណៈផ្សេងៗគ្នា។ ស្ថាប័នខ្លះ ជ្រើសរើសបុគ្គលិកមានចំណេះដឹងខ្ពស់ និងខ្លះទៀត ត្រូវការបុគ្គលិកមានចំណេះដឹងគួរសមទៅតាមស្ថាប័នរបស់គេ។ សម្រាប់លោក ស្រី ចាន់ថន អគ្គនាយកក្រុមហ៊ុន Jets Group ជ្រើសរើសបុគ្គលិកដែលខ្សត់ខ្សោយ តែមានបេះដូង ប្រសើរជាងបុគ្គលិកមានចំណេះ តែខ្វះឆន្ទៈ ។
កាលពីថ្ងៃសៅរ៍ ទី២៥ ខែវិច្ឆិកា កន្លងទៅនេះ KFC Cambodia ទើបបើកសាខាថ្មីមួយទៀតនៅខេត្តបាត់ដំបង ដើម្បីឆ្លើយតបចំពោះការគាំទ្រ និងតម្រូវការរបស់អតិថិជនដែលកំពុងមានការកើនឡើង បន្ទាប់ពីទើបបើកសម្ពោធសាខាស្ទឹងមានជ័យ នៅរាជធានីភ្នំពេញកាលពីដើមខែនេះ។ កញ្ញា ចរិយា ដែលជាអតិថិជនមួយរូបរបស់ KFC បានឱ្យដឹងថា "ជារឿងល្អសម្រាប់អ្នកបាត់ដំបង។ ខ្ញុំផ្ទាល់តែងរង់ចាំ KFC បើកនៅទីនេះ ព្រោះខ្ញុំចូលចិត្តរសជាតិ និងសេវាកម្មនៅ KFC។ ពីមុន បើឃ្លាន ខ្ញុំត្រូវចាំដល់ពេលទៅភ្នំពេញទើបបានញ៉ាំ។ ខ្ញុំសប្បាយចិត្តមែនទែនដែល KFC បើកហាងដ៏ទំនើប និងមានផាសុកភាពនៅបាត់ដំបង។ ថ្ងៃក្រោយ ខ្ញុំច្បាស់ជាឧស្សាហ៍មកញ៉ាំភ្លៅមាន់នៅទីនេះជាមួយគ្រួសារ។" គាត់បន្ថែម។ បើតាមលោក YB Cheah ដែលជាប្រធានគ្រប់គ្រងទូទៅនៃក្រុមហ៊ុន KFC Cambodia ការបើកសម្ពោធហាង KFC សាខាខេត្តបាត់ដំបងនេះ ត្រូវបានបែងចែកជាពីរវគ្គគឺ ពិធីសម្ពោធជាផ្លូវការនៅពេលព្រឹក និងកម្មវិធីជប់លៀងនៅពេលល្ងាច។ ពិធីសម្ពោធជាផ្លូវការត្រូវបានបញ្ចប់ដោយជោគជ័យក្រោមអធិបតីភាពរបស់ឯកឧត្តមបណ្ឌិត ប៊ុត គឹមស៊ាន អភិបាលរងនៃគណៈអភិបាលខេត្តបាត់ដំបង។ ឯកឧត្តមបណ្ឌិតបានមានប្រសាសន៍ឱ្យដឹងថា ការពង្រីកសាខារបស់ KFC មកដល់ខេត្តបាត់ដំបងនេះគឺជារឿងល្អ ព្រោះអ្នកបាត់ដំបងនឹងបានទទួលបទពិសោធន៍ថ្មីនៃរសជាតិអាហារ fast-food ឆ្ងាញ់ៗ និងល្បីល្បាញពាសពេញពិភពលោក។ ក្រៅពីការសម្តែងរាំពោរពេញដោយភាពរស់រវើកចំនួន 3 វគ្គពីក្រុម Cambo និងការបកស្រាយបទចម្រៀងដ៏ពិរោះរបស់ក្រុមក្មេងខ្មែរ ក៏មានកម្មវិធី Eat & Win ដែលធ្វើឱ្យអតិថិជនទទួលបានភាពសប្បាយរីករាយជាប់រហូត។ បងស្រី ចំរើន ស្រីរ័ត្ន ជាអតិថិជនមួយរូបដែលបានចូលរួមក្នុងកម្មវិធីនេះ បានបង្ហាញអារម្មណ៍របស់ខ្លួនយ៉ាងដូច្នេះថា រីករាយ! ពិតជារីករាយខ្លាំងណាស់ជាមួយនឹងសកម្មភាពសប្បាយៗដែលបង្កើតឡើងដោយ KFC ក្នុងពិធីសម្ពោធសាខាបាត់ដំបងថ្ងៃនេះ ខ្ញុំសង្ឃឹមថា KFC បង្កើតកម្មវិធី និងនាំមុខម្ហូបកាន់តែច្រើន និងសម្បូរបែបថែមទៀតសម្រាប់ប្រជាជននៅខេត្តបាត់ដំបង ។	ខណៈពេលដែរអតិថិជនកំពុងរង់ចាំកុម្ម៉ង់អាហារ អ្នកខ្លះទៀតកំពុងទទួលទានអាហារជាមួយក្រុមគ្រួសារ ឬមិត្តភក្តិយ៉ាងរីករាយ និងប្រកបដោយផាសុកភាពនៅក្នុងហាង KFC ដែលបើកសម្ពោធថ្មីនៅចំកណ្តាលទីក្រុងបាត់ដំបង។
កេសថ្មីមីជាតិ ត្រូវបានរចនាដោយមានភាពស្រស់ស្អាត ទាក់ទាញ ជាមួយនឹងសម្បកកេសរឹងមាំ ដែលអាចរក្សាសភាពដើម គុណភាព និងធានានូវភាពថ្មីស្រស់នៃផលិតផល ដែលធ្វើឲ្យរសជាតិកាន់តែប្រសើរ។ កេសថ្មីនេះ ត្រូវបានផលិតឡើង ដោយវត្ថុធាតុដើមមានគុណភាពខ្ពស់ ក្នុងរូបរាងតូចជាងមុន ដែលមាន២៤កញ្ចប់ និងបង្កជាភាពងាយស្រួលក្នុងការកាន់ និងរក្សាទុក។ លោក ហុង សុវណ្ណ ប្រធាន ផ្នែកទីផ្សារនៃក្រុមហ៊ុន វ័នម៉រ មេនូហ្វេកឆឺរីង បានមានប្រសាសន៍ថា ដោយមើលឃើញ ពីភាពសំខាន់នៃការវេចខ្ចប់ មីជាតិបានប្តូររូបរាង កេសថ្មីដើម្បីបំពេញតម្រូវការ និងបង្កភាពងាយស្រួល ក្នុងការប្រើប្រាស់ដល់ប្រជាជនកម្ពុជា។ កេសថ្មីមីជាតិ បានផ្លាស់ប្តូរទៅជាពណ៌ការ៉ុត ដែលជាពណ៌តំណាងផលិតផលមីជាតិ។ លក្ខណៈសម្គាល់របស់រសជាតិនីមួយៗ គឺមានពណ៌តំណាង រូបកញ្ចប់ផលិតផល និងអក្សរបញ្ជាក់អំពីរសជាតិនីមួយៗ នៅលើកេស។ លោកស្រី ជីង សុគន្ធាវី នាយិកាប្រតិបត្តិក្រុមហ៊ុន វ័នម៉រ មេនូហ្វេកឆឺរីង បានមានប្រសាសន៍ថា៖«ចាប់តាំងពីថ្ងៃដែលយើងបង្កើតមីជាតិមក យើងបានប្តេជ្ញាបន្តបង្កើតនូវគំនិតច្នៃប្រឌិត ដើម្បីនាំមកជូនបងប្អូនជនរួមជាតិ នូវអ្វីដែលថ្មី និងប្រសើរបំផុត ស្របតាមការវិវឌ្ឍន៍នៃបច្ចេកវិទ្យាថ្មីៗ»។ «ជាក់ស្តែងថ្ងៃនេះ មីជាតិបាននាំមកនូវសម្បកវេចខ្ចប់ថ្មី រចនាឡើងដើម្បីភាពស្រស់ស្អាត និងមានភាពទាក់ទាញ ជាសម្បកកេសមានគុណភាពខ្ពស់ និងមានប្រសិទ្ធភាព ក្នុងការការពារគុណភាពផលិតផលបានកាន់តែប្រសើរ រក្សាបាននូវសភាពដើម ភាពស្រស់ថ្មី និងរសជាតិឲ្យនៅល្អឥតខ្ចោះ»។ លោកស្រី ជីង សុគន្ធាវី បន្ថែមដូច្នេះ។ មីជាតិ ជាប្រភេទមីកញ្ចប់ឆ្អិនស្រាប់ ផលិតឡើងមានការត្រួតពិនិត្យត្រឹមត្រូវ ស្របតាមស្តង់ដារអន្តរជាតិ ដោយប្រើប្រាស់ម៉ាស៊ីន និងបច្ចេកវិទ្យាទំនើបចុងក្រោយ ពីប្រទេសជប៉ុន។ មីជាតិ ត្រូវបានទទួលស្គាល់ដោយក្រសួងសុខាភិបាល និងស្ថាប័នពាក់ព័ន្ធនានានៃកម្ពុជា។ មីជាតិ ក៏ត្រូវបានទទួលស្គាល់ និងត្រូវបានដាក់បញ្ចូល ជាសមាជិកនៃសមាគមន៍មីកញ្ចប់ឆ្អិនស្រាប់ពិភពលោកនៃ ប្រទេសជប៉ុន ដែលតំណាងឲ្យប្រទេសកម្ពុជា នាពេលបច្ចុប្បន្ន៕ (អត្ថបទពាណិជ្ជកម្ម)	ក្រុមហ៊ុន វ័នម៉រ មេនូហ្វេកឆឺរីង ដែលជាក្រុមហ៊ុនផលិតមីជាតិ បានសម្ពោធដាក់ឲ្យប្រើប្រាស់កេសថ្មីមីជាតិ ដែលបានចរាចរក្នុងទីផ្សារកម្ពុជា ចាប់ពីថ្ងៃទី០១ ខែមករា ឆ្នាំ២០២១នេះ តទៅ។
ខាងក្រោមនេះជាលក្ខណៈពិសេសទាំង ៥ចំណុចនេះ របស់ស្មាតហ្វូន OPPO Reno Series៖ ១. OPPO Reno Series គឺជាស្មាតហ្វូនតំណាងឲ្យការតស៊ូ និងភាពច្នៃប្រឌិតគ្មានដែនកំណត់ OPPO Reno ត្រូវបានរចនាឡើងយ៉ាងផ្ចិតផ្ចង់ ស្រស់ស្អាត ទាក់ទាញ បែបថ្លៃថ្នូរ ជាមួយនឹងអេក្រង់លាតពេញ 6.6 inch មានកញ្ចក់ការពារ ទូរស័ព្ទ Corning Gorilla Glass 6។ វាមានបំពាក់មុខងារស្កេនក្រយៅដៃ លើអេក្រង់ជំនាន់ទី2.0 (ដោះសោបានកាន់តែលឿនចំណាយពេលត្រឹមតែ 0.35 វិនាទី) ប្រើប្រាស់បន្ទះឈីប Qualcomm Snapdragon និងប្រតិបត្តិការដោយ Android 9.0។ សម្រាប់ OPPO Reno ធម្មតាមាន Ram 6GB និង Rom 256GB ។ ចំណែកឯ Reno 10x Hybrid Zoom (មានបង្កប់កាមេរ៉ា 60X Digital Zoom) មាន Ram 8GB និង Rom 256GB។ ២. ស្មាតហ្វូន OPPO Reno Series បំពាក់កាមេរ៉ាក្រោយ Zoom បានប្រវែងវែង និងមានសមត្ថភាពផ្តិតយករូបភាព និងវីដេអូ ពេលយប់បានយ៉ាងល្អ កាមេរ៉ាក្រោយរបស់ OPPO Reno ស៊េរី បំពាក់មកជាមួយសិនស័រ កាមេរ៉ាកំពូលរបស់ក្រុមហ៊ុន Sony IMX 586 (48MP Ultra Clear Main Camera) អមមកជាមួយបច្ចេកវិទ្យាកាត់បន្ថយគ្រាប់ Noise (ចំណុចអុចតូចៗ) និងបច្ចេកវិទ្យា HDR។ ជាមួយមុខងារ Ultra Night Mode 2.0 របស់វា អាចជួយឲ្យអ្នកថតរូបភាពពេលយប់បានយ៉ាងល្អ ទាំងរូបភាពសន្លឹក និងវីដេអូ។ នៅពេលដែលថតវីដេអូវិញ វាអាចចាប់បានយ៉ាងច្បាស់ល្អ និងមានកម្មវិធីទប់លំនឹង បើទោះបីជាយើងដើរថត ស្ថិតក្នុងសភាពរង្គើខ្លាំងយ៉ាងណា ក៏បច្ចេកវិទ្យាទប់លំនឹង OIS នៅតែធ្វើឲ្យវីដេអូដែលបានថតចេញមក កាន់តែមានលំនឹងល្អ និងច្បាស់។ ៣. OPPO Reno Series មានបំពាក់កាមេរ៉ាមុខ បង្កប់ខ្លួន បែប Classis កាមេរ៉ាមុខបង្កប់ខ្លួនរបស់ OPPO Reno Series អាចប្រើប្រាស់បានចំនួន 200,000ដង ជាមួយនឹងបច្ចេកវិទ្យាកាមេរ៉ាលិបចូលយ៉ាងរហ័ស ដោយស្វ័យប្រវត្តិ នៅពេលដែលធ្លាក់ម្តងៗ។ លោកអ្នកអាចរីករាយ នឹងការថតរូបស៊ែលហ្វីឥតសំចៃដៃ តាមចំណង់ចំណូលចិត្ត ជាមួយនឹងកាមេរ៉ាមុខ 16MP បំពាក់នូវបច្ចេកវិទ្យា AI Beauty 2.1 ដែលជួយឲ្យរូបភាពរបស់លោកអ្នក ស្រស់ស្អាតបែបធម្មជាតិ ដោយពុំចាំបាច់ប្រើប្រាស់ កម្មវិធី Edit ផ្សេងៗឡើយ។ ៤. OPPO Reno ស៊េរី មានកម្លាំងថ្មធំគ្រប់គ្រាន់សម្រាប់ការប្រើប្រាស់ពេញមួយថ្ងៃ ជាមួយ OPPO Reno លោកអ្នកប្រាកដជារីករាយ ក្នុងការបំពេញមុខជំនួញ ថតរូបភាព ឬវីដេអូ សម្រាប់ទុកជាឯកសារ និងអនុស្សាវរីយ៍ផ្សេងៗ ឬមើលខ្សែភាពយន្ត ឬក៏លេងហ្គេមកម្សាន្ត ដោយពុំចាំបាច់បារម្ភរឿងអស់ថ្ម និងស្ពាយ Power Bank តាមខ្លួននាំតែហត់នោះទេ។ OPPO Reno ធម្មតា មានកម្លាំងថាមពលថ្ម 3765mAh និង OPPO Reno 10X Hybrid Zoom (ដែលមានបង្កប់កាមេរ៉ា 60X Digital Zoom) គឺមានថាមពលថ្ម 4065mAh ភ្ជាប់មកជាមួយនឹងបច្ចេកវិទ្យាសាកថ្មល្បឿនលឿន VOOC 3.0។ ៥. ពណ៌ស្អាត ទាក់ទាញ មានច្រើនជម្រើស អាចបំពេញតម្រូវការអ្នកប្រើប្រាស់គ្រប់វ័យ OPPO Reno ធម្មតា មាន៣ពណ៌ គឺ Sunset Rose, ពណ៌ Jet Black និង ពណ៌ Ocean Green ចំណែកឯ OPPO Reno 10xZoom មានតែពណ៌ Jet Black និង ពណ៌ Ocean Green។ សរុបមក លោកអ្នកអាចសម្រេចចិត្ត ជ្រើសរើសស្មាតហ្វូន OPPO Reno ស៊េរី ណាមួយក៏បាន តាមចំណង់ចំណូលចិត្ត និងកញ្ចប់ថវិការបស់លោកអ្នក បានម៉ាពេញចិត្តតែម្តង៕ (អត្ថបទពាណិជ្ជកម្ម)	សម្រាប់អ្នកពុំទាន់ចាប់កាន់ទូរស័ព្ទ OPPO Reno Series នៅក្នុងដៃ ហើយស្ទាក់ស្ទើរក្នុងការសម្រេចចិត្ត ថាគួរតែ«ប្រើ ឬ មិនប្រើ» អាចសិក្សាស្វែងយល់លម្អិត ពីលក្ខណៈពិសេស របស់ស្មាតហ្វូន OPPO Reno Seriesបាន។
និយាយនៅចំពោះមុខយុវជនបរិស្ថានជាច្រើននាក់ យុវតី Greta Thunberg សកម្មជនបរិស្ថានលើបញ្ហាបម្រែបម្រួលអាកាសធាតុជនជាតិស៊ុយអែត បានជំរុញឲ្យមេដឹកនាំពិភពលោកទាំងអស់ ចេះទទួលយកគំនិតសកម្មជនវ័យក្មេងជុំវិញបញ្ហាបរិស្ថាន ការបម្រែបម្រួលអាកាសធាតុជាដើម។ ក្រោមប្រធានបទ «ការបង្កើតវឌ្ឍនភាពឆ្ពោះទៅអនាគតរួមគ្នា» យុវតីThunberg បានអះអាងយ៉ាងដូច្នេះថា៖ « វិទ្យាសាស្ត្រ និងសម្លេងរបស់យុវជន មិនមែនជាចំណុចសំខាន់នៃកិច្ចសន្ទនារបស់មេដឹកនាំពិភពលោកទេ ប៉ុន្តែវាគួរតែសំខាន់»។ បើតាមយុវតីជនជាតិស្វ៊ីសរូបនេះ សម្លេងយុវជនពាក់ព័ន្ធនឹងបញ្ហាបរិស្ថាន គួរតែត្រូវបានទទួលយក ព្រោះយុវជន និងក្មេងៗជំនាន់ក្រោយ គឺជាអ្នកទទួលរងផលប៉ះពាល់បម្រែបម្រួលអាកាសធាតុ។ ជាមួយគ្នានេះ សកម្មជនវ័យក្មេងរូបនេះ ក៏បានពន្យល់ពីការវិទ្យាសាស្ត្រជុំវិញការបម្រែបម្រួលអាកាសធាតុផងដែរ។ ក្នុងន័យនេះ Thunberg ពន្យល់ថា ប្រសិនបើពិភពលោក នៅតែបញ្ចេញបរិមាណឧស្ម័នកាបូនិកដ៏ច្រើនសន្ធឹកសន្ធាប់ អត្រាកំណើនសីតុណ្ណភាពសកល នឹងមិនអាចរក្សាក្រោម ១,៥អង្សាសេបានទេ។ ក្រៅពីយុវតី Thunberg នៅមានសកម្មជនវ័យក្មេងជាច្រើនទៀត ដែលបានចូលរួមក្នុងកម្មវិធីនាវេទិកាសេដ្ឋកិច្ចពិភពលោក នៅទីក្រុង Davos ស្វ៊ីសនេះ។ ក្នុងនោះមានដូចជា អ្នកវិទ្យាសាស្ត្រវ័យក្មេង លោក Fionn Ferreira ជនជាតិអ៊ីស្លង់ ដែលជាអ្នកបង្កើតដំណោះស្រាយ ដើម្បីកុំឲ្យថង់ប្លាស្ទិកចូលទៅក្នុងសមុទ្រ និងយុវតីជនជាតិអាហ្វ្រិកAyakha Melithafa វ័យ ១៧ឆ្នាំ ដែលជាសកម្មជនអាកាសធាតុជាដើម៕	នាវេទិកាសេដ្ឋកិច្ចពិភពលោកក្នុងទីក្រុង Davos ប្រទេសស្វ៊ីស យុវតី Greta Thunberg នាថ្ងៃទី២១ ខែមករា បានទទូចឲ្យមេដឹកនាំពិភពលោកទាំងអស់ ចេះទទួលយកគំនិតសកម្មជនបរិស្ថានក្មេងៗ និងយល់ពីការបកស្រាយវិទ្យាសាស្ត្រ ជុំវិញបញ្ហាបម្រែបម្រួលអាកាសធាតុ។ ការលើកឡើងរបស់យុវតីវ័យ១៧ឆ្នាំរូបនេះ គឺដើម្បីការពារមនុស្សជំនាន់ក្រោយពីផលវិបាកផ្សេងៗ ដែលកើតចេញពីការបម្រែបម្រួលអាកាសធាតុ។
Messi នឹងបង្ហាញខ្លួនក្នុងក្រុម Miami នៅជំនួបជើងទី២ ក្រោយអវត្តមាននៅពេល Miami បានចាញ់ការប្រកួតជើងទីមួយ ២-១ ទៅលើក្រុម Monterrey សប្តាហ៍មុន។ កីឡាករម្ចាស់ពាន World Cup 2022 មុនការប្រកួតមកដល់ រូបគេបានចូលរួមហ្វឹកហាត់ពេញលេងជាមួយនឹងមិត្តរួមក្រុម កាលពីថ្ងៃទី៩ ខែមេសា នឹងបានបង្ហាញខ្លួនលេងក្នុងការប្រកួត នៅថ្ងៃទី១១ ខែមេសា។ Messi ត្រូវបានគ្រូបង្វឹករំពឹងថានឹងអាចបង្ហាញខ្លួននៅក្នុងជំនួបជើងទីពីរ។ នៅពេលត្រូវបានអ្នកកាសែតចោទសួរពីបញ្ហារបស់ Messi ដែលអវត្តមានការប្រកួតសប្តាហ៍មុន តែបានវិលត្រឡប់មកកាន់ការប្រកួតលើកនេះ លោក Martino បានឆ្លើយដូច្នេះថាកីឡាកររបស់លោកមិនចាំបាច់ត្រូវការលើកទឹកចិត្តជាពិសេស ទើបអាចនាំគេមកប្រកួតវិញបាននោះទេ។ «នៅពេលដែលវេលាមួយមកដល់សម្រាប់កីឡាករដូចជាគេ និងវិធីសាស្ត្រដែលគេប្រជែង វិធីសាស្ត្រនៃការដោះស្រាយតាមបែបកម្រិតអាជីព តាំងពីគេវ័យមាន ១៦ ឬ ១៧។ រូបគេមិនត្រូវការកម្លាំងលើកទឹកចិត្តបន្ថែមនោះទេក្នុងកាលៈទេសៈនេះ។ រូបគេជាក់ស្តែងតែងតែប្រជែងបែបនេះព្រោះ គេមានអារម្មណ៍ពីផ្លូវដែលគែនឹងត្រូវធ្វើ ហើយនៅថ្ងៃដែលគេមិនមានអារម្មណ៍ចំពោះវា គេនឹងចាកចេញពីបាល់ទាត់។»។ លោក Martino បាននិយាយបែបនេះ។ សម្រាប់ជំនួបជើងទី វគ្គ៨ក្រុមចុងក្រោយ ពានរង្វាន់ CONCACAF Champions Cup ក្រុម Inter Miami នឹងត្រូវជួប Monterrey នៅថ្ងៃទី១១ ខែមេសា វេលាម៉ោង ៩:៣០នាទីព្រឹក (ម៉ោងនៅកម្ពុជា)៕	លោក Gerardo Martino គ្រូបង្វឹកក្រុម Inter Miami បាននិយាយថាខ្សែប្រយុទ្ធ Lionel Messi មិនត្រូវការលើកទឹកចិត្តឬផ្តល់កម្លាំងចិត្ត ដើម្បីអាចធ្វើឱ្យគេបង្ហាញទម្រង់លេងបានល្អនៅការប្រកួតជើងទីពីរ វគ្គ៨ក្រុមចុងក្រោយ ពានរង្វាន់ CONCACAF Champions Cup (CCC) ទល់នឹងក្រុម Monterrey ឡើយ។ ជើងទី១ Miami ចាញ់ Monterrey ២-១។
អាជ្ញាធរមីន នឹងប្រកាសខេត្តតាកែវ កំពង់ចាម កំពង់ឆ្នាំង កំពត និងខេត្តស្វាយរៀង ជាខេត្តអស់មីន ក្រោមគម្រោងរបស់សម្តេច ហ៊ុន សែន នាយករដ្ឋមន្រ្តីនៃកម្ពុជា សម្រាប់សកម្មភាពមីន «ផ្តល់ដីសុវត្ថិភាព បង្កើតស្នាមញញឹម»។ លោក លី ធុជ អនុប្រធានទី១ អាជ្ញាធរមីន បានចុះកិច្ចសន្យាលើកិច្ចព្រមព្រៀងស្តីពីការងារបោសសម្អាតមីន ក្នុងខេត្តចំនួន ៥ ខាងលើ ព្រមទាំងត្រូវប្រកាសជាខេត្តអស់មីន កាលពីថ្ងៃទី០២ ខែសីហា ឆ្នាំ២០២២។ ខេត្តទាំង ៥នោះ មានទំហំផ្ទៃដីសរុបចំនួន ៣០ ៩១២ ៦៧៣ ម៉ែត្រក្រឡា (៣០,៩១ គីឡូម៉ែត្រក្រឡា)។ អាជ្ញាធរមីនរូបនេះ បានបញ្ជាក់ថា សកម្មភាពបោសសម្អាតមីននេះ នឹងចាប់ផ្តើមប្រតិបត្តិការចាប់ពីខែសីហានេះ ហើយនឹងគ្រោងបញ្ចប់ក្នុងខែធ្នូ ឆ្នាំ២០២២ គឺសម្រាប់ខេត្តតាកែវ ដែលមានផ្ទៃដីសរុប ៣ ៦២៦ ៨៥៦ ម៉ែត្រក្រឡា, កំពង់ចាម ផ្ទៃដីសរុប ៩៧៩ ៥៨៦ ម៉ែត្រក្រឡា និងខេត្តកំពង់ឆ្នាំង ផ្ទៃដីសរុប ៣ ២៧៧ ៦២៧ ម៉ែត្រក្រឡា។ ចំណែកខេត្តស្វាយរៀង មានផ្ទៃដីសរុប ១២ ៣៨៦ ៩២៧ ម៉ែត្រក្រឡា និងខេត្តកំពត ផ្ទៃដីសរុប ១០ ៦៤១ ៦៧៧ ម៉ែត្រក្រឡា នឹងគ្រោងបញ្ចប់នៅខែមិថុនា ឆ្នាំ២០២៣។ ជាមួយគ្នានេះ លោក លី ធុជ បានថ្លែងអំណរគុណដល់សម្ដេច និងប្រជាពលរដ្ឋកម្ពុជាទាំង ៥ខេត្ត ដើម្បីធានានូវសុខសុវត្ថិភាព និងភាពសុខដុមរមនាក្នុងការរស់នៅ និងការប្រកបមុខរបរចិញ្ចឹមជីវិត។ សូមបញ្ជាក់ថា កាលពីថ្ងៃទី២៨ កុម្ភៈ អាជ្ញាធរមីនបានប្រកាសខេត្តកែប ជាខេត្តដំបូង«អស់មីន» ខណៈខេត្តក្រុង ៧ទៀត ដូចជាព្រៃវែង កណ្តាល ភ្នំពេញ កំពង់ចាម ព្រះសីហនុ រតនគិរី និងតាកែវ គ្រោងនឹងប្រកាសបន្តបន្ទាប់ក្នុងឆ្នាំ២០២២នេះ។ គិតត្រឹមឆ្នាំ២០២១ កម្ពុជានៅសល់ផ្ទៃដីមានមីន និងយុទ្ធភណ្ឌមិនទាន់ផ្ទុះចំនួន ២០១៧ គីឡូម៉ែត្រក្រឡា ក្នុងនោះផ្ទៃដីមានមីនចំនួន ៧៨៨ គីឡូម៉ែត្រក្រឡា ដែលកម្ពុជាដាក់គោលដៅបោសសម្អាតឱ្យអស់ត្រឹមឆ្នាំ២០២៥៕ អត្ថបទទាក់ទង ត្បូងឃ្មុំ នឹងក្លាយជាខេត្តអស់មីនដំបូងគេ ក្រោមការគាំទ្រគម្រោងពីសម្តេច ហ៊ុន សែន កែប ក្លាយជាខេត្តដំបូងគេ ដែល «អស់មីន» នៅកម្ពុជា កម្ពុជាបន្តសុំជំនួយពីដៃគូរអភិវឌ្ឍន៍ ដើម្បីសម្រេចគោលដៅ«កម្ពុជាគ្មានមីននៅឆ្នាំ២០២៥»	ដោយ៖ ញឹក សំអូន
Mercedes-Benz 300 Adenauer Cabriolet ជារថយន្តគំរូ និងទំនើបចង្កូតស្តាំ ដែលមានរាងស្អាត ហើយជារថយន្ត១ក្នុងចំណោមរថយន្ត៧ម៉ូដែលចង្កូតស្តាំរបស់ក្រុមហ៊ុន Mercedes ដែលបានផលិតនាអំឡុងឆ្នាំ១៩៥៣ និងឆ្នាំ១៩៥៤ ។ នាសម័យនោះ វាត្រូវបានចាត់ទុកជារថយន្តដែលមានតម្លៃខ្ពស់ជាងគេលើលោក។ យោងតាមការផ្សាយរបស់គេហទំព័រ East Midlands Business Link រថយន្តម៉ូដែលនេះ ត្រូវរចនាដោយអ្នកជំនាញផ្នែកសិប្បកម្ម ដែលរួមផ្សំជាមួយសម្ភារដែលមានគុណភាពខ្ពស់។ វាមានរាងពងក្រពើ ហើយនៅលើរថយន្ត គេអាចធ្វើការតុបតែងលំអរនៅលើរថយន្តបានផងដែរ។ ជាមួយគ្នានេះផងដែរ Mercedes-Benz 300 Adenauer Cabriolet អាចផ្ទុកមនុស្សបាន៦នាក់។ នាសម័យកាលនោះ វាបានក្លាយជាជម្រើសរបស់មន្ត្រីរដ្ឋាភិបាលអាល្លឺម៉ង់ ដែលក្នុងនោះ មានលោកអធិការបតី Konrad Adenauer ជាដើម។ លោក Konrad Adenauer ជាអតិថិជនដ៏ស្មោះស្ម័គ្រម្នាក់របស់ Mercedes ហេតុដូច្នេះហើយបានជាមានភ្ជាប់ឈ្មោះលោកលើរថយន្តម៉ូដែលនេះ។ យោងតាមភ្នាក់ងារដេញថ្លៃ តម្លៃរថយន្តនេះ នឹងដាក់ចេញថ្លៃប្រហែលពី ជាង៤០ម៉ឺនដុល្លារអាមេរិក ទៅជិត៥០ម៉ឺនដុល្លារអាមេរិក៕	រថយន្តម៉ាក Mercedes-Benz 300 Adenauer Cabriolet ដែលផលិតនៅឆ្នាំ១៩៥៤ នឹងត្រូវបានដាក់លក់ដេញថ្លៃនាព្រឹត្តិការណ៍ Salon Prive នៅវិមានប្រវត្តិសាស្ត្រ Blenheim Palace ប្រទេសអង់គ្លេស នាថ្ងៃទី២ ខែកញ្ញា ខាងមុខនេះ។
ប្រទេសនៅតំបន់ប៉ាស៊ីហ្វិក ដែលងាយរងគ្រោះបំផុតនឹងបម្រែបម្រួលអាកាសធាតុ បានស្នើជាថ្មីឲ្យពិភពលោកយកចិត្តទុកដាកអំពីការជួយសង្គ្រោះភពផែនដី។ ការស្នើនេះ ធ្វើឡើងមុនជំនួបអន្តរជាតិស្ដីពីការឡើងកម្ដៅផែនដី។ ប្រជុំកោះនៅតំបន់ប៉ាស៊ីហ្វិក ស្ថិតក្នុងចំណោមប្រទេសដែលរងឥទ្ធិពលអាក្រក់បំផុតពីការប្រែប្រួលអាកាសធាតុ។ ពួកគេកំពុងគំរាមកំហែងដោយសមុទ្រដែលកំពុងកើនឡើង និង ព្យុះស៊ីក្លូនដែលមានឥទ្ធិពលកាន់តែខ្លាំងឡើងៗ។ ក្នុងវេទិកាប្រទេសប៉ាស៊ីហ្វិកនៅថ្ងៃទី១១ ខែធ្នូ នាយករដ្ឋមន្រ្តីហ្វីជីលោក Frank Bainimarama និយាយថា ការដោះស្រាយបញ្ហា បានជាប់គាំងចាប់តាំងពីការចុះកិច្ចព្រមព្រៀងអាកាសធាតុទីក្រុងប៉ារីសកាលពី ៥ ឆ្នាំមុន។ លោកបានស្នើឲ្យមានពិភពលោកជំរុញការស្វែងរកដំណោះស្រាយលើបញ្ហាសាកលមួយនេះ ពិសេសប្រទេសបញ្ចេញឧស្ម័នកាបូនិកច្រើន ដែលត្រូវចេញមុខទទួលខុសត្រូវឲ្យបានខ្លាំងតាមការប្ដេជ្ញាចិត្តរបស់ពួកគេ។ «យើងសុទ្ធតែបានចុះហត្ថលេខាលើកិច្ចព្រមព្រៀងទីក្រុងប៉ារីសទាំងអស់គ្នា ហើយឥឡូវដល់ពេលត្រូវធ្វើសកម្មភាពហើយ។» ប្រមុខរដ្ឋាភិបាលហ្វីជីបញ្ជាក់បែបនេះទៅកាន់មេដឹកនាំប្រទេស១៧ផ្សេងទៀត។ នេះបើតាមការផ្សាយរបស់ទីភ្នាក់ងារព័ត៌មាន AFP ។ វេទិកាកោះប៉ាស៊ីហ្វិកដែលមានសមាជិក១៨ប្រទេស បានបើកកិច្ចប្រជុំរបស់ខ្លួនមុនមួយថ្ងៃនៃជំនួបអន្តរជាតិដែលរៀបចំដោយអង្គការសហប្រជាជាតិ ចក្រភពអង់គ្លេស និង បារាំង ដើម្បីប្រារព្ធខួបលើកទី ៥ នៃកិច្ចព្រមព្រៀងទីក្រុងប៉ារីស។ ពួកគេ បានបង្ហាញពីកង្វល់របស់តំបន់ប៉ាស៊ីហ្វិកដែលឈរនៅជួរមុខទល់នឹងការប្រែប្រួលអាកាសធាតុ។ ក្នុងកិច្ចព្រមព្រៀងឆ្នាំ២០១៥ ប្រជាជាតិទាំងអស់ប្ដេជ្ញារក្សាការឡើងកម្តៅត្រឹម២អង្សាលើសកម្រិតមុនឧស្សាហកម្ម និងជំរុញឲ្យធ្វើសកម្មភាពដើម្បីបន្ថយអត្រាកំណើនមកត្រឹម ១,៥ អង្សាសេវិញ។ យ៉ាងណាមិញលោក Bainimarama បាននិយាយថា ពិភពលោកកំពុងស្ថិតនៅលើផ្លូវនៃកើនសីតុណ្ហភាពរហូតដល់ ៥ អង្សាសេត្រឹមឆ្នាំ ២១០០ ហើយបណ្តាប្រទេសនៅតំបន់ប៉ាស៊ីហ្វិកនឹងទទួលរងផលប៉ះពាល់ដោយសារការប្រែប្រួលអាកាសធាតុ៕	ដោយ៖ កង ម៉េងហុង
ដោយសង្កេតឃើញបញ្ហាសំរាមនៅតែមានបញ្ហាចម្បងនោះ លោក គួច ចំរើន បានអំពាវនាវឲ្យប្រជាពលរដ្ឋ ភ្ញៀវទេសចរជាតិ និងអន្តរជាតិ ដែលទៅកម្សាន្តតាមតំបន់ឆ្នេរ និងតាមរមណីយដ្ឋាននានា ក្នុងខេត្តព្រះសីហនុ ចូលរួមសហការថែរក្សាអនាម័យ បរិស្ថានទាំងអស់គ្នា។ លោក គួច ចំរើន ក៏បានណែនាំដល់មន្ត្រីមូលដ្ឋានឲ្យ ឆ្លាក់អក្សរលើថ្មម៉ាប ដាក់តាមសួនច្បារ តំបន់ឆ្នេរ ដោយពាក្យថា«ហាមបោះចោលសំរាម»។ ប៉ុន្តែប្រសិនបើពលរដ្ឋនៅតែរំលោភបំពានទៀត ពួកគេនឹងត្រូវផាកពិន័យ ចាប់ពី ២០.០០០រៀល ទៅ ៤០០.០០០រៀល តាមអនុក្រឹត្យលេខ ១១៣ មាត្រា៤៣ ស្តីពីការផាកពិន័យអន្តរកាល។ នេះបើតាមរដ្ឋបាលខេត្តព្រះសីហនុ នៅថ្ងៃទី២៣ ខែវិច្ឆិកា ឆ្នាំ២០២០។ តាមរបាយការណ៍របស់ក្រសួងបរិស្ថាន ក្នុងមួយឆ្នាំកម្ពុជា បានបង្កើតសំរាមប្រមាណ ៤លានតោន។ ក្នុងនោះ ៦៥ភាគរយ ជាសំណល់សររីរាង្គ និងប្រមាណ ២០ភាគរយ ជាសំណល់ប្លាស្ទិក ក្រៅពីនោះជាសំណល់ផ្សេងៗ។ ដោយឡែកសម្រាប់ឆ្នាំ២០២០នេះ បរិមាណបង្កើតសំណល់ប្រមាណ ៥០៦តោនក្នុងថ្ងៃ។ បច្ចុប្បន្នខេត្តព្រះសីហនុ កំពុងស្ដារហេដ្ឋារចនាសម្ព័ន្ធឡើងវិញ តាមរយៈការស្ថាបនាផ្លូវ ៣៤ខ្សែ ប្រព័ន្ធលូ អូ ប្រឡាយ អាងប្រព្រឹត្តកម្ម ការសាងសង់បន្ទប់ទឹកសាធារណៈតាមបណ្តោយឆ្នេរអូរឈើទាល និងការរៀបចំក្រាលថ្មក្រានីត នៅតាមចិញ្ចើមផ្លូវជុំវិញរង្វង់មូលតោពីរ ក្នុងក្រុងព្រះសីហនុជាដើម៕	លោក គួច ចំរើន អភិបាលខេត្តព្រះសីហនុ ចាប់ផ្ដើមអនុវត្តវិធានការផាកពិន័យលើអ្នកបោះចោលសំរាមនៅតាមទីសាធារណៈ ចាប់ពី ២ម៉ឺនរៀល ទៅ ៤០ម៉ឺនរៀល។ លោកអភិបាលខេត្តចេញវិធានការបែបនេះ នៅក្នុងពេលចុះពិនិត្យហេដ្ឋារចនាសម្ព័ន្ធ ការស្ថាបនាផ្លូវ ៣៤ខ្សែ ប្រព័ន្ធលូ និងអាងប្រព្រឹត្តកម្ម កាលពីថ្ងៃ ២៣ ខែវិច្ឆិកា ឆ្នាំ២០២០ ។
ក្រុមកុមារមកពីបណ្ដាអង្គការ និងសិល្បករចំណានៗ កំពុងដំឡើងរូបតុក្កតាយក្ស ត្រៀមដង្ហែតាមដងវិថីសំខាន់ៗក្នុងក្រុងសៀមរាប នៅថ្ងៃទី១១ មីនា ឆ្នាំ២០២៣។ គម្រោងតុក្កតាយក្សនៅឆ្នាំនេះ ធ្វើឡើងក្រោមប្រធានបទ «ខ្មែរក្លាហាន»៕ ចង់ដឹងថា គម្រោងតុក្កតាយក្សនៅឆ្នាំនេះមានអ្វីពិសេសខ្លះ សូមស្ដាប់បទសម្ភាសរវាងអ្នកសារព័ត៌មានថ្មីៗប្រចាំខេត្តសៀមរាប គឺអ្នកនាង អ៊ីសា រ៉ហានី ជាមួយលោក អ៊ុន សាវ៉ាន់ អ្នកដឹកនាំគម្រោងតុក្កតាយក្ស ឬទីងមោង ដូចតទៅ៖ លោក អ៊ុន សាវ៉ាន់ កំឡុងពេលផ្តល់បទសម្ភាសជាមួយសារព័ត៌មានថ្មីៗ នៅបរិវេណវត្តដំណាក់ទីដែលកំពុងដំឡើងតុក្កតាយក្ស	សៀមរាប៖ រូបសិល្បៈ ជាទីងមោង ឬតុក្កតា ចំនួន៧ កំពុងដំឡើង ត្រៀមសម្រាប់ការដង្ហែក្នុងពិធី នាឆ្នាំនេះ។ ក្រោយខនខាន២ឆ្នាំដោយសារជំងឺកូវីដ១៩ គម្រោងតុក្កតាយក្ស បានវិលមកសារជាថ្មីជាមួយនឹងរូបសិល្បៈចម្រុះ និងបង្កប់ដោយអត្ថន័យជ្រាលជ្រៅ។
សៀមរាប៖ នៅពេលនិយាយដល់មុខរបរផលិតចង្ក្រាន គេតែងនឹកឃើញដល់ខេត្តកំពង់ឆ្នាំងមុនគេដែលទីនោះ គឺជាទឹកដីនៃសិប្បកម្មផលិតវត្ថុប្រើប្រាស់អំពីដីឥដ្ឋដោយដៃបែបប្រពៃណី ហើយក៏មានផលិតចង្ក្រានដីឥដ្ឋផងដែរ ដូចជាចង្ក្រានមង ចង្ក្រានឡូវ ចង្ក្រានគ្មានកន្ទុយ ដែលពលរដ្ឋខ្មែរមួយចំនួននៅនិយមប្រើតាមផ្ទះលក្ខណះគ្រួសារដោយពួកគាត់ជឿថាប្រើចង្ក្រានបុរាណដាំស្ល បាយសម្លឆ្ងាញ់។ យ៉ាងណា បច្ចុប្បន្នបរិបទនេះមានការផ្លាស់ប្ដូរខ្លះ ដោយពលរដ្ឋចាប់ផ្តើមប្រើ ចង្រ្កានបរិស្ថាន ដោយចំណេញថវិកា និងពេលវេលា។ លោក មួន សុវណ្ណ អ្នកគ្រប់គ្រងរោងចក្រផលិតចង្ក្រានបរិស្ថាន ACE1 បានប្រាប់ថា កាលពីឆ្នាំ២០១៦ ស្ថាប័នលោកបាននាំចូលចង្ក្រានបរិស្ថានពីប្រទេសហូឡង់។ ប៉ុន្តែនៅឆ្នាំ២០២០ ក្រោយ ក្រុមហ៊ុនក៏រៀបចំផលិតនៅកម្ពុជា ដែលមានទីតាំងស្ថិតនៅសង្កាត់ជ្រាវ ក្រុងសៀមរាប។ លោកបន្តថា ចំពោះជំនាញ និងបច្ចកទេសនៃការផលិត ជួសជុល និងរបៀបថែទាំចង្ក្រាន គឺខាងលោកបានទទួលការបណ្តុះបណ្តាលផ្ទាល់ពីគ្រូជនជាតិហូឡង់ បន្ទាប់ពីរោងចក្រនេះបានរៀបចំដំឡើងឧបករណ៍ទៅតាមទីតាំងនីមួយៗរួចរាល់។ បន្ថែមពីនេះ ក្រៅតែពីផលិតចង្ក្រានបរិស្ថាន រោងចក្រដដែលក៏មានផលិតអុសបរិស្ថានផងដែរ ដែលផលិតចេញពីកាកអំពៅ និងមែកឈើដែលប្រមូលពីក្នុងទីរួមខេត្តសៀមរាប។ ចំពោះវត្ថុធាតុដើមនៃការផលិតចង្រ្កាននេះ លោក មួន សុវណ្ណ បញ្ជាក់ថា មានដូចជាថ្មសេរ៉ាមិច ដែកបន្ទះអ៊ីណុក ជើង បាត ដៃចង្ក្រាន ថ្មPower Bank កង្ហារ និងបតគ្រឿងបញ្ជា (បន្ទះឈីប) នាំចូលមកពីប្រទេសហូឡង់ ចិន និងវៀតណាម។ លោក សុវណ្ណ បន្តថា៖« តែសព្វថ្ងៃយើងអាចផលិតរបស់ទាំងនេះដោយខ្លួនឯងបានប្រហែលជា៨០% ដូចជា តួស៊ីឡាំង ក្បាលចង្ក្រាន ដៃចង្ក្រាន និងរបស់ផ្សេងៗទៀតជាដើម»។ ចំណែកការផលិតចង្ក្រានវិញ អ្នកគ្រប់គ្រងរោងចក្រខាងលើប្រាប់ថា ក្នុងមួយថ្ងៃរោងចក្រអាចផលិតចង្ក្រានបានចន្លោះពី ៣០ ទៅ ៤០ ចង្ក្រាន និងចង្ក្រាននីមួយៗមានទំហំប៉ុនៗគ្នា គឺកម្ពស់ ៣៣ សង់ទីម៉ែត្រ មុខកាត់ខាងលើ ២២ សង់ទីម៉ែត្រ និងទំហំជើងក្រោម ៣៣ សង់ទីម៉ែត្រ និងមានទម្ងន់សរុបជាង ៥ គីឡូក្រាម។ លោក សុវណ្ណ បញ្ជាក់ថា នៅក្នុងរោងចក្ររបស់លោកមានបុគ្គលិកជំនាញសរុប ១៤ នាក់ ក្នុងនោះមានស្រីចំនួន៩ នាក់។ លោក សែម ចាន់វាសនា ប្រធានផ្នែកលក់របស់ស្ថាប័នចង្ក្រានបរិស្ថាន ACE1 បានប្រាប់ឱ្យដឹងថា ការចែកចាយទូទាំងប្រទេសកម្ពុជា ហើយក្នុងមួយខែលក់អស់ចំនួនប្រមាណ ៣៥០ គ្រឿង ក្នុងនោះក៏ មាននាំចេញទៅលក់ក្រៅប្រទេសផងដែរ មានប្រទេស Uganda និងប្រទេស Lesotho ជាដើម។ លោក វាសនា បញ្ជាក់ថា ចំពោះគុណភាពនៃចង្ក្រានបរិស្ថាននេះ គឺអាចប្រើប្រាស់រហូតដល់ទៅចន្លោះពី ៨ ទៅ ១០ ឆ្នាំ និងអត្ថប្រយោជន៍របស់វា គឺជួយសន្សំសំចៃថវិកាទៅលើការទិញអុស ឬធ្យូងបាន ៦៥% បើប្រៀបធៀបនឹងការប្រើចង្ក្រានដ៏ទៃ ហើយអាចមូលបញ្ជាឱ្យចេញកម្តៅតិច ឬខ្លាំងបាន ដែលក្តៅខ្លាំងរហូតដល់៩០០ ឬ១០០០ អង្សា ហើយចង្ក្រាននេះអាចទ្រទំងន់បាន៨០ គីឡូក្រាម។ លោកបន្ថែមថាចំពោះសុវត្ថភាព គឺមិនផ្ទុះបណ្តាលឲ្យគ្រោះថ្នាក់ ឬក៏ធ្លាក់កន្ទុយអុសដែលអាចបង្កឲ្យមានភ្លើងឆេះផ្ទះ។ ចង្រ្កាននេះ ក៏អាចកាត់បន្ថយផ្សែងរហូតដល់ទៅ ៩៥% ដែលមិនបង្កផលប៉ះពាល់ដល់សុខភាព និងបរិស្ថានធម្មជាតិ។ ប្រធានផ្នែកលក់ លោក ចាន់វាសនា បានលើកពីគុណតម្លៃនៃចង្រ្កានបរិស្ថានខាងលើដែលវាក៏អាចសាកថ្មទូរសព្ទ ឬប្រើប្រាស់អំពូលភ្លើងនៅពេលយប់បានផងដែរ។ លោកបន្តថា អ្វីដែលសំខាន់ ស្ថាប័នក្រុមហ៊ុនមានសេវាជួសជុស និងថែទាំដោយមិនគិតថ្លៃរហូតមួយអាយុកាលនៃចង្ក្រាន បើសិនជាអតិថិជនប្រើប្រាស់តាមការណែនាំរបស់ក្រុមការងារដែលបានលក់ជូន។ រីឯតម្លៃចង្ក្រានបរិស្ថាន ACE1 គឺមួយឈុតតម្លៃ១០៥ ដុលា្លរ រួមមានចង្ក្រាន ACE1 ផ្ទាំងសូឡា ឆ្នាំងសាកអគ្គិសនី អំពូលភ្លើងLED បន្ទះដែកអាំងសាច់BBQ ខ្សែUSBសាកទូរសព្ទ និងលិខិតធានានេះជាតម្លៃក្នុងការទិញផ្តាច់។ ក្រៅពីនោះ អតិថិជនក៏មានជម្រើសទិញបង់រំលស់ ដោយគ្រាន់តែបង់ដំបូង ២៥ ដុល្លារ អាចយកចង្ក្រានទៅប្រើប្រាស់បាន និងបន្ទាប់មកទៀតបង់ ១០ដុល្លារ ក្នុង ១ខែ រយះពេល ៩ ខែ។ ស្ថាបនិកស្ថាប័នចង្ក្រានបរិស្ថាន លោក Daniel Keith Walker សញ្ញាតិហូឡង ក៏បានផ្តល់បទសម្ភាសផងដែរថា មូលហេតុ នៃបង្កើតរោងចក្រផលិតចង្រ្កានបរិស្ថាននេះ គឺទីមួយ ពលរដ្ឋដែលលែងប្រើចង្ក្រានអុស ឬធ្យូង គឺពួកគាត់ចំណាយច្រើនទៅលើថ្លៃហ្កាស ឬអគ្គីសនីហើយទីពីរចំពោះពលរដ្ឋដែលកំពុងបន្តប្រើប្រាស់ចង្ក្រានបុរាណដោយអុស ឬធ្យូង ដើម្បីដាំស្ល គឺ ពួកគេកំពុងទទួលរងផលប៉ះពាល់ដោយផ្ទាល់ដល់សុខភាព ដោយសារតែផ្សែងច្រើនចេញពីចង្ក្រានអុសធ្យូងទាំងនោះ។ លោកបញ្ជាក់ថា ហេតុដូច្នេះហើយទើបលោកបានបង្កើតចង្ក្រានបរិស្ថាននេះឡើង ដែលអាចប្រើអុសឬធ្យូងបានដដែល តែគ្មានផ្សែង និងជួយកាត់បន្ថយការចំណាយ បានមួយកម្រិតធំ៕	ដោយ៖ ហឿន សុភ័ក្រ្ត
លោកនាយករដ្ឋមន្ត្រីចិន Li Keqiang នៅថ្ងៃទី២២ ធ្នូ បានថ្លែងក្នុងជំនួបជាមួយនឹងប្រធានាធិបតីហ្គំប៊ី លោក Adama Barrow ថា ចិន នឹងលើកកម្ពស់កិច្ចសហប្រតិបត្តិការជាមួយនឹងហ្គំប៊ីក្នុងវិស័យបច្ចេកវិទ្យាកសិកម្ម, នេសាទ, ការអភិវឌ្ឍហេដ្ឋារចនាសម្ព័ន្ធ និងវិស័យទេសចរណ៍ ដើម្បីសម្រេចឲ្យបានលទ្ធផលឈ្នះឈ្នះជាមួយនឹងគ្នា ។ តាមការចុះផ្សាយរបស់ភ្នាក់ងារព័ត៌មានចិន Xinhua នាជំនួប ដែលស្ថិតនៅក្នុងអំឡុងពេលនៃការបំពេញទស្សនកិច្ចលើកដំបូងរបស់ប្រមុខរដ្ឋហ្គំប៊ីទៅកាន់ចិនក្រោយការបន្តការទូតជាផ្លូវការជាមួយគ្នាឡើងវិញ លោកនាយករដ្ឋមន្ត្រី Li បានសង្កត់ធ្ងន់ថា ចិន នឹងពិចារណាលើស្ថានភាព និងកត្តាពាក់ព័ន្ធរបស់ជាតិហ្គំប៊ី ដើម្បីឈានទៅដល់ការធ្វើការជាមួយនឹងឲ្យបានពេញដៃពេញជើងផងដែរ ។ ជាមួយគ្នានេះ លោកនាយករដ្ឋមន្ត្រី Li ក៏អះអាងដែរថា ចិន នឹងផ្តល់ផ្តល់ការគាំទ្រ និងជំនួយដល់ហ្គំប៊ីទាំងផ្នែកសេដ្ឋកិច្ច និងការអភិវឌ្ឍសង្គមផងដែរ ។ ក៏ប៉ុន្តែ ទន្ទឹមនឹងការសន្យាផ្តល់ជំនួយនេះ ក្រុងប៉េកាំង ហាក់មានលក្ខខណ្ឌខ្លះដែរ ។ នោះគឺ លោកនាយករដ្ឋមន្ត្រី លី បានថ្លែងថា ចិន សង្ឃឹមថា ហ្គំប៊ី នឹងអនុវត្តដោយមិនងាករេលើគោលនយោបាយចិនតែមួយ និងធ្វើការជាមួយនឹងចិនដើម្បីពង្រឹងកិច្ចសហប្រតិបត្តិការក្នុងការបើកទំព័រថ្មីនៃទំនាក់ទំនងទ្វេភាគី ។ គួរជម្រាបផងដែរថា មុនពេលនៃការត្រូវរ៉ូវគ្នានេះ ហ្គំប៊ី ហាក់មិនមានភាពច្បាស់លាស់ក្នុងទំនាក់ទំនងជាមួយនឹងចិនប៉ុន្មាននោះទេ ។ ហ្គំប៊ី បានកសាងទំនាក់ទំនងជាមួយនឹងចិននៅឆ្នាំ១៩៧៤ ក៏ប៉ុន្តែនៅឆ្នាំ១៩៩៥ ចិន ព្យួរទំនាក់ទំនងជាមួយនឹងហ្គំប៊ី ក្រោយរដ្ឋអាហ្វ្រិកមួយនេះ បានបន្តទំនាក់ទំនងជាមួយនឹងតៃវ៉ាន់ ។ យ៉ាងណាមិញ នៅឆ្នាំ២០១៣ ហ្គំប៊ី បានព្យួរទំនាក់ទំនងការទូតជាមួយនឹងតៃវ៉ាន់វិញ ក្រោយតៃវ៉ាន់ បដិសេធក្នុងការបង្កើនការផ្តល់ជំនួយដល់ខ្លួន ។ ចុងក្រោយហ្គំប៊ី ផ្តើមទំនាក់ទំនងជាផ្លូវការជាថ្មីជាមួយនឹងចិននៅឆ្នាំ២០១៦ ដែលទំនាក់ទំនងនេះ ទំនងជាទំនាក់ទំនងចុងក្រោយហើយ ដ្បិតតាមរយៈការផ្សារភ្ជាប់ការទូតជាថ្មីនេះ ចិន បានសន្យាផ្តល់អត្ថប្រយោជន៍ជាច្រើន ។ ជាងនេះទៅទៀតនោះ ទំនោរនយោបាយការបរទេសនេះ ក៏ស្របជាមួយនឹងបណ្តាសម្ព័ន្ធមិត្តរបស់តៃវ៉ាន់ជាច្រើនផងដែរ ដែលបានសម្រេចចិត្តផ្តាច់ទំនាក់ទំនងពីតៃវ៉ាន់ ហើយងាកមករកចិនដើម្បីទទួលបានផលប្រយោជន៍ជាច្រើននោះ ៕	រដ្ឋាភិបាលក្រុងប៉េកាំង បានសន្យាជ្រោមជ្រែង រដ្ឋាភិបាលបានជុលដើម្បីអភិវឌ្ឍប្រទេសតូចជាងគេនៅក្នុងតំបន់អាហ្វ្រិកមួយនេះទាំងផ្នែកសេដ្ឋកិច្ច និងសង្គម ។ ការសន្យាគាំទ្ររបស់ក្រុងប៉េកាំង ធ្វើឡើងបន្ទាប់ពីក្រុងបានជុល បញ្ចប់ភាពស្រពិចស្រពិលនៃទំនាក់ទំនងជាមួយនឹងក្រុងតៃប៉ិហើយងាកមកធ្វើការជាមួយនឹងក្រុងប៉េកាំងឡើងវិញ ។
លោក ពេជ្រ ស្រស់ ប្រធានគណបក្សយុវជនកម្ពុជា យល់ឃើញថា មន្ត្រីរដ្ឋាភិបាលទាំងអស់ គួរតែអនុវត្តតាមនាយករដ្ឋមន្ត្រី ហ៊ុន សែន ដែលប្រកាសមិនយកប្រាក់បៀវត្សនេះ ព្រោះវាជាចំណែកមួយ ក្នុងការដោះស្រាយបញ្ហាប្រជាពលរដ្ឋ ដែលកំពុងប្រឈមមុខនៃការរាតត្បាតនៃជំងឺCOVID-19។ សមាជិកក្រុមប្រឹក្សាពិគ្រោះ និងផ្ដល់យោបល់រូបនេះ បានវាយតម្លៃចំពោះទង្វើរបស់សម្ដេច ហ៊ុន សែន ដូច្នេះថា៖«វាជាការពិតណាស់ក្នុងភាពជាគំរូដល់មន្ត្រីដទៃ ដើម្បីជួយពលរដ្ឋក្នុងគ្រាមានអាសន្ន ហើយក៏ជាសញ្ញាដាស់តឿនដល់គ្រប់មន្ត្រីរាជការឲ្យគិតពីសុខទុក្ខរបស់រាស្ត្រនៅពេលរាស្ត្រមានទុក្ខ កុំសម្ងំសុខយកតែខ្លួនឯង»។ សម្រាប់លោក ពេជ្រ ស្រស់ ខ្លួនឯងផ្ទាល់ ក៏បានស្នើឱ្យរដ្ឋាភិបាលកាត់ប្រាក់ខែលោក នៅក្នុងសមាជិកក្រុមប្រឹក្សាពិគ្រោះ និងផ្ដល់យោបល់ចំនួន៣ខែដែរ គឺចាប់ពីខែមេសាដល់មិថុនា ដើម្បីទុកថវិកាជូនរដ្ឋ យកប្រើប្រាស់ដោះស្រាយបញ្ហាពលរដ្ឋ ដែលកំពុងរងគ្រោះដោយសារវីរុសCOVID-19។ មិនតែប៉ុណ្ណោះលោក ក៏បានប្រមូលវិភាគទានពីសប្បុរសធម៌ យកទៅទិញសម្ភារៈ និងគ្រឿងបរិភោគជូនពលរដ្ឋខ្វះខាត ក្នុងបរិបទនេះដែរ។ ក្រោយពីសម្ដេចនាយករដ្ឋមន្ត្រី ហ៊ុន សែន បានប្រកាសមិនយកប្រាក់បៀវត្ស៧ខែមក គេក៏សង្កេតឃើញរដ្ឋមន្ត្រីកម្ពុជា មួយចំនួនប្រកាសកាត់ប្រាក់ខែជាបន្តបន្ទាប់ ក្នុងនោះរួមមាន៖ លោក ជា សុផារ៉ា រដ្ឋមន្ត្រីក្រសួងរៀបចំដែនដី នគររូបនីយកម្ម និងសំណង់ (៧ខែ) លោក ប៉ាន សូរស័ក្តិ រដ្ឋមន្ត្រីក្រសួងពាណិជ្ជកម្ម (៧ខែ) លោក អ៊ិត សំហេង រដ្ឋមន្ត្រីក្រសួងការងារ និងបណ្ដុះបណ្ដាលវីជ្ជាជីវៈ (៦ខែ) លោក អ៊ុក រ៉ាប៊ុន រដ្ឋមន្ត្រីអភិវឌ្ឍន៍ជនបទ (៦ខែ) លោក ម៉ម ប៊ុនហេង រដ្ឋមន្ត្រីក្រសួងសុខភិបាល (៦ខែ) លោក សាយ សំអាល់ រដ្ឋមន្ត្រីក្រសួងបរិស្ថាន (៦ខែ) លោក ជា វ៉ានដេត រដ្ឋមន្ត្រីថ្មី នៃក្រសួងប្រៃសនីយ និងទូរគមនាគមន៍ (៦ខែ) លោក កើត រិទ្ធ រដ្ឋមន្ត្រីថ្មី នៃក្រសួងយុត្តិធម៌ (៦ខែ) លោក ម៉ៅ ហាវណ្ណាល់ រដ្ឋមន្ត្រីទទួលបន្ទុករដ្ឋលេខាធិការដ្ឋានអាកាសចរស៊ីវិល(៦ខែ) និងលោក សុខ សុក្រីត្យា ទីប្រឹក្សាសម្តេច ហ៊ុន សែន និងជារដ្ឋលេខាធិការក្រសួងទេសចរណ៍(៦ខែ)ជាដើម។ នេះបើតាមការចុះផ្សាយរបស់Fresh News៕	ភ្នំពេញ៖ សម្ដេចនាយករដ្ឋមន្ត្រី ហ៊ុន សែន បានប្រកាសមិនយកប្រាក់បៀវត្ស ចំនួន៧ខែ ដើម្បីទុកថវិកានោះ ជូនរដ្ឋ សម្រាប់យកប្រើប្រាស់ដោះស្រាយបញ្ហាជំងឺCOVID-19។ ទង្វើរបស់សម្ដេច ហ៊ុន សែន គឺជាគំរូដល់មន្ត្រីរដ្ឋាភិបាលដទៃទៀត ដែលត្រូវអនុវត្តតាម។
ទង្វើរបស់ខ្សែការពារក្លិបព្រះខ័នរាជ្យស្វាយរៀង ដោយយកជើងទៅទាត់បាល់ពីអ្នកចាំទីហុងកុង ហើយទទួលបានការរិះគន់ពីសំណាក់អ្នកគាំទ្រកម្ពុជាមួយចំនួននោះ ក៏មិនខុសអ្វីពីកីឡាករល្បីឈ្មោះជាច្រើនធ្វើរួចមកហើយនាអំឡុងការប្រកួត។ យ៉ាងណាក៏ដោយ យកជើងទៅទាត់បាល់ពីអ្នកចាំទីបែបនេះ ឃើញថាមានការពិន័យខុសៗគ្នាពីសំណាក់អាជ្ញាកណ្តាលកាត់សេចក្តី ហើយពេលខ្លះក៏គ្មានការពិន័យអ្វីដែរ។ ខាងក្រោមនេះជាវីដេអូ បង្ហាញពីកីឡាករបាល់ទាត់ល្បីឈ្មោះ១០រូប ដែលឆ្មក់យកបាល់ពីអ្នកចាត់ទី៖	ខ្សែការពារ និងជាប្រធានក្រុមកីឡាបាល់ទាត់ជម្រើសជាតិកម្ពុជា សឿយ វិសាល ទទួលបានកាតលឿងទី២ (ស្មើកាតក្រហម) បន្ទាប់ពីលុកជើងទាត់បាល់ពីអ្នកចាំទីគូប្រជែង នាជំនួបវគ្គជម្រុះ World Cup 2022 ជុំទី២ ពូល C ដែលគោព្រៃកម្ពុជាចាញ់ម្ចាស់ផ្ទះហុងកុង ២-០។ អតីតកីឡាករល្បីៗលំដាប់ពិភពលោក ដូចជា Ronaldinho, Thierry Henry, Robin Van Persie និង Andrey Arshavin ជាដើមក៏ធ្លាប់ធ្វើរឿងបែបនេះរួចមកហើយដែរ។
វុឌ្ឍិកម្ម ជា អំពើដែលនាំឲ្យមានសេចក្ដីចម្រើន ។ វុឌ្ឍិការណ៍ ជាហេតុដែលនាំឲ្យមានសេចក្ដីចម្រើន, ហេតុនៃសេចក្ដីចម្រើន ។ វុឌ្ឍិកាល ឬ សម័យ កាលឬសម័យដែលមានសេចក្ដីចម្រើន ។ វុឌ្ឍិជន្ម ឬ ជន្មវុឌ្ឍិ មានន័យថា អាយុដែលចម្រើន ឬសេចក្ដីចម្រើនអាយុ ។ វុឌ្ឍិធម៌ ធម៌ ឬសភាវៈដែលនាំឲ្យមានសេចក្ដីចម្រើន ។ វុឌ្ឍិពរ ឬ វរវុឌ្ឍិ ពរដ៏ចម្រើន ឬសេចក្ដីចម្រើនដោយពរ ។ វុឌ្ឍិភាព ភាព, បែបបទ, ដំណើរដែលនាំឲ្យមានសេចក្ដីចម្រើន ។ ល ។ គុណវុឌ្ឍិ ជាសេចក្ដីចម្រើនដោយគុណ ។ ធនវុឌ្ឍិ ជាសេចក្ដីចម្រើនដោយទ្រព្យ ។ បុញ្ញវុឌ្ឍិ ជាសេចក្ដីចម្រើនដោយបុណ្យ ។ ពលវុឌ្ឍិ ជាសេចក្ដីចម្រើនកម្លាំង។ ភោគវុឌ្ឍិ ជាសេចក្ដីចម្រើនភោគៈ ។ យសវុឌ្ឍិ ជាសេចក្ដីចម្រើនដោយយស, ដោយបរិវារ ។ លាភវុឌ្ឍិ ជាការចម្រើនលាភ ។ សិរីវុឌ្ឍិ សេចក្ដីចម្រើនសិរី ។ សីលវុឌ្ឍិ ជាសេចក្ដីចម្រើនឬការបរិបូណ៌ដោយសីល ។ សុខវុឌ្ឍិ ជាសេចក្ដីចម្រើនដោយសុខ ។ ល ។	«វុឌ្ឍិ» មានន័យថា សេចក្ដីចម្រើន; ការលូតលាស់, ដុះដាល, បរិបូណ៌; ការកើតកាលវាលគុម្ព។ មានវុឌ្ឍិ ។ នេះបើតាមការពន្យល់ក្នុងវចនានុក្រមសម្តេចព្រះសង្ឃរាជ ជួន ណាត។
ក្រុមហ៊ុនផលិតវីដេអូ និងផ្សព្វផ្សាយរបស់កាណាដាបានចេញវីដេអូមួយដែលមានចំណងជើងថា «មេដឹកនាំផ្តាច់ការអាក្រក់បំផុតចំនួន ១០ដែលកំពុងកាន់អំណាច»។ មេដឹកនាំទាំងដប់ដែលមានក្នុងវីដេអូនោះមានឈ្មោះដូចខាងក្រោម៖ ១. ប្រធានាធិបតីស៊ូដង់លោក អូម៉ា អាល់បាស៊ែរ (Omar al-Bashir)។ អូម៉ា អាល់បាស៊ែរ បច្ចុប្បន្ននេះជាប្រធានាធិបតីស៊ូដង់ ហើយលោកត្រូវបានតុលាការព្រហ្មទណ្ឌអន្តរជាតិកាត់ទោសពីបទឧក្រិដ្ឋកម្មសង្គ្រាម និងប្រឆាំងមនុស្សជាតិកន្លងមក។ លោករងការចោទប្រកាន់ថា បានបង្កឲ្យមានការសម្លាប់រង្គាលបោសសម្អាតជនជាតិភាគតិចនៅតំបន់ Darfur ប្រហែល បីសែននាក់។ មកដល់បច្ចុប្បន្ន មេដឹកនាំរូបនេះបណ្តេញរាល់អង្គការសិទ្ធិមនុស្ស និងបន្តឈ្នះឆ្នោតជាបន្តបន្ទាប់ ប៉ុន្តែពោរពេញដោយបញ្ហាចម្រូងចម្រាសដែរ។ ២.លោក គីម ជុងអ៊ុន បន្តតំណែងពីឪពុករបស់ខ្លួន គីម ជុងអ៊ីល ដោយដឹកនាំប្រទេសដោយប្រើប្រាស់គោលនយោបាយផ្តាច់ការ ក្តោបក្តាប់ប្រព័ន្ធផ្សព្វផ្សាយទាំងស្រុង ហើយរបបដឹកនាំនេះបន្តអនុវត្តគោលនយោបាយព្រៃផ្សៃដោយប្រហារជីវិត ចាប់ឃុំមនុស្សក្នុងជំរំ និងបង្ខំឲ្យស្ត្រីរំលូតកូនជាដើម។ ៣. មេដឹកនាំផ្តាច់ការបន្ទាប់គឺ លោក បាសា អាល់អាសាដ ប្រធានាធិបតីស៊ីរី។ ការបង្ក្រាបក្រុមប្រឆាំងដែលដឹកនាំចលនាបាតុកម្មប្រឆាំងរដ្ឋាភិបាលដែលមានឥទ្ធិពលពីបដិវត្តន៍អារ៉ាប់ឆ្នាំ ២០១១ និងបង្កឲ្យសង្គ្រាមស៊ីវិលកើតឡើងនោះ បានឆក់យកជីវិតមនុស្សអស់ជាង បួនសែននាក់រួចទៅហើយ។ អ្នកប្រឆាំងរដ្ឋាភិបាលរាប់ពាន់នាក់ត្រូវបានចាប់ខ្លួន ឃុំខ្លួន, រងការធ្វើទុក្ខបុកម្នេញ និងត្រូវកាត់ទោសប្រហារជីវិតជាដើម។ ខ្លះទៀតរងគ្រោះដោយសារការរំលោភសេពសន្ថវៈ និងរងទារុណកម្មព្រៃផ្សៃច្រើនប្រភេទផងដែរ។ ៤.មេដឹកនាំតួកគីប្រធានាធិបតី Recep Tayyip Erdogan ព្យាយាមប្រមូលផ្តុំអំណាចរបស់ខ្លួនតាមរយៈការបង្កើនអំណាចនីតិប្រតិបត្តិ។ លោក Erdogan មានរឿងអាស្រូវច្រើនជាពិសេសពុករលួយ និងព្យាយាមបំផ្លាញក្រុមអ្នកប្រឆាំង។ កន្លងមកលោកបានព្យាយាមបិទបណ្តាញទំនាក់ទំនងសង្គមដូចជា Twitter ហើយមិនត្រឹមតែប៉ុណ្ណោះ លោកក៏បានពង្រឹងចំណាត់ការកម្ចាត់អ្នកប្រឆាំងខ្លួន ក្រោយមានចលនារដ្ឋប្រហារមួយបរាជ័យកាលពីខែកក្កដាឆ្នាំមុនដែរ។ ៥.ប្រធានាធិបតីអេរីត្រេលោក Isaias Afwerki បានកាន់តំណែងចាប់ពីឆ្នាំ ១៩៩៣មក ហើយគ្មានឡើយសេរីភាពបញ្ចេញមតិ និងសេរីភាពសារព័ត៌មាននៅប្រទេសអាហ្វ្រិកមួយនេះ។ ប្រទេសនេះត្រូវបានគេដាក់ឈ្មោះថា ជាប្រទេសកូរ៉េខាងជើងទីពីរ ព្រោះមេដឹកនាំប្រទេសនេះអនុវត្តគោលនយោបាយឯកោនិយម ហើយការរំលោភបំពានសិទ្ធិមនុស្សធ្ងន់ធ្ងរកើតឡើងពាសពេញប្រទេស។ រដ្ឋាភិបាលដាក់កម្លាំងពង្រាយតាមព្រំដែនដើម្បីល្បាត និងបាញ់ចោលរាល់ប្រជាជនដែលលួចឆ្លងដែននិងរត់ភៀសខ្លួន។ ៦. បន្ទាប់មក មេដឹកនាំវ័យជរានៃប្រទេសស៊ីមបាវ៉េលោក រ៉ូបឺត មូហ្កាបេ (Robert Mugabe) ដែលកាន់អំណាចពីឆ្នាំ ១៩៨០។ លោកមានកងទ័ពផ្ទាល់ខ្លួនដែលទទួលបានការហ្វឹកហ្វឺនពីកូរ៉េខាងជើង ហើយកងទ័ពនេះពាក់ព័ន្ធការធ្វើទុក្ខបុកម្នេញ និងសម្លាប់រង្គាលប្រជាជនដែលប្រឆាំងប្រហែល មួយម៉ឺននាក់ឯណោះ។ លោក មូហ្កាបេឈ្នះឆ្នោតរាល់លើក ប៉ុន្តែការបោះឆ្នោតពោរពេញដោយការគំរាមកំហែង ហិង្សា និងលួចបន្លំ។ អ្វីដែលសំខាន់ រដ្ឋធម្មនុញ្ញរដ្ឋអាហ្វ្រិកនេះត្រូវបានចងក្រងឡើងដោយផ្តល់អំណាចទាំងស្រុងដល់មេដឹកនាំផ្តាច់នេះដែរ។ ៧.មេដឹកនាំផ្តាច់ការលំដាប់ទីប្រាំពីរគឺ ប្រធានាធិបតី ហ្គីណេ អេក្វាទ័រ លោក Teodoro Obiang Nguema Mbasogo។ មេដឹកនាំរូបនេះទម្លាក់ពូរបស់ខ្លួនពីតំណែងឆ្នាំ ១៩៨៧ ដើម្បីដណ្តើមអំណាច ហើយបង្កើតរបបដឹកនាំផ្តាច់ការមួយរហូតមក។ ក្រោមការដឹកនាំរបស់លោក អ្នកប្រឆាំងជាច្រើនរងការធ្វើទុក្ខបុកម្នេញ និងចាប់ឃុំឃាំងផង។ ក្រៅពីផ្តាច់ការ លោក Teodoros ប្រើប្រាស់អំណាចដើម្បីបង្កើនភាពមានបានរបស់ខ្លួននិងបក្សពួក ហើយមកដល់បច្ចុប្បន្នលោកមានទ្រព្យប្រហែល ៦០០លានដុល្លារអាមេរិកឯណោះ។ ៨.លោក Ilham Aliyev ដែលជាមេដឹកនាំប្រទេសអាស៊ែបៃហ្សង់។ លោកដឹកនាំប្រទេសតាមប្រព័ន្ធគ្រួសារនិយម ហើយរាប់ទសវត្សរ៍មកហើយប្រទេសនេះមិនស្គាល់មេដឹកនាំថ្មីឡើយ។ ក្រោមការដឹកនាំរបស់លោក Aliyev ប្រទេសអាស៊ែបៃហ្សង់ស្គាល់តែរឿងពុករលួយ និង ភាពផ្តាច់ការនិយម ហើយរាល់ក្រុមគ្រួសារប្រធានាធិបតីក្លាយជាអ្នកក្តោបក្តាប់សេដ្ឋកិច្ចប្រទេសជាតិទាំងមូល។ អ្វីដែលគួរឲ្យចាប់អារម្មណ៍មេដឹកនាំរូបនេះបានលុបចោលមាត្រាកំណត់អាណត្តិប្រធានាធិបតី ហើយតែតាំងភរិយាខ្លួនជាអនុប្រធានាធិបតីថែមទៀត។ ៩. លោក Alexander Lukashenko ប្រធានាធិបតីបេឡារុសទទួលបានចំណាត់ថ្នាក់ទីប្រាំ។ លោកបានកាន់តំណែងកាលពីឆ្នាំ ១៩៩៤ រហូតមកដល់ បច្ចុប្បន្ន ហើយលោកជាប់ឈ្មោះជាមេដឹកនាំផ្តាច់ការចុងក្រោយនៅអឺរ៉ុប។ លោក Lukashenko បានចាប់ផ្តើមកែរដ្ឋធម្មនុញ្ញដើម្បីលុបចោលមាត្រាកំណត់អាណត្តិរបស់ប្រធានាធិបតីផង។ ក្រោយផ្តាច់ចេញពីសហភាពសូវៀត មេដឹកនាំរូបនេះក៏បន្តអនុវត្តគោលនយោបាយផ្តាច់ការ ហើយរាល់អ្នកនយោបាយប្រឆាំងតែងរងការគាបសង្កត់ ជិះជាន់ និងធ្វើទុក្ខបុកម្នេញខ្លាំងផងដែរ។ ១០. លោក រ៉ូឌ្រីហ្គោ ឌូទើតេ ប្រធានាធិបតីហ្វីលីពីនដែលកាន់អំណាចបាន១៥ ខែមកនេះ ប្រហែលមិនទាន់ក្លាយជាមេដឹកនាំផ្តាច់ការដូចមេដឹកនាំខាងលើឡើយ។ ប៉ុន្តែលោកធ្លាប់ហៅខ្លូនឯងជាមេដឹកនាំផ្តាច់ការប្រឆាំងនឹងក្រុមបិសាច។ តាមពិតទៅលោកអាចជាប់ឈ្មោះជាមេដឹកនាំផ្តាច់ការអាក្រក់បំផុតដោយសារតែគោលនយោបាយបោសសម្អាតគ្រឿងញៀនរបស់ខ្លួនដែលឆក់យកជីវិតមនុស្សអស់រាប់ពាន់នាក់កន្លងមកនោះ។ រដ្ឋាភិបាលហ្វីលីពីនអះអាងថា មនុស្សប្រហែលជាង ៣០០០ នាក់ទៅហើយត្រូវសម្លាប់ក្នុងសង្គ្រាមគ្រឿងញៀននេះ ខណៈក្រុមសិទ្ធិមនុស្សអះអាងថា យ៉ាងហោចណាស់ ១៣០០០ នាក់បានស្លាប់រួចទៅហើយ៕	សារព័ត៌មានហ្វីលីពីន Inquirer បានចុះផ្សាយអត្ថបទមួយដែលដកស្រង់វីដេអូក្រុមហ៊ុនផលិតវីដេអូ និងបោះពុម្ភផ្សាយ WatchMojo របស់កាណាដាដែលមានចំណងជើងថា មេដឹកនាំផ្តាច់ការអាក្រក់បំផុតចំនួន ១០ដែលកំពុងកាន់អំណាច។ គេឃើញមានឈ្មោះលោក រ៉ូឌ្រីហ្គោ ឌូទើតេ ផងដែរក្នុងចំណោមមេដឹកនាំទាំង១០នោះ។
លោក Takahashi Fumaiki ប្រធានសមាគមជប៉ុន-កម្ពុជា បានស្នើសុំសម្តេច ហ៊ុន សែនឱ្យផ្តល់លទ្ធភាពដល់ខ្លួន សិក្សារកដំណោះស្រាយនានា ពីបញ្ហាទឹកជំនន់ស្ទឹងព្រែកត្នោត ខណៈលោកសិក្សាពីបញ្ហានេះបានខ្លះហើយ។ ពាក់ព័ន្ធនឹងសំណើរនេះ សម្តេច ហ៊ុន សែន បានចាត់តាំងលោក សុខ ចិន្តាសោភា ដែលជារដ្ឋមន្ត្រីប្រតិភូអមនាយករដ្ឋមន្ត្រី និងជាអគ្គលេខាធិការក្រុមប្រឹក្សាអភិវឌ្ឍន៍កម្ពុជា(CDC) ឱ្យជាអ្នកសម្របសម្រួលជាមួយលោកលឹម គានហោ រដ្ឋមន្ត្រីក្រសួងធនធានទឹកនិងឧតុនិយម និងស្ថាប័នពាក់ព័ន្ធផ្សេងទៀត ក្នុងការអនុញ្ញាតឱ្យក្រុមការងារជំនាញរបស់លោកTakahashi Fumaiki ដើម្បីធ្វើបទបង្ហាញពីដំណោះស្រាយបញ្ហាទឹកជំនន់ស្ទឹងព្រែកត្នោតនេះ។ សូមរម្លឹកថា កាលឆ្នាំ២០២០ និង២០២១ ប្រជាពលរដ្ឋដែលរស់នៅរាជធានីភ្នំពេញ ជាពិសេសអ្នករស់នៅតាមខណ្ឌដង្កោ និងខណ្ឌកំបូល រួមទាំងនៅតាមស្រុកនិងក្រុងមួយចំនួន នៃខេត្តកណ្តាលនិងខេត្តកំពង់ស្ពឺ បានរងគ្រោះយ៉ាងខ្លាំងពីទឹកជំនន់ស្ទឹងព្រែកត្នោតនេះ ដោយមានពលរដ្ឋជាច្រើនពាន់គ្រួសារ ត្រូវបង្ខំចិត្តចាកចេញពីលំនៅដ្ឋានទៅកាន់ទីទួលសុវត្ថិភាព៕	ភ្នំពេញ៖ ជប៉ុន ចង់សិក្សារកដំណោះស្រាយបញ្ហាទឹកជំនន់ព្រែកត្នោត ដែលបានគំរាមកំហែងដល់ការរស់នៅរបស់ពលរដ្ឋនៅរាជធានីភ្នំពេញ នាប៉ុន្មានឆ្នាំចុងក្រោយនេះ។ លោក Takahashi Fumaiki ប្រធានសមាគមជប៉ុន-កម្ពុជា បានពិភាក្សាលើកិច្ចការងារនេះ ជាមួយសម្ដេច ហ៊ុន សែន នៅថ្ងៃទី១កុម្ភៈ ឆ្នាំ២០២២ នាវិមានសន្តិភាព។
អធិការរងព្រហ្មទណ្ឌខណ្ឌពោធិ៍សែនជ័យ លោក ជា សុវណ្ណ បាននិយាយាថា ស្ត្រីដែលបានប្រើអំពើហិង្សាទៅលើក្មេងស្រី ឈ្មោះ ជា ស្រីនូ ដែលបម្រើការងារក្នុងផ្ទះខ្លួននោះ ត្រូវបានសមត្ថកិច្ចឃាត់ខ្លួនហើយ។ ថ្លែងប្រាប់សារព័ត៌មានថ្មីៗមុននេះបន្តិចលោក បានបញ្ជាក់ថា ពេលនេះសមត្ថកិច្ច បានកសាងសំណុំរឿង និងបញ្ជូនឯកសារទៅតុលាការរួចរាល់ហើយ ដើម្បីឲ្យព្រះរាជអាជ្ញាចោទប្រកាន់អំពីបទល្មើស លើស្ត្រីម្ចាស់ផ្ទះ ដែលបានប្រព្រឹត្តហិង្សាលើក្មេងស្រីបម្រើកន្លងមក។ បើតាមលោក ជា សុវណ្ណ ការបញ្ជូនខ្លួនស្ត្រី ដែលបានប្រើអំពើហិង្សាទៅលើក្មេងស្រីរងគ្រោះ ទៅតុលាការនឹងអាចអនុវត្តនៅថ្ងៃនេះ ឬថ្ងៃស្អែក។ «ចំពោះទោសទណ្ឌកម្រិតណា មិនទាន់ដឹងទេ ពីព្រោះជាសមត្ថកិច្ចរបស់តុលាការ»។នេះជាការបញ្ជាក់របស់អធិការរងខណ្ឌពោធិ៍សែនជ័យរូបនេះ។ កាលពីថ្ងៃទី២៧ ឧសភា កន្លងមក សមត្ថកិច្ចបានចុះអន្តរាគមន៍ ជួយសង្គ្រោះក្មេងស្រីរងគ្រោះ ពីសំណាក់ស្ត្រីម្ចាស់ផ្ទះ ក្រោយពីមានសេចក្តីរាយការណ៍ពីប្រជាពលរដ្ឋ ដែលរស់នៅក្បែរគ្នានោះ ។ ស្ត្រីម្ចាស់ផ្ទះ មានឈ្មោះ ម៉េង រ័ត្នពិសី ហៅសុភា ជាអ្នកលក់សម្លៀកបំពាក់ នៅផ្សារបុរីសន្តិភាព២ ភូមិតំណាក់ត្រយឹង សង្កាត់ចោមចៅ២ ខណ្ឌពោធិសែនជ័យ រាជធានីភ្នំពេញ។ ចំណែកក្មេងស្រីរងគ្រោះ ឈ្មោះ ជា ស្រីនូ មានស្រុកកំណើតនៅភូមិទំនប់ថ្មី ឃុំត្រពាំងតាវ ស្រុកអន្លង់វែង ខេត្តឧត្តរមានជ័យ ។ បើតាមសម្ដីក្មេងស្រីរងគ្រោះ ស្ត្រីខាងលើបានប្រើអំពើហិង្សាមកលើរូបនាង អស់រយៈពេល៤ឆ្នាំមកហើយ។ កាលពីពេលថ្មីៗនេះ សម្ដេចនាយករដ្ឋមន្ត្រី ហ៊ុន សែន បានស្នើឲ្យម្ចាស់ផ្ទះ ដែលមានលទ្ធភាពជួលអ្នកបម្រើជួយមើលថែរក្សាផ្ទះ ត្រូវយកចិត្តទុកដាក់លើបញ្ហាលំបាករបស់ពួកគេ ចៀសវាងគិតតែពីអារម្មណ៍ខ្លួនឯង ដែលជាម្ចាស់ផ្ទះ។សម្ដេច ហ៊ុន សែន ចាត់ទុកការងារបម្រើតាមផ្ទះ គឺជាការងារលំបាក ដែលតម្រូវម្ចាស់ផ្ទះ ផ្ដល់ការគោរពឲ្យតម្លៃ និងមានចិត្តធម៌ចំពោះពួកគេផងដែរ៕ អត្ថបទទាក់ទង សម្ដេច ហ៊ុន សែន ស្នើឲ្យម្ចាស់ផ្ទះ យកចិត្តទុកដាក់លើអ្នកបម្រើតាមផ្ទះ	ភ្នំពេញ៖ សមត្ថកិច្ច នឹងបញ្ជូនខ្លួនស្ត្រី ដែលប្រើហិង្សាលើក្មេងស្រីបម្រើម្នាក់ ទៅតុលាការ ដើម្បីចាត់ការតាមនីតិវិធីច្បាប់។ ក្មេងស្រីរងគ្រោះ បានរងទណ្ឌកម្មលើរូបរាងកាយរយៈពេល៤ឆ្នាំហើយ ពីសំណាក់ស្ត្រីម្ចាស់ផ្ទះ ដែលសមត្ថកិច្ចឃាត់ខ្លួននេះ។
ចិនមានករណីស្លាប់២៧នាក់បន្ថែមទៀត ដោយស្ថិតនៅក្នុងខេត្តហ៊ូប៉ី ប៉ុណ្ណោះ។ បច្ចុប្បន្នចិន មានអ្នកជំងឺជាង៨ម៉ឺននាក់ ស្លាប់៣១០០នាក់ និងសះស្បើយជាង៥៧០០០នាក់។ កូរ៉េខាងត្បូង មានករណីឆ្លងលំដាប់ទី២ បន្ទាប់ពីចិន តែចំនួនអ្នកស្លាប់តិចជាងអ៊ីតាលី និងអ៊ីរ៉ង់។ កូរ៉េខាងត្បូងមានអ្នកឆ្លងជាង៧១០០នាក់ (ស្លាប់៥០នាក់), អ៊ីតាលីឆ្លងជិត៥៩០០នាក់ (ស្លាប់២៣៣នាក់), អ៊ីរ៉ង់ឆ្លងជាង៥៨០០នាក់ (ស្លាប់១៤៥នាក់), បារាំងឆ្លង៩៤៩នាក់ (ស្លាប់១៦នាក់), អាល្លឺម៉ង់ឆ្លង៨០០នាក់ អេស្ប៉ាញឆ្លង៥២៥នាក់ (ស្លាប់១០នាក់)។ ជប៉ុនឆ្លង៤៦១នាក់ (ស្លាប់៦នាក់) រីឯនាវា Diamond Princess ឆ្លង៦៩៦នាក់ (ស្លាប់៦នាក់)។ សហរដ្ឋអាមេរិក ឆ្លង៤៤២នាក់ (ស្លាប់១៩នាក់) ស្វីស ឆ្លង២៦៨នាក់ (ស្លាប់១នាក់) ចក្រភពអង់គ្លេសឆ្លង២០៩នាក់ (ស្លាប់២នាក់) ហូឡង់ឆ្លង១៨៨នាក់ (ស្លាប់១នាក់) អូស្ត្រាលីឆ្លង៧៧នាក់ (ស្លាប់៣នាក់), អ៊ីរ៉ាក់ ឆ្លង៥៤នាក់ (ស្លាប់៤នាក់), ថៃឆ្លង៥០នាក់ (ស្លាប់១នាក់)។ បែលហ្ស៊ិក ស៊ុយអែត ន័រវេស សិង្ហបុរី ម៉ាឡេស៊ី បារ៉ែន អូទ្រីស ក្រិក កូវ៉ែត កាណាដា អ៊ីស្លង់ អេហ្ស៊ីប អេមីរ៉ាតអារ៉ាប់រួម ឥណ្ឌា លីបង់ ដាណឺម៉ាក សាធារណរដ្ឋឆែក អ៊ីស្រាអែល ព័រទុយហ្គាល់ វៀតណាម អាល់ហ្សេរី ប្រេស៊ីល ហ្វាំងឡង់ អៀរឡង់ ប៉ាឡេស្ទីន អូម៉ង់ រុស្ស៊ី អេក្វាឌ័រ ហ្ស៊កហ្ស៊ី រូម៉ានី ក្រូអាស៊ី កាតា ស្លូវេនី និងអេស្តូនី ដែលមានពីជាង១០ ទៅជាង១០០ករណី មិនទាន់មានអ្នកស្លាប់ឡើយ។ អាហ្សង់ទីន ជាប្រទេសឡាទីនដំបូងដែលមានករណីស្លាប់ រីឯករណីស្លាប់ផ្សេងទៀតមាននៅសាំងម៉ារ៉ាំង និងហ្វីលីពីន។ ជាមួយគ្នានេះ កម្ពុជាទើបរកឃើញករណី១ថ្មីទៀតនៅខេត្តសៀមរាប៕	តួលេខអ្នកស្លាប់ដោយសារកូរ៉ូណាវីរុស ឡើងដល់៣៦០០នាក់ ដោយគិតត្រឹមព្រឹកថ្ងៃអាទិត្យ ទី៨ ខែមីនា នេះ។ ករណីឆ្លងបានរាលដាលដល់ជិត១០០ប្រទេសនៅលើពិភពលោក ដោយមានសរុបជាង១០ម៉ឺន៦ពាន់ករណី ហើយជាង៦ម៉ឺនករណី ក៏ត្រូវបានព្យាបាលសះស្បើយផងដែរ។
រឿងនេះបានមកពីការសិក្សាមួយដែលធ្វើទៅលើមនុស្សចំនួន ៦១៣នាក់ដែលមានជំងឺភ្លេចភ្លាំងពេលចាស់ជរាពីកម្រិតតិចតួចទៅមធ្យម ដែលកំពុងតែទទួលបានការព្យាបាលដោយប្រើថ្នាំ Acetylcholinesterase Inhibitors (AchE inhibitors)។ អ្នកស្រាវជ្រាវបានពិនិត្យទៅលើការព្យាបាលដោយបន្ថែមវីតាមីន E រាល់ថ្ងៃ ដែលជាថ្នាំជំងឺភ្លេចភ្លាំងមួយប្រភេទទៀតឈ្មោះ Memantine ឬប្រើផ្សំគ្នាទាំងពីរតែម្តង ថាតើវាមានភាពធូរស្បើយដែរឬទេ។ នៅពេលប្រៀបធៀបជាមួយនឹងថ្នាំ Placebo ពួកគេបានរកឃើញថា ក្នុងរយៈពេលសិក្សាជាមធ្យម ២ឆ្នាំ អ្នកដែលប្រើថ្នាំវីតាមីន E តែមួយមុខឃើញថា មានការថយចុះអាការៈនៃភាពភ្លេចភ្លាំងជាងអ្នកដែលប្រើថ្នាំ Placebo។ ទោះបីជាយ៉ាងណាក៏ដោយ ការដែលសម្រេចចិត្តប្រើថ្នាំវីតាមីន E ដោយខ្លួនឯង និងមិនបានពិភាក្សាជាមួយគ្រូពេទ្យជាមុននោះគឺជារឿងល្អឡើយ ព្រោះវាអាចមានបញ្ហាច្រើនចំពោះសុខភាពច្រើន៕ ត្រួតពិនិត្យដោយ www.health.com.kh	យោងទៅតាមសេចក្តីរាយការណ៍ពីសារព័ត៌មាន BBC បានឲ្យដឹងថា ការញ៉ាំវីតាមីន E រាល់ថ្ងៃអាចជួយដល់អ្នកដែលមានបញ្ហាភ្លេចភ្លាំងច្រើនបាន។ យ៉ាងណាមិញ ការដែលប្រើវីតាមីន E ក្នុងកម្រិតមួយខ្ពស់គឺមិនមានសុវត្ថិភាព ឬមិនស័ក្តិសមសម្រាប់មនុស្សគ្រប់គ្នាទេ ហើយក៏មិនគួរប្រើដោយគ្មានការណែនាំពីគ្រូពេទ្យដែរ។
ក្រសួងការងារអះអាងថា អ្នកជំនាញរបស់ខ្លួន បានផ្ទៀងផ្ទាត់ទូទាត់ប្រាក់បំណាច់ កិច្ចសន្យាការងារចំនួន៤ចំណុច រវាងភាគីបុគ្គលិក៤រូប និងក្រុមហ៊ុនណាហ្គាវើលដ៍ ស្របតាមច្បាប់ត្រឹមត្រូវហើយ។ «អតីតបុគ្គលិក៤រូប បន្ថែមទៀត ក្នុងចំណោមអតីតបិគ្គលិក ដែលមិនទាន់ឯកភាពទទួលយកការទូទាត់ប្រាក់បំណាច់បញ្ចប់កិច្ចសន្យា បានមកទទួលយកដំណោះស្រាយ»។ នេះបើតាមក្រសួងការងារ ដោយបញ្ជាក់ថា បច្ចុប្បន្ននៅសល់អតីតបុគ្គលិកណាហ្គាវើលដ៍១៦៨នាក់ប៉ុណ្ណោះ ដែលមិនទាន់យល់ព្រមទទួលសំណង។ ក្នុងតំណោមបុគ្គលិកដែលមិនព្រមទទួលសំណងទាំង៣៧៣នាក់ មាន២០៥នាក់ហើយ ព្រមទទួលសំណងនិងទូទាត់ប្រាក់បំណាច់ពីក្រុមហ៊ុនណាហ្គាវើ់លដ៍។ ជុំវិញ ការយល់ព្រមទទួលយកសំណងខាងលើនេះ ខាងសារព័ត៌មានថ្មីៗ ពុំអាចសុំការឆ្លើយតបព័ត៌មានលម្អិតពី កញ្ញា ឈឹម ស៊ីធរ ប្រធានសហជីពទ្រទ្រង់សិទ្ធិការងារបុគ្គលិកកម្មករខ្មែរនៃក្រុមហ៊ុនណាហ្គាវើលបានឡើយ។ ដើមឡើយក្រុមហ៊ុនណាហ្គាវើលដ៍បានប្រកាសបញ្ឈប់បុគ្គលិកជាង១៣០០នាក់ កាលពីអំឡុងចុងខែមេសា ឆ្នាំ២០២១។ អំឡុងពេលនោះ មានបុគ្គលិករាប់រយអ្នកបានតវ៉ា និងមិនពេញចិត្ត។ លុះដល់ចុងឆ្នាំ២០២១ ថ្ងៃទី១៨ធ្នូ បុគ្គលិកណាហ្គាវើលដ៍ បានចេញតវ៉ា រហូតដល់បច្ចុប្បន្ន ដើម្បីឲ្យភាគីក្រុមហ៊ុនទទួលបុគ្គលិកជាង៣៧៣នាក់ ចូលបម្រើការងារវិញ។ ប៉ុន្តែការតវ៉ានេះ ពុំទទួលបានផ្លែផ្កាឡើយ រហូតដល់មានការចាប់ខ្លួនក្រុមអ្នកតវ៉ាជាបន្តបន្ទាប់ រួមទាំងពេលនេះ មានការប៉ះទង្គិចគ្នាសឹងគ្រប់ពេលជាមួយអាជ្ញាធរ នៅពេលពួកគេប្រមូលមុំគ្នាជាទ្រង់ទ្រាយធំឬព្យាយាមទៅតវ៉ាក្បែរក្រុមហ៊ុន៕	ភ្នំពេញ៖ ក្រសួងការងារ និងបណ្ដុះបណ្ដាលវិជ្ជាជីវៈ បានឲ្យដឹងថា អតីតបុគ្គលិកណាហ្គាវើលដ៍៤រូប បានយល់ព្រមទទួលប្រាក់សំណង បញ្ជប់ការងារជាមួយក្រុមហ៊ុន ស្របតាមច្បាប់។ នេះបើតាមសេចក្ដីប្រកាសព័ត៌មានរបស់ក្រសួងការងារចេញល្ងាចថ្ងៃទី២ កក្កដា។
លោក ញាណ ភឿន រដ្ឋលេខាធិការក្រសួងធម្មការ និងសាសនា និងជាទីប្រឹក្សាគណៈកម្មាធិការរៀបចំបុណ្យជាតិ និងអន្តរជាតិ បានប្រាប់សារព័ត៌មានថ្មីៗថា មូលហេតុដែលក្នុងសង្គមខ្មែរ ឱ្យតម្លៃចេកណាំវ៉ា ជាចេកដ៏មានមង្គលពិសេស រហូតដល់យកទៅប្រើប្រាស់ គ្រប់ពិធីកម្មទាំងអស់ ទាំងតូច ទាំងធំ ទាំងពិធីបែបសាសនា ទាំងពិធីបែប ប្រពៃណី ទំនៀមទម្លាប់នោះ ព្រោះចេកណាំវ៉ា ជាផ្លែឈើដែលមានគ្រប់រដូវកាល។ មិនព្រោះតែជាផ្លែឈើដែលគ្មានរដូវ ទើបហ៊ានកំណត់ថា ចេកណាំវ៉ាជាផ្លែឈើដ៏មានមង្គលពិសេសឡើយ ប៉ុន្តែលោក ញាណ ភឿន អះអាងថា ចេកណាំវ៉ាគឺជារុក្ខជាតិ ដ៏មានគុណប្រយោជន៍បំផុត។ រដ្ឋលេខាធិការក្រសួងធម្មការ និងសាសនា ពន្យល់បន្ថែម៖ «ចេកគឺជាផ្លែឈើដ៏មានមង្គលពិសេស ព្រោះជាផ្លែមិនមានរដូវ។ ម្យ៉ាងវិញទៀតវាជាឆ្នាំបុរាណ។ ផ្លែចេកខ្ចី ដើមចេក ត្រយូងចេក យកទៅស្ល។ ទុំធ្វើបង្អែម ឬទទួលទានឆៅក៏បាន។ ពេលក្រខ្លាំង គល់ចេកអាចដាំលាយជាមួយបាយបាន។ ផ្លែចេកខ្ចី ធ្វើជាឱសថកែរោគក្រពះ។ ស្លឹកយកវេចនំ ធាងធ្វើខ្សែ។ ដើមចេកខ្ចី ដែលកាប់ផ្លែរួច យកទៅច្នៃធ្វើរបស់របរប្រើប្រាស់បានច្រើនយ៉ាង ដូចជាធ្វើចានបាយជាដើម។ នៅមានប្រយោជន៍ច្រើនទៀត»។ សូមអញ្ជើញទស្សនា សេចក្ដីពន្យល់លម្អិតបន្ថែម ដោយលោក ញាណ ភឿន រដ្ឋលេខាធិការក្រសួងធម្មការនិងសាសនា និងជាទីប្រឹក្សាគណៈកម្មាធិការរៀបចំបុណ្យជាតិ និងអន្តរជាតិ ក្នុងវីដេអូខាងក្រោម៖	ភ្នំពេញ៖ គ្រប់ពិធីទាំងអស់ ទាំងពិធីមង្គល និងពិធីអមង្គលនៅក្នុងសង្គមខ្មែរ មិនដែ លចោលឡើយ ផ្លែចេកណាំវ៉ា។ តើដោយមូលហេតុអ្វី បានជាខ្មែរតែងដាក់ផ្លែចេកណាំវ៉ា គ្រប់ពិធីទាំងអស់? តើហេតុអ្វី បានជាក្នុងសង្គមខ្មែរ ឱ្យតម្លៃចេកណាំវ៉ា ជាផ្លែឈើដ៏មានមង្គលពិសេស?
ក្នុងការបើកដំណើរការយុទ្ធនាការណ៍ជាសកលនេះ ក្រុមហ៊ុនស្រាបៀរ Heineken® បានចេញផ្សាយនូវវីដេអូពាណិជ្ជកម្មលើទូរទស្សន៍មួយ បង្ហាញអំពីការរំខានមួយចំនួន ដែលនាំទៅរកការប្រារព្ធពិធីបុណ្យដ៏អស្ចារ្យមួយ! ក្នុងឱកាសនៃការប្រារព្ធពិធីបុណ្យផ្សេងៗនាពេលខាងមុខ ក្រុមហ៊ុនស្រាបៀរ Heineken® នឹងបង្ហាញវត្តមានតារាពិសេសរបស់ខ្លួននោះគឺ Heineken® BOT។ Heineken® BOT គឺជាមនុស្សយន្ដទូទឹកកកស្វ័យប្រវត្តិកម្មដំបូងគេបង្អស់ ពីសហរដ្ឋអាមេរិក ដែលនឹងដឹកជញ្ជូនស្រាបៀរ Heineken® ដ៏ត្រជាក់ជូនអតិថិជនជុំវិញទីក្រុងភ្នំពេញ។ មនុស្សយន្ដនេះនឹងធ្វើដំណើរនៅតាមផ្សារទំនើប និងតាមផ្លូវដើរដោយនាំមកជាមួយនូវស្រាបៀរ Heineken® ដ៏ត្រជាក់ៗទៅកាន់អ្នកគាំទ្ររបស់ខ្លួន។ សូមរង់ចាំទស្សនា នូវការធ្វើដំណើរកម្សាន្ដរបស់មនុស្សយន្ដ Heineken® BOT នៅទីកន្លែងដែលនៅជិតអ្នកនាប៉ុន្មានសប្ដាហ៍ខាងមុខនេះ។ នៅក្នុងខែធ្នូនេះ ក្រុមហ៊ុនស្រាបៀរ Heineken® នឹងបំភ្លឺនូវដើមណូអែលរបស់ខ្លួន ដែលមានកម្ពស់ ២០ហ្វីត ម្ដងទៀត នៅផ្សារទំនើប អ៊ីអន ម៉ល ១ & ២។ អ្នកនឹងឃើញដបស្រា Heineken® ចំនួន 1,500ដប ដែលនឹងត្រូវរៀបចំយ៉ាងយកចិត្តទុកដាក់ ដើម្បីបង្កើតជាដើមឈើនីមួយៗ ជាមួយនឹងរូបផ្កាយក្រហម នៅផ្នែកកំពូលផងដែរ ហើយមានសម្រាប់តែខែធ្នូនេះប៉ុណ្ណោះ។ សូមធ្វើដំណើរមកកាន់ទីតាំងទាំងនេះ ដើម្បីថតរូបនៃការប្រារព្ធពិធីបុណ្យដ៏អស្ចារ្យនេះជាមួយមិត្តភ័ក្តិ និងគ្រួសាររបស់អ្នក។ ចំណែកឯនៅផ្សារម៉ាក្រូ នឹងមានប្រូម៉ូសិនពិសេសសម្រាប់រដូវកាលនៃពិធីបុណ្យនេះ ដែលអតិថិជនអាចទទួលបានវ៉ែនតា Heineken® Festive ដ៏ស្រស់ស្អាត ជាមួយចំនួនមានកំណត់មានតែនៅក្នុងខែធ្នូនេះប៉ុណ្ណោះ។ លោក Loic de Laubriere នាយកផ្នែកទីផ្សារនៃក្រុមហ៊ុនហ៊ិននីគែន ខេមបូឌា បានមានប្រសាសន៍ថា៖ «វាជាឆ្នាំដ៏លំបាកមួយ ហើយឥឡូវនេះ ទីបំផុតយើងអាចអបអរជាមួយគ្នាម្តងទៀតបានយើងមានសេចក្តី រំភើបរីករាយជាក្រៃលែង ក្នុងការផ្ដល់ជូនដល់អតិថិជនរបស់យើងជាមួយនឹងបទពិសោធន៍ដ៏អស្ចារ្យ ដែលមានតែស្រាបៀរ Heineken® ប៉ុណ្ណោះដែលអាចផ្តល់ជូនបាន។ សូមត្រៀមខ្លួនសម្រាប់ ការទស្សនាមនុស្សយន្ដ Heineken® BOT ដែលជាបទពិសោធន៍ប្រកបដោយភាពនវានុវត្ដន៍ ដ៏អស្ចារ្យមួយ ព្រោះវានឹងបង្ហាញខ្លួនតែក្នុងរយៈពេលកំណត់ប៉ុណ្ណោះ ដើម្បីបង្កើននូវសា្មរតី នៃការប្រារព្ធពិធីបុណ្យដ៏ស្រស់បំព្រងរបស់យើង»។ សម្រាប់ព័ត៌មានបន្ថែមអំពីយុទ្ធនាការណ៍របស់ក្រុមហ៊ុនស្រាបៀរ Heineken® ដើម្បីអបអរពិធីបុណ្យដ៏រីករាយ នៅក្នុងប្រទេសកម្ពុជា, សូមតាមដានបណ្ដាញសង្គមដូចខាងក្រោម៖ Facebook: https://www.facebook.com/HEINEKENCambodia/ Instagram: https://instagram.com/heineken_kh ព័ត៌មានអំពីក្រុមហ៊ុនហ៊ិននីគែន ខេមបូឌា ក្រុមហ៊ុនហ៊ិននីគែន ខេមបូឌា - ពីមុនមានឈ្មោះជា ក្រុមហ៊ុនស្រាបៀរកម្ពុជាលីមីតធីត (CBL) - គឺជាផ្នែកមួយនៃ ក្រុមហ៊ុនហ៊ិននីគែន ដែលជាក្រុមហ៊ុនផលិតស្រាបៀរអន្ដរជាតិធំជាងគេ។ ក្រុមហ៊ុនចាប់ប្រតិបត្តិការអាជីវកម្មក្នុង ប្រទេសកម្ពុជានៅក្នុងឆ្នាំ១៩៩៤ ដែលជាការបណ្ដាក់ទុន រួមគ្នារវាង ក្រុមហ៊ុនអាស៊ីប៉ាស៊ីហ្វិចប៊ែវើរីលីមីតធីត និង ក្រុមហ៊ុនប្រូហ្គ្រេសនាំចូល-នាំចេញ មុនក្លាយជាក្រុមហ៊ុនហ៊ិននីគែន ១០០% ទាំងស្រុងនៅឆ្នាំ២០១៤។ ទន្ទឹមនឹងនេះក្រុមហ៊ុនមានបុគ្គលិកសរុបប្រហែល ៧០០នាក់កំពុងបម្រើការងារ។ ជាក្រុមហ៊ុនផលិត ផ្សព្វផ្សាយ និងចែកចាយទូទាំងប្រទេសនូវស្រាបៀរអន្ដរជាតិ ព្រមទាំងស្រាបៀរក្នុងស្រុក ដូចជា ស្រាបៀរ Heineken®, Tiger, Tiger Crystal, ABC អិចស្ត្រាស្តោត, Anchor, Anchor White និង Gold Crown ជាដើម - ដែលយោងតាមស្ដង់ដារអន្ដរជាតិកម្រិតខ្ពស់ ដែលបាននាំយកមកពីប្រទេសហូឡង់ ដែលជាប្រភពកំណើតដើម។ និរន្ដរភាពសម្រាប់មនុស្ស ភពផែនដី និងវិបុលភាព ត្រូវបានប្រកាន់ខ្ជាប់នៅក្នុងអាជីវកម្មរបស់យើង ដើម្បីឆ្ពោះទៅកាន់ Brew a Better Cambodia ។	បន្ទាប់ពីឆ្លងកាត់ឆ្នាំដ៍លំបាកកន្លងមក ប្រជាជនកម្ពុជាកំពុងតែទន្ទឹងរង់ចាំដល់ថ្ងៃបុណ្យចុងឆ្នាំ ដើម្បីជួបជុំក្រុមគ្រួសារ និងមិត្តភក្ដិ។ ទោះបីជាយ៉ាងណាក៏ដោយ ការប្រារព្ធពិធីបុណ្យទាំងនេះ នៅតែបន្តជួបការរំខានបន្ដិចបន្ដួច ដោយសារកូវីដ-១៩។ សម្រាប់រដូវកាលប្រារព្ធពិធីបុណ្យខាងមុខនេះ ក្រុមហ៊ុនស្រាបៀរ Heineken® ស្រាបៀរលេខ១លំដាប់ថ្នាក់ពិភពលោក ។ សូមអញ្ជើញអតិថិជនទាំងអស់សម្លឹងមើលនូវភាពអវិជ្ជមានទាំងនោះនៅ ក្នុងទស្សនៈវិជ្ជមាន ហើយរីករាយជាមួយនឹងការពិតដែលបង្ហាញ តាមរយៈភាពអវិជ្ជមានទាំងនោះដែលជាផ្នែកមួយ ក្នុងការបង្កើតបានការជួបជុំដ៏ល្អឥតខ្ចោះ។
អ្នកនាំពាក្យសាលាខេត្តសៀមរាប លោក លី សំរិទ្ធ អះអាងថា រដ្ឋបាលខេត្តបានទទួលអនុក្រឹត្យពីការកាត់ឆ្វៀលដីគម្របព្រៃឈើ ដែលរដ្ឋាភិបាលបានសម្រេចនោះហើយ។ លោកពន្យល់ថា ដ្បិតជាដីគម្របព្រៃឈើឆ្នាំ២០០២ ពិតមែន តែផ្ទៃដីសព្វថ្ងៃ ពុំមានព្រៃឈើទៀតនោះទេ។ លោកបន្តថា៖« ដីជាគម្របព្រៃឈើឆ្នាំ២០០២ ប៉ុន្តែប្រជាជនអាស្រ័យផលអីជាហូរហែរមកដែរ សព្វថ្ងៃវាគ្មានព្រៃ គ្រាន់តែជាទីតាំងគម្របព្រៃឈើ តែគ្មានព្រៃឈើទៀតទេ អស់ហើយ ប្រជាជនគាត់ធ្វើស្រែធ្វើចម្ការខ្លះ លក់ដូរបន្តគ្នាខ្លះ»។ តាមអនុក្រឹត្យពីការកាត់ឆ្វៀលដីគម្របព្រៃឈើ ដែលចុះហត្ថលេខាដោយសម្ដេច ហ៊ុន សែន នៅថ្ងៃទី២៣ កក្កដា ឆ្នាំ២០២១ រាជរដ្ឋាភិបាលបានកាត់ដីទំហំ ១៧២ហិកតា៣អា ស្ថិតនៅភូមិរំចេក ឃុំរំចេក ឃុំរំចេក និងភូមិខ្នារ ឃុំខ្នារសណ្ដាយ ស្រុកបន្ទាយស្រី ខេត្តសៀមរាប។ នៅដើមឆ្នាំ២០២១ លោក ឡេង ណាវ៉ាត្រា ដែលល្បីឈ្មោះលើជំនួញអចលនទ្រព្យ បានប្រកាសបើកលក់គម្រោងដីឡូតិ៍ និងសំណង់ផ្ទះ ដែលមានទីតាំងក្នុងស្រុកបន្ទាយស្រី។ សម្រាប់ទីតាំងថ្មី ដែលទទួលសិទ្ធិពីរាជរដ្ឋាភិបាលនេះ នឹងធ្វើឱ្យអ្នកជំនួញដីធ្លីរូបនេះ ពង្រីកគម្រោងអភិវឌ្ឍន៍ដីឡូតិ៍ ក៏ដូចជាសំណង់ផ្ទះ កាន់តែច្រើននៅក្នុងខេត្តសៀមរាប៕	សៀមរាប៖ រាជរដ្ឋាភិបាល តាមរយៈអនុក្រឹត្យលេខ ១២០ អនក្រ.បក បានសម្រេច កាត់ឆ្វៀលដីទំហំ ១៧២ហិកតា ដែលជាដីគម្របព្រៃឈើក្នុងស្រុកបន្ទាយស្រី ទៅឱ្យលោកឧកញ៉ា ឡេង ណាវ៉ាត្រា។
មនុស្សម្នាក់នេះមិនមែនញៀននឹងការទទួលទានគ្រឿងស្រវឹងឡើយ គឺគេគ្រាន់តែចំណាយពេលជួបជុំមិត្តភក្តិ ឬចូលរួមកម្មវិធីជុំលៀងផ្សេងៗ រួចទទួលទានគ្រឿងស្រវឹងត្រឹមបន្តិចបន្តួចប៉ុណ្ណោះ ។ ទោះជាយ៉ាងណា តើអ្នកធ្លាប់ដឹងទេថាមានគន្លឹះសុខភាពល្អក្នុងការទទួលទានគ្រឿងស្រវឹង? ថ្ងៃនេះយើងនឹងនឹងបង្ហាញឱ្យដឹងពីរបៀបក្នុងការទទួលទានគ្រឿងស្រវឹងដើម្បីកាត់បន្ថយផលប៉ះពាល់ ៖ ១. ញ៉ាំអាហារផ្សេងៗច្រើនល្មមសិនមុននឹងទទួលទានគ្រឿងស្រវឹង ការញ៊ាំអាហារផ្សេងៗ ឬអាហារសម្រន់ខ្លះមុននឹងទទួលទានគ្រឿងស្រវឹង គឺជាវិធីដ៏ប្រសើរបំផុតមួយ ដើម្បីកាត់បន្ថយផលអវិជ្ជមានលើសុខភាពរាងកាយ ។ ជាតិអាល់កុលជះឥទ្ធិពលលើកម្រិតនៃជាតិស្ករក្នុងឈាម ហើយបង្កើនអាំងស៊ុយលីនដែលនាំអោយជាតិស្ករធ្លាក់ចុះ។ ការទទួលទានអាហារមុនពេលផឹកគ្រឿងស្រវឹងក៏ជួយការពារក្រពះពីផលប៉ះពាល់នៃជាតិអាល់កុលផងដែរ។ ២. សម្រាកមុនពេល និងក្រោយពេល ការទទួលទានគ្រឿងស្រវឹង ខណៈពេលដែលអ្នកស្ត្រេសមិនត្រឹមតែបង្កអាការៈឈឺក្បាលធីងធោងខ្លាំងប៉ុណ្ណោះទេ ប៉ុន្តែវាក៏អាចធ្វើអោយអ្នកក្លាយទៅជាញៀន ឬទទួលទានកាន់តែច្រើន ។ ដូច្នេះកុំព្យាយាមទទួលទានគ្រឿងស្រវឹងទាំងកំពុងមានអារម្មណ៍តានតឹង ។ ហើយគួរសម្រាក ដើម្បីសម្រាលអារម្មណ៍អោយស្ងប់ខ្លះជាមុនសិនទើបប្រសើរ។ ៣. ញ៊ាំទឹកនៅមុនពេល កំឡុងពេល និងក្រោយពេលទទួលទានគ្រឿងស្រវឹង ដើម្បីរក្សាបាននូវសុខភាពល្អ ក៏ដូចជាអត្ថប្រយោជន៍ផ្សេងៗពីគ្រឿងស្រវឹង អ្នកគួរទទួលទានវាក្នុងកម្រិតមធ្យម ។ ទោះជាយ៉ាងណា ការទទួលទានទឹក ១ កែវធំមុនពេលជួយទប់ស្កាត់មិនអោយអ្នកទទួលទានគ្រឿងស្រវឹងច្រើនលើស, ហើយចំពោះកំឡុងពេលវិញ គឺវាជួយរក្សាជាតិទឹកគ្រប់គ្រាន់ក្នុងរាងកាយ។ ខណៈដែលការទទួលទានទឹកក្រោយផឹកគ្រឿងស្រវឹងអាចជួយទប់ស្កាត់អាការៈស្រវឹងឈឺក្បាលធីងធោង។ ៤. ជៀសវាងទទួលទានលាយគ្នា គ្រឿងស្រវឹងប្រភេទផ្សេងៗសុទ្ធតែអាចបង្កផលប៉ះពាល់ចំពោះសុខភាពរាងកាយ។ ដូច្នេះដើម្បីកាត់បន្ថយឥទ្ធិពលខ្លាំងក្លាលើសុខភាព អ្នកមិនគួរទទួលទានច្រើនលាយគ្នាឡើយ។ ចំពោះប្រភេទមិនមែនជាស្រាក្រហម អ្នកគួរបន្ថែមទឹកកកចូល ដូច្នេះអ្នកនឹងអាចទទួលទានក្នុងកម្រិតមធ្យម។ ហើយការទទួលទានទឹកចន្លោះពេលទទួលទានគ្រឿងស្រវឹងក៏អាចជួយអោយអ្នកអាចដឹងថាតើផឹកអស់ប៉ុន្មាន ស្រវឹងកម្រិតណា និងពេលអ្នកណាត្រូវឈប់ ៕ ត្រួតពិនិត្យដោយ៖ www.health.com.kh	ជាញឹកញយ «គ្រឿងស្រវឹង» តែងតែមានទទួលក្នុងកំឡុងពេលជប់លៀង និងកម្មវិធីពិសេសផ្សេងៗ ។ ដូច្នេះទោះបីជាអ្នកព្យាយាមឃ្លាំមើលសុខភាពប៉ុណ្ណាក៏ដោយ ក៏ពេលខ្លះអ្នកត្រូវទទួលទានបន្តិចដែរអោយស្របតាមកាលៈទេសៈ ។
ច្បាប់ដែលអនុម័តដោយសភាអូស្ត្រាលី នឹងផ្តល់សិទ្ធិឲ្យរដ្ឋាភិបាលសហព័ន្ធជំទាស់ និងរាំងខ្ទប់កិច្ចព្រមព្រៀងទាំងឡាយណាដែលរដ្ឋ គ្រឹះស្ថាន សាកលវិទ្យាល័យ និងក្រុមប្រឹក្សានានារបស់អូស្ត្រាលីមានជាមួយរដ្ឋាភិបាលបរទេស។ អូស្ត្រាលី ជារដ្ឋសហព័ន្ធមានរដ្ឋចំណុះចំនួន៦ ដែលមានសិទ្ធិសម្រេចចិត្តលើកិច្ចការមួយចំនួនក្នុងរដ្ឋពួកគេផ្ទាល់។ ក្រោមច្បាប់ថ្មីនេះ រដ្ឋមន្ត្រីការបរទេសអូស្ត្រាលីមានសិទ្ធិជំទាស់កិច្ចព្រមព្រៀងទាំងឡាយណាជាមួយរដ្ឋាភិបាលបរទេស បើសិនជាយល់ឃើញថា កិច្ចព្រមព្រៀងនោះប៉ះពាល់ជាអវិជ្ជមានដល់ទំនាក់ទំនងការបរទេស និងមិនសមស្របជាមួយគោលនយោបាយការបរទេសរបស់រដ្ឋាភិបាល។ នេះបើតាមការផ្សាយរបស់ទីភ្នាក់ងារព័ត៌មាន Reuters ។ ច្បាប់ថ្មីនេះ ក៏គ្របដណ្ដប់លើកិច្ចព្រមព្រៀងដែលចុះហត្ថលេខាកន្លងមកដែរ។ ខណៈអូស្ត្រាលីមិននិយាយឲ្យច្បាស់លាស់នោះ គេនៅតែអាចយល់បានថា ចិនជាគោលដៅចម្បង។ កន្លងទៅចិនបានចុះកិច្ចព្រមព្រៀងមួយចំនួនជាមួយស្ថាប័នថ្នាក់ក្រោមជាតិរបស់អូស្ត្រាលី។ ជាឧទាហរណ៍ រដ្ឋ Victoria របស់អូស្ត្រាលីមានកិច្ចព្រមព្រៀងជាមួយចិនក្នុងការចូលរួមគំនិតផ្តួចផ្តើមផ្លូវ និងខ្សែក្រវាត់។ នាយករដ្ឋមន្ត្រីអូស្ត្រាលី ស្កុត ម៉ូរីសុន ធ្លាប់និយាយថា ការធ្វើបែបនេះនឹងធ្វើឲ្យប៉ះពាល់ដល់សមត្ថភាពរបស់រដ្ឋាភិបាលសហព័ន្ធក្នុងការគ្រប់គ្រងគោលនយោបាយការបរទេស។ បន្ថែមពីនេះ សាកលវិទ្យាល័យអូស្ត្រាលី រកប្រាក់ចំណូលរាប់ពាន់លានដុល្លារក្នុងមួយឆ្នាំៗដោយសារតែការចុះឈ្មោះចូលរៀនរបស់និស្សិតចិន។ សាកលវិទ្យាល័យមួយចំនួន ក៏មានផងដែរកិច្ចព្រមព្រៀងជាមួយស្ថាប័នរបស់ចិនដែលឧបត្ថម្ភដោយរដ្ឋ។ នៅពេលច្បាប់ថ្មីនេះចូលជាធរមាន កិច្ចព្រមព្រៀងទាំងអស់នោះអាចនឹងត្រូវយកមកពិនិត្យឡើងវិញ។ ច្បាប់អូស្ត្រាលី អនុញ្ញាតឲ្យរដ្ឋចំណុះមានសិទ្ធិមួយចំនួនក្នុងការចុះកិច្ចព្រមព្រៀងអន្តរជាតិ ក្នុងវិស័យជំនួញ និងវប្បធម៍ ហើយកិច្ចព្រមព្រៀងនោះត្រូវមានឋានៈទាបជាងសន្ធិសញ្ញា និងស្ថិតក្នុងទម្រង់នៃអនុសារណៈយោគយល់។ «ច្បាប់ និងផែនការរបស់អូស្ត្រាលី ដែលយើងបានរៀបចំ ធ្វើឡើងស្របតាមតម្រូវការ និងប្រយោជន៍របស់ប្រជាជនអូស្ត្រាលី»។ នេះជាការលើកឡើងរបស់លោក ម៉ូរីសុន ប្រាប់អ្នកសារព័ត៌មាននៅថ្ងៃទី៣ ខែធ្នូ ។ នាយករដ្ឋមន្ត្រីអូស្ត្រាលីរូបនេះ សង្កត់ធ្ងន់ថា ច្បាប់នេះមិនសំដៅទៅលើប្រទេសណាឡើយ។ យ៉ាងណាក្តីអ្នកវិភាគអះអាងថាច្បាប់នេះ គឺសំដៅទៅលើចិនតែម្តង។ ខណៈចិន ជាគោលដៅនាំចេញដ៏ធំបំផុតរបស់អូស្ត្រាលី ទំនាក់ទំនងរវាងប្រទេសទាំង២ចាប់ផ្តើមមើលមុខគ្នាមិនចំ ក្រោយពេលរដ្ឋាភិបាលអូស្ត្រាលីទាមទារឲ្យអង្គការសុខភាពពិភពលោក(WHO) ស៊ើបអង្កេតពីប្រភពនៃជំងឺរាតត្បាតសាកលកូវីដ-១៩។ អូស្ត្រាលី ក៏បានហាមក្រុមហ៊ុនបច្ចេកវិទ្យា Huawei មិនឲ្យវិនិយោគក្នុងប្រទេសខ្លួន ហើយចេញច្បាប់ដាក់ទោសចំពោះការលូកលាន់ពីបរទេសចំពោះការនយោបាយក្នុងស្រុកទៀតផង។ ចាប់តាំងពីពេលនោះមក ចិនបានរាំងខ្ទប់ការនាំចូលបង្កង និងស្រាអូស្ត្រាលីដែលមានតម្លៃរាប់ពាន់លានដុល្លារ។ មិនតែប៉ុណ្ណោះចិនថែមទាំងបានបដិសេធមិនព្រមជជែកតាមទូរសព្ទជាមួយរដ្ឋមន្ត្រីអូស្ត្រាលី ដើម្បីជជែកពីទំនាក់ទំនងរវាងប្រទេសទាំង២ថែមទៀត។ ការប៉ះទង្គិចពាក្យសម្ដីកើតជាថ្មី ក្រោយអ្នកនាំពាក្យក្រសួងការបរទេសចិនបង្ហោះសារ និងគំនូរលើ Twitter ដែលបង្ហាញទាហានអូស្ត្រាលីដាក់កាំបិតលើក កុមារអាហ្វហ្កានីស្ថាន។ អូស្ត្រាលី ទាមទារការសុំទោស តែចិនបដិសេធ៕	រដ្ឋសភាអូស្ត្រាលី នៅថ្ងៃទី៣ ធ្នូ អនុម័តច្បាប់ដែលផ្តល់សិទ្ធិឲ្យរដ្ឋាភិបាលសហព័ន្ធជំទាស់កិច្ចព្រមព្រៀងទាំងឡាយណាដែលរដ្ឋ និងស្ថាប័ន ក៏ដូចជាសាកលវិទ្យាល័យរបស់អូស្ត្រាលី បានចុះហត្ថលេខារួចហើយជាមួយរដ្ឋាភិបាលបរទេស។ ការអនុម័តច្បាប់នេះ ត្រូវបានមើលឃើញថា ជាការសំដៅលើចិនតែម្ដង ខណៈចិនមានកិច្ចព្រមព្រៀងជាមួយជាមួយបណ្ដារដ្ឋ គ្រឹះស្ថាន និងសាកលវិទ្យាល័យនានារបស់អូស្ត្រាលី។
កីឡាករ កែវ សុផា រួមជាមួយ ចាន់ ដេវីត និង ឆុន ភារម្យ បញ្ចប់ទីក្នុងចំណាត់ថ្នាក់លេខ១រៀងខ្លួនក្នុងប្រភេទកីឡាកង់គួក វិញ្ញាបុរសថ្នាលក្រោមអាយុ១៨ឆ្នាំ បុរសឈុតធំលើអាយុ១៨ឆ្នាំ និងបុរស លើអាយុ៤០ឆ្នាំ។ វិញ្ញាសាកង់គួក ធ្វើឡើងក្នុងបរិវេណក្រុងកំពង់ឆ្នាំ។ កីឡាករ កែវ សុផា មកពីក្រុមប្រណាំងលី ដែលប្រណាំងវិញ្ញាសាបុរសឈុតធំ លើអាយុ១៨ឆ្នាំ សម្រេចទីមុនគេដោយប្រើពេល ៣ម៉ោង ១៣នាទី និង២៤វិនាទី លើចម្ងាយផ្លូវ១៣០គីឡូម៉ែត្រ ស្មើនឹង៦ជុំ តាមពីក្រោយប្រកៀកប្រកិតដោយ អាន រតនា មកពីក្រុមកង់ខភម ប្រើពេល ៣ម៉ោង ១៣នាទី និង២៥វិនាទី និងចំណាត់ថ្នាក់ទី៣ បានទៅកីឡាករ ហូត លយរស្មី មកពីក្រុមក្រសួងមហាផ្ទៃ ប្រើពេល ៣ម៉ោង ១៣នាទី និង២៦វិនាទី។ សម្រាប់វិញ្ញាសាបុរសថ្នាល ក្រោមអាយុ១៨ឆ្នាំ ដែលមានចម្ងាយផ្លូវប្រណាំង១៣០គីឡូម៉ែត្រ កីឡាករ ចាន់ ដេវីត មកពីក្រុមមានជ័យ ប្រើពេល ៣ម៉ោង ២០ និង២០វិនាទី ដើម្បីដណ្តើមបានមេដាយមាស ខណៈ កីឡាករ វ៉ាត់ ជាស៊ិន មកពីក្រុមកង់គិរីរម្យ បានមេដាយប្រាក់ ក្រោយប្រើពេល ៣ម៉ោង ២០ និង២១វិនាទី និង ទី សុខហេង មិត្តរួមក្រុមកង់គិរីរម្យ បញ្ចប់ចំណាត់ថ្នាក់ទី៣ ដោយប្រើពេល ៣ម៉ោង ២០ និង២២វិនាទី ទទួលបានមេដាយសំរឹទ្ធ។ ដោយឡែក វិញ្ញាសាបុរសលើអាយុ៤០ឆ្នាំឡើង ប្រកួតលើចម្ងាយផ្លូវ១០៥គីឡូម៉ែត្រ កីឡាករ ឆុន ភារម្យ មកពីក្រុមកង់ ខភម ដណ្តើមបានមេដាយមាស ដោយប្រើពេល ២ម៉ោង ៤១នាទី និង៧វិនាទី ស្របពេល សួន រីដា មកពីក្រុមកង់រំពេ បានមេដាយប្រាក់ ក្រោយបញ្ចប់ចំណាត់ថ្នាក់ទី២ ដោយប្រើពេល ២ម៉ោង ៤២នាទី និង២៤វិនាទី និងលេខ៣ មេដាយសំរឹទ្ធបានទៅកីឡាករ រើក ម៉ាប់ដេវីត របស់ក្រុមកង់រំពេ ប្រើពេល ២ម៉ោង ៤២នាទី និង២៦វិនាទី។ សហព័ន្ធខ្មែរកីឡាទោចក្រយាន ក្រោមការដឹកនាំរបស់លោក នូ ចំរើន ដែលជាអគ្គលេខាធិការ បានរៀបចំការប្រកួតកីឡាប្រណាំងកង់ជ្រើសរើសជើងឯកថ្នាក់ជាតិ ឆ្នាំ២០២៣ នៅខេត្តកំពង់ឆ្នាំង ដោយមាន២ប្រភេទកីឡា ក្នុងប្រភេទកីឡាកង់គួក ដែលធ្វើនៅថ្ងៃទី៦ ខែមករា និងកង់ភ្នំធ្វើនៅថ្ងៃទី៧ ខែមករានេះ ដោយធ្វើនៅជើងភ្នំត្រោក ស្ថិតនៅភូមិត្រោក ឃុំត្រោក ស្រុករលាប្អៀរ ដែលមានចម្ងាយប្រមាណ៦គីឡូម៉ែត្រ ពីទីរួមខេត្តកំពង់ឆ្នាំង។ ព្រឹត្តិការណ៍ឆ្នាំ២០២៣ នេះ មានអត្តពលិកចូលរួមជាង២៦០នាក់ កើន៥ភាគរយលើសឆ្នាំមុន៕	រកឃើញកីឡាករ៣រូប ដណ្តើមបានមេដាយមាសពីព្រឹត្តិការណ៍ប្រណាំងកង់ជ្រើសរើសជើងឯកថ្នាក់ជាតិ ឆ្នាំ២០២៣ នៅខេត្តកំពង់ឆ្នាំង នាថ្ងៃប្រណាំងទី១ ថ្ងៃទី៦ ខែមករា។ អត្តពលិកទាំង៣រូប ឈ្នះក្នុងប្រភេទកង់គួក លើ៣ប្រភេទវិញ្ញាសាផ្សេងៗគ្នា។
មានបទពិសោធន៍នៅក្នុងការសម្តែងម៉ុងសាយ ជិត ២០ឆ្នាំ លោក ដេវីត បានសម្រេចង្កើតក្រុមម៉ុងសាយផ្ទាល់ខ្លួន ដោយបានចេញសម្ដែងជាបន្តបន្ទាប់ នារយៈពេល៣ឆ្នាំនេះ។ ឆ្លើយប្រាប់មកកាន់អ្នកសារព័ត៌មានថ្មីៗ លោក ដេវីត បាននិយាយដូច្នេះ៖«សម្រាប់ប្រាក់ចំណូលពីការសម្តែងមិនសូវជាកាក់កបប៉ុន្មាននោះទេ តែគ្រាន់តែជាការស្រលាញ់របស់ខ្ញុំតាំងពីតូច ហើយតំណពីដូនតាមក ព្រោះកុងខ្ញុំពីដើមក៏ជាអ្នកលោតម៉ុងសាយនៅក្នុងសមាគមមួយរូបដែរ។»។ ការសម្តែងម៉ុងសាយ-សត្វនាគ ត្រូវបានប្រជាជនសែស្រឡាយចិន ចាត់ទុកថា ជាការដេញ និងការកំចាត់នូវឧបទ្រពចង្រៃដែលមានក្នុងឆ្នាំចាស់ ឱ្យចាកចេញពីបរិវេណផ្ទះ ហាង ឬ ក្រុមហ៊ុន ដោយនាំមកនូវសេចក្តីសុខ សំណាង និងនាំលាភនាំជ័យក្នុងឱកាសចូលឆ្នាំថ្មី ទៅតាមជំនឿ។ លោក ហេង ដេវីត ប្រធានក្រុមម៉ុងសាយ វ័ង ជីង ស៊ីង កំពុងដំស្គរ ពីមួយឆ្នាំទៅមួយឆ្នាំក្រុមម៉ុងសាយត្រូវការចំណាយប្រាក់យ៉ាងច្រើន សម្រាប់ជាវយកក្បាលម៉ុងសាយថ្មីៗ ដើម្បីឱ្យស្របទៅតាមតម្រូវការរបស់ភ្ញៀវ ដែលតែងតែចង់ឱ្យការសម្តែងសម្រាប់ឆ្នាំថ្មីទទួលបានលាភ សំណាង ទៅតាមភាពល្អប្រណិតនៃពណ៍របស់សត្វម៉ុងសាយថ្មីទាំងអស់នោះ។ នេះបើតាមប្រធានក្រុមម៉ុងសាយ វ័ង ជីងស៊ីង ។ «រឿងនេះគឺត្រូវតែបែបនឹងហើយបង ភ្ញៀវចង់បានស្អាត ខណៈយើងមិនចង់ចំណាយ ប៉ុន្តែបើចំពោះខ្ញុំគឺហ៊ានចំណាយ ដើម្បីឱ្យតែភ្ញៀវគាត់បានស្អាត ទទួលបានលាភសំណាងឆ្នាំនេះ។ សម្រាប់ក្រុមម៉ុងសាយរបស់ខ្ញុំផ្ទាល់គឺតែងតែផ្លាស់ប្តូរក្បាលថ្មីជារៀងរាល់ឆ្នាំ ហើយសម្រាប់ការថែមក្បាលម៉ុងសាយថ្មីទាំងនេះ ដោយក្បាល់ដែលធ្លាប់ប្រើនៅឆ្នាំចាស់គឺយើងបានដោះដូរចេញ និងតម្រូវពណ៍ទៅតាមគេតម្រូវតាមឆ្នាំ ជាក់ស្តែងឆ្នាំនេះគឺគេប្រើពណ៍ក្រហមភាគច្រើន។»។ លោក ដេវីត បានរៀបរាប់ប្រាប់មកកាន់អ្នកសារព័ត៌មានថ្មីបែបនេះ។ គួររំលឹកថា ពិធីបុណ្យចូលឆ្នាំប្រពៃណីចិន នៅថ្ងៃទី១០ ខែកុម្ភៈ ។ ប្រជាជនចិន និងពលរដ្ឋខ្មែសែស្រឡាយចិន កំពុងតែមមាញឹកក្នុងការរៀបចំទទួលឆ្នាំថ្មី តាមជំនឿពួកគេ។ ចំណែកសមាគមខ្មែរ-ចិន ដែលមានការសម្តែងម៉ុងសាយ និងក្រុមម៉ុងសាយនានា ក៏បានត្រៀមចេញសម្តែងទៅតាមការអញ្ជើញ៕	លោក ហេង ដេវីត ប្រធានក្រុមម៉ុងសាយ វ័ង ជីង ស៊ីង ក្រុងតាខ្មៅ បានបង្កើតក្រុមម៉ុងសាយ សម្រាប់សម្តែងក្នុងឱកាសចូលឆ្នាំប្រពៃណីចិន ។ ក្រុមម៉ុងសាយលោក បង្កើតបាន៣ឆ្នាំហើយ ។
លោក លូ គឹមឈន់ អគ្គនាយកកំពង់ផែស្វយ័តក្រុងព្រះសីហនុ បានថ្លែងប្រាប់អ្នកសារព័ត៌មានក្នុងដំណើរទស្សនាកិច្ចនៅខេត្តព្រះសីហនុ ដែលរៀបចំដោយក្លិបអ្នកកាសែតកម្ពុជា ដោយមានការគាំទ្រពីក្រសួងទេសចរណ៍ និងរដ្ឋបាលខេត្តព្រះសីហនុ ថា នាវាទេសចរណ៍អាម៉េរិក Westerdam ដែលនឹងត្រូវចុះចតនាពេលខាងមុខនេះ អាចផ្ទុកភ្ញៀវទេសចរ ជាង២០០០នាក់ និងបម្រើការលើកាប៉ាល់ ចំនួន ១៥០០នាក់។ លោក លូ គឹមឈន់ បានបន្ថែមថា វត្តមានសាជាថ្មីរបស់នាវាទេសចរណ៍ Westerdam ជាមោទកភាព និងជាជោគជ័យដ៏ធំមួយរបស់កម្ពុជា។ គួរបញ្ជាក់ថា កាលពីថ្ងៃទី ១៣ ខែកុម្ភៈ ឆ្នាំ២០២០ រដ្ឋាភិបាលកម្ពុជា បានសម្រេចឱ្យនាវាទេសចរណ៍ អាម៉េរិក ដែលមានឈ្មោះថា Westerdam ចូលចតនៅកំពង់ផែស្វយ័តខេត្តព្រះសីហនុ ក្រោយពីប្រទេស និងកោះ ចំនួន ៥ បានបដិសេធ លើការស្នើសុំចតរបស់ក្រុមហ៊ុន Holland America Line។ ក្នុងនោះ រួមមាន ជប៉ុន តៃវ៉ាន់ កោះហ្គា ម ហ្វីលីពីន និងថៃ ដែលមិនអនុញ្ញាតឱ្យនាវាទេសចរណ៍ចូលចតឡើយ ដោយសារបារម្ភពីCOVID-19។ មូលហេតុដែលរដ្ឋាភិបាល សម្រេចឱ្យនាវាអាម៉េរិកចូលចតនេះ ក្រោមហេតុផលថា ជួយសង្គ្រោះមនុស្សជាតិ និងបង្ហាញពីសកម្មភាព មនុស្សធម៌ ជាពិសេសលុបបំបាត់ ភាពភ័យខ្លាចរបស់ពលរដ្ឋលើបញ្ហាជំងឺ រលាកសួត ដែលបង្កឡើងដោយ COVID-19 ។ មនុស្សនៅលើនាវានោះ មានជាង ២២០០នាក់ ក្នុងនោះ អ្នកដំណើរ ១៤៥៥ នាក់ មានជាង ៤០ សញ្ជាតិ និងបុគ្គលិកបម្រើការងារ តាម ផ្នែកលើនាវា ៨០២នាក់។ អ្នកទេសចរ ដែលច្រើនជាងគេ មាន អាម៉េរិក មាន៦៥១នាក់ កាណាដា ២៧១នាក់ អង់គ្លេស ១២៧នាក់ ហូឡង់ ៩១នាក់ អូស្ត្រាលី ៧៩ នាក់ អាល្លឺម៉ង់ ៥៧នាក់ ...៕	ព្រះសីហនុ ៖ នាវាទេសចរណ៍អាម៉េរិក Westerdam នឹងចុះចតនៅកំពង់ផែស្វយ័តក្រុងព្រះសីហនុ ម្ដងទៀត នៅថ្ងៃទី ២៨ ខែធ្នូ ឆ្នាំ២០២៣ខាងមុខនេះ ក្រោយចតចុះកាលពីឆ្នាំ២០២០ ។
ភ្នំពេញ៖ ខេមរា ម៉ាត គឺជាហាងលក់ទំនិញ និងចំណីអាហារកែច្នៃ ដែលផលិតដោយកសិករខ្មែរ។ លោក អ៊ឹម ថា អគ្គនាយក ខេមរា ម៉ាត បានបង្កើតយីហោនេះឡើងព្រោះចិត្តស្រឡាញ់ ចង់ចូលរួមជួយរកទីផ្សារជូនកសិករ និងបំពេញនូវតម្រូវការផលិតផលខ្មែរ ដល់អតិថិជននៅរាជធានីភ្នំពេញ។ សម្រាប់ លោក អ៊ឹម ខេមរាម៉ាត គឺជាទីផ្សារមួយដែលកសិករអាចលក់ផលិតផលកែច្នៃរបស់ខ្លួនបាន។ ដើម្បីជ្រាបកាន់តែច្បាស់ សូមលោកអ្នកនាងទស្សនាបទសម្ភាសន៍រវាង កញ្ញា សុង សុធាវី អ្នកសម្របសម្រួល កម្មវិធី «គំនិតថ្មី» និងលោក អ៊ឹម ថា ដូចតទៅ៖ លោក អ៊ឹម ថា បានបើកដំណើរការ«ខេមរា ម៉ាត»នៅរាជធានីភ្នំពេញ ជាងកន្លះឆ្នាំហើយ។ ជាម៉ាតដែលដាក់លក់រាយនូវទំនិញរាប់រយមុខ ភាគច្រើនជាផលិតផលខ្មែរដែល ប្រមូលទិញពីប្រជាកសិករផ្ទាល់។ សហគ្រិនវ័យ៣១ឆ្នាំរូបនេះ បញ្ជាក់នៅក្នុងកម្មវិធីគំនិតថ្មីថា លោកចង់ឱ្យម៉ាតនេះ ព្ក្លាយជាទីផ្សារមួយ ដែលកសិករអាចលក់ផលិតផលកែច្នៃរបស់ខ្លួនបាន ក្នុងតម្លៃសមរម្យ។ លោក អ៊ឹម ថា ថ្លែងដូច្នេះ៖«ខេមរា ម៉ាតបង្កើតឡើងមក ព្រោះចិត្តស្រឡាញ់ ចង់ជំរុញ លើកកម្ពស់ផលិតផលក្នុងស្រុក។ ដូចនេះយើងដើរតួនាទីជាអ្នកសម្របសម្រួលជាមួយគ្រប់ដៃគូ និងភាគីពាក់ព័ន្ធ ដើម្បីផ្តល់ភាពចំណេញច្រើន ទៅកាន់ប្រជាកសិករជាអ្នកផលិតបាន តែពិបាករកទីផ្សារ»។ លោក អ៊ឹម ថា អគ្គនាយក ខេមរាម៉ាត ដ្បិតតែ ខេមរា ម៉ាត ទើបមានវត្តមាននៅក្នុងទីផ្សារ ប៉ុន្តែលោក អ៊ឹម ថា អះអាងថាម៉ាតរបស់ខ្លួន ទទួលបានអតិថិជនជាច្រើន ដោយសារតែគុណភាពផលិតផល ដែលមានសុវត្ថិភាពខ្ពស់សម្រាប់អ្នកបរិភោគ ស្របតាមស្តង់ដារចំណីអាហារ។ លោក អ៊ឹម ថា សង្ឃឹមថា ខេមរា ម៉ាត នឹងអាចពង្រីកខ្លួនកាន់តែច្រើនទៀតនៅរាជធានីភ្នំពេញ ក្នុងពេលខាងមុខ៕ លោក អ៊ឹម ថា និង សហការី ខេមរាម៉ាត	ដោយ៖ សុង សុធាវី
នៅថ្ងៃទី២៧ ខែតុលា ឆ្នាំ២០២១ ក្រសួងទេសចរណ៍ និងក្រុមហ៊ុនកូកា-កូឡាកម្ពុជា បាន រៀបចំកម្មវិធីបណ្ដុះបណ្ដាលស្ដីពី ការអនុវត្តវិធានសុវត្ថិភាពអនាម័យម្ហូបអាហារក្នុងវិស័យ ទេសចរណ៍ ការរៀបចំកន្លែងលក់ឱ្យមានអនាម័យ និងបដិសណ្ឋារកិច្ចភ្ញៀវ ដល់អាជីវករ លក់ដូរតាមផ្លូវ (Street Food Vendors)។ ក្នុងកម្មវិធីនេះ មានការចូលរួមពីលោក អ៊ុក ថា អភិបាលរងខេត្តកែប និងលោក សោម ចិន្តា ប្រធានមន្ទីរទេសចរណ៍ខេត្តកែប និងអាជីវករ ប្រមាណ៣០នាក់ផងដែរ។ សូមអញ្ជើញលោក-អ្នកនាងទស្សនាវីដេអូខាងក្រោមដូចតទៅ៖	កែប៖ ក្រសួងទេសចរណ៍ និងក្រុមហ៊ុនកូកា-កូឡាកម្ពុជា បានរៀបចំកម្មវីធីបណ្ដុះបណ្ដាល អាជីវករខ្នាតតូច និងមធ្យម ដោយផ្តោតសំខាន់លើការរក្សាអនាម័យម្ហូបអាហារ ការរៀបចំ កន្លែងល្អឱ្យបានត្រឹមត្រូវ និងបដិសណ្ឋារកិច្ចភ្ញៀវជាដើម។ គោលដៅចម្បងរបស់ក្រសួង គឺពង្រឹងគុណភាព និងសុវត្ថិភាពអាហារតាមដងផ្លូវ ព្រោះវាអាចជួយបង្កើនសក្ដានុពល ទេសចរណ៍ក្នុងស្រុក ហើយអាជីវករលក់ដូរ ក៏អាចបង្កើនចំណូលរបស់ពួកគេផងដែរ។
ស្នងការនគរបាលខេត្តសៀមរាប បានចេញលិខិតបង្គាប់ឱ្យ លោក វឿន សារ៉ាវុធ ត្រូវបង្ហាញមុខនៅការិយាល័យបុគ្គលិករៀងរាល់ម៉ោងធ្វើការ ដើម្បីកែប្រែកំហុសឆ្គង និងរង់ចាំការសម្រេចជាថ្មី អំឡុងពេលផ្អាកការងារបណ្ដោះអាសន្ននេះ។ ក្នុងលិខិតបង្គាប់ដដែល ស្នងការនគរបាលខេត្តសៀមរាប ក៏បានរម្លឹកឱ្យមន្រ្តីនគរបាលគ្រប់ផ្នែក មានទាំងស្នងការរងទទួលផែនការធនធានមនុស្ស,ស្នងការរងទទួលផែនការសេនាធិការ,នាយការិយាល័យបុគ្គលិក,នាយការិយាល័យកិច្ចការប៉ុស្តិ៍នគរបាលរដ្ឋបាល,អធិការនគរបាលស្រុកបន្ទាយស្រី និងអង្គភាពពាក់ព័ន្ធទាំងអស់ ត្រូវអនុវត្តតាមផងដែរ៕	លោក ហួត សុធី ស្នងការនគរបាលខេត្តសៀមរាប បានសម្រេចផ្អាកការងារ លោក វឿន សារ៉ាវុធ នាយរងប៉ុស្តិ៍នគរបាលរដ្ឋបាលខ្នារសណ្ដាយ នៃអធិការដ្ឋាននគរបាលស្រុកបន្ទាយស្រី ជាបណ្ដោះអាសន្ន ដោយសារល្មើសបទវិន័យនគរបាលកម្ពុជា។
លោក ហង្ស ពុទ្ធា បានលើកឡើងថា ថ្ងៃស គឺជាថ្ងៃដែលប្រជាពលរដ្ឋ និងគណបក្សនយោបាយ ត្រូវឈប់សម្រាក បន្ទាប់ពីពួកគេ ឃោសនារកសំឡេងឆ្នោតអស់រយៈពេលជាង១០ ថ្ងៃមក។ អ្នកនាំពាក្យគ.ជ.ប រូបនេះ និយាយយ៉ាងដូច្នេះ៖«ថ្ងៃស យើងត្រូវសម្រាក ឲ្យមានកម្លាំង និងប្រមូលអារម្មណ៍ឲ្យស្រួល មុននឹងសម្រេចចិត្តថា ត្រូវបោះឆ្នោតឲ្យគណបក្សណា នៅថ្ងៃស្អែក»។ លោក ហង្ស ពុទ្ធា បញ្ជាក់ថា ក្រៅពីមិនអនុញ្ញាតឲ្យឃោសនាក្នុងថ្ងៃសនេះ ប្រជាពលរដ្ឋ ក៏មិនត្រូវលក់និងបរិភោគគ្រឿងស្រវឹងដែរ។ លោក បន្តថា អាជ្ញាធរ ត្រូវដើរប្រមូលខិត្តបណ្ណរបស់គណបក្សនយោបាយទាំងអស់ ដោយមិនត្រូវឲ្យមាននៅក្នុងប្រវែង ១០០ម៉ែត្រពីការិយាល័យបោះឆ្នោត ឡើយ។ លោក បន្ថែមទៀត ថា កងកម្លាំងប្រដាប់អាវុធ ត្រូវដើរមើលនៅតាមភូមិសាស្ត្រ ដែលមានការិយាល័យបោះឆ្នោត ដើម្បីត្រួតពិនិត្យសកម្មភាពជាមុន មុននឹងការបោះឆ្នោតជ្រើសរើសក្រុមប្រឹក្សាឃុំ-សង្កាត់ នាអាណត្តិទី៤ ឈានមកដល់ នៅថ្ងៃទី៤ ខែមិថុនា ឆ្នាំ២០១៧៕	ភ្នំពេញ៖ មុនការបោះឆ្នោតមួយថ្ងៃ គឺជា «ថ្ងៃស»។ ថ្ងៃស តម្រូវឲ្យគណបក្សនយោបាយ និងប្រជាពលរដ្ឋ រក្សាភាពស្ងៀមស្ងាត់ ដោយមិនត្រូវធ្វើសកម្មភាពណាមួយ ដើម្បីឃោសនាពី គោលនយោបាយ សារនយោបាយ និងកម្មវិធីនយោបាយ ក្នុងគោលបំណងទាក់ទាញសន្លឹកឆ្នោតនោះទេ។ នេះ ជាការពន្យល់របស់លោក ហង្ស ពុទ្ធា អ្នកនាំពាក្យគណៈកម្មាធិការជាតិរៀបចំការបោះឆ្នោត (គ.ជ.ប) ។
លោក ចាន់ ចេស្តា បានប្រាប់សារព័ត៌មានថ្មីៗថា ក្រុមហ៊ុនបានប្តូរឈ្មោះ «រមណីយដ្ឋាន ឋានសួគ៌បូកគោ» ទៅជា «រមណីយដ្ឋាន សុខាឋានសួគ៌» ដោយមិនបានផ្តល់ដំណឹងដល់អាជ្ញាធរ។ យ៉ាងណាក៏ដោយ លោក ពុំបានផ្តល់ហេតុផលក្បោះក្បាយនោះទេ ទាក់ទងនឹងការចុះទៅដកឈ្មោះថ្មីចេញ។ លោក គ្រាន់តែ បញ្ជាក់ថា ការចុះទៅដកឈ្មោះថ្មី ហើយរក្សាឈ្មោះដើមឲ្យនៅដដែល គឺធ្វើឡើងតាមបទបញ្ជារបស់សម្តេច ហ៊ុន សែន។ លោក ចាន់ ចេស្តា និយាយដូច្នេះថា៖«ក្រុមហ៊ុន ដូរឈ្មោះថ្មី អត់ប្រាប់អាជ្ញាធរ សូម្បីតែបន្តិច ហើយទើបនឹងដូរក្នុងអំឡុងបុណ្យភ្ជុំបិណ្ឌហ្នឹង។ យើងខ្ញុំ ដែលជាគណៈអភិបាលខេត្តកំពតទាំងអស់ សាទរនឹងបទបញ្ជារបស់សម្តេច ហ៊ុន សែន ដែលឲ្យដកចេញវិញ»។ លោក បញ្ជាក់ចុងក្រោយថា ខណៈនេះ សមត្ថកិច្ច កំពុងតែឡើងលើភ្នំបូកគោ ដើម្បីស្វែងរកឈ្មោះ «រមណីយដ្ឋាន សុខាឋានសួគ៌» ហើយបើមាន នឹងត្រូវដកចេញឲ្យអស់។ ជុំវិញបញ្ហានេះ សារព័ត៌មានថ្មីៗ មិនអាចសុំការបកស្រាយពីលោក ថោង ខុន រដ្ឋមន្ត្រីក្រសួងទេសចរណ៍ បានទេ ដោយសារតែហៅទូរស័ព្ទចូលដែរ តែលោក ពុំបានទទួល៕	ភ្នំពេញ៖ អភិបាលខេត្តកំពត លោក ចាន់ ចេស្តា បានដឹកនាំសមត្ថកិច្ច ទៅចុះដកស្លាកសញ្ញា «រមណីយដ្ឋាន សុខាឋានសួគ៌» រួចរាល់អស់ហើយ នៅម៉ោងជិត ១០ព្រឹក នាថ្ងៃទី២៣ ខែកញ្ញា ឆ្នាំ២០១៧នេះ ដោយរក្សាឈ្មោះដើមនៅដដែល គឺ «រមណីយដ្ឋាន ឋានសួគ៌បូកគោ»។ ប្រតិបត្តិការនេះ ធ្វើឡើងភ្លាមៗក្រោយពីមានបទបញ្ជាពីសម្តេច ហ៊ុន សែន ប្រមុខរាជរដ្ឋាភិបាលកម្ពុជា។
បាត់ដំបង៖ លោក ដេង សំអង បានយកខ្សែចងពីត្រើយម្ខាងទៅម្ខាង បង្ហូតជំនួសច្រវា បណ្ដែតទូកដឹកអ្នកដំណើរឆ្លងស្ទឹងសង្កែ នៅក្នុងភូមិបាក់ព្រា ដែលមានប្រវែងប្រមាណ២០ ម៉ែត្រ។ ដើម្បីបានជិះទូកចម្លងហូតនេះ អ្នកដំណើរត្រូវបង់ប្រាក់៥០០រៀល បើមានម៉ូតូ ត្រូវបង់១០០០រៀល។ ដើម្បីជ្រាបច្បាស់សូមលោកអ្នកទស្សនាវីដេអួខាងក្រោម៖ លោក ដេង សំអង ជាអ្នកប្រកបរបរទូកចម្លងហូត នៅដងស្ទឹងសង្កែ ក្នុងភូមិបាក់ព្រា ឃុំព្រៃចាស់ ស្រុកឯកភ្នំ ខេត្តបាត់ដំបង ។ អ្នកចម្លងទូកដវ័យ៤០ឆ្នាំរូបនេះ បានឱ្យដឹងថា របរនេះ បានជួយទប់ទល់ការចំណាយប្រចាំថ្ងៃ និងដោះស្រាយជីវភាព។ ក្នុងមួយថ្ងៃៗ អ្នករត់ទូកដរូបនេះ អាចរកចំណូលបាន ១-២ ម៉ឺនរៀលក្នុងមួយថ្ងៃ។ ឯពេលបុណ្យទាន អាចរកបាន ៤- ៥ម៉ឺនរៀលក្នុងមួយថ្ងៃ។ ប្រកបរបររត់ទូកដ ជាង៤០ឆ្នាំ លោក សំអង ចាត់ទុកការប្រកបររបរនេះ ដូចបានធ្វើបុណ្យជាមួយមនុស្សចាស់ និងគ្រាន់ទិញម្ហូបប្រចាំថ្ងៃ ។ «ខ្ញុំមិនសូវបានយកលុយពីចាស់ៗទេ ។ យើងធ្វើបុណ្យជាមួយចាស់ៗទៅ យើងមិនបានធ្វើបុណ្យអ្វី បានធំដុំ ពេលគាត់ឆ្លងទៅខ្ញុំមិនយកលុយពីពួកគាត់ទេ»។ ក្រៅពីរបរចម្លងទូក លោក សំអង ក៏ប្រកបរបរដឹកទឹកកកមួយមុខទៀត ដើម្បីផ្គត់ផ្គង់ជីវភាពគ្រួសារ ព្រោះទំនិញផ្សេងៗ នៅតំបន់នេះ មានតម្លៃថ្លៃ៕	ដោយ៖ ញ៉ែម ចាន់
ចំការខ្នុរ រីហ្សត ប៉ៃលិន កំពុងរំលេចខ្លួនយ៉ាងប្លែក នៅលើផ្ទៃដី២ហិកតា មានទីតាំងសិ្ថតនៅ ភូមិបរហ៊ុយ សង្កាត់បរយ៉ាខា ក្រុងប៉ៃលិន ខេត្តប៉ៃលិន។ ចំការខ្នុរ រីហ្សត ប៉ៃលិន មានផ្ទះស្នាក់ចម្រុះពណ៌ដែលត្រូវសង់ឡើងជាប់ៗគ្នាជាប់នឹងជើងភ្នំ អមដោយការតុបតែងលម្អយ៉ាងទាក់ទាញ។ ទេសចរ អាចគយគន់ផ្កាចម្រុះពណ៌ដែលមានដាំនៅទីនោះ បរិយាកាសធម្មជាតិដ៏ស្ងប់ស្ងាត់ និងងូតទឹកធម្មជាតិដែលហូរពីជើងភ្នំ ព្រមទាំងអាចបោះតង់សម្រាកបានផងដែរ។ អ្នកនាង យ៉ត ឡាលីន វ័យ២៧ឆ្នាំ ជាម្ចាស់ចំការខ្នុរ រីហ្សត ប៉ៃលិន។ អ្នកនាង ប្រាប់សារព័ត៌មានthmeythmey25ថា គាត់បង្កើតតំបន់ទេសចរណ៍កែច្នៃ ចំការខ្នុរ រីហ្សត ប៉ៃលិន ដើម្បីជួយជំរុញវិស័យទេសចរណ៍ក្នុងខេត្តប៉លិន ជាពិសេសនៅភូមិកំណើតរបស់ខ្លួន និងជួយប្រជាជនក្នុងភូមិ។ អ្នកស្រី យ៉ត ឡាលីន បន្តដូច្នេះ៖«គម្រោងរបស់យើង គឺលើកស្ទួយប្រជាជនក្នុងខេត្តបៃលិន និងតំបន់ភូមិយើងទាំងមូល ដោយចំណូលដែលយើងចំណេញ យកទៅឧបត្ថម្ភនៅក្នុងស្រុកភូមិរបស់យើង។ យើងបានផ្ដល់ប្រាក់ខែដល់ជនពិការ និងចាស់ៗក្នុងភូមិ ទោះបីគាត់មិនមានធ្វើអ្វីក៏ដោយ។ យើងផ្ដល់ឲ្យគាត់តាមតិចតាមច្រើន អាស្រ័យលើចំណូលរបស់យើង»។ សម្រាប់ស្ត្រីវ័យ២៧ឆ្នាំរូបនេះ ការបង្កើតតំបន់ទេសចរណ៍កែច្នៃមួយ មិនមែនជារឿងងាយស្រួលនោះទេ ព្រោះត្រូវចំណាយថវិកាច្រើន ឆន្ទៈ និងក្តីស្រលាញ់ ដើម្បីប្រែក្លាយតំបន់ព្រៃភ្នំមួយ ឲ្យក្លាយជាតំបន់ទេសចរដែលមានភាពទាក់ទាញ។ អ្នកនាង យ៉ត ឡាលីន រៀបរាប់បានប្រាប់សារព័ត៌មានThmeyThmey25 ថា៖«តាមពិតទៅខ្ញុំហត់ខ្លាំងណាស់ ក្នុងការធ្វើគម្រោងមួយនេះ ព្រោះកាលមុនធ្លាប់តែនៅផ្ទះស្រួល ដល់មកធ្វើរីហ្សតនេះ គឺហត់ខ្លាំង ព្រោះយើងយកបេះដូងមកធ្វើ ទាំងកម្លាំងកាយ កម្លាំងចិត្តគឺយកមកទាំងអស់។ ពេលខ្លះ ចង់សម្រាកក៏អត់ហ៊ានសម្រាកដែរ ព្រោះយើងឃើញមានសន្ទុះ នៃការគាំទ្រខ្លាំងពីទេសចរ។ បើសិនយើងនៅដដែលឋ ភ្ញៀវប្រាកដជាធ្លាក់ចុះ អ៊ីចឹងត្រូវអភិវឌ្ឍន៍រហូត»។ ម្ចាស់រីហ្សតរូបនេះ បានអះអាងថា ខ្លួននឹងអភិវឌ្ឍនតំបន់ទេសចរណ៍នេះឲ្យកាន់តែមានភាពលេចធ្លោ ដោយសាងសង់កន្លែងស្នាក់នៅបន្ថែម រៀបចំសួនសត្វ សួនផ្កា និងកន្លែងកម្សាន្តជាច្រើនទៀត។ ទន្ទឹមនឹងនោះ អ្នកនាង យ៉ត ឡាលីន ក៏កំពុងជំរុឲ្យអ្នកភូមិងាកមកដាំបន្លែ និងចិញ្ចឹមមាន់ទាបន្ថែមទៀតដែរ ហើយរីហ្សតអ្នកនាង ជាអ្នកទទួលទិញ និងចែកចាយបន្ត។ « ឥឡូវខ្ញុំកំពុងពិភាក្សាជាមួយមេភូមិ ដើម្បីជម្រុញឲ្យប្រជាជនក្នុងភូមិដាំបន្លែយកមកលក់ក្នុងរីហ្សតរបស់ខ្ញុំ។ ខ្ញុំទទួលទិញមាន់ ទា បន្លែ គ្រប់មុខទាំងអស់ឲ្យតែពួកគាត់យកមកលក់»។ នេះជាការបញ្ជាក់របស់អ្នកនាង យ៉ត ឡាលីន៕	អ្នកនាង យ៉ត ឡាលីន ជាម្ចាស់ចំការខ្នុរ រីហ្សត ប៉ៃលិន ដែលទើបបើកដំណើរការបានប្រមាណ៦ខែប៉ុណ្ណោះ។ តំបន់នេះ កំពុងទទួលបានការពេញនិយមខ្លាំងពីទេសចរ ដោយសារទិដ្ឋភាពផ្ទះស្នាក់ចម្រុះពណ៌ និងទស្សនីយភាពធម្មជាតិ និងកែច្នៃមួយចំនួនទៀត លាតសន្ធឹងនៅលើផ្ទៃដី២ហិកតា នាសង្កាត់បរយ៉ាខា ក្រុងប៉ៃលិន។ អ្នកនាង យ៉ត ឡាលីន បានប្រាប់សារព័ត៌មាន thmeythme25 ថានាងបង្កើត ចំការខ្នុរ រីហ្សត ប៉ៃលិនឡើង គឺដើម្បីផ្តល់រសជាតិទេសចរណ៍កែច្នៃសម្រាប់ទេសចរ និងដើម្បីជំរុញទេសចរណ៍នៅភូមិកំណើតខ្លួន។
អត្ថបទទាក់ទង លោក សុង សារ៉ន៖ អ្នកមាន និងយុវជន គួរងាកមកវិនិយោគវិស័យកសិកម្ម កសិកម្មតាមកិច្ចសន្យា ជួយកសិករគេចផុតពីគំនាបតម្លៃរបស់ប្រទេសជិតខាង និងពួកឱកាសនិយម សូមស្ដាប់បទសម្ភាសរវាងលោក ញ៉ុង ហេង នៃសារព័ត៌មានថ្មីៗ និងលោក សុង សារ៉ន អគ្គនាយកក្រុមហ៊ុន Amru Rice ដូចតទៅនេះ៖ Amru rice បង្កើតឡើងនៅឆ្នាំ២០១១ ដែលពេលនោះជាក្រុមហ៊ុននាំចេញអង្ករ ដូចគេផ្សេងៗដែរ ដែលជួបការប្រកួតប្រជែងច្រើន។ លុះដល់ឆ្នាំ២០១៤ Amru ចាប់ផ្ដើមផលិតអង្ករសរីរាង្គ តែមិនជោគជ័យនោះទេ។ តែក្រោយពីភាពបរាជ័យរបស់ខ្លួន Amru បានបោះជំហានទៅមុខទៀត តាមរយៈការសិក្សាពីទីផ្សារ និងបណ្ដុះបណ្ដាលកសិករឲ្យផលិតស្របតាមទីផ្សារ ព្រមទាំងបោះទុនវិនិយោគហេដ្ឋារចនាសម្ព័ន្ធបន្ថែម។ ក្រមហ៊ុននេះ សព្វថ្ងៃ កំពុងតែនាំមុខ និងជាគំរូក្នុងការធ្វើកិច្ចសន្យាកសិកកម្ម ដែលជាយន្តការមួយលើកស្ទួយកសិករ និងផលិតផលក្នុងស្រុក៕	ភ្នំពេញ៖ លោក សុង សារ៉ន ដែលជាសហគ្រិនជោគជ័យមួយក្នុងវិស័យកសិកម្ម បានចែករម្លែកថា ធុរកិច្ចក្នុងវិស័យកសិកម្ម គឺពិបាក ប៉ុន្តែបើគេព្យាយាមធ្វើឲ្យផលិតផលរបស់ខ្លួន មានភាពប្រកួតប្រជែងខ្ពស់ នោះឱកាសជោគជ័យនឹងកើតមាន។ អគ្គនាយកក្រុមហ៊ុន Amru Rice រូបនេះ លើកឡើងថា រកស៊ីក្នុងវិស័យកសិកម្ម សហគ្រិនត្រូវព្យាយាមស្វែងយល់ពីទីផ្សារបញ្ជាទិញ និងកែច្នៃផលិតផលរបស់ខ្លួនឲ្យពិសេសជាងគេ និងសម្បូរបែប។ បើធ្វើផលិតផលធម្មតាៗដូចគេ នឹងជួបការប្រកួតប្រជែងច្រើន ពិសេសពិបាកទប់ទល់នឹងក្រុមហ៊ុនធំៗ ដែលនឹងឈានដល់ការបិទអាជីវកម្ម។
អ្នកដឹកនាំការសិក្សានេះបានប្រើឧបករណ៍ Thermal Grill Illusion ដើម្បីវាយតម្លៃទៅលើការឈឺចាប់នេះ។ នៅពេលអ្នកចូលរួមសិក្សាយកដៃប៉ះទៅនឹងឧបករណ៍នេះដោយមានអារម្មណ៍ត្រជាក់ហើយប្រែទៅជាក្តៅ វានឹងបង្កើតបានជាអារម្មណ៍ ត្រជាក់ក្តៅ ប៉ុន្តែមិនបង្កការខូចខាតដល់ស្បែកឡើយ។ អ្នកស្រាវជ្រាវបានប្រើប្រាស់អារម្មណ៍ក្តៅ និងត្រជាក់នេះដាក់ទៅលើម្រាមនាងដៃ ម្រាមកណ្តាល និងម្រាមចង្អុលដើម្បីបង្កើតជាលក្ខណៈនៃការឈឺចាប់បែបឆ្នៃប្រឌិត។ ការឈឺចាប់បែបនេះត្រូវបានកាត់បន្ថយលើមនុស្សមួយចំនួនដែលធ្វើកាយវិកាម្រាមដៃគងលើគ្នា។ យ៉ាងណាមិញ ការឈឺចាប់បែបឆ្នៃប្រឌិតបែបនេះមិនអាចប្រើប្រាស់ទៅលើជីវិតមនុស្សពិតប្រាកដ ជាពិសេសការឈឺចាប់បានឡើយ។ តើស្ត្រីដែលធ្វើម្រាមដៃគងលើគ្នាក្នុងពេលសម្រាលកូនអាចនឹងទទួលបានប្រយោជន៍បែបនេះដែឬទេ ឬតើនរណាម្នាក់ដែលដំដែកគោលចំម្រាមដៃនឹងអាចធូរស្រាលទៅវិញទេក្រោយពីធ្វើបែបនេះរួច? ប្រហែលជាមិនអាចឡើយ។ យើងមិនគួរណាយកម្រាមដៃគងលើគ្នាយូរពេកឡើយ។ ទស្សនៈមួយនេះស្តាប់ទៅគួរឲ្យចាប់អារម្មណ៍ដែរ ប៉ុន្តែការសិក្សានេះបានបង្ហាញថា ការឈឺចាប់អាចមានការប្រែប្រួលតាមរយៈកាយវិការរបស់រាងកាយផ្សេងៗពីគ្នា។ បើសិនជារឿងនេះត្រូវបានគេរកឃើញជាទៀងទាត់ និងមានលទ្ធផលល្អលើជីវិតពិតប្រាកដតាមរយៈការស្រាវជ្រាវកាន់តែច្រើននោះ វាប្រហែលជាអាចមានចំណុចខ្លាំងក្នុងការប្រើប្រាស់លើវិធីគ្រប់គ្រងការឈឺចាប់សម្រាប់ការថែទាំសុខភាពហើយ៕ ផ្ដល់សិទ្ធដោយ៖www.health.com.kh	យោងទៅតាម The Guardian បានឲ្យដឹងថា ការដែលធ្វើគងម្រាមដៃដាក់លើគ្នាប្រហែលជាអាចបន្ថយការឈឺចាប់បាន។ ការសិក្សានេះបានមកពីដំណឹងថ្មីមួយដែលរកឃើញថា ការគងម្រាមដៃលើគ្នាអាចធ្វើឲ្យខួរក្បាលយល់ច្រឡំក្នុងការបង្ហាញ ឬធ្វើឲ្យមានអារម្មណ៍ក្តៅ និងត្រជាក់ ហើយករណីខ្លះក៏អាចបន្ថយការឈឺចាប់បានដែរ។
ប្រធានាធិបតីស្រីលង្កា Maithripala Sirisena កាលពីថ្ងៃទី២៦ ខែមេសា បានបញ្ជាឲ្យអធិការប៉ូលិសជាតិលោក Pujith Jayasundara លាលែងពីតំណែងដើម្បីរ៉ាប់រងកំហុសដែលនាំឲ្យមានការវាយប្រហារបំផ្ទុះគ្រាប់បែកសម្លាប់មនុស្សច្រើនជាង៣០០រយនាក់កាលពីថ្ងៃទី២១ ខែមេសា។ យ៉ាងណាមិញ មកទល់ថ្ងៃទី២៩ ខែមេសា លោក Jayasundara បានមិនបានចុះចេញពីតំណែងតាមការបង្គាប់របស់ប្រធានាធិបតីឡើយ។ ស្ថានការណ៍ក្បាលម៉ាស៊ីនផ្នែកសន្តិសុខរបស់ស្រីលង្កា កំពុងច្របូកច្របល់ខ្លាំងក្រោយហេតុការណ៍ថ្ងៃទី២១ ខែមេសា ដ្បិតប៉ូលិសបានដឹងពីគម្រោងវាយប្រហារនេះ តែមិនធ្វើសកម្មភាពទប់ស្កាត់ទៅវិញ ហើយបណ្ដោយឲ្យមនុស្សជាច្រើនបាត់បង់ជីវិត និងរងរបួស។ លោក Sirisena បានទម្លាក់កំហុសលើមេប៉ូលិសជាតិ និងមន្ត្រីជាន់ខ្ពស់នៅក្រសួងការពារជាតិ ព្រោះមន្ត្រីចារកម្មដឹងពីបញ្ហានេះ តែមិនបានប្រាប់រូបលោក និងនាយករដ្ឋមន្ត្រី Ranil Wickremesinghe ទៅទៀត។ តាមពិតទៅ ប្រធានាធិបតីស្រីលង្ការូបនេះ បានអះអាងថា មេប៉ូលិសជាតិខាងលើបានសម្រេចចិត្តលាលែងពីតំណែងហើយ។ ប៉ុន្តែមន្ត្រីស្រីលង្កានិយាយថា លោក Jayasundara មិនបានដាក់ពាក្យសុំលាលែងឡើយ ហើយបន្តស្នាក់នៅផ្ទះរដ្ឋដដែល។ នេះបើតាមការផ្សាយរបស់ទីភ្នាក់ងារព័ត៌មាន AFP ដែលបន្តថា លោក Sirisena ថែមទាំងបានតែងតាំងមន្ត្រីប៉ូលិសម្នាក់ជាស្នងការប៉ូលិសស្ដីទីដើម្បីកាន់ការងារជំនួសលោក Jayasundara ទៀតផង។ មន្ត្រីស្រីលង្កាម្នាក់និយាយថា ការបដិសេធលាលែងពីតំណែងរបស់មេប៉ូលិសរូបនេះ មានន័យស្មើការព្យួរតំណែងខ្លួនឯង ដើម្បីរង់ចាំការសម្រេចចិត្តពីសភា។ ក្រោមច្បាប់រដ្ឋធម្មនុញ្ញស្រីលង្កា មានតែរដ្ឋសភាប៉ុណ្ណោះដែលមានសិទ្ធិដកតំណែងមេប៉ូលិសជាតិ។ នេះក៏ព្រោះតែច្បាប់ទប់ស្កាត់ការជ្រៀតជ្រែករបស់អ្នកនយោបាយទៅក្នុងកិច្ចការសន្តិសុខ។ លោក Jayasundara នេះ ត្រូវបានជ្រើសរើសឲ្យកាន់តំណែងប្រមុខប៉ូលិសជាតិដោយនាយករដ្ឋមន្ត្រី Wickremesinghe ។ ក្រៅពីលោក Jayasundara មន្ត្រីជាន់ខ្ពស់នៅក្រសួងការពារជាតិស្រីលង្កាម្នាក់ បានចុះចេញពីតំណែងរបស់ខ្លួន។ រដ្ឋលេខាធិការក្រសួងការពារជាតិ Hemasiri Fernando បានចាកចេញពីតំណែងតាមការបញ្ជារបស់លោក Sirisena ដែលមិនពេញចិត្តចំណាត់ការរបស់ក្រុមសន្តិសុខជុំវិញហេតុការណ៍វាយប្រហារដែលត្រូវបានក្រុមជ្រុលនិយមរដ្ឋឥស្លាមប្រកាសទទួលខុសត្រូវ៕	មេប៉ូលិសជាតិស្រីលង្កា Pujith Jayasundara បានបដិសេធចុះចេញពីតំណែងរបស់ខ្លួន ដើម្បីជាការទទួលខុសត្រូវចំពោះការវាយប្រហារគ្រាប់បែកកាលពីថ្ងៃទី២១ ខែមេសាកន្លងទៅ។ លោក Jayasundara ត្រូវបានលោកប្រធានាធិបតី Maithripala Sirisena បង្គាប់ឲ្យលាលែងពីតំណែង ព្រោះមិនអាចទប់ស្កាត់ការវាយប្រហារដ៏បង្ហូរឈាមនៅក្នុងសណ្ឋាគារ និងវិហារគ្រិស្តសាសនាជាច្រើនកន្លែង ទាំងដឹងពីផែនការមុនក្ដី។
សៀមរាប៖ ជាងមួយខែក្រោយមានភ្លៀងធ្លាក់នៅដើមរដូវវស្សា ផ្សិតជាច្រើនប្រភេទចាប់ផ្ដើមដុះលូតលាស់ក្នុងព្រៃនៅតំបន់អង្គរ។ ការណ៍នេះ អ្នកស្រុកធ្លាប់រស់នៅតំបន់នេះ បាននាំគ្នាចូលដកផ្សិត ហើយដាក់លក់តាមបណ្ដោយផ្លូវព្រះនរោត្តមសីហមុនី (ផ្លូវកូម៉ៃ) គ្រាន់បានប្រាក់ចំណូល និងធ្វើជាអាហារប្រចាំថ្ងៃ៕ ដើម្បីជ្រាបច្បាស់សូមលោកអ្នកនាងទស្សនាវីដេអូដូចតទៅ៖	ដោយ៖ ថោង ប្រណី និង អោត រត់
បើយោងទៅតាមទំព័រហ្វេសប៊ុកផេក របស់ ដឹ ភីហ្សា ខមផេនី កម្ពុជា ឈុតអាហារ ពីរនាក់បានហើយ!នេះ បានទទួលការគាំទ្រជាខ្លាំងពីអតិថិជនដែលភាគច្រើនជាមិត្តយុវវ័យ ដែលមានការ Like រហូត ៥ពាន់ ត្រឹមរយៈពេល២ម៉ោងក្រោយការប្រកាស និងគិតមកដល់ពេលនេះមានការ Like រហូតដល់ ១២ពាន់។ ឈុតនេះ មានលក់ចាប់ពីថ្ងៃទី ១៦ ខែមីនា ឆ្នាំ២០១៧ នៅគ្រប់សាខា ដឹ ភីហ្សា ខមផេនី។ តោះកម្មង់ញ៉ាំ និងទៅភ្លក្សទាំងអស់គ្នាណា។ ( អត្ថបទពាណិជ្ជកម្ម )	អ្នកប្រើប្រាស់បណ្ដាញប្រព័ន្ធទំនាក់ទំនងសង្គមហ្វេសប៊ុកជាច្រើន ជាពិសេស មិត្តយុវវ័យ កំពុងតែមានចំណាប់អារម្មណ៍យ៉ាងខ្លាំងជាមួយនឹងឈ្មោះឈុតអាហារដ៏ពិសេស ពីរនាក់បានហើយ! របស់ ដឹ ភីហ្សា ខមផេនី ដោយពួកគេបានចែកចាយព័ត៌មាននេះទៅកាន់មិត្តភ័ក្កិរបស់ពួកគេ តៗ គ្នា បន្ទាប់ពីឈុតអាហារមួយនេះប្រកាសដាក់លក់មិនបានប៉ុន្មានថ្ងៃផង។
ប្រធានក្រុមជម្រើសជាតិកូឡុំប៊ី វ័យ២៥ឆ្នាំរូបនេះត្រូវបាន Real Madrid ទិញពីក្រុម Monaco ក្នុងតម្លៃ ៧១លានផោន ប្រមាណ ៩១លានដុល្លារ កាលពីឆ្នាំ២០១៤ អំឡុងពេលលោក Carlo Ancelotti នៅដឹកនាំ។ ក្រោមការដឹកនាំរបស់លោក Zinedine Zidane ពីររដូវកាលមកនេះ James មិនបានបង្ហាញខ្លួននោះទេ ពោលនៅរដូវកាលមុនរូបគេបានបង្ហាញខ្លួនត្រឹមតែ ២២ ប្រកួតប៉ុណ្ណោះឲ្យក្រុមស្តេចសនៅ La Liga ។ ដោយសារមិនសូវបានចូលលេងក្នុងជម្រើស១១នាក់ដំបូង និងតែងតែអង្គុយនៅកៅអីបម្រុងផងនោះ ម្ចាស់ស្បែកជើងមាសកាលពី World Cup ២០១៤ ក៏សម្រេចចាកចេញមកចូលរួមជាមួយ Bayern Munich តែម្តង។ មុនមកចូលរួមជាមួយក្រុមជើងឯក Bundesliga របស់អាល្លឺម៉ង់នេះ Rodriguez ក៏មានការចាប់អារម្មណ៍ពីក្រុមនៅក្របខណ្ឌ Premier League ដូចជា Chelsea និង Manchester United ជាដើម។ បន្ទាប់ពីយកបាន James Rodriguez មកកាន់ទឹកដី Allianz Arena ហើយនោះ Bayern Munich ក៏យល់ព្រមឲ្យខ្សែបម្រើក្រុមជម្រើសជាតិប្រេស៊ីល វ័យ២៦ឆ្នាំ Douglas Costa ចាកចេញទៅ Juventus វិញដែរ ក្នុងលក្ខខណ្ឌខ្ចីជើងមួយឆ្នាំ ប៉ុន្តែទទួលបានប្រាក់ជាង៦លានដុល្លារ ពីក្រុមរងជើងឯក Champions League រដូវកាលមុនផងដែរ៕	Bayern Munich បានចុះកិច្ចព្រមព្រៀងនាំយកកីឡាករ James Rodriguez ពីក្រុម Real Madrid ក្នុងកិច្ចសន្យាខ្ចីជើងរយៈពេលពីរឆ្នាំ។ ស្របពេលគ្នានេះម្ចាស់ជើងឯង Bundesliga ៥សម័យកាលជាប់ៗគ្នានេះក៏បានអនុញ្ជាតឲ្យ Juventus ខ្ចី Douglas Costa ដែរ។ នេះបើយោងតាមវេបសាយផ្លូវការ Bayern Munich។
មូលហេតុផ្សេងៗទៀតនៃការឈឺចាប់ខ្លាំងក្នុងពេលនោមនោះមានដូចជា ការបង្ករោគនៅទ្វារមាស ការរលាកនៅបង្ហួរនោម ជំងឺក្រពេញប្រូស្តាត មហារីក (កម្រ) ការរលាកច្រើនតែបង្កឡើងដោយការរួមភេទ ការប្រើទឹកអនាម័យ សាប៊ូដុសខ្លួន ក្រដាសអនាម័យដែលមានក្លិនក្រអូប សម្លីអនាម័យ ឬសារធាតុសម្លាប់មេជីវិតឈ្មោល។ ដោយសារតែការនោមឈឺ អាចជាអាការៈនៃជំងឺណាមួយ ដូច្នេះទាំងបុរស និងស្ត្រីដែលមានបញ្ហាបែបនេះ គួរតែស្វែងរកការពិគ្រោះជាមួយគ្រូពេទ្យបន្ថែម៕ ត្រួតពិនិត្យដោយ www.health.com.kh	ការនោមឈឺ ឬក្រហាយ គឺជាការឈឺចាប់ ឬមិនមានផាសុកភាពនៅពេលនោម។ វាមិនមែននិយាយអំពីភាពញឹកញាប់នៃការនោមទេ តែវាជាការឈឺញឹកញាប់នៅពេលនោមម្តងៗ និងនោមញឹកញាប់ ។ ជាធម្មតា ការនោមឈឺនេះមានជាប់ទាក់ទងនឹងការបង្ករោគនៅផ្លូវទឹកនោម។
លោក ហ៊ុន ម៉ានី ប្រធានសហភាពសហព័ន្ធយុវជនកម្ពុជា និងសមាជិក ស.ស.យ.ក. បានចូលរួមអបអរខួបកំណើតរួមគ្នាដល់កុមារចំនួន៥៥០នាក់ ដែលរស់នៅក្រោមការមើលថែទាំ របស់អង្គការផ្ទះបាយកុមារ នាឱកាសទិវាកុមារអន្តរជាតិ។ ប្រធាន ស.ស.យ.ក. ក៏បានផ្តល់សម្ភារៈប្រើប្រាស់ចាំបាច់ និងចំណីអាហារមួយចំនួន ជូនកុមារទាំងនោះដែរ។ លោក ហ៊ុន ម៉ានី ប្រធានសហភាពសហព័ន្ធយុវជនកម្ពូជា រៀបចំខួបកំណើតឱ្យកុមារនៅអង្គការផ្ទះបាយកុមារ។ រូបភាពពីស.ស.យ.ក.។ «ការចូលរួមចំណែកក្នុងអង្គការផ្ទះបាយកុមារ គឺជាផ្នែកមួយនៃបេសកកម្មរយៈពេល ៤៥ ឆ្នាំ របស់ស.ស.យ.ក. ដែលយើងខិតខំប្រឹងប្រែង រួមចំណែក លះបង់ និងដឹកនាំចលនាតែមួយដើម្បីកិច្ចការងារសង្គម»។ លោក ហ៊ុន ម៉ានី បានលើកឡើងក្នុងកម្មវិធីខួបកំណើតរួមនេះបែបនេះ មុននឹងបន្តសន្យា ជួបពួកគេ ឱ្យបានយ៉ាងហោចណាស់ ២ដងក្នុងមួយឆ្នាំ គឺក្នុងថ្ងៃទិវាសិទ្ធកុមារអន្តរជាតិ និងទិវាបុណ្យណូអែល។ លោក ហ៊ុន ម៉ានី លើកទឹកចិត្ត ឱ្យកុមារអង្គការផ្ទះបាយកុមារ ត្រូវតស៊ូ និងខិតខំប្រឹងប្រែងបន្តដំណើរឆ្ពោះទៅមុខដោយក្តីសង្ឃឹម ដើម្បីភាពជោគជ័យក្នុងជីវិត និងកុំមើលរំលងការថែទាំសុខភាព។ លោកប្រធាន ស.ស.យ.ក. ក៏មិនភ្លេចលើកសរសើរឆន្ទៈ និងការលះបង់ របស់ លោក ង៉ូវ ឈីវ ប្រធានអង្គការផ្ទះបាយកុមារ នៅក្នុងកិច្ចប្រឹងប្រែងជួយគាំទ្រកុមារកម្ពុជាផងដែរ៕ លោក ហ៊ុន ម៉ានី ប្រធានសហភាពសហព័ន្ធយុវជនកម្ពូជា រៀបចំខួបកំណើតឱ្យកុមារនៅអង្គការផ្ទះបាយកុមារ។ រូបភាពពីស.ស.យ.ក.។ លោក ហ៊ុន ម៉ានី ប្រធានសហភាពសហព័ន្ធយុវជនកម្ពូជា រៀបចំខួបកំណើតឱ្យកុមារនៅអង្គការផ្ទះបាយកុមារ។ រូបភាពពីស.ស.យ.ក.។	ភ្នំពេញ៖ នៅថ្ងៃទិវាកុមារអន្តរជាតិ ១មិថុនារៀងរាល់ឆ្នាំ លោក ហ៊ុន ម៉ានី ប្រធានសហភាពសហព័ន្ធយុវជនកម្ពុជា បានរៀបចំកម្មវិធីខួបកំណើតរួម សម្រាប់កុមារា កុមារី នៅអង្គការផ្ទះបាយកុមារចំនួន ៥៥០នាក់។ បើតាមប្រធាន ស.ស.យ.ក.រូបនេះ ការចូលរួមចំណែកក្នុង អង្គការផ្ទះបាយកុមារ គឺជាផ្នែកមួយនៃបេសកកម្មរយៈពេល៤៥ឆ្នាំ របស់ស.ស.យ.ក.។
ក្នុងវិបត្តិអ៊ុយក្រែន-រុស្ស៊ី អាម៉េរិកបានដើរតួយ៉ាងសកម្មក្នុងការដាក់ទណ្ឌកម្មលើមេដឹកនាំរុស្ស៊ី និងបុគ្គលពាក់ព័ន្ធដែលរួមមានការបង្កកទ្រព្យធនធនាគារកណ្ដាលរុស្ស៊ី ការដាក់ ទណ្ឌកម្មលើពាណិជ្ជកម្មនាំចេញនិងនាំចូលជាមួយរុស្ស៊ី និងព្រមទាំងការឈប់ទិញថាមពលពីរុស្ស៊ីផង។ ចំណាត់ការជាបន្តបន្ទាប់នេះ ជាការសន្យារបស់ប្រធានាធិបតីអាម៉េរិក ចូ បៃឌិន ក្នុងការដាក់សម្ពាធរុស្ស៊ីឱ្យសមនឹងអ្វីដែលក្រុងមូស្គូបានធ្វើលើអ៊ុយក្រែន។ បន្ថែមពីលើចំណាត់ការទាំងនោះ សមាជិកព្រឹទ្ធសភាអាម៉េរិកនៅថ្ងៃទី៧ ខែមេសាបាន ឯកភាពជាឯកច្ឆន្ទឱ្យដកការអនុគ្រោះពន្ធពាណិជ្ជកម្មជាមួយរុស្ស៊ី ឬហៅថា ទំនាក់ទំនងពាណិជ្ជកម្មធម្មតាអចិន្ត្រៃយ៍»។ សេចក្ដីព្រាងច្បាប់នេះ នឹងត្រូវបញ្ជូនបន្តទៅសភាតំណាង រួចបន្តទៅលោក បៃឌិន ដើម្បីចុះហត្ថលេខាឱ្យអនុវត្ត។ នេះបើយោងតាមកាសែត The New York Times។ ក្រោមចំណាត់ការមួយនេះ អាម៉េរិកនឹងអាចបង្កើនពន្ធកាន់តែច្រើនឡើងលើទំនិញនាំចូលពីរុស្ស៊ី ហើយក៏នឹងកាត់ផ្ដាច់បណ្ដាញប្រាក់ចំណូលដ៏សំខាន់មួយសម្រាប់ប្រធានាធិបតីរុស្ស៊ីផងដែរ។ ទន្ទឹមនេះ នៅថ្ងៃដដែលនោះ មេដឹកនាំបក្សប្រជាធិបតេយ្យនៅព្រឹទ្ធសភាអាម៉េរិក Chuck Schumer លើកឡើងថា ប្រទេសណាដែលបានប្រព្រឹត្តឧក្រិដ្ឋកម្មសង្គ្រាមមិនសមនឹងទទួលបានផលប្រយោជន៍ពីពាណិជ្ជកម្មសេរីជាមួយអាម៉េរិកនោះទេ។ លោក Schumer ក៏បានរិះគន់លោក ពូទីន ចំៗថា គ្មានជនឃោរឃៅណាអាក្រក់ដូចលោក ពូទីន ឡើយ ហើយលោក ពូទីន ក៏មិនសមនឹងឈរស្មើនឹងមេដឹកនាំពិភពលោកនោះឡើយ។ «លោក ពូទីន ត្រូវតែទទួលខុសត្រូវជាដាច់ខាតចំពោះឧក្រិដ្ឋកម្មសង្រ្គាមដ៏គួរឲ្យស្អប់ខ្ពើម ដែលលោកកំពុងប្រព្រឹត្តប្រឆាំងនឹងអ៊ុយក្រែន»។ លោក Schumer បានសង្កត់ធ្ងន់បែបនេះហើយក៏បន្តចោទមេដឹកនាំរុស្ស៊ីជាអ្នកសម្លាប់ជនស៊ីវិលរាប់រយនាក់នៅអ៊ុយក្រែន៕	ព្រឹទ្ធសភាអាម៉េរិក នៅថ្ងៃទី៧ ខែមេសា បានបោះឆ្នោតយល់ព្រមជាឯកច្ឆន្ទលើការព្យួរការអនុគ្រោះពន្ធពាណិជ្ជកម្មជាមួយនឹងក្រុងមូស្គូ។ សេចក្ដីព្រាងច្បាប់មួយនេះដែលត្រូវឆ្លងកាត់សភាតំណាង មុនបញ្ជូនឱ្យលោក ចូ បៃឌិន ចុះហត្ថលេខា នឹងអនុញ្ញាតឱ្យអាម៉េរិកបង្កើនពន្ធកាន់តែខ្ពស់លើរុស្ស៊ី ហើយក៏នឹងកាត់ផ្ដាច់ចរន្តប្រាក់ចំណូលរបស់ប្រធានាធិបតីរុស្ស៊ី វ្ល៉ាឌីមៀ ពូទីន ផងដែរ។

Subsets and Splits

No community queries yet

The top public SQL queries from the community will appear here once available.